Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 24 TETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:30)

Rendi i ditës:

1.
Miratimi i procesverbalit të seancës plenare datë 17.10.2013. 

2.
Projektligji “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë, përfaqësuar nga Ministria e Financave, 
dhe ARTIGIANCASSA S.p.a. “Për 
financimin e programit për zhvillimin e qëndrueshëm të sektorit të ullinjve”.

(shumicë e thjeshtë)

 - 
Pyetje

-
Paraqitje e projektligjit nga nismëtari 

· Shprehet komisioni përgjegjës i Ekonominë dhe Financave.
(Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut.
(Paraqitje e raportit nga kryetari i komisionit)

· Shprehet për dhënie mendimi Komisioni për Politikën e Jashtme.
(Paraqitje e raportit nga kryetari i komisionit)

· Shprehet për dhënie mendimi Komisioni për Veprimtaritë Prodhuese, Tregtinë dhe Mjedisin.
(Paraqitje e raportit nga kryetari i komisionit)

· Shprehet për dhënie mendimi Komisioni për Integrimin Europian. 

(Paraqitje e raportit nga kryetari i komisionit)

· Fjala relatorit të projektligjit Evis Kushi

· Diskutime

· Fjala relatorit të projektligjit Evis Kushi


(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së
· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen 
· Votim në tërësi 

3.
Projektligji “Për ratifikimin e marrëveshjes së financimit ndërmjet Këshillit të Ministrave të Republikës së Shqipërisë përfaqësuar nga Ministria e Financave dhe ARTIGIANCASSA S.p.a. për programin “Fuqizimi i Agjencisë së Zhvillimit Rural dhe të Agrikulturës për disbursimin e granteve në agrikulturë”.


(shumicë e thjeshtë)

 - 
Pyetje

-
Paraqitje e projektligjit nga nismëtari 

· Shprehet komisioni përgjegjës i Ekonomisë dhe Financave.
(Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut.
(Paraqitje e raportit nga kryetari i komisionit)

· Shprehet për dhënie mendimi Komisioni për Politikën e Jashtme
(Paraqitje e raportit nga kryetari i komisionit)

· Shprehet për dhënie mendimi Komisioni për Veprimtaritë Prodhuese, Tregtinë dhe Mjedisin.
(Paraqitje e raportit nga kryetari i komisionit)

· Shprehet për dhënie mendimi Komisioni për Integrimin Europian. 
(Paraqitje e raportit nga kryetari i komisionit)

· Fjala relatorit të projektligjit Evis Kushi

· Diskutime

· Fjala relatorit të projektligjit Evis Kushi


(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së
· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen 
· Votim në tërësi 

4.
Projektligji “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë përfaqësuar nga Ministria e Financave dhe ARTIGIANCASSA S.p.a. “Për projektin pilot për krijimin dhe testimin e sigurimeve të buta, me qëllim mbulimin e rreziqeve në agrikulturë”.

(shumicë e thjeshtë)

 - 
Pyetje

-
Paraqitje e projektligjit nga nismëtari 

· Shprehet komisioni përgjegjës për Ekonominë dhe Financat
(Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut.
(Paraqitje e raportit nga kryetari i komisionit)

· Shprehet për dhënie mendimi Komisioni për Politikën e Jashtme.
(Paraqitje e raportit nga kryetari i komisionit)

· Shprehet për dhënie mendimi Komisioni për Veprimtaritë Prodhuese, Tregtinë dhe Mjedisin.
(Paraqitje e raportit nga kryetari i komisionit)

· Shprehet për dhënie mendimi Komisioni për Integrimin Europian 

(Paraqitje e raportit nga kryetari i komisionit)

· Fjala relatorit të projektligjit Evis Kushi

· Diskutime

· Fjala relatorit të projektligjit Evis Kushi


(Shprehen grupet parlamentare):

-
Grupi parlamentar i PR-së

· Grupi parlamentar i PDIU-së
· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

· Shqyrtim dhe votim nen për nen 
· Votim në tërësi 

5.
Akt Normativ nr. 6, datë 4.10.2013 “Për disa ndryshime dhe shtesa në ligjin nr. 119/2012 “Për buxhetin e vitit 2013”.


(shumicë e thjeshtë)

 - 
Pyetje

-
Paraqitje e Aktit Normativ nga nismëtari 

· Shprehet komisioni përgjegjës i Ekonomisë dhe Financave.
(Paraqitje e raportit nga kryetari i komisionit)

· Fjala relatorit të Aktit Normativ Anastas Angjeli

· Diskutime

· Fjala relatorit të Aktit Normativ Anastas Angjeli


(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së
· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votimi 

6.
Diskutime për çështje jashtë rendit të ditës.

-
Koha e diskutimeve deri në 60 minuta.

Ilir Meta – Mirëdita! 

Hapim seancën plenare.

(Pasi lexon rendin e ditës.)

Në mbështetje të nenit 46 të Rregullores së Kuvendit, ju njoftoj se lidhur me tri marrëveshjet kanë regjistruar emrat për diskutim deputetët: Petrit Vasili në emër të grupit parlamentar të LSI-së dhe zoti Eduard Shalsi në emër të grupit parlamentar të PS-së; lidhur me aktin normativ, që kemi sot, kanë regjistruar emrin nga maxhoranca: Shkëlqim Cani, Erion Braçe, Ilir Beqja, Anastas Angjeli, Edmond Haxhinasto, Ervin Koçi, Erion Veliaj, Evis Kushi, Ditmir Bushati, Majlinda Bufi, Arben Çuko, Olta Xhaçka, Blendi Klosi, Ben Blushi, Taulant Balla dhe Arben Ahmetaj në emër të grupit parlamentar të Partisë Socialiste; Gledion Rehovica, Robert Bitri, Piro Kapurani dhe Petrit Vasili në emër të të grupit parlamentar të LSI-së, ndërsa nga opozita deputetët: Ridvan Bode, Astrit Patozi, Edmond Spaho, Majlinda Bregu, Sherefedin Shehu, Luçiano Boçi, Genc Ruli, Mesila Doda, Arben Imami, Jorida Tabaku, Sokol Olldashi, Dashamir Shehi, Flamur Noka, Albana Vokshi, Voltana Ademi, Florion Mima, Genc Pollo, Eduard Halimi, Aldo Bumçi, Oerd Bylykbashi, Kastriot Islami, Halim Kosova, Jozefina Topalli, Igli Cara, Gent Strazimiri, Sali Berisha, Edi Paloka, Eduard Selami, Bedri Hoxha, Liljana Elmazi, Besnik Dusha, Ardian Turku, Keltis Kruja, Arben Ristani, Kozma Dashi, Roland Keta, Gjovalin Kadeli, Elidon Bushati, Gert Bogdani dhe Ridvan Bode në emër të grupit parlamentar të Partisë Demokratike.

 Për pikën e fundit, pra për diskutimet që kanë të bëjnë me çështje jashtë rendit të ditës, kanë regjistruar emrat për të diskutuar deputetët: Përparim Spahiu, Shkëlqim Selami dhe Petrit Vasili.

Përpara se të fillojmë me pikën e parë të rendit të ditës, në emrin tuaj, duke u bashkuar edhe me kërkesën e deputetëve të qarkut të Shkodrës, do të doja t’u shprehim edhe një herë ngushëllimet më të sinqerta familjarëve të pesë të rinjve 18- vjeçarë, familjarëve të Ledio Piranit, Xheni Anamalit, Osman Merahjës, Raelv Dulit dhe Orlend Mrecës, të cilët u ndanë në mënyrën më tragjike dhe të parakohshme nga jeta. Njëkohësisht, ju ftoj të gjithëve të mbajmë një minutë heshtje.

(Mbahet një minutë heshtje.)

I paharruar qoftë kujtimi i tyre!

Vazhdojmë me çështjen e parë të rendit të ditës, me miratimin e procesverbalit të seancës së datës 17.10.2013.

Ka vërejtje për procesverbalin?

Nuk ka.

Miratohet.

Kalojmë te pika e dytë e rendit të ditës, te marrëveshjet. Praktika ka qenë që çështje të ngjashme mund të diskutoheshin së bashku. Meqenëse janë vetëm dy kërkesa për të diskutuar në emër të dy grupeve, të grupit parlamentar të LSI-së dhe të grupit parlamentar të PS-së, mund të procedojmë një nga një, për sa i takon diskutimit së bashku? Jeni dakord, zoti Paloka? 

(Zoti Paloka shprehet dakord.)

Dakord. Kush ka pyetje?

Në emër të Komisionit për Çështjet Ligjore, Administratën Publike dhe të Drejtat e Njeriut?

(Përfaqësuesi i Komisionit për Çështjet Ligjore, Administratën Publike dhe të Drejtat e Njeriut shprehet dakord.)

Në emër të Komisionit për Ekonominë dhe Financat?

(Përfaqësuesi i Komisionit të Ekonomisë dhe Financave shprehet dakord.)

Në emër të Komisionit për Politikën e Jashtme?

(Përfaqësuesi i Komisionit për Politikën e Jashtme shprehet dakord.)

Kalojmë në shprehjen e grupeve parlamentare. 

Në emër të Grupit Parlamentar të LSI-së, zoti Vasili, urdhëroni!

Petrit Vasili – Grupi Parlamentar i LSI-së ka marrë pjesë aktive në diskutimin e këtyre tre projektligjeve, të cilët ndihmojnë në mënyrë të drejtpërdrejtë sektorin e bujqësisë. 

 Duke qenë se gjithë argumentimi ka qenë ezaurues dhe i plotë, ne jemi shprehur edhe në komisione, por e shprehim edhe në seancë, se jemi dakord dhe i mbështesim këto projektligje.

Ilir Meta – Në emër të grupit parlamentar të PS-së, zoti Shalsi, urdhëroni!

Eduard Shalsi – I nderuar zoti Kryetar,

Të nderuar kolegë,

Këto marrëveshje, të diskutuara në Komisionin për Veprimtaritë Prodhuese, pas pyetjeve intensive drejtuar përfaqësuesve të Ministrisë së Bujqësisë, u miratuan unanimisht, por për shkak të rëndësisë dhe prioritetit që ne u kemi dhënë në programin tonë çështjeve të bujqësisë, e konsiderojmë këtë si një moment të përshtatshëm për të theksuar disa pika, të cilat, sipas gjykimit tonë, do të kenë të bëjnë me mbarëvajtjen apo suksesin e këtyre tri marrëveshjeve.

Në raport-progres theksohej se kishim të bënim me një progres të kufizuar në bujqësi dhe në zhvillimin rural. Sot që flasim nuk kemi ende një sistem informacioni elektronik bujqësor funksional, regjistër fermash funksional, regjistër kafshësh, pa të cilët nuk mund të kemi një menaxhim financiar të shëndetshëm qoftë të fondeve kombëtare, qoftë të atyre të Bashkimit Europian.

“Sot, strukturat administrative, thekson raport-progresi, nuk funksionojnë siç duhet, përgatitjet nuk kanë ecur me ritmin e parashikuar dhe kapacitetet administrative janë identifikuar si një dobësi nga më të mëdhatë e sistemit; ka shumë pak progres në sigurinë ushqimore, në politikat për veterinarinë apo në politikat fitosanitare. Le shumë për të dëshiruar sistemi i inspektimit, pa folur pastaj për një sistem planifikimi inekzistent, apo qoftë edhe për vlerësimin e riskut.

Më duhet t’ju them se këto ditë u njohëm me një vlerë prej rreth 8.3 milionë eurosh, një fond i Bashkimit Europian, i parashikuar për investime në bujqësi. Sot që flasim, vetëm 15 projekte, që kapin një vlerë prej rreth 1.3 milion eurosh, mund të disbursohen. Pra, nga gjithë ky total, kapaciteti përthithës është 1.3. Pse ndodh kjo? Sepse fazat përgatitore dinjitoze kanë munguar, që do të thotë se pjesa tjetër e fondeve do të digjet. Por nëse sot flasim për 8 milionë euro, në muajt në vijim Shqipërisë do t’i akordohen miliona euro të tjera. Nëse ne nuk jemi në gjendje të përthithim siç duhet 8 milionë euro, ç’do të ndodhë nesër kur të jenë 20, 40 apo 50? Në rastin konkret, po ju them se nga kontaktet me të huajt, kjo është mungesë totale përgjegjësie e neglizhence dhe paaftësi menaxheriale e Agjencisë së Zhvillimit Bujqësor dhe Rural, e cila gjatë kontakteve me partnerët tanë të Bashkimit Europian, nuk ka bërë gjë tjetër, veçse ka dhënë një imazh të rrënuar të institucioneve shqiptare.

Sot po e vë theksin te këto, jo për t’u marrë me qeverisjen e djeshme, sesa më shumë për të sjellë në vëmendjen e qeverisë dhe të ministrit të Bujqësisë një problematikë që cenon seriozisht të ardhmen e bujqësisë shqiptare.

Vetëm pak ditë më parë sollëm në Shqipëri drejtuesin e një prej agjencive më të mëdha paguese të Italisë, asaj të rajonit të Venetos, që është motori i zhvillimit të Italisë. Patëm kontakte zyrtare, kontaktuam edhe me ministrin e Bujqësisë, të cilin e falënderoj jo thjesht për pritjen, por për bisedën shumë të frytshme me titullarin e agjencisë, dhe më pas vizituam disa ferma në qarkun e Beratit, meqenëse unë përfaqësoj atë qark. Pati intervista kokë më kokë midis fermerëve dhe titullarit të Agjencisë së Pagesave, i cili menaxhonte 800 milionë euro fonde në vit të Bashkimit Europian për bujqësinë në këtë rajon. Ai pyeti për fletore fushe, kolegët e mi. Ngritën supet shumë vetë. Kam biseduar edhe me të tjerë. 
Brezi i vjetër e di se ç’do të thotë, ndërsa po të pyesje fermerin për fletoren e fushës, do të thoshte i habitur se çfarë po kërkon. Pyetën për regjistër. Absolutisht, asnjë gjurmë nuk linin transaksionet bujqësore. Shkuam në një investim prej 700-800 mijë eurosh në Moravë të Beratit, investim i inauguar në vitin 2008, disa ditë më parë bari vazhdonte të rritej. Pse? Sepse një Zot e di se si ishte iniciuar. Ata i dinin nga kishin ardhur fondet, por nuk e kishin idenë se si ta bënin të funksionte. Tregu i Moravës është aty sot e kësaj dite si një treg në shkretëtirë, nuk funksionon, pa folur pastaj për ato tregjet e grumbullimit privat.

Në fund, miku ynë nga Italia na tha një gjë: “Vërtet më keni thirrur për Agjencinë e Pagesave, dhe me shumë dëshirë do të donim të këmbenim eksperiencë, por, në fakt, duhet ta filloni nga ajo fletorja e fushës, duhet ta filloni nga ai regjistri i fermës, duhet ta filloni pra nga A-ja, nga B-ja, nga C-ja. Dhe ndërsa fliste, mendja më shkonte te një sërë projektesh. Mora një listë të projekteve. Vetëm në sektorin e bujqësisë, kadastra e verës ishte 800 mijë euro, përmirësimi i sektorit të blegtorisë 1.5, ngritje kapacitetesh për zbatimin e strategjisë së zhvillimit rural 2 milionë euro, konsolidimi i sistemit të sigurisë ushqimore 3.5 milionë euro, të përfunduara, strategjia ndërsektoriale për zhvillim rural 450 mijë euro. 5.2 për laboratorët rajonalë të AKU-së, 1.5 për laboratorin veteriner, 20 milionë mbështetje për bujqësinë dhe zhvillimin rural, 2 milionë për forcimin e institucionit të kontrollit dhe lista mund të vazhdonte edhe më tej, ndërkohë që në praktikë ne nuk kemi kartën e fermerit. Në fakt ka kartë, ajo është dhënë për herë të parë në janar të vitit 2008, por është një copë letre që nuk shërben për asgjë. Nuk kemi ende a-në. 

Mora shkas për këtë diskutim, sepse një nga tri marrëveshjet që miratojmë sot në këtë parlament ka të bëjë me plotësimin e regjistrit të fermës, çka do të thotë krijimin e një regjistri të përgjithshëm kombëtar të ndërmarrjeve bujqësore shqiptare, ku ne të kemi të kataloguar informacionin në lidhje me pronësinë, shtrirjen territoriale, prodhimin, mjetet mekanike dhe gjithçka. Nuk mund të flasim për bujqësinë në rast se nuk kemi një sistem informacioni adekuat. Ky projekt, në rast se do të ketë fatin e projekteve të mëparshëm, për të cilët gjurmët e përfitueshmërisë janë shumë të pakta dhe në shumë raste inekzistente, nuk të shpjegojnë se çfarë përfitueshëmrie ka pasur, nëse nuk do të ndiqet me vëmendje dhe përkujdes të jashtëzakonshëm. Do të ketë fatin e projekteve të tjera, të cilat në finale paratë i shpenzuan, por të mira nuk sollën ose sollën aq pak, sa të mos ishin të shërbyeshme për asgjë. Unë kam besim se sot këto marrëveshje jo thjesht do të firmosen në letër, por muaj më pas, kur të kthejmë kokën dhe të shohim ku ishim dhe ku jemi, të kemi mundësinë të themi se gjërat kanë filluar të ndryshojnë në drejtimin e duhur.

Faleminderit!

Ilir Meta – Faleminderit, zoti Shalsi!

Zonja Bregu? Komisioni i Integrimit është dakord besoj.

Nga PD-ja nuk ka kërkuar fjalën njeri, por, zoti Ruli, besoj jeni dakord, apo jo? Sepse në proces janë këto gjëra. Urdhëroni!

Genc Ruli – Të flasësh për bujqësinë dhe sfidat e saj duhet të thuash edhe dy herë më shumë nga sa tha zoti Shalësi, por duhet t’i thuash ndryshe nga sa i tha zoti Shalësi. Bujqësia është një sektor që evoluimin nuk e ka si të shohësh ëndrra natën dhe t’i realizosh në mëngjes. Atë cilësimin që bëri nga kontaktet me të huajt, që i kanë thënë se agjencitë nuk funksionojnë fare, unë nuk e di kush janë ata të huaj. Mbase janë ata të huaj që flasin me tri gjuhë të ndryshme, sa herë takojnë zyrtarë të ndryshëm, sepse agjencia jonë e pagesave, me gjithëse një institucion i ri dhe ende jo në nivelin për të përballuar atë model europian që duhet të instalojmë, por jo për një ditë dhe as për një vit, por për vite me radhë në sistemin e bujqësisë, kjo agjenci, si sprovë e parë e ngritur që në vitin 2007, është agjencia e vetme shqiptare që është më afër kreditimit nga BE-ja. Të paktën ky është referim zyrtar.

Referimet e zotit Shalësi janë: “Më ka thënë daja i atij shokut kur vajta në Moravë”. Sigurisht që këto tri projekte, që vijnë sot, janë tri marrëveshje që i kemi negociuar ne, dhe ato kanë për qëllim të krijojnë vazhdimësi në projekte të ndryshme. Zoti Shalësi ngriti një shqetësim të drejtë, por e interpretoi gabim. Ne, po morën statusin e vendit kandidat, mund të marrim jo më pak se 20 milionë euro në ditë, si ndihmë e drejtpërdrejtë për fermerin. Problemi është: a i ezaurojmë? Sprova e parë që u bë tani, dhe që ishte iniciativa jonë për ta bindur Brukselin për këtë financim, ka vërtet dëshmi të kësaj paaftësie apo vështirësie në absorbim. Së pari, kjo vjen nga vetë aktori përftues. Fermeri ynë e ka vështirë të ketë letra, kur Brukseli kërkon 313 letra për çdo projekt. 

E dyta, po të shohësh korrespodencën, që iu referuat ju, zoti Shalësi, keni 3 letrat e mia që i drejtohen zyrës së Delegacionit Europian, ku thuhet se është agjencia e tyre që po i shkakton vonesat. Lexojini letrat drejtuar zotit Sekui, ku edhe ai pranon se po, agjencia e tyre, që duhet të implementonte këtë projekt, është marrë më shumë me llogje, dhe se më shumë ka dashur të thotë se Shqipëria s’i absorbon dot këto fonde, për të mos dhënë fondet nesër. Shqipëria i absorbon këto fonde.

Faleminderit!

Ilir Meta – Faleminderit!

Diskutimin për të tria çështjet e konsiderojmë të përfunduar dhe kur të kalojmë në votim, do të votojmë sipas procedurave. 

Kalojmë te çështja që ka të bëjë me aktin normativ nr.6, datë 4. 10. 2013 “Për disa ndryshime dhe shtesa në ligjin nr.119/2012 “Për buxhetin e vitit 2013””. Në mbështetje të nenit 73, pika 2 të Rregullores së Kuvendit, ka pyetje për aktin normativ? Nuk ka. Fillojmë me diskutimin në parim, me paraqitjen e aktit normativ nga ministri i Financave. 

Fjala është për zotin Cani.

Shkëlqim Cani – Të nderuar deputetë, 

Ka më shumë se një javë që është bërë objekt diskutimi, jo vetëm nga institucionet më të larta të shtetit, por edhe nga media dhe publiku, një problem që lidhet me disa pyetje kyç për ekonominë e vendit: është ose jo në krizë Shqipëria, janë bosh arkat e shtetit ose jo, pyetje që adresohen nga kushdo, pyetje që janë të lidhura me paraqitjen nga qeveria të aktit normativ që lidhet me buxhetin e vitit 2013, pra me rishikimin e këtij buxheti. Buxheti i vitit 2013 s’është tjetër, veçse një reflektim i situatës aspak pozitive në të cilën gjenden financat publike të shtetit dhe ekonomia. 

Pra, është një fotografim i gjendjes aktuale me mundësi shumë të kufizuara për të manovruar. Kanë mbetur më pak se 3 muaj nga mbarimi i vitit dhe çdo përpjekje, sado e jashtëzakonshme, nuk mund ta ndryshojë trendin e të ardhurave dhe të shpenzimeve të buxhetit. Pavarësisht nga përkufizimet akademike të krizës, situata me të cilën përballemi e pohon plotësisht këtë fakt. Nëse fillon viti i ri buxhetor me një parashikim optimist nga qeveria e shkuar, për rritje ekonomike reale 4%, më pas buxheti e sheh për 3.1% dhe më pas, akoma e rishikon me 1.9% rritjen ekonomike. 

Së fundi, nga të dhënat e INSTAT-it, rritja ekonomike e Shqipërisë nuk del më shumë se 1.2%. Atëherë shtrohet pyetja se çfarë kërkojmë të shkojë më keq se ulja 3-4 herë nga ç’parashikohej rritja ekonomike në fillim të vitit nga qeveria që shkoi? Çfarë kërkojmë nga rishikimi i imponuar i ish-ministrit të Financave dhe ish-ministrave të tjerë, që i kanë bërë me ndërgjegje dhe paaftësi këto zarare? 

Çfarë kërkojnë për periudhën 2009-2012, kur vetë kjo qeveri që iku e ka riparë 11 herë buxhetin, ose e ka riparë 2 herë në vit mesatarisht atë dhe gjithnjë në ulje dhe për një shumë totale që është jo më pak se 100 miliardë lekë? Për qeverinë tonë dy janë shqetësimet themelore pasi e konstatoi këtë gjendje: si mund të ringremë ekonominë në nivelet potenciale të saj dhe, së dyti, si të mbajmë nën kontroll financat dhe borxhin publik dhe të fillojmë ta ulim atë me një plan afatmesëm. Këto çështje do të adresohen kryesisht në buxhetin e vitit të ardhshëm, për arsye se ky buxhet s’bën gjë tjetër, veçse zbaton atë të keqe që na lanë. 

Emergjenca është të stabilizojmë situatën në vitin 2013 dhe të saktësojmë detyrimet e shtetit ndaj biznesit privat, të njohim me transparencë situatën financiare dhe më tej të adresojmë masat. Por, le të shohim çfarë impaktesh sjell akti normativ që kemi paraqitur për miratim. Akti që paraqesim sot për miratim shkurton rreth 38.8 miliardë lekë të ardhurat e buxhetit fillestar të këtij viti, duke e mbyllur vitin 2013 me 321 miliardë lekë ose sa 23.9% e PBB-së, ndoshta shifra më e ulët në të gjithë historinë e demokracisë shqiptare. 

Të ardhurat totale pritet të jenë më pak se niveli i tre vjetëve më parë (flas për vitin 2010); të ardhura nga tatimet dhe doganat, të cilat përbëjnë burimin kryesor të të ardhurave në buxhet, priten të jenë sa 16.2% e PBB-së, më pak se ndoshta 10 vjet më parë. Edhe për vitin 2013, si të gjithë këto 5 vjetët e fundit, një ndër faktorët e këtij devijimi negativ të të ardhurave të realizuara kundrejt planifikimit vijon të jetë parashikimi ndjeshëm më optimist i treguesve makro-ekonomikë dhe fiskalë nga qeveria e kaluar. Ka shmangie të parashikimeve makro-ekonomike, thjesht dhe vetëm nga rënia e tempit të rritjes së ekonomisë në 1.2%; efekti negativ në buxhet është me 4.7 miliardë lekë. Megjithatë, duket qartë se faktori kryesor që ka çuar në krijimin e këtij hendeku të thellë është performanca ekstremisht e dobët e tatim-mbledhësve. 

Të ardhurat totale të buxhetit fillestar ishin parashikuar me një rritje nominale prej 9.3% kundrejt vitit 2012, kur mbeteshin edhe tre muaj për t’u mbyllur viti. Ky tregues i të ardhurave jo që nuk ishte pozitiv, por ishte negativ dhe u mblodhën 2.6% më pak nga viti 2012. Vlerësohet se vetëm efekti i përafërt i përkeqësimit administrativ në administratat fiskale, 2 administratat: taksat dhe doganat, do të japin një efekt negativ në buxhet prej 27.8 miliardë lekësh, ose 8.8%. Kjo punë e dobët e administrimit të të ardhurave për vitin 2013 është ndër më negativet e 20 vjetëve të fundit.

Faktet e dala në dritë kohët e fundit, me evazionin marramendës në biznesin e lojërave të fatit, në karburante, në rimbursimin piramidal të TVSH-së etj., e tregojnë më së miri këtë gjë. Kuptohet që ju, pjesëtarët e qeverisë së shkuar, keni pasur dijeni dhe nuk keni vepruar ose keni keqvepruar në këtë çështje dhe mbani përgjegjësi për këtë.

Si nëntëmujor të ardhurat totale në buxhet rezultuan me një deficit prej 23 miliardë lekësh. Për të gjithë vitin pritet që të ardhurat të jenë 38.8 miliardë lekë më pak. Ka një debat nga politikanët dhe ekspertët e opozitës, mund të them edhe të medias, se pse nga 23 miliardë lekë, që është diferenca negative e të ardhurave tatimore si 9-mujor, që i përkasin qeverisë së shkuar, parashikohet një diferencë negative vjetore prej 35 miliardë lekësh deri në fund të vitit nga tatim-taksat? 

Analiza nuk duhet bërë me planifikimin e vitit 2013, por duhet bërë në krahasim me vitin 2012 dhe këtu do të ishim më korrektë, sepse janë dy faktorë bazë, që ndikojnë në pamundësinë e krahasimit të nëntëmujorit të parë me tremujorin e fundit.

Së pari, ju e dini që për fushatë elektorale, për të marrë sa më shumë vota, keni marrë disa vendime dhe akte, të cilat kanë pasur pasojën me minus 5 miliardë lekë në 6-mujorin e dytë të vitit 2013. Duke qenë se kjo është një e metë e theksuar natyrisht nuk mund të bëhet krahasimi.

Së dyti, ju e dini dhe të gjithë e dinë, nuk është ndonjë e re, por është më e thelluar, dhe në rastin konkret, ju thashë, është akoma më keq, 6-mujori i dytë, jetë e mot, i ka pasur të ardhurat gjithnjë shumë më të thella dhe më të larta se 6-mujori i parë. Të thuash se në 6-mujorin e dytë duhet të realizosh aq të ardhura sa do të realizoheshin, me të njëjtën temë, në 6-mujorin e parë, ndërkohë që tempi i rritjes së ekonomisë bie, është e padrejtë. Prandaj, është shumë më mirë të krahasohet 3-mujori i fundit, 6-mujori i dytë i vitit 2012 me 6-mujorin e dytë, me 3-mujorin e fundit të vitit 2013. 

Çfarë ndodh me shifrat? Për 9-mujorin e parë të ardhurat nga tatimet dhe doganat, pra, të ardhurat kryesore të buxhetit, me të cilat matet puna e qeverisë dhe që kontrollohet direkt nga qeveria, rezultuan me 6.5% më pak se e njëjta periudhë e një viti më parë. Pra, në 6-mujorin e parë të vitit 2013 morëm 6.5% më pak në vlerë nominale se 6-mujori i parë i vitit 2012. Ndërkohë, për gjithë vitin 2013, në tërësi, ky akt normativ, që po miratojmë, do të na tregojë se të ardhurat do të jenë 5.4% më pak nga viti 2013. Pra, nëse në 6-mujorin e parë kishim 6.5% më pak, tani kemi vetëm 5.4% më pak. Pra, 6-mujori i dytë ka një performancë më të mirë se 6-mujori i parë, dhe i gjithë viti 2013 do të dalë më mirë se 6-mujori i parë me performancë, duke marrë parasysh edhe një herë që 6-mujori i dytë mbart edhe rreth 5 miliardë lekë efekt negativ nga ndryshimi i nivelit të tatim-taksave për nevoja elektorale, që ka bërë opozita e sotme, dikur qeveria.

Së treti, nëse duam të shikojmë të gjitha të ardhurat si 9-mujor, të ardhurat e buxhetit rezultojnë 4% më pak se e njëjta periudhë e një viti më parë, e vitit 2012. Ndërkohë, i gjithë buxheti i rishikuar, që u miratua me aktin normativ, parashikon vetëm 2.6% më pak. Pra, ka një përmirësim prej 1.4%, atë që opozita më kot mundohet të thotë se ky akt e thellon të keqen. Në fakt, me këtë akt po merren hapa konkretë për përmirësimin e gjendjes që ne gjetëm. 

Pra, duket shumë qartë se buxheti i rishikuar nuk parashikon rënie të performancës së të ardhurave, përkundrazi, parashikon një rritje të performancës brenda një logjike normale, sepse nuk mund të bësh për 3 muaj atë që nuk është bërë për 5 vjet rresht. 

Ne kemi një filozofi të re në hartimin e buxhetit. Kur kjo opozitë në 5 vjet rresht e ka ndryshuar, e ka bërë 3 herë buxhetin në vit, ne themi se do të jemi shumë më pranë realitetit.

Buxheti i vitit 2013 është rishikuar me ulje të të ardhurave nga tatimet dhe doganat me rreth 35 miliardë lekë, për arsye se:

Së pari, mosrealizimin e të ardhurave nga tatimet dhe doganat e gjetëm me 16.7 miliardë lekë.

Së dyti, janë 5 miliardë lekë efektet e politikës elektorale të qeverisjes demokratike. Minus 4.7 miliardë lekë janë efektet e rishikimit në ulje të GDP-së e të rritjes ekonomike dhe minuse të tjera vijnë nga efekte të tjera po të politikave, dhe po t’i marrim të gjitha së bashku, del se këto janë punë të qeverisë së shkuar. Ajo qeveri, duke e konstatuar gjendjen shumë qartë që në muajin qershor, nuk e rishikoi buxhetin, nuk i shkurtoi shpenzimet, por e etur për fushatë elektorale, bëri të kundërtën: rriti shpenzimet në vend që t’i ulte me 9.2%. Shpenzimet janë rritur me 27% në krahasim me vitin 2012.

Më lejoni të ndalem në një gjë, që në dukje është e vogël, por ka një rëndësi të madhe. Ministritë jo vetëm që nuk i ndalën shpenzimet, por vetë Ministria e Financave, që është institucioni më i çuditshëm, në muajin qershor fillon e bën investime për të riparuar godinën me një shumë prej 900 mijë dollarësh. Pra, në vend që Ministria e Financave, të ndalte, së pari, shpenzimet, sepse po e shikonte ku po shkonte me të ardhurat, është ajo që bën investimet. Në qoftë se doni të shikoni investime luksi, ja ku e keni. 

Unë nuk po përmend këtu 370 mijë dollarë investime po nga Ministria e Financave pa leje ndërtimi. Para të shkuara dëm, për arsye se në bazë të objektivit të ministrisë së sotme, një pjesë u prish, pjesa tjetër do të prishet dhe natyrisht do të kërkohet përgjegjësi për këto shpenzime që janë bërë.

Është një akt ku thuhet që në muajin korrik të ndërpriten shpenzimet. Po çfarë është bërë me këtë akt? Ndërsa akti është nxjerrë, kanë dalë mbi 20 vendime të qeverisë, të cilat jo vetëm që nuk i kanë ndaluar shpenzimet, përkundrazi u kanë dhënë nxitje shpenzimeve. Kjo, me sa duket, është një teori e qartë se ku do të shkojnë. Për më tej, ku ka shkuar rezerva e vendit, rezerva e shtetit, rezerva e buxhetit për vitin 2013? Kur qeveria e re mori qeverisjen, rezerva ishte zero dhe nuk kanë lënë asnjë para për situata emergjente, të cilat mund të vinin gjatë vitit. 

Ky duket se është një skenar keqdashës, por i mirëstudiuar, për t’i ngecur qeverisë së re një realitet tepër të vështirë të tokës së djegur. Kjo ide përforcohet më tej edhe nga fakti tjetër se në mes të muajit shtator qeveria e re gjeti një thesar me minus 10 miliardë lekë, fatura të papaguara prej muajsh për shërbime të ndryshme ndaj bashkive për pagesa sociale etj. 

Ish-ministri i Financave ka nxituar të paguajë nga 1 janari i vitit 2013 deri në mes të shtatorit 2013 plot 46 miliardë lekë, të cilat duhet të ishin vetëm për urgjenca. Në fakt, në shumicën e tyre, ato janë para për firma investimesh, ndërtim rrugësh. Pra, janë lënë pa paguar paraplegjikë etj., dhe janë kaluar, me urdhër të ministrit të Financave, 46 miliardë lekë për firmat. Pra, në thesar na lanë 10 miliardë lekë pa paguar prej muajsh, çështje që unë e gjykoj se kanë qenë shumë herë më urgjente se paratë dhënë firmave, me mik doemos, pranë familjes. 

Kjo është situata e buxhetit ku na ka lënë qeveria e ikur. Është shprehur opinioni se akti normativ nuk ka shkurtuar shpenzimet operative apo administrative, gjë që është krejt e pavërtetë. Deputetëve u është vënë në dispozicion një tabelë, që tregon ndryshimet që kanë pësuar shpenzimet korrente dhe kapitale të çdo ministrie. Kjo tabelë tregon se çdo program, pa përjashtim, përfshirë edhe Kryeministrinë e keqpërdorur, është reduktuar. Janë reduktuar shpenzimet e çdo ministrie pa përjashtim. Parimi i shkurtimit ka qenë që çdo fond i mbetur disponibël të reduktohet, përjashtuar detyrimin për shërbimet, për ujë, drita, telefoni, për periudhën e mbetur. Nëse dikush këtu që ka spekuluar shumë gjatë kohërave, kur opozita e djeshme, që sot është në pozitë, ishte kundër rritjes së pagave, pensioneve etj., nëse ka ndërmend të bëjë propozime për ulje drastike në paga, në pensione, në ndihma ekonomike, ujë, drita etj., le të dalë konkretisht t’i bëjë propozimet. 

Ky buxhet i rishikuar ka shkuar deri këtu. Ne kemi mbrojtur atë që ka të bëjë me këto shpenzime bazë të një buxheti të reduktuar në maksimum. 

Një pretendim që së fundi ka dalë dhe mbrohet me forcë nga opozita është ai i zbatimit të rregullit “të artë”, që thotë se nuk mund të merret hua për shpenzime korrente. Në ligjin “Për menaxhimin e sistemit buxhetor në Republikën e Shqipërisë”, neni 12, përcaktohet: “Deficiti i buxhetit të shtetit financohet nga huatë e brendshme apo të huaja dhe si rregull, e theksoj: si rregull, masa e tij nuk mund të tejkalojë masën e shpenzimeve kapitale të parashikuara në ligjin e buxhetit vjetor”. Pra, është si rregull. 

Pra, ligjvënësi ka përcaktuar një rregull në kushte normale dhe jonormale, siç është rasti i aktit normativ, kur nuk ka asnjë mënyrë për të reduktuar shpenzimet korrente në dy-tre muajt e fundit të vitit, sepse ato janë tashmë kontraktuar. Ajo që mbetet është të reduktoheshin pagat, pensionet dhe pagesat e paaftësisë. Ky është një absurditet. Ndërkohë, i kujtojmë opozitës së sotme, se kur ka qenë në qeveri, e ka shkelur këtë faktikisht. Në fund të muajit gusht ju keni dalë me shkelje të këtij ligji. Ne po vijmë, po jua themi se kështu kërkohet të bëhet ky akt, pra me një ligj tjetër. Ndërsa ju pa ligj e keni shkelur këtë dhe po ankoheni që po e bëjmë ne. Shuma është jo pak, por 6,4 miliardë lekë, ndërsa ne po themi për 7 miliardë lekë. Pra, është një deficit që e kemi trashëguar nga qeverisja e mëparshme pa mbështetje ligjore. 

Mbështetur në analizën e performancës të të ardhurave dhe shpenzimeve, si dhe për t’iu përgjigjur risqeve dhe planit të buxhetit të vitit 2013 është përgatitur ky rishikim i ligjit të buxhetit të vitit 2013, i cili në pjesën e shpenzimeve siguron: rishikimin e të gjithë treguesve të shpenzimeve të buxhetit qendror, vendor dhe fondeve speciale, sigurimin e financimit për ministritë e reja të krijuara dhe zhvendosjen e programeve të shpenzimeve në përputhje me qeverinë e re dhe reflektimin e disa emergjencave të programit të saj. 

Uljen me 16,2 miliardë lekë të shpenzimeve totale, si rrjedhojë e reduktimit prej 10,2 miliardë lekësh të shpenzimeve korente. Këto shpenzime në këtë projekt shkojnë në nivelin 24,2% e prodhimit të brendshëm bruto dhe shpenzimet kapitale në 5,5% të prodhimit të brendshëm bruto. 

Reflekton të ardhurat nga privatizimi i 4 HEC-eve, si pjesë e financimit të deficitit dhe përdorimi i tyre si shpenzime kapitale në masën 9,9 miliardë lekë, si dhe grante konkurruese, pjesë e buxhetit vendor, në masën 2 miliardë lekë. 

Përdorim të fondeve të kursyera nga shërbimet ndaj borxhit me vlerën 6,2 miliardë lekë, si dhe uljen e 1,2 miliardë lekëve të shpenzimeve operative. 

Rialokimin e fondeve nga projekte me performancë të ulët në projekte me performancë më të lartë, si për projektet me financim të brendshëm, ashtu edhe ato me financim të huaj.

Nëpërmjet këtij ndryshimi ligjor është propozuar edhe sistemimi i një vlere prej 465 milionë lekëve, i lidhur me privatizimin e 4 hidrocentraleve. Shkurt, ne po sistemojmë një faj tuajin. Ju i keni marrë të gjitha paratë nga 4 hidrocentralet, i keni përdorur, keni shkelur ligjin duke mos paguar tatimin mbi fitimin për vlerën e shtuar të hidrocentraleve. Pra, kur flisni për shkelje ligji, mendohuni mirë, besoj do ta shpjegoni nëse e keni shkelur ligjin me apo pa ndonjë arsye, por është fakt që keni shkelur ligjin dhe të shkelësh ligjin nuk është mirë. Ne e kemi sistemuar edhe këtë veprim për llogari tuajën, si pasojë e të ardhurave në nivele ekstremisht të ulura dhe e shpenzimeve të përshpejtuara, pa marrë parasysh detyrimet e papaguara të qeverisë gjatë 9-mujorit të vitit 2013. 

Deficiti dhe borxhi tashmë kanë arritur nivele shumë negative për një ekonomi si e jona. Deficiti këtë vit rritet me 22,6 miliardë lekë, përkatësisht nga 60,9 miliardë lekë në 83,5 miliardë lekë dhe pritet të kapërcejë në 6,2% të prodhimit të brendshëm bruto, nga 4,3 % që e parashikonit në programin fillestar të buxhetit ose po të doni edhe nga 3,5% që ishte një vit më parë. Po kështu, niveli i borxhit publik në fund të këtij viti pritet të arrijë në rreth 69,1% të prodhimit të brendshëm bruto nga 63,8% që ju kishit menduar në fillim të vitit, pa përfshirë borxhin e fshehur. Duke e përfshirë edhe borxhin e fshehur, natyrisht që borxhi total i Shqipërisë do të arrijë në 73%. 

Të gjitha këto sa parashtrova më sipër nuk janë gjë tjetër veçse fakte, pjesë e një realiteti, e një të vërtete që nuk ju pëlqen ta shihni në sy. Ne thjesht po reflektojmë të gjitha paudhësitë që keni bërë në 9 muaj dhe që është pothuajse e pamundur për t’i rregulluar, por ne, siç jua parashtrova me shifra, do të bëjmë përpjekjet që edhe brenda këtij 3-mujori të ndryshojmë trende të gabuara, që i keni lënë qëllimisht. Nuk mund t’ju quaj të paaftë, por i keni lënë qëllimisht për të lënë tokë të djegur. 

Duke e konsideruar si detyrim zyrtar, por edhe qytetar, ju ftoj ta votoni këtë akt normativ, i cili siguron normalitet në funksionimin e shtetit.

Faleminderit!

Ilir Meta – Faleminderit, zoti Ministër!

Fjalën e ka zoti Berisha për procedurë.

Sali Berisha – Zoti bashkëkryetar i maxhorancës aktuale,

Zonja dhe zotërinj deputetë,

Të dashur qytetarë dhe qytetare,

Natyrisht, në këto 3 minuta unë nuk do të ndalem në shqyrtimin e dekretit, por duhet të paralajmëroj shqiptarët se sot këtu vendoset faza e dytë e skenarit të Jorgo Papandreut, i cili, pasi u tha grekëve se janë paratë, u tha grekëve ja se ç’bënë këta, bënë gropën dhe i futi grekët me shpejtësinë më të madhe në gropë. 

Me matematikën e Ramiz Alisë që paraqiti eksperti i patateve dhe i vjedhjes së floririt, Shqipëria dhe ekonomia e saj ecën me shpejtësi drejt gropës. Ndaj thirrja ime është: hidheni poshtë këtë dekret, që mbart në vetvete fazën e dytë të një skenari ogurzi për ekonominë shqiptare, atë të zhytjes së saj në recension dhe në krizë të pashmangshme. 

Ilir Meta – Kjo ishte fjala në emër të grupit, sepse ishte para votimit, megjithatë, dakord, nuk ka problem.

Fjalën e ka relatori i çështjes, zoti Angjeli.

Anastas Angjeli - I nderuar zoti Kryetar, 

I nderuar zoti Kryeministër, 

Të nderuar kolegë deputetë,

Më lejoni të paraqes relacionin për aktin normativ nr.6, datë 04.10.2013 të Këshillit të Ministrave “Për buxhetin e shtetit të vitit 2013”.

Komisioni për Ekonominë dhe Financat, me cilësinë e komisionit përgjegjës, në mbledhjen e datës 18 tetor 2013 shqyrtoi aktin normativ nr.6, datë 04.10.2013 të Këshillit të Ministrave “Për buxhetin e shtetit të vitit 2013”. 

Qeveria, nëpërmjet Ministrisë së Financave, informoi komisionin për ecurinë e zhvillimit të ekonomisë së vendit gjatë këtij viti, për nevojën e ndryshimeve të buxhetit me aktin normativ, për impaktin e pritshëm të tyre, si dhe iu përgjigj pyetjeve të deputetëve. 

Të nderuar deputetë, 

Së pari, shumica e anëtarëve të komisionit është e mendimit se ndryshimi i ligjit për buxhetin e vitit 2013 është i domosdoshëm për disa arsye:

 Ecuria e treguesve makroekonomikë dhe fiskalë gjatë vitit 2013 ka qenë shumë problematike, veçanërisht në muajt e fundit. Shumë nga treguesit e buxhetit kanë krijuar devijime të konsiderueshme negative të pamundura për t’u menaxhuar brenda kuadrit të buxhetit të miratuar në fillim të vitit. Buxheti fillestar i vitit 2013 u bazua me një rritje reale ekonomike të parashikuar prej 3,1% dhe një rritje nominale prej 4,5%. Ndërkaq, parashikimi për në fund të vitit nuk është më shumë se 1,2%. 

Faktori më i rëndësishëm që e bën të pashmangshëm ndryshimin e buxhetit të vitit 2013 është niveli aktual i të ardhurave, veçanërisht të atyre tatimore e doganore me një efekt të drejtpërdrejtë mbi shpenzimet publike. 

Elementet kryesore, që konstatoi komisioni, të këtij niveli janë: parashikimi i ndjeshëm më optimist i treguesve makroekonomikë e fiskalë, me një efekt prej 4,7 miliardë lekësh; paketa e re e ndryshimeve të legjislacionit fiskal në periudhën prill-maj 2013, gjatë periudhës së fushatës elektorale; perfomanca ekstremisht e dobët e administratës tatimore, që, në fakt, përbën një faktor kryesor, që ka çuar në krijimin e këtij hendeku të thellë. 

Së dyti, një faktor tjetër që e bën të pashmangshëm ndryshimin e buxhetit të vitit 2013 është ai i shpenzimeve. Ecuria më e shpejtë se parashikimi i shpenzimeve publike në masën 9,2% më shumë se një vit më parë nuk lejoi balancimin e mosrealizimit të të ardhurave me shkurtim të mëtejshëm shpenzimesh.

Së treti, ecuria e shpejtë e shpenzimeve, në drejtim krejtësisht të kundërt me ecurinë negative të të ardhurave, çuan në rritjen e lartë të deficitit prej 129%, më tepër se e njëjta periudhë e një viti më parë, ose 15,5% më tepër se deficiti i parashikuar për këtë periudhë. Ky deficit në rritje, kundrejt një viti më parë, u financua si prej të hyrave nga privatizimi prej 12 miliardë lekësh, ashtu edhe për një huamarrje totale neto, e cila u përshpejtua, gjithashtu, ndjeshëm krahasuar me një vit më parë, me një rritje prej 27%, duke mbyllur çdo hapësirë për një huamarrje të re në periudhën në vijim.

Së katërti, një pjesë e konsiderueshme e shpenzimeve, tashmë të faturuara në thesar dhe ende të papaguara për mungesë likuiditeti prej rreth 9 miliardë lekësh, përbën një element tjetër shumë të domosdoshëm për një rishikim imediat të ligjit ekzistues të buxhetit të vitit 2013.

Gjatë diskutimit, Komisioni për Ekonominë dhe Financat mori në konsideratë edhe një çështje tjetër, që ishte paraqitja e ndryshimeve me akt normativ dhe jo me ligj mbështetës. Paraqitja e ndryshimeve me akt normativ u bazua në nenin 101 të Kushtetutës, si dhe në jurisprudencën e zgjeruar të Gjykatës Kushtetuese, përkatësisht vendimet 1/ 2013 dhe 24/ 2006.

Sipas këtyre dokumenteve, Këshilli i Ministrave mund të nxjerrë akte normative me fuqinë e ligjit atëherë kur rasti shfaqet si i jashtëzakonshëm dhe nevoja e urgjencës bën të mundur ushtrimin e kompetencës ligjvënëse nga Kuvendi. 

Nevoja dhe urgjenca janë rrethana dhe situata të vlerësuara rast pas rasti. Ato mund të shkaktohen nga faktorë të ndryshëm jetësorë, natyrorë, shoqërorë, një ndër të cilët ishte edhe nevoja për efekte të menjëhershme në fusha me ndjeshmëri të madhe publike, siç ishte rasti konkret. 

Vlerësimin e parë faktik dhe substancial të këtyre elementeve i përket kushtetueshmërisht ta bëjë qeveria. Kuvendi është organi që bën vlerësimin dhe kontrollin e nevojës së urgjencës si në formë, ashtu edhe në përmbajtje. Interesi publik, së pari, është i lidhur drejtpërdrejt me mirëfunksionimin e buxhetit të shtetit dhe mbajtjen nën kontroll të situatës financiare në vend nga qeveria. Kjo e fundit është përgjegjëse për stabilitetin ekonomik e financiar të vendit dhe për këto arsye ka detyrimin të ndërhyjë në çdo rast kur një gjë e tillë rrezikon të përkeqësohet më tej. 

Së pari, rasti konkret është në relacionin e projektligjit të Këshillit të Ministrave, ku është argumentuar se nevoja për të ndërhyrë me akt normativ kushtëzohet edhe nga situata e rëndë ekonomike në të cilën gjenden Shqipëria dhe treguesit makroekonomikë dhe fiskalë në rënie. 

Së dyti, në fund të muajit shtator ka një bllokim të kryerjes normale të pagesave në sistemin e thesarit. Kjo vjen si rezultat i mosarkëtimit të të ardhurave në përputhje me treguesit fillestarë të buxhetit të vitit 2013. Pagesat e bllokuara variojnë deri në 10 miliardë lekë. 

Po kështu, edhe elementi “emergjencë” ose “urgjencë” është i diktuar nga rrethanat ku gjenden financat shqiptare, veçanërisht mosrealizimi i thellë i mbledhjes së të ardhurave tatimore, si dhe tejkalimi i deficitit të buxhetit të shtetit.

Të nderuar deputetë, tri ishin çështjet më kryesore që diskutoi Komisioni për Ekonominë dhe Financat:

Ndryshimi i të ardhurave. 

Treguesi i të ardhurave të buxhetit korrigjohet në total me 38,7 miliardë lekë, duke i pozicionuar ato në nivelin 23,8% të GDP-së. Të ardhurat totale për vitin 2013 parashikohen të arrijnë 321,9 miliardë lekë dhe, krahasuar me realizimin faktik të vitit 2012, të ardhurat e vitit 2013 parashikohen të ulen 2,6%.

Së dyti, shpenzimet reduktohen me 16,2 miliardë lekë shpenzime totale, si rrjedhojë e reduktimit me 10,2 miliardë lekë të shpenzimeve korrente. Shpenzimet korrente në këtë projekt shkojnë në nivelin 24,2% të GDP-së dhe shpenzimet kapitale 5,5%.

Së treti, rritja e deficitit dhe e borxhit.

Për sa më sipër, deficiti buxhetor rritet me 22,6 miliardë lekë, përkatësisht nga 60,9 miliardë lekë me 83.5 miliardë lekë. Në këtë mënyrë deficiti i përgjithshëm buxhetor arrin në 62% të GDP-së.

Duke qenë se ndryshimet dhe shtesat në buxhetin e vitit 2013, të parashikuara nga akti normativ, synojnë marrjen nën kontroll, si dhe garantimin e qëndrueshmërisë së mëtejshme makroekonomike dhe financiare, si dhe frenimin e thellimit te mëtejshëm të tronditjes së financave publike në vend, bazuar në nevojën dhe urgjencën e paraqitur për këtë çështje, shumica e anëtarëve të komisionit propozuan miratimin e aktit normativ.

Deputetët e opozitës i kundërshtuan ndryshimet e pasqyruara në aktin normativ, duke pretenduar se ato përkeqësojnë treguesit fiskalë. Ata ishin të mendimit se akti normativ redukton ritmin e mbledhjes së të ardhurave dhe të kryerjes së shpenzimeve për katër muajt e fundit të vitit.

Në përfundim, komisioni e miratoi aktin normativ të Këshillit të Ministrave me 11 vota pro dhe 4 vota kundër.

Faleminderit!

Ilir Meta – Faleminderit, zoti Angjeli, edhe si relator i çështjes, edhe në emër të Komisionit përgjegjës për Ekonominë dhe Financat!
Zonja Topalli, për procedurë, urdhëroni!

Jozefina Topalli – Zoti Kryetar,

Brenda një muaji është hera e dytë që ju shkelni rëndë Kushtetutën dhe Rregulloren e Kuvendit të Shqipërisë. Hera e parë ishte rasti i aktit normativ për nëpunësin civil, një shkelje kjo e Kushtetutës, pa diskutuar këtu pjesën e përmbysjes së konsensusit, që në planin politik është akt fundor. 

Sot, në shkelje të Rregullores dhe në shkelje të buxhetit, ju po kaloni një akt, i cili, për mua personalisht, por edhe për çdo njeri të thjeshtë, të ndershëm, punëtor apo të papunë, është akt terrorist. Por kjo ka të bëjë me bashkëkryetarin tjetër.

Ju, zoti Kryetar, keni shkelur nenin 68, pika 4 të Rregullores së Kuvendit dhe nenin 56 të buxhetit të shtetit. Në qoftë se Kryetari i Kuvendit do të vazhdojë të shkelë Rregulloren dhe Kushtetutën në këtë mënyrë, këtu nuk ka më seancë plenare, mbarëvajtje dhe legjislacion.

Ndaj, ju kërkoj të tërhiqni aktin e sotëm normativ, pasi jeni në shkelje të Rregullores dhe të ligjit për buxhetin.

Ilir Meta – Së pari, mirëmëngjesi, sepse ju keni ardhur tani dhe ne jemi në procedurat normale. E vetmja shkelje e Rregullores që unë kam bërë deri tani është që jua jap fjalën vazhdimisht. Unë do të doja që ta shfrytëzonit në mënyrë konstruktive këtë, sepse e dini shumë mirë që aktet normative hyjnë automatikisht në rendin e ditës dhe jo Kryetari, por asnjë institucion tjetër, edhe i gjithë Kuvendi, nuk mund t’i nxjerrë jashtë rendit të ditës, vetëm mund t’i miratojë ose mund t’i rrëzojë. 

Fillojmë me diskutimet.

Zoti Ridvan Bode, urdhëroni!

Ridvan Bode – I nderuar zoti Kryetar, 

Zonja dhe zotërinj deputetë,

Është e qartë se Kryeministri Rama dhe kabineti i tij janë shumë të vendosur për të prezantuar ekonominë shqiptare si një ekonomi në krizë dhe për të deklaruar publikisht se financat e shtetit janë të falimentuara. Viti zero ua kërkon një gjë të tillë, edhe pse në vijimësi, pas fillimit të këtij sulmi të shfrenuar, të paprecedentë, të pamoralshëm.

 Institucionet ndërkombëtare, njëra pas tjetrës, partnerët tanë, kanë deklaruar të kundërtën, pikërisht për t’i treguar qeverisë të mos shkojë larg me këtë sulm të pamoralshëm ndaj ekonomisë dhe financave të vendit.

Raport-progresi është dokumenti që përmbledh në vetvete të gjitha konsideratat e institucioneve për ekonominë shqiptare dhe ai daton më 16 tetor, pikërisht për t’i kujtuar qeverisë shqiptare se ekonomia shqiptare ka bërë progres të madh dhe po shkon drejt një ekonomie tregu funksionale dhe nuk është në modelin e kolapsit që prezanton qeveria.

 Në datën 12 tetor, ditën kur ministri i Financave ishte në Uashington, bordi i drejtorëve të FMN-së deklaron se ekonomia shqiptare vazhdon të performojë pozitivisht. Pas një rritjeje prej 6,1% të vitit të kaluar, pritet, sipas institucionit më konservator të rritjes ekonomike, një rritje ekonomike prej 2% për vitin 2013, dhe tendencë të një rritjeje të lehtë edhe në vitin 2014, sepse janë në kontroll papunësia dhe inflacioni dhe se borxhi publik këtë vit mund të shkojë deri në 64%.

Dy ditë më parë të njëjtën gjë bëri edhe drejtoresha rajonale e Bankës Botërore, Goldshtein, duke u përgjigjur në ligjëratë të drejtë: “Ekonomia shqiptare nuk është në krizë, ekonomia shqiptare ka nevojë për reforma strukturore të shpejta dhe një politikë fiskale të përshtatshme, në mënyrë që të marrë ritmin e saj normal”.

Ne, si sot në opozitë, ashtu edhe dje në qeveri, e kemi thënë: ekonomia shqiptare po performon më pozitivisht se të gjitha ekonomitë e rajonit. Ekonomia shqiptare ka humbur ritmin dhe kapacitetet e saj maksimale të rritjes qysh nga fillimi i krizës globale. Si pasojë e presionit të kësaj krize, shtimi i kanaleve të komunikimit me ekonominë shqiptare, në mënyrë të detyrueshme, do të humbte këto ritme. 

“Reformat strukturore të ndërmarra në qeverinë e mëparshme, thuhet në raportin e FMN-së, bënë të mundur mbajtjen e ekonomisë shqiptare jashtë krizës.” 

Qeveria do me çdo kusht ta paraqesë në krizë. Punë e saj. Por po bën atentatin më të madh ndaj ekonomisë së vogël të shqiptarëve, që e kanë ndërtuar me mund dhe djersë, që i kanë dhënë dinamizëm edhe atëherë kur ekonomi të fuqishme, në mënyrë të njëpasnjëshme, u kolapsën nën vorbullën e krizës globale.

Ky buxhet vjen pikërisht për të legjitimuar propagandën boshe, hakmarrëse, të atyre që sot kanë marrë revanshin e pushtetit.

A ishte i domosdoshëm ky akt normativ, pra rishikimi i buxhetit? Këtu u përmendën një mijë e një argumente. U përmend edhe fakti se është ndryshuar në mënyrë të përvitshme në 3-4 vjetët e fundit. Por jo vetëm në 3-4 vjetët e fundit, por në 8 vjet të qeverisjes sonë e kemi ndryshuar: 5 herë në rritje buxhetin dhe 3 herë në rishikim në ulje.

Është krejt normale që një qeveri e përgjegjshme të sjellë për rishikim buxhetin dhe financat e vendit, por jo për ta shkatërruar atë. Diferenca këtu është përpjekja për të rrënuar përfundimisht financat e Shqipërisë.

Cili ishte fundi i periudhës 8-mujore, kur ju morët qeverisjen? Situata ishte kjo: Të ardhurat ishin realizuar 93% të programit të 8-mujorit, me një deficit 16 miliardë lekë, nga të cilat 13 miliardë lekë që lidhen me buxhetin qendror dhe pjesa tjetër që lidhet me pushtetin vendor (mosrealizim nga pushteti vendor).

Në këtë shumë prej 13 miliardë lekësh të ardhura të parealizuara, ekzistonin mundësi për të rialokuar mosrealizimin, pa ndryshuar e pa rrënuar financat e shtetit. Rreth 7 miliardë lekë ishin kursime definitive, 15 miliardë lekë interesa dhe 2 miliardë lekë ishte fondi i veçantë i ministrive, i cili nuk figuron më si kursim në projektbuxhetin që ju na keni paraqitur tani.

Në periudhën 8-mujore shpenzimet ishin realizuar vetëm 92%, 21 miliardë lekë shpenzime më pak nga programi i periudhës 8-mujore.

Me dashje ngatërroni e përfshini në raportime edhe 12,5 miliardë lekë si shpenzime që lidhen me privatizimet, të cilat nuk kanë të bëjnë me programimin normal dhe që nuk janë pjesë e deficitit, sepse kanë një burim të veçantë financimi.

Pra, ju lamë një mosrealizim shpenzimesh prej 21,5 miliardë lekësh dhe një mosrealizim të ardhurash prej 13 miliardë lekësh. Në këtë hapësirë, sigurisht, është e mundur të rialokohet gjithçka pa bërë gjëmën e financave të vendit.

Mos harroni se historia ekziston. Në vitin 2005, kur kemi ardhur në pushtet, në periudhën 8-mujore të ardhurat ishin realizuar në masën 88% dhe në 4-mujorin e fundit doganat kanë tejkaluar planin e tyre me mbi 120% në çdo muaj, ndërsa tatimet nga 80% kaluan në 90%-92% në atë periudhë. Ju përmendni sot vonesat, se paska pasur 9-10 miliardë lekë në thesar, që, në fakt, kanë qenë 6,7 miliardë lekë mospagim në fund të muajit gusht, ndërsa ne i kemi gjetur me 21 ditë vonesa dhe 9,8 miliardë lekë në vitin 2005 sigurisht që janë sa 22 e 23 miliardë lekë në vitin 2013.

Sigurisht, me ndryshimin e performancës ne nuk u morëm me paraardhësit, mblodhëm tatimet, mblodhëm taksat dhe në fund të vitit jo vetëm nuk ndryshuam buxhetin, nuk rritëm deficitin, por e ulëm atë, nga 4.5% që ishte programimi i vitit 2005, ne e çuam në 3,8 të GDP-së.

Ju po bëni të kundërtën. Rotacioni i pushtetit sigurisht që sjell mobilizim dhe motivim në administratë, ju po e rrënoni përfundimisht edhe këtë avantazh që lidhet thjesht me rotacionin.

Çfarë po bëni në të vërtetë me buxhetin? Në të vërtetë buxheti shkurton të ardhurat e vitit, rrit deficitin e të ardhurave me 39 miliardë lekë. Nga këto 35 miliardë lekë janë mosrealizime nga tatimet dhe nga taksat.

Nëse në periudhën prej 8 muajsh mosrealizmi ishte vetëm 13 miliardë lekë, në këtë periudhë të fundit, për 4 muaj, do të rritet edhe me 22 miliardë lekë mosrealizimi i të ardhurave nga tatimet dhe nga taksat.

Nëse mosrealizimi mesatar mujor në periudhën 8-mujore ishte vetëm 1,5 miliardë lekë në muaj, ju programoni që në këtë periudhë mosrealizimi të jetë 5,5 miliardë lekë në muaj, 55 milionë dollarë më pak në muaj, duke qenë deficiti në mbledhjen e të ardhurave 3,.5 herë më shumë nga ajo periudhë që tha ministri këtu, nga periudha ekstremist të dobët të qeverisë së PD-së.

Zotërinj,

Është e thjeshtë. Grumbulloni të ardhura njëlloj, me të njëjtin ritëm të asaj performance ekstremisht të keqe që kishte qeverisja e PD-së dhe në buxhet do të keni 13 miliardë lekë më shumë, do të merrni 13 miliardë lekë më pak hua, borxh, deficit për të mbyllur këtë vit deri në fund të tij.

Të ardhurat flasin për një rritje të evazionit fiskal prej rreth 30 milionë dollarësh në muaj, thellim të evazionit fiskal në krahasim me periudhën e keqe dhe shumë të keqe, performancën shumë të dobët që pati qeverisja e PD-së.

Ku shkojnë këto të ardhura? Sigurisht që shkojnë për interesat tuaja dhe në atë jeni duke bërë e po e bëni çdo ditë në mënyrë të dukshme përmes dinamitit.

Po me shpenzimet, çfarë ka ndodhur? Shpenzimet në këtë buxhet, në këtë akt normativ, thuhet se do të shkurtohen me 16 miliardë lekë. Këtu ministri i Financave gënjen kur thotë se ka shkurtime edhe në shpenzimet operative. 

E vërteta është kjo: janë 6 miliardë lekë kursime nga interesat e borxhit publik, janë 3 miliardë lekë shkurtime nga të ardhurat e pushtetit vendor, u bënë 9 miliardë. Janë 7 miliardë lekë shkurtime nga investimet publike, ajo për të cilën ankoheni se ka prapambetje dhe vonesa në likujdime, dhe bëhen 16 miliardë lekë. Efekti i shkurtimit të shpenzimeve administrative është zero. Nëse do të shikoni nëpër të, mund të ketë ndonjë ministri, si ajo e Çështjeve Sociale, që u hiqen pagesat e invalidëve dhe i kalohen Këshillit të Ministrave, të cilit i shtohet me 580 milionë lekë fondi rezervë për ta përdorur, për qëllime që i dini ju. Nuk është e vërtetë që fondi rezervë ka qenë zero. Ka pasur kontigjencë në masën rreth 500 milionë lekë. E lënë pikërisht përmes ligjit, me të drejtën e vendosjes dhe revokimit nga Këshilli i Ministrave.

Na akuzuat dhe folët këtu, vetë ministri i Financave tha: “6-mujori i parë ishte i shfrenuar. Shpenzime fushatash për të fituar zgjedhjet”. Dakord, zotëri: bëni të njëjtin nivel shpenzimesh! Realizoni deri në fund të vitit 92% të programit të shpenzimeve! Çfarë do të ndodhë me buxhetin e shtetit? Do të ndodhë që do të kursehen edhe 17 miliardë lekë të tjera. Ky akt normativ del jashtë loje, nëse shkoni me të njëjtin ritëm, por ju mendoni që në periudhën e 4-mujorit të fundit të mos ecni me të njëjtin ritëm shpenzimesh, të mos jeni aq të harxhuar sa qeveria zullumqare e mëparshme, përkundrazi kërkoni në çdo muaj të shpenzoni 50 milionë dollarë më shumë sesa shpenzohej në përudhën 8-mujore, edhe pse investimet publike janë financuar në periudhën e parë. Për më tej, nuk shkurtoni asgjë në programin fillestar të shpenzimeve për periudhën e katër muajve të fundit. Mendoni të realizoni 100% planin fillestar të shpenzimeve për 4-mujorin dhe, përkundrazi, edhe për 5 miliardë lekë më shumë. 

Pra, rishikimi konsiston në rritjen e planit fillestar me 5 miliardë lekë më shumë shpenzime për periudhën 4-mujore, kur nuk ka investime për të paguar, ku gjithçka do të jetë shpenzime administrative dhe operacionale të ministrive. 

Në total, nëse i mbledhim këto, për periudhën e katër muajve të fundit ju rrisni një kosto prej 330 milionë dollarë në kurriz të shqiptarëve. Merrni hua 330 milionë dollarë nga deviacioni i performancës së qeverisë së keqe të Sali Berishës. Sikur të ishit me të njëjtat ritme të të ardhurave, të shpenzonit me të njëjtat ritme si qeverisja e mëparshme, në fund të vitit shqiptarët do të paguanin 330 milionë dollarë më pak taksa për borxhin që ju po rrisni në këtë vit.

Por, çfarë ndodh me defixhitin dhe me borxhin? Për një periudhë të gjatë, gati 3-4 vjet, ju e keni bërë gogol borxhin publik dhe me të drejtë, sepse një vend për të qenë atraktiv dhe i vlerësuar nga interesi i kapitalit kërkon parametra makro-ekonomikë të stabilizuar. Për çudi, në programin që sollët këtu në parlament, e pamë që ruajtja e stabilitetit makro-ekonomik nuk është më prioriteti i maxhorancës së re dhe se kjo nuk na sillka asnjë përfitim për vendin. Kjo ishte me paramendim. Vetëm përmes këtij akti normativ ju rrisni huamarrjen, pra shtesë huamarrjeje për periudhën e mbetur me 24 miliardë lekë. Në total, vetëm për 4-mujorin e fundit i keni dhënë të drejtën vetes për të marrë 400 milionë dollarë hua. Mesatarisht, në çdo muaj, kjo qeveri, sipas këtij akti normativ, do të marrë hua 60 milionë dollarë. Huamarrja e vendit në këtë vitit shkon 730 milionë dollarë, 730 milionë dollarë rrush e kumbulla për qeverinë. 

Kur bëmë Rrugën e Kombit, ju u ngritët këtu dhe bërtitët me javë të tëra pse u morën 300 milionë euro nga tregu për të financuar atë rrugë. Tani, me atë borxh 730 milionë dollarë brenda 24 orëve, që e kishit bërë gogol, zgjatët dorën dhe i morët, duke çuar nivelin e borxhit publik nga 62%, që ishte në fund të vitit të kaluar, 61, 9%, në 68 ose 69%, që u përmend këtu.

Nëse për 4 vjetët e krizës, kur ekonomia erdhi me ritme gjithnjë e më në rënie dhe kur kjo qeveri zullumqare kërkonte të fitonte zgjedhjet, ne rritëm nivelin e borxhit publik vetëm 4 pikë përqindje. Për katër muaj, ju e keni rritur me 4,5 % nivelin e borxhit publik. Kjo është papërgjegjshmëria e kësaj maxhorance dhe e kësaj qeverie.

Për çfarë merret huaja? Do të marrim borxhe, por për çfarë do t’i përdorim? 

E fundit, huaja nuk merret për të mbështetur investimet publike. Është folur këtu se ka fatura të prapambetura firmash dhe kompanish që presin të likuidohen. Sipas shifrave që raportoi kjo qeveri, ishin 115 milionë dollarë në fund të periudhës 8-mujore. Në fund të periudhës 9-mujore raportuan, le të themi, 120 apo 130 milionë dollarë. Asnjë cantim për të paguar faturat e investimeve publike, përkundrazi 7 miliardë më pak investime publike në vitin 2013, kur ekonomia pret mbështetje, dhe financat publike mund të përdoren për të inkurajuar tregun dhe ekonominë.

U tha se do të përdoren për të shlyer detyrime dhe borxhe të tjera ndaj biznesit, por zero. U tha se do të përdoren për të akseleruar pagesat e ndihmës ekonomike dhe të invaliditetit, zero. U tha se do të paguhen faturat e prapambetura të energjisë elektrike, zero. U tha se kanë borxh spitalet për ilaçet, zero. Gjithçka që merret shkon për të financuar uljen e performancës në mbledhjen e të ardhurave. Nëse të ardhurat në 8 muaj u realizuan mesatarisht 93%, këta kanë programuar që për katër muajt e fundit, të ardhurat të realizohen vetëm 79% dhe nëse kërkojnë të gjejnë arsye dhe shkaqe, janë ata vetë. Nëse programojnë dhe parashikojnë që edhe në 4- mujorin e fundit ekonomia do të shkojë keq e më keq. Këtë e ka tritoli, këtë e ka gogoli i taksave progresive. Këtë e ka revanshi për ta rialokuar tregun dhe biznesin në funksion të interesave të ofiqarëve të rinj.

Ky buxhet merr hua për herë të parë pas 8 vjetësh për të financuar shpenzime operative. Ligji organik i buxhetit e ka caktuar qartë parimin: nuk mund të merret hua apo kredi, veçse për investime publike. Në 8 vjet ky rregull është respektuar në mënyrë rigoroze. Janë realizuar 576 miliardë lekë investime publike. E thënë ndryshe: 5,8 miliardë dollarë. Kemi investuar në infrastrukturë, në shkolla, në spitale dhe në gjithçka tjetër që ka të bëjë me shërbimet publike që ofron qeveria. 

Si është financuar ky 5,8 miliardë dollarësh? Marrja e kredisë është 314 milionë lekë. 49 miliardë lekë janë të ardhurat nga privatizimi, që kanë çuar për financim të drejtpërdrejtë të investimeve publike. Janë financuar me të ardhura nga taksat 230 miliardë lekë. E thënë ndryshe: janë investuar 2,2 miliardë dollarë taksa të mbledhura për infrastrukturën, për rrugët, për shkollat, për ujësjellësin dhe për gjithçka tjetër që ka të bëjë me qytetarët. Për herë të parë ne dalim këtu dhe deklarojmë se do të marrim hua jo për të financuar rrugë, por taksat nuk arrijnë as për të mbajtur qeverinë me paga dhe zyrtarët me ofiqe, me zyra dhe me luksin që po krijojnë.

Vërtet u bënë disa riparime në Ministrinë e Financave, por sa erdhën zotërinjtë nuk i pëlqyen, sepse nuk ishte luks dhe u vunë kazmën për t’i ribërë nga e para. Kjo është e vërteta. Me këtë akt normativ po ngrihet dora përfundimisht ndaj ekonomisë dhe financave të vendit.

Në fakt, ata pas meje po presin degën në të cilën ishin ulur. Qeverisjet në këtë vend kanë pasur stabilitet, pikërisht sepse kanë pasur një ekonomi stabile. Ekonomia është psikologji. Ditën kur ngrihet dora për të shkatërruar ekonominë dhe për të nxjerrë në treg e në pazar edhe problemet e përkohshme, që mund të jenë në pika të caktuara, sigurisht, për qëllime politike dhe personale, atëherë bëhet akti më i rëndë ndaj të nesërmes së ekonomisë së vendit. Këtu do të jemi dhe do ta shohim se çfarë do të ndodhë më vonë! 

Faleminderit!

Ilir Meta – Faleminderit!

Urdhëroni, zoti Braçe! Përgatitet deputeti, Astrit Patozi.

Dua t’ju kujtoj se koha maksimale për të diskutuar është 10 minuta. Kam kërkesë për ta respektuar Rregulloren, në mënyrë që të funksionojmë sa më efektshëm. 

Faleminderit!

Erion Braçe – I nderuar Kryetar i Kuvendit! 

Në fund të muajit shtator, kur qeveria e Sali Berishës u largua nga pushteti politik, në arkën e shtetit mungonin: të ardhura të përgjithshme 23,4 miliardë, të ardhura tatimore 24,2 miliardë, të ardhura nga tatime dhe doganat 23 miliardë lekë. Po jua përkthej, për t’i kuptuar më mirë. Pra, 23 miliardë lekë që mungojnë në të ardhurat e buxhetit të shtetit, janë sa ¼ e gjithë fondit të 550 mijë pensionistëve për një vit të tërë. 23 miliardë lekë që mungojnë në buxhetin e shtetit janë sa 1/3-ta e gjithë buxhetit vjetor të investimeve publike në këtë vend. Janë sa ½ e gjithë interesit të borxhit për këtë vit dhe sa i gjithë buxheti i fundit i ndihmës ekonomike dhe i asistencës sociale për këtë vit. 

Në krahun tjetër të buxhetit, në shpenzime, pavarësisht rënies dramatike të të ardhurave, kursimi i ministrit Bode ka qenë i pamjaftueshëm për të ruajtur ekuilibrin e buxhetit, madje i dëmshëm, kur barra e kursimit të ministrit Bode ka rënë vetëm në investimet publike. Shpenzimet e përgjithshme janë vetëm 12,7 miliardë lekë më pak. Shpenzimet korrente janë 2,5 miliardë lekë më pak. Fondi rezervë dhe kontigjenca është zero. Shpenzimet kapitale janë ulur me 9,1 miliardë lekë. Siç e shihni, buxheti është i çekuilibruar tërësisht. Defixhiti fiskal ka arritur nivelin 58,5 miliardë lekë dhe është 10,7 miliardë lekë më i madh sesa plani, 22,4 %. Është 32,5 miliardë lekë më i madh se e njëjta periudhë e vitit 2012, 124,9 %. Më e rrezikshmja është hapësira për huamarrje, për të cilën u fol, mbetur për 3 muajt e fundit të vitit, që është vetëm 2,3 miliardë lekë ose 23 milionë dollarë.

Kaq na keni lënë dhe kaq mundësi kemi tani që flasim. E gjitha, në kushtet kur ish-qeveria nuk ka paguar 9,8 miliardë lekë fatura të qeverisë qendrore, të investimeve, të mallrave e të shërbimeve. Pra, ligji “Për buxhetin e shtetit të vitit 2013” është shkelur rëndë, madje, duke e nxjerrë defixhitin buxhetor që në muajin qershor jashtë kufijve ligjor të votuar në Kuvendin e Republikës së Shqipërisë. Për ish-qeverinë, në qershor ishte vetëm gjysma e vitit për t’u përballuar, siç është edhe sot ¼ e vitit për t’u përballuar. Për ish-qeverinë viti është mbyllur që në muajin qershor, siç është i mbyllur edhe tani që flasim, në muajin tetor, ndërkohë ishin dhe kanë ngelur 10 miliardë lekë për t’u paguar, me qëllim që të funksionojnë shërbimet publike dhe jo zyrat e ministrave, që të të funksionojnë shërbimet e sigurisë kombëtare, jo zyrat e ministrave, që të paguhen paga dhe pensione për prindërit e këtyre, por jo për këta. Kjo është gjendja dhe është antiligjore, madje është shumë e rëndë. Çfarë ndodhi? Papërgjegjshmëria është e para, korrupsioni në bashkëpunim është i dyti, hyrja në marrëdhënie kriminale është e treta.

Në qershor ish-qeveria i hoqi arkës së shtetit 6.5 miliardë lekë. Në korrik i hoqi edhe 2.5 miliardë lekë të tjera, në gusht i hoqi edhe më shumë, 4.7 miliardë lekë, dhe në shtator i hoqi shumë më tepër, 7.2 miliardë lekë. Në total, vetëm në katër muaj, nga nëntë muajt e qeverisjes së tyre për këtë vit, në arkën e shtetit mungojnë 20.9 miliardë lekë. Pra, nga 23.4 miliardë lekë që mungojnë në arkën e shtetit për 9 muaj, 20.9 miliardë lekë mungojnë vetëm në 4 muajt e fundit të qeverisë së Sali Berishës. Fiks, 89 për qind e parave që mungojnë, janë të këtyre katër muajve të fundit të Sali Berishës.

Është lejuar kontrabanda, “ngritur trau”, i thonë në doganishte, dhe ish-ministri Bode e di fare mirë këtë gjë, është lejuar evazioni fiskal në dogana dhe në tatime, është ndërtuar një skemë e tërë kriminale me rimbursimin e TVSH-së, apo duke shitur TVSH. Vetëm 5 milionë dollarë janë të justifikuara dhe janë paratë e efektit të paketës elektorale të taksave në këtë shumë. 162 milionë dollarë të tjera janë ndarë si fitime të drejtpërdrejta mes nëpunësve të korruptuar të shtetit, nëpunësve politikë të korruptuar të shtetit, ofiqarëve politikë të korruptuar të shtetit me biznese klienteliste të ish-qeverisë që mori këtë favor. Ka edhe më. Qeveria vijoi të kryejë shpenzime pa hesap, madje dhe të vendosë për më shumë shpenzime korente dhe të paguajë për to jo vetëm duke marrë mallra dhe shërbime, por duke shtyrë pagesën e faturave për to, duke marrë borxh dhe duke hyrë në borxh tashmë të njohur përmes faturave që janë stivë në Ministrinë e Financave. 

Deficiti fiskal preku limitin ligjor prej huamarrjes, që paguante shpenzime pa të ardhura qysh në muajin korrik, u tejkalua prej blerjeve të faturuara dhe të papaguara në shpenzimet pa të ardhura që nuk njohën kufij. Në këtë mënyrë, buxheti njohu deficit primar, dhe duhet t’ia shpjegoj ish-ministrit Bode, deficit primar, duke dëshmuar qartë se borxhi po rritej dhe po rritej fort, por njohu edhe kursim publik në terma negativë, duke dëshmuar qartë se po merrej borxhi jo për investime, po për të paguar shpenzimet koherente të qeverisë, të administratës, paga dhe pensione. Kështu, prej muajit shkurt, kështu në muajin mars, në shkelje të ligjit që përmendi ajo zonja pak më parë, kështu në muajin maj, kur Sali Berisha vendosi të ulë taksat elektorale duke cenuar rëndë në ulje të ardhurat për muajt më pas, kështu edhe në qershor, në shkelje të ligjit, kështu edhe në korrik, kur Sali Berisha vendosi të rrisë pagat dhe pensionet, edhe pse nuk kishte të ardhura dhe po merrte borxh për t’i paguar ato, duke cenuar rëndë në rritje shpenzimet për muajt më pas, kështu në gusht, kështu në shtator, gjithmonë në shkelje të plotë të ligjit. Ky është krim i konsumuar me dashje, dhe ti, Sali Berisha, duhet të përgjigjesh! Nuk mundet që ti të kesh fatin e kryeministrit grek Karamanlis, nuk mundesh që ti të bësh sot tregimtarin e përrallave me spiderman nga kulla 22- katëshe ku ke zyrën tënde prej 200 metrash. 

Në anën tjetër, rritja ekonomike njohu rënie të fortë. INSTAT-i, institucioni më kredibël i qeverisë, i qeverisë që iku, ka raportuar për 3-mujorin e parë një rritje 1.7 për qind dhe në 3-mujorin e dytë vetëm 1.1 për qind. Kjo gjë po ndodh kur stimuli fiskal i ish-qeverisë në 3-mujorin e dytë ishte shumë i fortë, madje më i larti në dy vjetët e fundit. Nën këtë dritë, parashikimi i ish-qeverisë është tërësisht i pavërtetë, mbështetur mbi gënjeshtrën dhe asgjë më tepër. Për këtë arsye, rritja ekonomike e pritur nuk do të jetë as 3.1 për qind, as 1.9 për qind, por 1.2 për qind, duke treguar ekonominë në vështirësi të mëdha, por edhe duke reflektuar një rënie edhe më të madhe në të ardhurat, rritje të nivelit të borxhit publik, gjithashtu. 

Të gjithëve ju, shqiptarë, 3 milionë shqiptarë, ju kanë ushqyer me lugë të zbrazur jo vetëm këta 9 muaj që ikën, por edhe në dy vjetët që shkuan. Kanë parashikuar rritje ekonomike të lartë, qëllimisht të tillë, për të justifikuar shpenzime të larta, por me borxh, dhe duke fshehur nivelin real pikërisht të këtij të fundit, të borxhit publik. E kanë bërë çdo vit, ju kanë folur për ekonominë më të fortë të rajonit, e keni në veshët tuaj atë që ju kanë thënë, siç ju thanë se kanë rritjen e dytë ekonomike më të madhe në Europë, por çdo vit kanë korrigjuar në ulje të rëndësishme përqindjen e rritjes ekonomike.

Në vitin 2011 me 0.7 pikë përqindje më pak, në vitin 2012 me 0.7 pikë përqindje më pak, në vitin 2013 me më shumë se 1 pikë përqindje më pak, me një efekt kumulativ tamam këtë vit, për ditën e zezë, e gjitha me një kontribut real edhe në rritjen e nivelit të borxhit publik. Kjo është e vërteta! Mashtrimi në të tilla nivele përbën krim, madje krim shumë të rëndë.

Për gjithçka më sipër duhet dhënë llogari, madje sa më parë, por në këtë sallë ish-qeveria ka harruar që ka qeverisur, ndaj ka edhe përgjegjësi. Ish-qeveria nuk po jep llogari, por po kërkon llogari, madje duke krijuar dy mite krejtësisht të paqena: 

Miti i parë duke thënë se ju po rrisni borxhin, dhe ju sapo e dëgjuat. Ne nuk po rrisim borxh. Ne po njohim, po shkruajmë dhe po ligjërojmë borxhin që këta zotërinj krijuan, morën dhe e konsumuan brenda 9 muajve, madje vetëm për këtë 9-mujor. Ndryshimi i nivelit të borxhit nga 4.8 pikë përqindje reflekton tërësisht 2.4 pikë përqindje efektin kumulativ të mashtrimit me shifrat e rritjes ekonomike në këtë vend. Dhe këta tashmë janë gënjeshtarë të certifikuar edhe për 2011-ën, edhe për 2012-ën, edhe për 2013-n. 2.4 pikë përqindje të tjera në shtim të borxhit publik si pasojë e mosrealizimeve dramatike në të ardhura dhe faturave të papaguara në këto tre muajt e fundit. Përtej këtyre 9 muajve, është borxhi i kontratave të ish-qeverisë, të investimeve, të mallrave, të shërbimeve, detyrimeve fiskale të marra si parapagim. Detyrimet e tjera fiskale të parimbursuara gjatë gjithë kësaj periudhe janë mbi 50 miliardë lekë dhe arrijnë në mbi 4.5 pikë përqindje të GDP-së, duke bllokuar tërësisht ekonominë kombëtare, sipërmarrjen, shërbimet financiare, kreditimin dhe, natyrisht, punën e qytetarëve të Republikës së Shqipërisë. Këta nuk i njohin këto borxhe. Dhe ky është turp! Përfituat politikisht nga kryerja me paratë e tyre të investimeve publike, të inauguruara të gjitha për fushata elektorale, veç e veç përfituat nga ryshfeti për kontratë apo pagesa jashtë radhe të parave të tyre atje në zyrat e Thesarit. Tani thoni: “Ne nuk ju kemi borxh!”, “Ne nuk e njohim këtë borxh!”. Ne do t’i njohim këto borxhe dhe do t’i paguajmë jo për të përmbushur interesin privat të secilës kompani, por për të përmbushur interesin publik të ekonomisë kombëtare të shqiptarëve.

Miti i dytë duke thënë se “po rritet borxhi për shpenzime luksi të qeverisë”. Kjo është gënjeshtër e verifikueshme fare lehtë. Shpenzimet e buxhetit shkurtohen me 16.1 miliardë lekë, shpenzimet korente të qeverisë shkurtohen me 10.1 miliardë lekë, shpenzimet e personelit brenda tyre shkurtohen me 256 milionë lekë, shpenzimet operative dhe të mirëmbajtjes, po përsëri të qeverisë, shkurtohen me 712 milionë lekë, investimet kapitale shkurtohen vetëm me 6.5 miliardë lekë, dhe këtu po ndalem për të sqaruar gënjeshtrën e ish-ministrit të Financave që sapo foli: 

Nga 6.5 miliardë lekë, 5.6 miliardë lekë janë fonde të huaja, të granteve që nuk kanë mbërritur në këtë vend, nuk janë prokuruar dhe nuk janë materializuar në projekte investimesh për këtë vit. Çfarë kërkoni? Përtej këtyre, mbeten edhe 112 miliardë lekë shpenzime, që duhet të kryhen nga buxheti. Çfarë janë këto, se e dëgjova të thoshte “shpenzime për zyra” dhe dëngla të tjera të këtij lloji. Jua them unë! 86.2 miliardë lekë janë shpenzime korente. Ndër to, 34.8 miliardë lekë janë pensione. Ta dëgjojnë shqiptarët, 34.8 miliardë lekë janë pensione, 19.3 miliardë lekë janë paga të të gjithë sektorit publik, 14.1 miliardë lekë janë interesa të borxhit publik, që duhet t’i shlyejmë deri në fund të vitit, 7.3 miliardë lekë janë shpenzime të qeverisjes vendore dhe vetëm 7.4 miliardë lekë janë shpenzime të funksionimit të shërbimeve publike, që marrin shqiptarët dhe i duan shqiptarët edhe për 3 muajt e fundit të vitit, 22.7 miliardë lekë janë shpenzime kapitale.

Tani dua t’ju pyes një më një, cilat nga këto janë shpenzime luksi? Pagat? Pensionet? Pagesat sociale? Interesat e borxhit? Cilat? Ju po thoni se nuk duhet të paguhen pikërisht këto?! Ju vendosët të rritnit pagat pasi u mundët, pa pasur shkak, madje duke pasur shkaqe të qarta për të mos bërë pikërisht këtë, në kushtet e një buxheti që ishte mbyllur qysh në qershor, po t’i referohesh ligjit të vitit 2013. Një gjë dua t’jua bëj të qartë tani: nga 112 miliardë lekë shpenzime të mbetura për t’u kryer deri në fund të vitit, 87 miliardë lekë do të vijnë nga të ardhurat, vetëm 24.8 miliardë lekë do të vijnë nga huamarrja, thuajse sa borxhi që keni krijuar ju në këta 9 muaj në të ardhurat e buxhetit të shtetit. 

Ju thoni se plani i të ardhurave për këto 3 muaj është më pak se faktiku i Sali Berishës. Nuk është e vërtetë! Po i bëj llogaritë me vitin 2012, që është referenca juaj më e mirë.

9-mujori është 6.5 për qind më pak sesa viti 2012. Buxheti i rishikuar është vetëm 5.4 për qind. Qartësisht 3 muajt e fundit të këtij viti, në mbledhjen e të ardhurave reflekton një rritje më të madhe se faktiku juaj i 9 muajve. Ju thoni përsëri se ne po kthejmë nivelin e mbledhjes së të ardhurave në vitin 2005. Gënjeni përsëri! Në vitin 2012, në vitin tuaj, ju keni mbledhur të ardhura sa në vitin 2005, 25.1 lekë për çdo 100 lekë të GDP-së. Ju thoni se në vitin 2005, në 4 muajt e fundit, bëtë namin, e dëgjuat këtu pak më parë ministrin e asaj periudhe, mblodhët qindra milionë dollarë më shumë sesa plani. Po pse gënjeni? Pse gënjen, more Ridvan, sepse shifrat janë publike, janë aty, dhe unë nuk e kuptoj pse e merr kurajën të gënjesh! 

Shifrat tregojnë se në dogana për 4 muajt e fundit të vitit 2005 janë mbledhur vetëm 50 milionë dollarë më shumë se plani, por në tatime janë mbledhur 27 milionë dollarë më pak sesa plani. Pra, në total në vitin 2005 keni mbledhur më shumë vetëm 23 milionë dollarë. Ku janë 120 milionë dollarët që thua këtu publikisht? Ku i ke? Asnjë qindarkë më tepër!

Duke e mbyllur, do të doja t’i drejtohesha zotit Kryeministër.

Zoti ish-Kryeministër, ky vend ka një problem shumë të madh. Ka problem ligjshmërinë në të dy krahët, ligjshmërinë në shpenzime dhe ligjshmërinë në të ardhura. Për ligjshmërinë në shpenzime do të doja t’ju referoja dy-tri gjëra fare të vogla:

E para, në përdorimin e fondit rezervë dhe të kontigjencës. I përdorët totalisht gjatë vitit 2009 në kundërshtim me ligjin. Urdhëroni! Po ju nxjerr disa vendime të qeverisë: dy vendime, një në janar dhe një në prill, 1 milion e 200 mijë dollarë vetëm për lobim për të thithur investime amerikane. Më tregoni ndonjë investim amerikan që ka ardhur i lobuar me 1 milion e 200 mijë dollarë!

Vazhdojmë. 4 vendime të tjera të përdorimit të fondit të kontigjencës, 1.1 miliardë lekë të vjetra, të gjitha për shërbimet qeveritare të shtuara, midis të cilave rikonstruksioni dy herë i vilës nr. 4. Për këto po flisni?!

Vazhdojmë me tjetrën. Urdhëroni! E dëgjova dje dhe e lexova në atë profilin e tij të famshëm, që ka bërë namin për kompaninë Deloitte & Touche dhe për 85 mijë eurot pagesë për auditimin që ajo do t’i bëjë borxhit publik të Shqipërisë. Urdhëroni, 550 mijë euro nga fondi i kontigjencës vetëm për auditimin e një kompanie, CEZ-it, me firmë të Doktor, Profesor Sali Berishës! Urdhëroni dhe të fundit fare, meqë folëm për rikonstruksione zyrash dhe ish-ministri i Financave i kishte shumë qejf! Në datën 21 gusht, 35 milionë të tjera për godinën e Gardës së Republikës. 

Pra, ligjshmëria në mënyrën e përdorimit të parave publike, dhe veçanërisht të fondit të kontigjencës dhe fondit rezervë, duhet të rikthehet sa më parë që të jetë e mundur, ashtu siç duhet të kthehet menjëherë ligjshmëria e përdorimit të parave publike për investime, duhet të marrë fund skema e detyrimit me dhunë të sipërmarrjeve private, veçanërisht të atyre që i fitojnë kontratat ndershmërisht dhe jo duke paguar ryshfet nëpër zyrat e ministrave! Nuk ka më kuptim që të ndërtohen vepra publike me paratë e sipërmarrjeve. E gjitha duhet t’i rikthehet ligjit, ashtu si, zoti ish-ministër i Financave edhe mënyra e pagimit të këtyre detyrimeve nga ana e Thesarit të Shtetit duhet t’i rikthehen ligjit. Nuk mundet që një grusht i vogël klientësh të marrin para zgjedhjeve pothuajse 60 për qind të atij fondi të vënë në dispozicion për pagesën e detyrimeve të prapambetura. Duhet të bëhet evident, duhet t’i njohin shqiptarët, duhet të njohin shqiptarët edhe ministrat që e kanë bërë këtë gjë.

Në anën tjetër, në anën e të ardhurave, evazioni fiskal është dramatik. Keni evazion në sektorin e naftës, si në prodhim, ashtu edhe në tregti. Nuk mundet që një kompani, e cila prodhon 1 milion e 200 mijë tonë, të vazhdojë për herë të gjashtë ta ketë fitimin zero dhe të mos i paguajë buxhetit të shtetit asnjë qindarkë nga tatim-fitimi. Për këtë duhej të përgjigjej ish-ministri i Financave këtu. 

Ashtu siç edhe në anën tjetër tregu i ndërtimit është në evazion fiskal, tregu i makinave është në evazion fiskal të tmerrshëm, tregu i lojërave të fatit ishte në evazion fiskal të tmerrshëm. 

Këto janë pikat që duhet të ndryshojnë, por, së pari, duhet të merret përgjegjësia nga secili zyrtar apo ish-zyrtar i qeverisë, që ka lejuar pikërisht këto drama me financat publike të shtetit. Drejtësi për gjithsecilin! Kjo duhet të jetë kryefjala e çdo veprimi. Çdo gjë, çdo grabitje, çdo vjedhje është reflektuar në buxhetin e shtetit. Drejtësi, duke nisur nga buxheti i shtetit dhe, natyrisht, para drejtësisë çdo zyrtar i shtetit, duke nisur nga Sali Berisha deri te më i fundit.

Faleminderit!

Ilir Meta – Faleminderit, zoti Braçe!

Fjalën e ka zoti Patozi.

Astrit Patozi – Faleminderit, zoti Kryetar!

Të nderuar kolegë, 

Që pas pagëzimit të saj këtu e 40 ditë të shkuara kjo qeveri po bën punën e saj të parë. Të tjerat deri më tani kanë qenë deklarata dhe fotografi, shfaqje në TV, me Saimirin dhe pa Saimirin, me tritol dhe pa tritol, me zhurmë dhe pa zhurmë, aq sa u duk dhe u pa se forma ishte qëllimi i vetëm i kësaj maxhorance me dy koka. Mirëpo, vjen një ditë dhe nuk mund ta shmangësh dot thelbin. Një maxhorancë nuk mund ta fshehë dot veten përfundimisht, duke vënë në skenë çdo ditë nga një dramë apo komedi, për të hutuar publikun se qeveritë votohen për të bërë edhe ndonjë punë. Sado të flasin vetëm me leje apo të mos flasin fare ministrat e këtij kabineti, vjen koha kur fjalët nuk kanë më asnjë vlerë, vjen koha kur je i detyruar të veprosh. Dhe ja ku erdhi çasti i shumëpritur. 

Ky akt normativ është puna e parë e kësaj qeverie. E përkthyer në gjuhë të kuptueshme për çdo qytetar të këtij vendi, Rama-Meta, megjithëse janë dy, do të mbledhin shumë më pak të ardhura se Berisha i vetëm. Dhe sikur të mos mjaftojë se do ta varfërojnë që në nisje arkën e shtetit, këta nuk do ta mbajnë fare dorën, por do të harxhojnë më shumë. Kjo është puna e parë e kësaj qeverie, nëse mund të quhet vërtet punë, që të prishë atë që gjeti gati. Por më shumë se sa dëmin e konsiderueshëm, që do t’u shkaktojë financave publike, ky akt normativ vlen për të kuptuar tendencën e kësaj qeverie, që erdhi në pushtet në emër të “Rilindjes”. 

Ky ndryshim në buxhet nuk prek aspak zërin e shpenzimeve operative, por cenon rëndë investimet, si dhe fondet e pushtetit lokal. Ju kujtohet, besoj, jo më larg se katër muaj më parë, se si qanin disa nga kolegët socialistë, atëherë në opozitë, për autonominë vendore në çdo shpalosje dhe ndryshim buxheti. Ishin të njëjtët zëra të fortë, që tundnin dynjanë atëherë për moskalimin e tavanit të borxhit, i cili sipas tyre do të sillte fundin e botës për Shqipërinë. Por kishte, gjithsesi, një ndryshim themelor mes dy kohëve. Atëherë borxhi kërkohej për investime publike, tani po merret për shpenzime qeveritare. 
Sot me siguri që po të njëjtat personazhe ose nuk do të ndihen fare, ose mund të shkojnë deri në paturpësi e mjerim dhe ta mburrin këtë akt normativ. Dhe ky është ndoshta efekti i parë që u sjell atyre “Rilindja”. Janë rreth 400 milionë dollarë më pak në arkën e shtetit, janë rrugë dhe ujësjellës, që nuk do të ndërtohen, janë projekte të bashkive dhe të komunave, që do të hidhen në kosh, ndoshta një herë e përgjithmonë.
Nga ana tjetër, asnjë ministri nuk do t’i prishet terezia, madje do të vijojnë fasadat dhe punimet e brendshme në çdo dikaster të kësaj qeverie, a thua se nuk dolëm nga një palë zgjedhje demokratike, por vijmë nga një luftë e përgjakshme dhe duhet të rindërtojmë gjithçka nga e para. Sigurisht, nën shembullin e Kryeministrit, i cili e nisi punën në krye të vendit me restaurimin e zyrës, me foton sipër kokës, që e donte me mjekër dhe jo me mustaqe, dhe me bojën e mureve dhe të tavolinës. Nën këtë moto çdo anëtar i kabinetit dhe, natyrisht, çdo besnik i tij poshtë, do të investojnë kudo nëpër Tiranë për triumfin e “Rilindjes” në formën e llaçit dhe suvasë, kolltukëve dhe makinave, rafteve dhe abazhurëve, nëpër ministri dhe zyra të tjera të shtetit.
Sikur të mos u mjaftonte që qeverisë i shtuan edhe një kat, në raport me atë të Partisë Demokratike, sot na duhet të paguajmë edhe për transferimin e gati gjysmës së saj në godina të reja, dhe të gjitha këto duke futur dorën në arkën gjysmë bosh, nga ulja e planifikuar e mbledhjes së të ardhurave. Pas kësaj, vështirë se mund të gjendet ndonjë shqiptar, që të mos e mendojë se transferimi i zyrave nuk është nevojë administrative, por thjesht një mënyrë për të përligjur avullimin e milionave nga buxheti i shtetit. Ndaj edhe ka ardhur sot në parlament ky akt normativ, i cili më shumë se çdo gjë tjetër është në fakt radiografia më realiste e asaj që përfaqëson në të vërtetë pushteti i Edi Ramës dhe i Ilir Metës. Në skenarin më të mirë, kjo është një qeveri e paaftë, e cila jo vetëm që nuk ndjek ritmin e paraardhëses, por e pranon botërisht dhe që në start se nuk e bën dot vezën e saj. Në skenarin më të keq, që është më afër së vërtetës, kjo është një qeveri që ka ardhur në pushtet vetëm me mendjen për të zhvatur. Unë mendoj se Rama-Meta është një ndërthurje e të dyjave. Ndaj është edhe më e rëndë situata. Ndaj edhe kjo qeveri është rast i pashpresë. Ta harrojë ai që mund të shohë ëndërr, se ajo mund të shkrepë ndonjëherë!
Kur Edi Rama emëroi dy zonjusha të reja në krye të tatimeve dhe doganave të Shqipërisë, u hap një debat i madh, që përfshiu shumë aspekte, madje hyri, ndoshta pa të drejtë, deri në detaje të botës dhe natyrës femërore. Vetë Edi Rama u kujdes shumë që ta shpjegonte refuzimin publik ndaj tyre si një qasje maskiliste dhe primitive, ndërkohë që askush, e aq më pak opozita, nuk e trajtoi asnjëherë çështjen si problem gjinie.
Personalisht, do t’u uroja punë të mbarë atyre, si dinjitare të larta të administratës, por edhe si femra në karrierë, po të doni, sepse e di që ato mbajnë pozicione kyçe, që ndikojnë jo pak në ekonominë e vendit. Por ky gjest nuk do të kishte asnjë kuptim, kur vetë kryeministri me këtë akt normativ na tregon se nuk i ka çuar aty për punë, përkundrazi, sot po kuptohet qartë se Edi Rama i ka dërguar atje që ato të mos kuptojnë asgjë se për çfarë janë emëruar. Ose, që edhe po e kuptuan, të mbyllin gojën dhe të heshtin. Sepse, megjithëse era e “Rilindjes” po fryn e fortë nga të katër anët, ato ligjërisht kanë për detyrë të bëjnë më pak punë se përfaqësuesit e “rrënimit”, që u larguan vetëm një muaj më parë.
Sigurisht, nuk përjashtohet mundësia që Edi Rama edhe mund t’i shkarkojë pas një viti dhe në vend të tyre të emërojë dy barkmëdhenj, ndoshta nga ata që kullojnë yndyrë. Dhe të thotë pastaj se eksperimenti i parë nuk funksionoi. Por çfarëdo që të bëjë Edi Rama nesër, asgjë nuk do mund ta justifikonte as këtë akt normativ, as emërimin e atyre zonjushave dhe, mbi të gjitha, dështimin e sigurt të kësaj qeverie.

Sipas meje, asgjë nuk po ndodh rastësisht dhe thjesht nga paaftësia. Gjithçka është e kalkuluar deri në detaje, që ky vend të rrënohet ekonomikisht dhe një grusht njerëzish me pushtet, jo domosdoshmërisht barkmëdhenj dhe që u shkëlqen faqja nga lyra, të pasurohen me paratë e taksapaguesve shqiptarë. 

Sot është një ditë e zezë për të gjithë ata që kanë besuar vërtet se rotacioni politik mund t’i japë një impuls të ri ekonomisë së vendit. Sot duhet të trishtohen realisht edhe ata qytetarë që e kanë votuar këtë maxhorancë më 23 qershor, sepse pritshmëria e tyre e kuptueshme merr një goditje të prerë dhe shterruese. E mbajmë mend të gjithë Edi Ramën në fushatë, madje edhe pasi u bë bashkëkryeministër, pasi për të fushata vazhdon ende, kur tregonte me gisht qeverinë e Partisë Demokratike si shkaktare të rrënimit ekonomik të vendit. E pra, ky rrënimi ekonomik, sipas Edi Ramës gjithmonë, edhe në ditën e vet më të keqe, nuk e la Shqipërinë të bjerë në recesion. Sepse ditët e saj më të këqija ishin në fund të mandatit, atëherë kur pasojat e krizës globale u ndjenë të forta edhe në Shqipëri. Ndërsa kjo “Rilindja” e madhe, edhe në ditën e saj më të mirë, shkon poshtë e më poshtë, madje edhe se pika më e ulët e rrënimit. Sepse dihet tashmë që për çdo maxhorancë ditët e saj më të mira janë menjëherë pasi vjen në pushtet. Kjo pra është diferenca e madhe mes nesh, mes atyre që qeverisën me përkushtim, me pasion dhe përgjegjësi, natyrisht edhe duke gabuar, dhe të tjerëve që kanë ardhur me lugë në brez për të vjedhur që në ditën e parë, që në aktin e parë, që në punën e parë.
Nëse bashkëkryeministri Edi Rama do të besonte qoftë edhe për një çast gënjeshtrat e tij, ky akt normativ nuk do të ekzistonte, sepse çdo qeveri që vjen pas një opozite të gjatë, do të kujdesej shumë që hapat e parë t’i kishte jo vetëm të matur, por edhe shpresëdhënës. Çfarë optimizmi mund të zgjojë një kabinet, kur as në muajin e tij të parë nuk i afrohet pararendësit? Përfytyro se çfarë ndodh në fund, kur i bien fare bateritë. Ndaj edhe ky akt normativ është, në një mënyrë, edhe prognoza e qartë e të ardhmes së qeverisjes Rama-Meta. 

Sot është një ditë e zezë edhe për shtetin e së drejtës në Shqipëri. Ky akt normativ cenon rëndë kornizën ligjore të vendit, e cila e lejon qeverinë të marrë borxh vetëm për investime publike dhe kurrsesi për shpenzime operative. Rama-Meta na kanë sjellë sot një projekt, që i bën rrush e kumbulla edhe ato pak para, që do të mblidhen nga tatimet dhe doganat tmerrësisht të rrudhura të “Rilindjes”. Dhe në një vend ende të varfër si Shqipëria, është njësoj si t’i kërkosh lekë dikujt e të shkosh për të darkuar te “Piazza”, kur nuk ke bukë për të ngrenë në shtëpi. Apo që të shkosh e të flesh te “Sheraton”-i me pesë yje, kur nuk ke për të paguar qiranë e shtëpisë dhe faturën e dritave.
Në mbyllje, ky akt normativ është i papërgjegjshëm, i pamoralshëm, i pacipë, në kundërshtim flagrant me ligjin dhe një goditje e rëndë për ekonominë kombëtare. Por përtej këtyre të vërtetave të hidhura, ky akt i qeverisë Rama-Meta shkon edhe më larg se kaq. Është preludi i një stine të frikshme evazioni dhe abuzimesh, jo vetëm në tatime dhe dogana, por në çdo qelizë të kësaj qeverie. Ky akt normativ qelbet erë korrupsion dhe, për fat të keq, kjo nuk vlen vetëm për këta dy muaj që kanë mbetur deri në mbylljen e 2013-ës. Është vetëm fatura e parë që paguajmë prej kësaj qeverie të papërgjegjshme. Sa më shumë ta lëmë të na udhëheqë, siç i pëlqen të thotë dhe veprojë Kryeministrit, aq më të madhe do ta kemi gropën, ku do të na zhysë akt pas akti, ditë pas dite, dhe vit pas viti.
Faleminderit!

(Drejtimin e seancën e merr zoti Vangjel Dule.)

Vangjel Dule – Faleminderit, zoti Patozi!

Fjalën e ka zonja Nikolli.

Lindita Nikolli – Po bëj një ndërhyrje të vogël, sepse jam duke dëgjuar me vëmendje maksimale fjalët e deputetëve dhe nuk mund të qëndroja pasive, ndërkohë që vijon paragjykimi i zonjave dhe zonjushave që sot kanë marrë poste drejtuese. Pas dhunës verbale që u shoqërua me emërimin e dy zonjushave (ka ndërhyrje)... Ju lutem më lejoni të flas! ...ky është një akt tjetër që tregon si reagoni ndaj zonjave dhe zonjushave. 

Ju lutem, shfaqje të tilla në Parlament duhet të marrin fund! Ne jemi këtu për të ushtruar funksionet tona, për të mundësuar programin e qeverisë dhe këtë jemi të vendosura ta bëjmë me shumë devocion dhe ndershmëri, për t’u dhënë fund të gjitha praktikave që kanë turpëruar në këtë vend të madh dhe të vogël, që vijnë nga keqqeverisja dhe keqmenaxhimi i punëve nga ana juaj. 

Do të doja më shumë vëmendje dhe më shumë respekt për zonjat dhe zotërinjtë, dhe posaçërisht për zonjat që janë sot pjesë e qeverisë dhe e punëve të mira në këtë vend.

Faleminderit!

Vangjel Dule – Faleminderit, zonja Ministre!

Zoti Spaho e ka fjalën.

Edmond Spaho – Faleminderit, zoti drejtues i seancës!

Të nderuar kolegë,

Po diskutojmë për njërin prej disa akteve që ka nxjerrë qeveria e sotme: aktin normativ për ndryshimin e buxhetit të vitit 2013, i cili pasqyron idetë dhe modelin e “Rilindjes”, që ajo do të ndjekë dhe rezultatet që gjenerata e re e shqiptarëve u premton qytetarëve të vendit. Për të gjykuar mjafton të krahasosh disa tregues kryesorë, ekonomikë dhe financiarë, si: gjendja e ekonomisë, mbledhja e të ardhurave, shpenzimet, deficiti buxhetor, borxhi dhe investimet publike dhe kupton se me cilët kemi të bëjmë dhe se ku po shkojmë. 

Që qeverisë “Rama” i intereson që gjendja e ekonomisë së vendit të paraqitet sa më e zezë, për këtë askush nuk ka dyshim. Sa më poshtë të jetë ekonomia sot, aq më lehtë harrohen premtimet elektorale dhe aq më thjeshtë ngrihen taksat e paralajmëruara së fundi për qytetarët dhe biznesin, si tatimi mbi fitimin, dividendin, çmimin e energjisë elektrike, kontributet dhe sigurimet shoqërore, dhe taksa të tjera. Prandaj edhe bateritë ka kohë që janë drejtuar nga qeverisja që dorëzoi pushtetin, e cila sipas qeverisë aktuale e la vendin në vitin zero, me gropë të madhe në mbledhjen e të ardhurave dhe me një borxh të paimagjinueshëm. Por s’ka vetëm pak ditë që jemi njohur me dy vlerësime të dhëna nga institucione të rëndësishme të ekonomisë dhe financave botërore. Progres-raporti i KE-së dhe vlerësimi për Shqipërinë i paraqitur në takimin e përbashkët vjetor të FMN-së dhe Bankës Botërore.

Në të dyja rastet vlerësimi është se ekonomia shqiptare është stabël dhe me ritme pozitive të rritjes së produktit të brendshëm. Rritja e PBB-së do të arrijë nivelin e 1.9% në krahasim me 1.6%, që ishte në vitin 2012.

Kjo do të thotë se nuk jemi në vitin zero, sikurse pretendon “Rilindja”, por jemi në një vit ku me gjithë vështirësitë e ambientit ekonomik të jashtëm, vendi arrin të performojë.

Cili është niveli i treguesve ndërkohë që Rilindja po merr qeverisjen nga demokratët dhe hopi që ajo po na siguron nëpërmjet ndryshimeve në buxhetin e vitit 2013? Do të ishte më se e pritshme që disa nga dukuritë dhe tendencat, si mbledhja e të ardhurave, të cilat kanë mosrealizim për periudhën 8-mujore, të orientoheshin nga kahja tjetër, ajo e përmirësimit. Masa apo shkalla e përmirësimit do të vareshin shumë nga shkalla e angazhimit të drejtuesve të gjeneratës së re.

Për të qenë të vërtetë duhet të themi se gjatë 8 muajve të parë të vitit 2013, u krijua një mosrealizim në të ardhura, i cili vlerësohet në 16.2 miliardë lekë. Mesatarisht i bie që të mos kemi mbledhur rreth 2 miliardë lekë në muaj.

Arsyeja ta do se hapi i parë që qeveria e Rilindjes do të bënte, do të ishte ndalimi i menjëhershëm i rënies në mbledhjen e të ardhurave. Kjo “bindje” të përforcohet kur shikon se si drejtuesit e rinj janë lëshuar kundër kontrabandës, evazionit dhe korrupsionit, të cilat, sipas tyre, paskan shoqëruar qeverinë e mëparshme. 

Nuk mund të lë këtu pa sjellë në vëmendje premtimet e Kryeministrit aktual gjatë fushatës elektorale, por dhe më vonë, se me ardhjen e PS-së në pushtet do të vijë fundi i mospagimit të taksave, fundi i konkurrencës së pandershme, i evazionit fiskal dhe i kontrabandës. 

Kur dëgjon angazhime të tilla, nuk ka si të mos ndihesh krenar që je pjesë e këtij populli, i cili po qeveriset nga një qeveri kaq e përgjegjshme.

Por cila është e vërteta e aktit normativ, e politikës së re të Rilindjes dhe e sjelljes së gjeneratës së re ndaj parasë publike? Ndërsa në 8 muajt e parë deficiti në të ardhura ishte 16.2 miliardë lekë, qeveria e Rilindjes premton që për katër muaj do ta çojë atë në 38.7 miliardë lekë, pra, do ta rrisë edhe me 22.5 miliardë lekë më shumë gjatë një periudhe dy herë më të vogël se ajo e demokratëve. 

Me fjalë të tjera, nëse gjatë 8 muajve të parë u krijua një deficit prej 2 miliardë lekësh në muaj, qeveria e re dhe program i ri i shpëtimit do të krijojnë një deficit në të ardhura me 5.5 miliardë lekë në muaj. Njerëzit janë në gjendje të gjykojnë se kush punon mirë e kush punon keq.

Instinktivisht të vjen të pyesësh: Shqiptarët votuan në mënyrë plebishitare me një milion shuplaka që të shkojnë nga e ashtuquajtura gropë në një hon të frikshëm, politikë, e cila nëse vazhdohet edhe gjatë vitit 2014 me siguri do të garantojë recesionin dhe kriza do të shtrohet këmbëkryq?

Përse duhet të bjerë niveli i mbledhjes së të ardhurave dhe të grumbullojmë në buxhet 10 miliardë lekë më pak se në vitin 2012? Kapacitet fiskal për të gjeneruar të ardhura ka, por nuk ka dëshirë dhe vullnet për t’i mbledhur ato, pavarësisht se në publik rrahim gjoksin dhe në realitet veprojmë ndryshe. Vetëm për muajin tetor jeni 5 miliardë lekë më pak se objektivi i përcaktuar në aktin normativ. Ku po shkojmë?

Ku do të shkojë ky kapacitet fiskal, të cilin edhe po ta korrektosh me ritmin e mosrealizimit të qeverisë demokrate, përsëri lë jashtë buxhetit të shtetit 150-160 milionë dollarë. 

Ku do shkojnë këto para? Përse nuk do të mblidhen? Kush do t’i marrë dhe për çfare merite? 

Përgjigjet presim të na i japë qeveria e Rilindjes. Dhëntë Zoti të mos shkojnë si shpërblim për ata që ndihmuan qeverinë të vijë në pushtet gjatë zgjedhjeve të 23 qershorit.

Mosmbledhja e të ardhurave kërkon zgjidhje, ndryshe për çfarë vlen pushteti? Me çfarë do të rikonstruktohen zyrat e Kryeministrisë dhe si do të funksionojë këshilli me dy rreshta i ministrave?

Përgjigjja është e thjeshtë: të marrim borxh. E rrisim deficitin buxhetor nga 4.3% të PBB-së, që e la Berisha, në 6.2% të PBB-së. Borxhin publik, që e kemi përdorur si gogol për të trembur njerëzinë gjatë katër vjetëve të fundit, e çojmë nga 63% në 69%. 

Berisha e rriti borxhin publik 6% gjatë katër vjetëve të krizës dhe nuk i latë kusur pa e sharë. Rilindja po e rrit 6% në katër muaj.

Vijmë në problemin e tretë që ka ky akt normativ dhe që ka të bëjë me shprehjen: “Nga e thëna në të bërë se ç’na e ndan një mal i tërë”. 

Qeveria e Rilindjes po i thotë popullit se ata janë të përgjegjshëm. Se do të shkurtojnë shpenzimet, karburantin e drejtuesve, se Kryeministrinë do ta ndërtojmë me punë vullnetare dhe se Toni do të vijë të punojë vullnetarisht për të bërë të mundur që edhe ne të jemi pjesë e BE-së.

Zero lekë shkurtohen në shpenzimet operative dhe shpenzimet e ministrive. 188 miliardë lekë ishin shpenzimet operative në janar të vitit 2013, 188 miliardë lekë janë ato në aktin normativ.

Përse mashtroni kur thoni se po shkurtoni shpenzimet operative me 10 miliardë lekë? Asnjë lek nuk keni shkurtuar. Pra, ju lekët për paga, pensione, ujë, energji, ilaçe i keni po aq sa u parashikuan në janar të vitit 2013. Përse gënjeni kur thoni që po merrni borxh për të përballuar këto nevoja?

Shpenzimet në total shkurtohen me 16 miliardë lekë, por asnjë lek nuk është shpenzim operativ. 6 miliardë lekë janë kursime në interesat e borxhit, që vijnë nga ulja e normave të interesit gjatë periudhës që qeveriste Berisha; 7 miliardë lekë janë shkurtime në investimet publike dhe 3 miliardë lekë janë shkurtime në buxhetin e pushtetit vendor. Ku janë politikat dhe përqasja e re e Rilindjes? Ku është përgjegjshmëria? Përse fjalët dhe veprat janë kaq të ndryshme?

Vijmë te problemi i katërt që ka akti normativ. Qeveria vendosi të marrë edhe 22 miliardë lekë borxh në një kohë që i kishte mundësitë në skenarin më liberal të mos merrte më shumë se 10 miliardë lekë. Ky vrap i qeverisë për të marrë borxh, e për të shpenzuar lekë, e çon deficitin buxhetor në 6.2% të PBB-së nga 4.3% të programuar. Investimet publike mbeten në nivelin e 5.5% të PBB-së, madje edhe këto kur të realizohen.

Rrjedhimisht, kemi një diferencë të huamarrjes prej 0.7% ose 90 milionë dollarë, që shkojnë për shpenzime operative. Këtij veprimi të qeverisë së Rilindjes jo vetëm që i mungon morali, por bie në kundërshtim me nenin 57 të ligjit “Për sistemin buxhetor në Republikën e Shqipërisë”, ligj që është miratuar me konsensus. 

Ligji i mësipërm përcakton qartë se qeveria mund të marrë borxh vetëm për investime publike, që në rrethanat aktuale do të thotë se 90 milionë dollarë borxh janë të jashtëligjshëm.

Një praktikë e tillë nuk ka ndodhur asnjëherë gjatë 8 vjetëve të fundit. Madje, ekonomia edhe në vitet më të vështira, si gjatë periudhës 2010-2012, ka qenë në gjendje të mbulojë me të ardhurat të gjitha llojet e shpenzimeve, si dhe një pjesë të investimeve publike.

Në këto kushte ka vetëm një rrugë për të proceduar. Qeveria duhet ta tërheqë aktin; ta rishikojë atë në mënyrë që, deri në fund të vitit, rënia në mbledhjen e të ardhurave të mos trefishohet në krahasim me 8-mujorin e parë të vitit, por të përmirësohet. Më pas të rregullojë raportin investime publike, deficit buxhetor, në mënyrë që të respektojë rregullin fiskal të përcaktuar në ligjin organik për buxhetin e shtetit. Në të kundërt, ajo do të fillojë t’i vërë kazmën ekonomisë së vendit, do të nxisë paligjshmërinë dhe do t’i hapë rrugë krizës. 

Faleminderit! 

Vangjel Dule - Faleminderit, zoti Spaho!

Fjalën e ka zoti Beqja.

Ilir Beqja - I nderuar zoti drejtues i seancës,

Kolege dhe kolegë deputetë,

Në diskutimet e para, deri tani, nga opozita kanë folur ish-drejtuesit kryesorë të saj, sidomos nëse flasim për menaxhimin e financave publike në Shqipëri. Për thelb, apo për procedurë ka folur ish-kryeministri, ish- kryetarja e Kuvendit, ish- ministri i Financave, ka folur ish-kryetari i grupit parlamentar dhe ish-kryetari i Komisionit të Ekonomisë, kur qeveriste maxhoranca e mëparshme.

Pa dyshim, ju duhet të keni pritur të paktën një mesazh të qartë dhe konkret edhe nga këta. Janë sot në opozitë, por për 8 vjet këta e kanë qeverisur vendin.

 Çfarë kemi dëgjuar deri tani nga këta parafolës? U tha se është shkelur neni 56 i ligjit të buxhetit të shtetit. Ju e keni miratuar 8 herë buxhetin e shtetit, bashkë me 8 herë buxhetin faktik, bëhen 16 herë; bashkë me 10 akte normative për buxhetin e shtetit, bëhen shumë më tepër herë.

Në gjithë këta vite ligji i buxhetit të shtetit nuk ka më shumë se 20 nene. E pra, nëse sot jeni në këtë pikë të hallit, që pas 8 vjetësh dhe pas 25 seancash të nxehta parlamentare për buxhetin, ende nuk dini as numrin e neneve të ligjit themelor, do të thotë se kjo është arsyeja pse jemi kaq keq, sepse nga ky lloj mentaliteti dhe zotësie jemi qeverisur.

U tha që 9 miliardë lekë të vitit 2005, sot duhet të jenë 22 miliardë lekë. Pra, paratë e vitit 2005 qenkan 250 herë më shumë pas 8 vjetësh. Po lekët e kujt? Sepse rritja ekonomike nuk ka qenë e këtyre niveleve; as inflacioni, as deflatori. 

Ju lutem, tregojuni shqiptarëve se cila është kjo gjëja e fshehtë që në 8 vjetët tuaj na qenka rritur 250%!

Ish-ministri i Financave tha dy fjalë çelës, që, me të vërtetë, janë shumë interesante dhe shumë të rëndësishme në financat publike dhe botërore. Tha fjalën “psikologji” dhe fjalën “histori”. Po, po. Psikologjia ndikon te financat publike. Po a nuk na thoshit ju, të nderuar kolegë deputetë, që me financat publike jemi herë të dytët në botë, herë pas Gjermanisë, herë edhe Kina na pyeste sa të zotë ishim. Sigurisht, këto që ju pretendonit, vit pas viti, janë në procesverbalet e seancave të ligjit të buxhetit të shtetit. Shqiptarët me të drejtë lidhën kontrata, morën kredi, por ja ku jemi sot. Kreditë e këqija kanë arritur në 25% të portofolit. 

Në vitin 2005 kanë qenë 3%. Kjo nuk është përgjegjësi direkte e qeverisë, por është përgjegjësi direkte e politikave të gabuara që keni ndërmarrë. 

Foli zoti Patozi dhe tha se qeveria e mëparshme ka qenë e përgjegjshme, por mund të ketë gabuar. Po themi se paska qenë e përgjegjshme. Ju keni votuar 8 vjet buxhetet e shtetit, nga të cilat në vitin 2007 nuk keni realizuar shpenzimet prej 150 milionë dollarësh, me atë çfarë keni parashikuar dhe votuar ju. Pra, Ministria juaj e Financave ka programuar dhe ju e keni votuar.

Në vitin 2008 e keni 175 milionë dollarë mosrealizimin e shpenzimeve që ju u keni premtuar shqiptarëve; në vitin 2009 e keni 50 milionë dollarë; në vitin 2010 e keni 470 milionë dollarë; në vitin 2011 e keni 320 milionë dollarë dhe në vitin 2012 e keni 220 milionë dollarë. 

Pra, po marr vetëm vitet 2006-2012, që kanë qenë vite të drejtuara në 365 ditë nga ju. Pra, mosrealizimin e shpenzimeve e keni 1.4 miliardë dollarë. E keni përgatitur ju bashkë me administratën tuaj fiskale. E keni sjellë këtu, jeni mburrur dhe ja cilat janë faktet e votuara prej jush.

E njëjta gjë ka ndodhur edhe me të ardhurat. Në të gjitha vitet 2006-2012, po e përsëris, janë vitet e drejtuara prej jush, nga buxhetet fillestare të miratuara në Kuvend, të ardhurat i keni realizuar 1 miliard e 170 milionë dollarë më pak. Vit pas viti kemi ardhur këtu ku jemi. Jemi këtu, sepse në 8 vjet jo vetëm që kishit një model ekonomik të gabuar (kjo është qasje politike), por i futët në qorrsokak shqiptarët me psikologjinë tuaj. 

Kjo është historia, zoti Bode. Ju me të drejtë folët për psikologji dhe për histori. Kjo është historia. 

Po kthehem përsëri te zotësia e miratimit. Nëse paskeni qenë kaq kompetentë në programin e buxhetit, përse e keni ndryshuar, vit pas viti, buxhetin me akte normative? Jo vetëm kaq, por ka ndodhur në një vit që diskutimin në Kuvend e kemi bërë në muajin shkurt, ku sido që të vendosnim, po ose jo, më 31 dhjetor financat ishin mbyllur. 

(I drejtohet zonjës Topalli, e cila flet nga vendi pa mikrofon.)

Zonja Topalli, do të flasim edhe për shëndetësinë sapo të diskutosh ti. Meqenëse po flasim për shëndetësinë, atëherë ja ku jemi, më 30 shtator. Borxhet ndaj shëndetësisë janë 45 milionë dollarë. Kjo është gjendja më 30 shtator. Në QSUT janë sot 35 milionë dollarë fatura të papaguara, janë barna, materiale mjekësore, shërbime, ushqime, fjetje. Në qendrën e traumës fatura të papaguara janë 1,2 milionë dollarë, në sanatorium 1 milion dollarë dhe në shërbimin e hemodializës 1,2 milionë dollarë. Fatura të papaguara ka edhe te shëndeti publik, te parandalimi, 300 mijë dollarë borxhe. 

Pra, nëse këto duam t’i shlyejmë, atëherë duhet të ndryshojmë këtë akt normativ, që të paktën të garantojmë një minimum të domosdoshëm: furnizimin dhe funksionimin e spitaleve deri më 31 dhjetor. Po vjen dimri, spitalet kanë kërkesa për të ndezur kaldajat. Duhen para për të vënë kaldajat në punë. Por sigurisht që nuk mund të bëhet siç e bëtë ju. Në datën 31 gusht ministri i Shëndetësisë furnizon automjetet e tij me 1 mijë e 800 litra naftë. Ka qenë në detyrë nga 1 shtatori deri më 15 shtator. Kjo do të thotë se në një ditë ka përdorur 120 litra karburant. I bie që në atë ditë pune duhet të ketë udhëtuar 10 mijë kilometra. Por problemi themelor e dini cili është? Fakti është se në gjithë këto vite ju keni kryer një sjellje kriminale në tregun farmaceutik, prandaj jemi sot me këto borxhe dhe me këto vështirësi. 
Qytetarëve shqiptarë do t’u jap vetëm një shembull sot. Kjo është një dosje (tregon një dosje në dorë), një nga tri dosjet, që çdo prodhues farmaceutik, i cili do të regjistrojë një barnë në Shqipëri, e dorëzon zyrtarisht, ligjërisht në institucionin përkatës. Dosja është dorëzuar krejt në rregull në datën 9 shtator, atë ditë që po fillonte dekretimi i ministrave të rinj. Po më 9 shtator, Komisioni i Nomenklaturës së Barnave e ka miratuar. Pra, qytetarë shqiptarë, 3 dosje të tilla brenda ditës, ata që drejtojnë qendrën e kontrollit të barnave, i lexuan në datën 9 shtator. Po në atë datë Qendra e Kontrollit të Barnave, e sjell për miratim te ministri po atë ditë, e miraton po atë e ditë dhe e çon për zbatim. Pra, 3 dosje të tilla me dokumentacion shkencor, profesional, në gjuhën angleze janë miratuar brenda një dite. Dhe, nëse do të ndodhin miratime të tilla, do të vazhdojmë të kemi në Shqipëri barna që kushtojnë shtrenjtë, që nuk janë në cilësinë e duhur dhe, sigurisht, një buxhet të pamjaftueshëm, me të cilën shëndetësia është financuar prej 22 vjetësh, ky është një realitet. 

Sigurisht që ky akt normativ të paktën u jep mundësinë e funksionimit minimal të domosdoshëm spitaleve dhe qendrave shëndetësore deri në fund të këtij viti. Pas një muaji ose disa javësh, kur të flasim për buxhetin e vitit 2014, do t’ju shpjegojmë se si do të jetë shëndetësia falas edhe për zonjën Topalli.

Faleminderit!

Vangjel Dule – Faleminderit, zoti Ministër!

 Për replikë fjalën e ka zoti Bode.

Ridvan Bode – Lidhur me atë që më përmendët, m’u adresuat, po ju them se në 8 vjet, me gjysmën e nivelit të taksave që gjetëm në vitin 2005, kur keni qenë ju në pushtet, kemi grumbulluar 9,2 miliardë dollarë më shumë. Për 8 vjet kemi financuar investime publike në masën 5,8 miliardë dollarë, të cilat nuk janë marrë nga borxhi. Për 3 vjetët e fundit kemi rishikuar buxhetin për shkak të presioneve që vinin nga kriza globale dhe në asnjë vit nuk ka ndodhur që deficiti buxhetor të ishte mbi 3,5% e PBB-së. Këtë vit me rishikimin ju e çoni në 7% të PBB-së. 

Zotëri, nuk më thua se përse programoni që të ardhurat të jenë më të ulëta në krahasim me një vit më parë, me 26 miliardë vetëm në 4 muaj? Nuk më thua se përse ulet performanca e mbledhjes së taksave me 40 milionë dollarë në muaj në krahasim nga ajo qeverisje problematike, e keqe që ishte deri në fund të muajit gusht? Nuk më thua se me rritjen 55 milionë dollarë më shumë të shpenzimeve operative të qeverisë, në krahasim me qeverinë “zullumqare” të Berishës, sa para të rriten ty për të paguar faturat e prapambetura ku përmend ilaçet, kaldajat e të tjera? Zero. Nuk më thua, kabineti atje ku ti rri dhe nuk ndihesh, përse nuk bëri që, nëse ishte e domosdoshme të rritej borxhi, të merrej për të paguar faturat, investimet dhe jo për të paguar mosmbledhjen e taksave dhe shpenzimet e rritura në këtë periudhë në krahasim me programin fillestar me 105%? Këto janë çështjet për të cilat duhet të shqetësoheni ju.

Vangjel Dule - Faleminderit!

Fjalën e ka zonja Bregu.

Majlinda Bregu – I nderuar zoti drejtues i seancës,

 Si për ta nisur punën me këmbë të mbarë, Edi Rama dhe të tijët e filluan nga vetja. I këputi që në javën e parë një të zbukuruar zyrave me fondet e një rilindësi bujar tha. Mister është ende sot se si e bëri, me çfarë procedurash dhe sa i kushtoi. Nisi të këpusë përditë fijet e lidhjes me ligjin dhe zbatimin e tij dhe i këputën, nën porosinë e tij, një të fshirë Gardës së Republikës së Shqipërisë, Policisë së Shtetit, drejtores së INSTAT-it, drejtorëve të shkollave dhe zonjat, zonja ministre, duke u hapur rrugë kështu emërimeve të atyre që vetëm nevojë për performancë në punë dhe cilësi nuk kanë. I këputi, sigurisht, dhe një anulim loje konsensusit politik me aktin normativ për nëpunësin civil dhe votoi si maxhorancë e re zhbërjen e asaj që dje e kishte votuar si opozitë. I këputi edhe një kod heshtjeje dhe sekreti që të mos dimë as ne dhe, sigurisht, as media, e cila lufton për lajm, se çfarë vendimesh merr kjo qeveri, por duhet të presim të gjithë që t’i shohim të botuara në fletoret zyrtare, siç ndodhi edhe me ligjin për ndryshimin e kompetencave të INUK-ut, siç ndodhi me një tjetër akt normativ dhe me këtë që po vjen sot me të cilin po i këput një marrje borxhi shtesë prej 240 milionë dollarësh, sepse i duhen atij dhe 5 ministrive të reja që të jenë komodë me shpenzime deri në fund të këtij viti. 

Të nderuar kolegë, 

Kur Edi Rama tha se më keni akuzuar për dhunë, por nuk keni parë gjë akoma, e paska pasur sinqerisht. Na prezantoi kryefjalën e programit të tij qeveritar, dhunën. Dhunë të tillë ndaj ligjit, institucioneve, biznesit, askush nuk kishte parë e dëgjuar, të paktën për brezin tim, që kohën e Enver Hoxhës e kemi pak më të largët në memorie. Pasi i mbushi qytetarët me rrena të zbukuruara, me batuta stilistike gjatë gjithë periudhës zgjedhore, filloi me ardhjen në pushtet të zbatojë planin e tij të rrënimit. Kush mendonte se Kryeministri i sotëm fliste kuturu për të mbushur këngët e fjalës dhe premtonte se nuk e kuptonte shtetin, ishte gabim. Me të vërtetë Edi Rama e ka ndarë mendjen në jetën e tij të mos e përfillë rregullin dhe shtetin, por premtimet ishin thjesht preambula e një rrënimi të paralajmëruar, ose e asaj që tha:“dhunë nuk keni parë ende akoma”. 

Rrënimi, kriza ekonomike e papunësia, krimi, njerëzit që nuk kanë ç’të hanë përsëriten edhe sot çdo ditë në formë predikimesh dhe ligjëratash. Sot, në fakt, është në pushtet dhe nuk ka nevojë pse ta thotë këtë çdo ditë, por i duhet që këto fjalë të kenë jehonë dhe të nguliten mirë në mendjen e shoqërisë. Kështu njerëzit vetëm mund të alarmohen dhe të justifikojnë mosbërjen “bismila” të asnjë premtimi nga ana e kësaj qeverie. I pari i bindur që Edi Rama nuk do të mbante premtimet ishte vetë kryeministri i sotëm. Ekziston një ide në të cilën kontributori më i madh në përhapjen e saj është shkëlqesa e tij kryeministri se në politikë të gjithë janë njësoj, të gjithë gënjejnë kur duhet dhe ia veshin fajin njëri-tjetrit. E rreme, por, në fakt, kjo është ajo që i duhet qeverisë sot, demoralizimi dhe përhapja e ndjenjës së dëshpërimit, ku sa më e madhe të jetë, aq më shumë do të lehtësojë marrjen e veprimeve të paligjshme, sepse ne jemi në krizë, thotë Rama. 

Kur flet çdo ditë se sa keq e ka gjetur këtë vend, pavarësisht se të gjitha institucionet ndërkombëtare të thonë të kundërtën, njerëzit fillojnë të besojnë se janë edhe më keq sesa ata vetë e pandehnin. Bizneset hyjnë në spiralen e ankthit e të pasigurisë, transaksionet financiare pengohen, shkurt dhe poshtërisht po ecet me plan drejt rrënimit. Argumenti këtu mbërrin në një qorrsokak. Nëse vendi ishte kaq i rrënuar, si kishit menduar ta qeverisnit? Por përgjigjja është e thjeshtë, duke e rrënuar dhe ne sot në Parlament na kërkohet që të votojmë vetëm një nga aktet e planit të rrënimit. Borxhi ka qenë gogoli me të cilin në çdo takim në fushatë Rama i trembte qytetarët dhe, normalisht, një familje e cila i duhet të marrë borxh për të shtyrë muajin, tmerrohet për shifrat alarmante që jepen çdo ditë kur flitet për një borxh edhe më të madh. 

Po citoj Ramën vjet, 11 muaj më parë: “Të gjithë duhet ta kuptojnë se borxhi nuk është i shtetit dhe heqja e kufirit të borxhit bie ndesh edhe me interesin e çdo familjeje të zakonshme shqiptare”. Asokohe borxhi ishte 62%. Vazhdon përsëri Rama: “Vlera e kursimeve të tyre në lekë, pra e familjeve shqiptare, është e cenuar drejtpërdrejt qysh në momentin që borxhi ka kapërcyer mbi 62% dhe tavani është hequr”. Por sot i këput një të rritur borxhit me 6% menjëherë ose 6 pikë përqindje në 4 muaj, ndërkohë që kaq u rrit për 4 vjet, të cilat ishin edhe vitet e krizës globale të ekonomisë. Ky borxh do të përdoret vetëm për shpenzime qeveritare. Asnjë faturë e prapambetur e biznesit nuk do të paguhet me të, asnjë TVSH e prapambetur, asnjë faturë për pushtetin lokal, as për pagesa invaliditeti, as për pensione, thjesht është vazhdimi i programit: “Më keni akuzuar për dhunë, por dhunë nuk keni parë akoma”. 

Qytetarët duhet të dinë se ky borxh prej 240 milionë dollarësh shtesë merret i gjithë për qeveritarët dhe do të paguhet nga qytetarët. Këtë e di dhe Edi Rama, e ka pranuar vetë para një viti. Por Kryeministri e di, gjithashtu, se vështirësitë kanë qenë prezent dhe e kanë tronditur ekonominë tonë gjatë këtyre viteve dhe janë dashur përpjekje madhore për të ruajtur stabilitetin makroekonomik, rritjen ekonomike prej 1,7% vitin e fundit, për të ulur qoftë edhe lehtësisht papunësinë, ndërkohë që po bën kërdinë dhe ka mbërritur në shifra mbi 33% në vende të tjera të rajonit, sidomos për të ruajtur të njëjtin nivel të dyfishimit të investimeve të huaja direkte në ekonomi, ashtu siç vlerësohet edhe në progres-raportin evropian. 

Në progres-raportin e Komisionit Europian thuhet se ekonomia shqiptare ka vazhduar të ruajë qëndrueshmërinë makroekonomike, deficiti i buxhetit kaloi objektivin prej 60% të GDP-së, por, në krahasim me rajonin, vazhdon të mbetet i ulët. Për t’u bërë ballë trysnive konkurruese të tregut brenda BE-së, por edhe atij rajonal duhen përpjekje madhore. Duhet një realitet si realiteti që prezanton progres-raporti ose Banka Botërore, ose FMN-ja që deklaroi se pritet një rritje ekonomike e GDP-së me rreth 2% në terma realë, që është ndër më të lartat në rajon, që t’u mbushësh mendjen partnerëve të fuqishëm ekonomikë që të kthejnë kokën për projekte gjigante, të cilat sjellin investime, punësime dhe të ardhura për shqiptarët, siç bëri Sali Berisha me TAP-in, duhet që realiteti shqiptar të projektohet si realiteti i institucioneve ndërkombëtare. Por, të largosh investitorët e huaj, të dhunosh investitorët vendas, t’u thuash të gjithëve se ne jemi keq, të rrënuar, nuk kemi shpresë, se ne jemi si Italia e viteve të pasluftës etj., atëherë fol çdo ditë për rrënim dhe pasiguri. 

Qytetarët duhet të dinë se ky borxh që merret sot nuk është borxhi që merr një familje për të rregulluar çatinë ose për të rregulluar rrugën para shtëpisë, ose për të blerë ilaçet, por është njëlloj si të lësh çatinë, të mos blesh ilaçet, të mos paguash ujë e drita, por të marrësh borxh për t’u veshur me Versaçe, siç do të thoshte Edi Rama. Ky nuk është borxh për të ndihmuar biznesin, as për të hapur ndonjë vend pune, por është një borxh për të ecur me shpejtësi drejt krizës, sepse Edi Rama nuk bën dot pa këtë krizë, i duhet të krijojë një rrënim që të shpëtojë fytyrën e tij nga premtimet megalomane. Dhe të gjithë të paktën në këtë sallë janë dëshmitarë se sa herë në këtë vend janë krijuar ngjarje për të shpëtuar fytyrën politike të Edi Ramës. E dinë mirë socialistët që i mbajti peng të strategjisë: hap kutitë, dua të shoh votën time, vetëm e vetëm që të shpëtonte fytyrën e tij nga humbja! E di mirë se si i nxori dhe i la në bulevard burra dhe gra në grevë urie për dy javë, si strategji për të shpëtuar fytyrën ngaqë kishte thënë: hap kutitë ose çliro vizat apo në bllokimin që u bëri tri ligjeve dhe i votoi ato në maj për të shpëtuar fytyrën, pasi i kishte bllokuar për 9 muaj, duke humbur kështu mundësinë e marrjes së statusit të vendit kandidat pas rekomandimit të parë të Komisionit Europian, sot kryeministrit të ri të këtij vendi i duhet të projektojë vuajtjen e pushtetarëve të virtytshëm, që të harrohet nga qytetarët mashtrimi i këtyre pushtetarëve të pavirtytshëm dhe presin ne këtë plan, se në vend që të solidarizohen këta me qytetarët, me premtimet që u kanë bërë atyre, presin që qytetarët të solidarizohen me vuajtjen e qeverisë dhe ta mirëkuptojnë se qeveria nuk do të mbajë dot premtimet. 

Shihni planet e tyre! Ende pa ditur se çfarë do të bëjnë e kanë caktuar se kush do ta bëjë, sepse interesi është që askush të mos bëjë gjë, sepse ne jemi në rrënim. Menduam të gjithë se kishim konsoliduar një shtet me reforma të thella strukturore, që do të ishte bazë për çdo qeveri pas 23 qershorit, por qenkemi gabuar! “E keqja nuk ka fund”- thotë populli. Dhe ajo që kjo qeveri po bën me ngulm, seriozitet absolut dhe me interes të madh është bërja realitet e ëndrrës së rrënimit të këtij vendi. 
Më vjen shumë keq edhe për të gjithë ata qytetarë që u tunduan nga premtimet. Por të gjithë duhet ta mbajnë vesh mirë se ky nuk do të jetë shteti i cilësisë, as ai i burrave dhe grave që punojnë dhe e meritojnë ndershmërisht vendin e punës. Ky do të jetë shteti ku Brizi i tatimeve duhet të bëjë gallatë dhe sallore gjithë ditën, ku Lizi i doganës duhet të bëjë letra të hapura, ku Koçoja do të lahet me naftë dhe ku Kryeministri do të thotë unë udhëheq dhe jo unë qeveris.

Ndaj, ju të tjerët, edhe ne bashkë me ju, që nuk jemi si këta, duhet të mos harrojmë se kjo është vetëm kronika e një rrënimi të paralajmëruar.
Faleminderit!
Vangjel Dule – Faleminderit, zonja Bregu!

Fjalën e ka zoti Sherefedin Shehu.

Sherefedin Shehu – I nderuar zoti nënkryetar i Kuvendit,

Të nderuar kolegë deputetë,

Akti i sotëm normativ për ndryshimin e buxhetit të vitit 2013 mund të quhet akti i papërgjegjshmërisë dhe i paligjshmërisë. Sot, kur qytetarët presin nga lidershipi i ri përmirësimin e situatës, bashkëqeveria Rama-Meta përpiqet ta keqësojë atë, duke paraqitur një akt, i cili, pa frikë, mund të quhet një akt që i destabilizon financat publike.

Dje, kur kërkuat votat e shqiptarëve, ju u shitët se jeni kalorësit e antiborxhit, ndërsa sot, akoma pa i ngrohur kolltukët, po e zhysni vendin në borxh. Me sa duket, ju u ulët në kolltukë për të shijuar pushtetin dhe menjëherë propozuat një akt që ju relakson, duke ju mundësuar të merrni borxh për të mbajtur administratën pa qenë nevoja të sforcoheni për të mbledhur të ardhurat.

Dhe, siç e keni zakon, ju nuk pyesni fare as për ligjin, pasi ai nuk ju lejon të merrni borxh për shpenzimet e administratës. Me këtë mendjelehtësi e filluat edhe punën, por shumë shpejt zgjedhësit tuaj iu kujtuan premtimet dhe duke e ditur që premtimet tuaja nuk mund të realizoheshin, menduat t’ia hidhnit edhe një herë fajin Saliut. Me këtë logjikë përgatitët këtë akt, i cili ju lë dorë të lirë të merrni borxh sa të doni dhe t’i përdorni paratë e borxhit për çfarë të doni.

Papërgjegjshmëria juaj u duk që në ditët e para të qeverisjes. Sapo u futët në zyrë, thatë që arka është bosh. Por arka e shtetit, zotërinj qeveritarë, zbrazet dhe mbushet çdo ditë. Por, meqenëse ju keni ardhur në pushtet për të sunduar, qenka dashur që ta gjenit atë plot, mundësisht edhe me flori.

Zotërinj qeveritarë, koha ju ka lënë prapa! Votat i keni marrë për të mbushur arkën me të ardhura dhe me jo me borxh, siç po bëni sot me këtë akt.

Ditën e dytë të qeverisjes thatë që ekonomia shqiptare është në ditën më të keqe dhe, në vend që të punonit për të mbushur arkën e shtetit, vutë buritë e alarmit për të krijuar panik dhe për të trembur biznesin. Por, fatmirësisht, përgënjeshtrimi erdhi nga BE-ja dhe institucionet financiare ndërkombëtare. Më 16 tetor raporti i progresit i BE-së konfirmoi se Shqipëria ruajti stabilitetin makroekonomik me rritje ekonomike 3.1% në vitin 2011, 1.6% në vitin 2012 dhe 1.7% në 3-mujorin e parë të vitit 2013. Investimet e huaja u rritën 12.3% dhe eksportet 18.4%. Ndërsa në Uashington ministri i Financave të Italisë, Fabricio Sakomani, deklaron se Shqipëria në vitin 2013 pritet të ketë një rritje reale të PBB-së me 2% dhe në vitin 2014 kjo rritje do të përmirësohet.

Kur u ulët në karrige thatë se të papunët në Shqipëri janë 1 milion. Por përsëri përgënjeshtrimi erdhi nga ndërkombëtarët. Raporti i BE-së nënvizon se papunësia në Shqipëri u ul në 13% në vitin 2012, nga 13.4% që ishte në vitin 2011; ndërkohë punësimi u rrit 2.8% dhe në gjysmën e parë të vitit 2013 papunësia u ul më tej në 12.8%. Ndërsa zoti Sakomani në Uashington deklaroi se papunësia në Shqipëri mbetet stabël me 12.8% dhe është rritur paga reale për ditë pune.

Po kështu, keni thënë dhe vazhdoni të thoni se qeveria e Berishës rriti çmimet, ndërsa raporti i BE-së thotë se inflacioni në Shqipëri nga 3.5% në vitin 2011 ra në 2% në vitin 2012 dhe në tremujorin e parë e të dytë të vitit 2013 ishte përkatësisht 2.5% dhe 2.2%, ndërsa kursi i këmbimit të lekut ishte stabël. Të njëjtën gjë konfirmon edhe zoti Sakomani, i cili thotë se inflacioni për 8 muajt e parë të vitit ishte mesatarisht 2.1%.

Pra, për paaftësinë tuaj nuk mund t’ia hidhni më fajin Berishës. Ju po e filloni qeverisjen me arbitraritet, papërgjegjshmëri, por edhe me djallëzi. Meqenëse ky akt mbulon me borxh paaftësinë tuaj për të mbledhur të ardhurat, më parë krijuat alibinë se borxhi në Shqipëri është 70% dhe mund të shkojë edhe në 73% të PBB-së. Këtë e keni bërë që nesër të mateni me objektivin që paracaktuat vetë dhe jo me arritjet e qeverisë së PD-së në 8 vjet. Pra, me këtë akt krijoni edhe metrin me të cilin do të matni veten, që, në fakt, mund të quhet viti ‘39 i diktaturës Rama-Meta, siç bënim para viteve 1990, apo siç thotë populli “Matu me hijen e mëngjesit që të dukesh më i gjatë”.

Ky akt synon të krijojë panik te qytetarët dhe Rama e Meta nesër të dalin shpëtimtarë. Por ekonomia shqiptare është e strukturuar mirë dhe i mbijetoi me sukses krizës. Qytetarët duhet të besojnë ato që thotë BE-ja dhe institucionet ndërkombëtare dhe njëkohësisht t’i bëjnë presion qeverisë që të ruajë dhe të forcojë stabilitetin e trashëguar nga qeveria e PD-së.

Me këtë akt qeveria po katërfishon mosrealizimin mujor të të ardhurave, duke e mbuluar atë me borxh të dyfishuar. Deri në gusht u morën borxh rreth 35 miliardë lekë, ndërsa për 4 muajt e mbetur do të merren borxh rreth 37 miliardë lekë. 

Ndonëse ky vit është më i mirë se viti 2012, rishikimi i buxhetit bëhet duke ua hedhur barrën qytetarëve. Raporti i BE-së e vlerëson rishikimin e buxhetit të vitit 2012, të bërë nga qeveria e PD-së si rishikim i cili e kompensoi uljen e të ardhurave me shkurtim të shpenzimeve dhe thekson se në vitin 2012 deficiti u ul në 3.4% nga 3.5% të PBB-së që ishte në vitin 2011. Ndërsa sot, me këtë akt, qeveria, në vend që ta ulë borxhin, por e rrit atë në 6.3% të PBB-së. Pra, as për këtë nuk mund t’ia hidhni më fajin Saliut. 

Qeveria e PD-së nuk realizoi 2 miliardë lekë në muaj, ndërsa qeveria Rama-Meta sot vendos të mos realizojë 8 miliardë lekë në muaj, duke krijuar me ligj një gropë fiskale prej 24 miliardë lekësh.

Akti normativ i sotëm e rrit borxhin me 24 miliardë lekë, pa ulur asnjë lek shpenzime, përveçse rrit buxhetin e Kryeministrit me 600 mijë dollarë. Nga ana tjetër, ky akt i ul investimet publike me 100 milionë dollarë dhe nuk shton asnjë lek për faturat e papaguara të investimeve publike.

Rritja e borxhit do të ishte e justifikueshme nëse qeveria do të merrte më shumë borxh për të shlyer faturat ndaj biznesit, por ky akt dëshmon se qeveria e ka fshirë nga lista premtimin e detyrimeve kontraktore ndaj bizneseve. 
Borxhi i rritur nuk do të përdoret për kontratat e investimeve të kryera dhe të papaguara, sepse ato nuk janë në këtë buxhet. Nga ana tjetër, ulja e investimeve do të krijojë një faturë të re për faturat e papaguara të këtij viti.

Por qeveria nuk i harroi klientët e saj. Borxhi i rritur në 2 muajt e mbetur do të shkojë në xhepat e klientëve të qeverisë, duke mos u marrë atyre tatime ose duke iu rikthyer të paguara më parë nën të ashtuquajturin proces të rimbursimeve.

Përveç papërgjegjshmërisë, me këtë akt të sotëm, qeveria demonstron edhe antiligjin. Me miratimin e këtij akti shkelen standardet më të mira fiskale të zbatuara deri tani dhe ligjërohet anarkia.

Që nga viti 2005 qeveria e PD-së ka marrë borxh vetëm për investime, ndërsa me aktin e sotëm rreth 100 milionë dollarë do të shkojnë për pagat e administratës dhe shpërblimin e klientëve të qeverisë.

Ju çirreshit dje kundër borxhit, por, në fakt, jeni çjerrë kundër zhvillimit të Shqipërisë, sepse qeveria e Berishës merrte borxh vetëm për autostrada dhe për tunele. Sot ju po merrni 9.2 miliardë lekë borxh për administratën e shtuar nga ju.

Kështu, akti i sotëm është i paligjshëm, sepse neni 57, dhe jo neni 56 i ligjit, për menaxhimin e sistemit buxhetor, e lejon qeverinë të marrë borxh vetëm për investime dhe kjo është paligjshmëria, jo pse keni sjellë aktin normativ. 

Për këtë arsye ne e quajmë këtë akt si akt destabilizimi të financave publike, kërkojmë të mos e votoni, kërkojmë t’i kthehet mbrapsht qeverisë dhe vetëm pasi të përgatitet sipas standardeve fiskale të trashëguara nga qeveria e mëparshme, në përputhje me ligjin, të riparaqitet për miratim.

Faleminderit!

Vangjel Dule – Faleminderit, zoti Shehu!

Fjalën e ka zonja Kodheli.

(Zoti Paloka ndërhyn nga vendi.)

Zoti Paloka, ju e dini se ministrat e kërkojnë fjalën... më vjen keq...
Faleminderit!
Mimi Kodheli – Faleminderit, zoti drejtues i seancës!

Të nderuar kolegë,

Shëndeti i financave publike në vend është një ndër problemet më madhore dhe emergjente me të cilat duhet të përballet qeveria e re. Për fat të keq, ky problem do të vazhdojë të lërë gjurmë në jetën ekonomike të vendit edhe për shumë kohë, pasi keqmenaxhimi i financave dhe parave publike gjatë gjithë këtyre viteve nga qeverisja e djeshme është dëmi më i madh që na është bërë.

Planifikimi buxhetor i gënjeshtërt i para një viti, i cili pasqyronte parashikime sa jorealiste, aq edhe fantazmagorike të viteve të mëparshme, e bëri buxhetin e vitit 2013 të mbështetej në skenarë populistë dhe butaforikë vetëm në funksion të pushtetit, tashmë të larguar me 1 milion vota.

Kjo solli si pasojë komprometimin e buxhetit që në fillimet e tij. Kështu për shembull, duke iu referuar të dhënave të thesarit të publikuara nga qeveria e kaluar për periudhën janar-gusht 2013, huamarrja e brendshme thuajse kishte ezauruar kufirin vjetor të huamarrjes së parashikuar në ligj. Kjo do të thotë se për qeverinë e re nuk do të kishte asnjë mundësi për të funksionuar. Kjo do të thotë se qeveria e djeshme e kishte futur vendin në një borxh i cili kishte arritur zyrtarisht nivelin alarmant të 66% të PBB-së, ende pa llogaritur pagesë-vonesa apo detyrime që institucionet buxhetore, nën drejtimin e qeverisë së djeshme, u kanë kompanive private apo të tretëve për punë të kryer dhe të papaguar.

23 miliardë lekë të reja është mosrealizimi që na keni lënë në llogaritë e shtetit, pa folur këtu për miliarda lekë që Ministria e Shëndetësisë, ajo e Arsimit, e Punëve Sociale, e Punëve Publike apo edhe ajo e Mbrojtjes u kanë të tretëve.

Të dashur qytetarë,

Më mjafton të ndaj me ju fare pak të dhëna për të kuptuar se në çfarë situate na la keqmenaxhimi dhe abuzimi i qeverisë së djeshme me paratë publike. Meqenëse jemi këtu, më lejoni të rikthej në vëmendjen tuaj se detyrimi i prapambetur, ose thënë thjesht borxhi që Ministria e Mbrojtjes u ka të tretëve në datën 1 të qeverisjes sonë ishte dhe vazhdon të jetë, për fat të keq, 1.6 miliardë lekë të reja, ose 12 milionë euro borxh i trashëguar, detyrime që, në disa raste, datojnë që nga viti 2008. Plot 440 mijë euro është detyrimi që Ministria e Mbrojtjes u ka organizatave më të rëndësishme ku aderon, si dhe të tretëve jashtë vendit, në këtë rast aty ku kryejnë veprimtarinë misionet tona ushtarake.

Ndërkohë që të ardhurat buxhetore binin nga muaji në muaj, duke kapur rekorde negative, sidomos në periudhën midis datës 23 qershor dhe javës së parë të shtatorit, pushteti që nuk kishte më legjitimitet për të qeverisur, dhe në veçanti Ministria e Mbrojtjes, niste dhe bitiste gjithfarësoj procedurash. Vetëm në muajt korrik-gusht Ministria e Mbrojtjes e asaj periudhe dërgonte për privatizim në Ministrinë e Ekonomisë 7 prona të ushtrisë shqiptare, kur gjatë gjithë vitit, deri në atë periudhë, kishte dërguar vetëm 3 të tilla.

Vetëm për këta 2 muaj e gjysmë, pra korrik-gusht dhe gjysma e shtatorit, qeveria e ikur, por akoma nëpër zyra, duke bërë letrat e fundit, kishte tentuar t’u merrte Forcave të Armatosura, në mënyrë të menjëhershme, 200 000 metra katrorë truall në Tiranë, rrethinat e saj dhe, natyrisht, edhe në bregdet. 

Nga ana tjetër, shpenzimet abuzive dhe të pajustifkuara, sidomos në periudhën pas zgjedhjeve, rrisnin defixhitin buxhetor, për pasojë edhe borxhin. Shpenzime të tilla, si për shembull projekti i transformimit të SHQUP-it në vitin 2010 në shumën prej 20 milionë lekësh të paguara dhe 6 milionë lekësh detyrim të papaguar, mbeti, për fat të keq, në koshin e ndonjë zyre. 

Por ka edhe më shumë se kaq. Një rast i denoncuar tashmë prej kohësh nga njëri prej kolegëve të mi këtu në parlament, në sesionin e shkuar, ishte harxhimi prej rreth 1,2 milionë euro, para të taksapaguesve shqiptarë, reklamë për Ministrinë e Mbrojtjes. Më thoni, zotërinj: cili ishte përfitimi i qytetarëve shqiptarë për një shpenzim të tillë virtual, për të mos folur për shpenzime të tjera abuzive që komprometuan rrjedhën politike në vend disa vjet më parë apo për 213 milionë lekët e harxhuara për karburant nga janari deri në korrik, kur për gjithë vitin ishin planifikuar vetëm 190 milionë lekë karburant? Në ditën e parë të qeverisjes sonë, niveli i karburantit ishte zero.

Ndërkohë, ushtria shqiptare ka rekorde të jashtëzakonshme pozitive, sidomos kur flitet për pjesëmarrjen tonë në misionet e luftimit dhe ato paqeruajtëse, por me gjithë shpenzimet e jashtëzakonshme për shumë punë të tjera, ushtarët tanë sot në front nuk kanë marrë akoma paratë e sigurimeve shoqërore dhe shëndetësore. Bazat tona sot nuk kanë furnizim me energji elektrike, madje, më vjen turp ta them, ngandonjëherë nuk kanë as dushe. 

Nga ana tjetër, është parë më e udhës të shpenzohen miliona lekë për reklama sesa të mbahen në punë disa qindra njerëz dhe familje të thjeshta të mbetura sot pa punë, që punojnë në uzinat e Forcave të Armatosura apo të paguhet ushqimi i ushtarakëve, që me një vendim të Këshillit të Ministrave, të qeverisë që iku, kishte dalë tepër. 

Akti i sotëm normativ dhe shkurtimi që u bëhet të ardhurave në buxhetin fillestar është një detyrim i dhimbshëm që ne sforcohemi ta bëjmë në kushtet e një trashëgimie sa të varfër aq edhe korruptive e abuzive, me çdo gjë, që në këtë vend ka qenë publike dhe e përbashkët. 

Demokracia, për fat të mirë, sjell edhe fundin e këtyre abuzimeve, për aq kohë sa sjell rotacion politik. Pikërisht kjo, për fat të mirë, ka ndodhur në këtë vend.

Unë ju siguroj që kjo qeverisje, me gjithë limitin, kufizimin e jashtëzakonshëm që kemi për shkak të kësaj mungese të të ardhurave në arkën e shtetit, do të vazhdojë të mbajë gatishmërinë e Forcave të Armatosura dhe do të përmbushë të gjitha detyrimet strategjike që ne kemi.

Unë ju ftoj, kolegë deputetë, ta miratojmë aktin normativ, si një hap i domosdoshëm për të futur në rrugë të mbarë përdorimin e parave të publikut në vitet në vazhdim, me besimin se nuk do të ketë më asnjë abuzim apo mospërdorim eficient të parave, që qytetarët dhe bizneset paguajnë për të marrë nga shteti shërbime dhe investime në favor të sigurisë së punës, pronës, jetës dhe të ardhmes së tyre.

Faleminderit!

Vangjel Dule – Faleminderit, zonja Kodheli! 

Urdhëroni, zoti Angjeli! 
Anastas Angjeli – I nderuar drejtues i seancës,

Të nderuar kolegë,

Debati i sotëm është një nga çështjet që na ka shqetësuar të gjithëve këto 2-3 vjetët e fundit. Na shqetëson edhe këto ditë, për më tepër në këtë periudhë, jo vetëm ne këtu brenda mureve të Kuvendit, jo vetëm politikën në përgjithësi, por në veçanti çdo anëtar të shoqërisë sonë, kudo ku ndodhet, këtu në kryeqytet, në qytetet e tjera apo në rajonet më të largëta të Shqipërisë. Kjo, sepse gjendja e buxhetit të shtetit nuk reflekton drejtpërsëdrejti vetëm situatën e financave publike në vend, tepër të përkeqësuar, por edhe zhvillimin e ekonomisë dhe direkt e indirekt në të mpleksen edhe plotësimi i nevojave të zhvillimit të vendit, i nevojave të faktorëve të interesit dhe, në fund të fundit, edhe plotësimi i kërkesave të nevojave të qytetarëve përmes reflektimit në buxhetet familjare të tyre.

Qytetarët pyesin: çfarë po bëjnë këta zotërinj brenda kësaj salle? A dinë gjë këta se çfarë po ndodh këto 2-3 vjetët e fundit me ekonominë reale, me financat publike dhe me buxhetet familjare? A dinë gjë sa të papunë janë rrugëve të vendit dhe kur kthehen mbrëmjeve në shtëpi nuk çojnë asnjë qindarkë? A dinë gjë se varfëria në krahasim me vitin 2008 është rritur e rirritur? A dinë gjë se sa biznese në këto 3 vjetët e fundit kanë falimentuar dhe vazhdojnë të jenë të asfiksuara? A dinë gjë sa pensionistë rrezikojnë të mos marrin pensionet? Sa invalidë, përfitues të ndihmës sociale, paraplegjikë, presin të marrin, së paku atë që u takon? A dinë këta zotërinj nëse spitalet kanë ilaçe dhe nëse atyre do të mund t’u ofrohet shërbimi minimal shëndetësor? A e dinë se organet e pushtetit vendor nuk ofrojnë dot asnjë lloj shërbimi ndaj qytetarëve, sepse për pagat e tyre ka muaj, pse jo vite, që nuk flitet?

Siç e theksova edhe në relacionin e bërë në emër të Komisionit për Ekonominë dhe Financat, të nderuar deputetë, është kjo arsyeja që ndryshimet që po diskutojmë në buxhetin e vitit, përmes aktit normativ, vijnë jo vetëm të kushtëzuara nga disa kushte, por me synimin kryesor që t’u hapin rrugë të gjitha çështjeve të ngritura më sipër. Vijnë të kushtëzuara, sepse ecuria problematike dhe në përkeqësim e treguesve ekonomikë të vendit gjatë vitit 2013 është thelluar e vazhdon të thellohet, dhe në fund të vitit rritja ekonomike vazhdon të bjerë. 
Kësaj, po t’i shtojmë edhe efektet e paketës së ndryshimeve të legjislacionit fiskal në periudhën prill-maj 2013 dhe të shpenzimeve populiste të kryera në fushatën elektorale, performancën ekstremisht të dobët të administratës së tatimeve dhe taksave, sidomos në tre muajt qershor-shtator, tejkalimin e kufirit të defixhitit të parashikuar në ligj, bllokimin dhe funksionimin e shtetit dhe të ekonomisë për shkak të ngritjes së veprimeve në thesarin e shtetit, atëherë ky ndryshim mund të konsiderohet i vonuar madje, dhe më tej i realizuar me akt normativ, tashmë i garantuar. 

Është kjo arsyeja që nëpërmjet këtij akti normativ ne synojmë dhe garantojmë rishikimin e të gjithë treguesve makro-ekonomikë e fiskalë, duke ndërtuar një skenar realist për buxhetin e vitit 2013, që pritet të realizohet në fund të vitit, rishikimin e të gjithë treguesve të të ardhurave, shpenzimeve, defixhitit dhe burimeve të financimit të tij, përshtatjen e buxhetit të vitit 2013 me përbërjen e re të qeverisë dhe reflektimin e disa emergjencave të programit të saj, sigurimin e financimit për ministritë e reja dhe zhvendosjen e programeve të shpenzimeve në përputhje me përbërjen e kësaj qeverie, rishikimin e të ardhurave dhe shpenzimeve të fondeve speciale, veçanërisht të të ardhurave dhe shpenzimeve të pushtetit vendor, si pjesë harmonike e buxhetit të shtetit, reflektimin e të ardhurave nga privatizimi i katër HEC-eve dhe alokimin e fondeve nga projektet me performancë të ulët në projekte me performancë më të lartë, si projektet me financim të brendshëm, ashtu edhe me financim të huaj. 

Të nderuar deputetë, askush nuk mund ta mohojë se si rrjedhojë e mungesës së politikave të zhvillimit dhe ndikimit të krizës globale në eurozonë ne duhet ta shohim me realizëm gjendjen ku ndodhen ekonomia, financat publike dhe buxhetet familjare. Kjo është një arsye më shumë që të ndërmarrim dhe sjellin në Kuvend ndryshimet e mëposhtme. Çfarë mund të bënim? Çfarë alternative tjetër ofrohet? Asnjë. 

Të nderuar deputetë, më lejoni të sqaroj edhe disa çështje, që u përmendën sot në diskutimet e deritanishme.

Së pari, një nga çështjet që u përmend është kthimi 20 vjet prapa. Po, të nderuar deputetë, po të bësh të gjitha llogaritjet, treguesit e të ardhurave të buxhetit të shtetit na çojnë 20 vjet prapa. Të mos e themi këtë? Jo, të nderuar deputetë. Ne i premtuam elektoratit se do të jemi transparentë, se do të bëjmë inventarizimin e financave publike, të të ardhurave, të shpenzimeve dhe të borxhit. E kishim deklaruar disa herë gjatë vitit elektoral se borxhi publik nuk është ky dhe nuk do të jetë ky në fund të vitit. Kishim thënë se është më i madh, madje më i madh, po të përfshimë edhe detyrimet që presin të inventarizohen ndaj biznesit.

Një çështje tjetër që u diskutua këtu është fakti se opozita e ka ndryshuar buxhetin 11 herë. Katër herët e fundit e ka ndryshuar në ulje. Ata paskan të drejtë ta ndryshojnë. Ata paskan pasur të drejtë që në 6-mujorin e dytë të çdo viti ta ndryshonin buxhetin në ulje. Ata paskan pasur të drejtë që në çdo janar të parashikonin buxhete me shifra të fryra jo realiste, tejet optimiste, për të deklaruar përpara opinionit publik se po korrnin suksese. Kurse ne, për ta kthyer këtë gjendje në realitet, nuk paskemi të drejtë. 

Jo, të nderuar deputetë. Koha e mbulimit të shifrave, koha e mosrealizimeve ekonomike dhe të financave publike ka mbaruar. 

Së fundi, dua të prek edhe një çështje tjetër. Flitet shumë për një periudhë jetime pas datës 23 qershor deri në datën kur qeveria socialiste e maxhorancës në koalicion me LSI-në erdhi në pushtet. Kjo periudhë na qenka jetime, për të mbledhur të ardhurat, për të lejuar evazionin, për të lejuar kontrabandën, për të lejuar spekulimin, ndërkaq nuk na qenka jetime që vetë ish-kryeministri, vetë qeveria e kaluar, të deklaronte, sipas Kushtetutës, se deri në datën 9 shtator “ne jemi në pushtet dhe kemi të drejtë të qeverisim, ne kemi të drejtë të marrim vendime dhe të shesim prona, kemi të drejtë të japim koncesione pa fund”, ndërsa për të administruar financat publike nuk paskëshin të drejtë dhe kjo periudhë na qenka jetime. Jo, të nderuar deputetë, nuk ka periudhë jetime. Në qoftë se përgjegjësia e një qeverie ka qenë deri në datën që ishte në pushtet, deri në atë datë ajo duhet të mbajë përgjegjësinë dhe të japë llogari. 

Të nderuar deputetë, ata që na ndjekin pyesin gjithashtu: a ka ndonjë reagim për ato çka raporti i Komisionit Europian për marrjen e statusit të vendit kandidat thoshte për ekonominë? Unë besoj se pikërisht këtu duhet të fillojë edhe diskutimi ynë, për arsyen e vetme se qeveria me programin e saj është e angazhuar totalisht për të plotësuar objektivat që raporti i KE-së kërkon për marrjen tërësisht të statusit dhe hapjen e negociatave të Shqipërisë për anëtarësimin në BE.

(Drejtimin e seancës e merr zoti Meta.)
Ilir Meta - Faleminderit, zoti Angjeli!

Fjalën e ka deputeti Luçiano Boçi. Përgatiten deputetët Genc Ruli dhe ministri Haxhinasto.

Luçiano Boçi – I nderuar zoti Kryetar,

Të nderuar deputetë,

Në vitet e para të demokracisë në morinë e gazetave me muhabete politike mund të gjeje edhe ndonjë me nuanca rozë, si “Intervista” apo “Paloma”, ku krahas politikëbërjes kishte edhe humor dhe lajmërime interesante, me anë të të cilave mund të kërkoje, i ndihur nga fati, edhe shokun ose shoqen e jetës. Ndër to, më të bukurat dhe të kamufluarat ishin ofertat për punë, që çuna të rinj, të sapoardhur nga emigracioni, për shkak të mungesës së kontakteve sociale, i reklamonin me shumë qejf për bizneset e tyre të para modeste. Me germa të dukshme shkruhej se biznesi x, bar kafe me emra goditës, si “Dashuria”, “Amour” e të tjera donin të punësonin ekonomistë me shkollë të lartë, që të dinin një gjuhë të huaj, me moshë jo më të madhe se 30 ose 35 vjeç, dhe në fund, më kryesorja, kandidati mundësisht të ishte femër. Por këto kritere duheshin sigurisht edhe për kameriere, bufeteriere, sekretare etj., etj. 

Koha bëri të vetën dhe ky handikap social u ndreq si nga biznesi që u bë serioz, ashtu edhe nga media, që u profilizua saktë. Por nuk ishte e thënë që kjo situatë komike të na humbte. Ajo që na riktheu, bashkë me buzëqeshjen ironike, ishte pikërisht qeverisja “Rama”, kriteret e së cilës për emërimet në administratë ngjajnë si dy pika uji me kërkesat pasionante të rinisë së atëhershme, sigurisht, me disa ndryshime fare të vogla.

Krahas atyre të përmendura, një shkollë që nuk ka rëndësi se për çfarë, se ku dhe sesi është mbaruar, një moshë të atillë që brezin 40 e sipër në Shqipëri e konsideron plotësisht të plakur, i është shtuar edhe kriteri sipas të cilit, janë apo nuk janë partiakë, kanë apo nuk kanë merita profesionale, mjafton të jenë besnike të bindura të kryetarit ose të shefit që i emëron. Në rastin kur janë meshkuj, të cilët nuk kanë kriterin e moshës, minimalisht duhet të kenë qenë më parë punonjës policie të përzënë ose njerëz që nuk kanë punuar asnjë ditë në administratë.

Ndërsa kriteri më përjashtues, i quajtur ndryshe kriteri i kritereve, është ai sipas të cilit mjafton të jesh pak, sadopak kushëri me Ramën ose me rrethin e tij.

E gjithë kjo komedi administrative, që zhvillohet sot përballë të gjithëve, para popullit opozitar, që sot është bërë pozitar, qëndron e varur në miratimin e një akti turpi normativ, antikushtetues dhe antiligjor, i cili jo vetëm ngriu veprimin e një ligji legjitim, por edhe theu përfundimisht një traditë politike të marrëdhënieve të kompromisit dhe të bashkëpunimit për të mirën e vendit me opozitën.

Pa ju tharë ende boja kësaj harbutërie dhe këtij revanshi, dyshja Rama-Meta sjellin sot një akt tjetër normativ po aq të turpshëm, antikushtetues e antiligjor, sikurse ai tjetri, sikurse dhe të tjerët të nxjerrë deri më tani, dhe përsëri këtë e bëjnë në emër të popullit, dhe, sigurisht, në të mirë të xhepave të tyre, të cilat teknikisht i quajnë me termin e madh “shpenzime operative”. Bëjnë syrin qorr dhe veshin shurdh përballë faktit që ky trakt, dhe jo thjesht akt, bie plotësisht në kundërshtim me ligjin “Për menaxhimin e sistemit buxhetor”, i cili përcakton që një hua e caktuar merret vetëm për investime dhe aspak për çdo arsye tjetër.

Përkundrejt parajsës së premtuar, Rama sapo ka hapur portat e ferrit për ekonominë shqiptare. Me një të rënë të sëpatës, Rama kërkon, nga njëra anë, të notojë vet mbi paratë publike për t’i bërë ato rrush e kumbulla, zyra, kolltuqe, udhëtime dhe hotele, dhe nga ana tjetër, kërkon të bindë publikun se jemi në krizë, se jemi në vitin zero, në emergjencë, brenda së cilës çdo veprim arbitrar është i pajustifikuar.

Ai nuk dëgjon dhe nuk do të dëgjojë faktet e dhëna jo nga ne, por nga ata që po kërkojnë t’i gjenden sot sa më afër, përfaqësuesit më të lartë të Bankës Botërore dhe Fondit Monetar, të cilët theksojnë qartë dhe pa ekuivok se ekonomia shqiptare nuk është në krizë, se ajo është në trend rritës dhe e shëndoshë falë qeverisjes së PD-së. Rama bën sikur harron se marrja e statusit të vendit kandidat u rekomandua, sepse qeveria e Berishës përmbushi kriterin ekonomik, çka nënkupton qëndrueshmëri të treguesve makroekonomikë, të lidhura me mbajtjen në kontroll të deficitit e të borxhit, të rritjes së eksporteve, të përmirësimit të bilancit tregtar dhe të rritjes së investimeve.

Ramës nuk i intereson fare se ky borxh është gur i rëndë mbi qafën e shtetasve, sepse për herë të parë ai nuk shkon për investime për të mirën e tyre, por po shkon për t’u shkrirë për tekat e shpurës së tij, së cilës kollarja e Ramës i duket se nuk kombinohet mirë me paraqitjen e dalë mode të zyrave të shtetit. Këto u dashkan të rrëzohen në tokë, të bëhen të tilla, që të huajt të habiten me arredimet milionëshe, me ngjyra të forta, me skupe pamore, se kjo rrit dinjitetin e shtetit me një kryeministër pa dinjitet. Ai bën sikur nuk kupton që e gjithë kjo frenezi për para luksi kontraston dukshëm me nevojat emergjente që kanë invalidët, që kanë të papunët, që kanë qytetarët për një jetë më të mirë, që kanë komunat për shërbime më të mira, që kanë banorët për të përfunduar rrugët e nisura dhe për të filluar ato të kërkuarat.

Me këtë trakt Rama kërkon të fshehë papërgjegjshmërinë dhe paaftësinë ekstreme të qeverisjes së tij në mbledhjen e të ardhurave, si kusht themelor i mirëfunksionimit të ekonomisë. Dhe, për ta kujtuar Ramën, pse rritet borxhi, meqenëse vet personalisht nuk jam specialist ekonomie, po i kujtoj deklaratat akuzuese të një ministri të tij të sotëm, kur në vitin 2010 qeveria shqiptare merrte hua 480 milionë dollarë për të investuar rrugën Tiranë-Elbasan dhe ku niveli i borxhit ishte atëherë 59 për qind, pra pa kaluar kufirin që teoricienët ekonomikë të Ramës e quanin dje “kufiri i vdekjes”, por sot e quajnë thjesht “ylber”.

Deputeti i atëhershëm dhe ministri i sotëm i Partisë Socialiste bërtiste se tri janë arsyet e rritjes së borxhit publik: 1. Paaftësia e qeverisë, 2. Papërgjegjshmëria e qeverisë, 3. Korrupsioni i qeverisë. Dhe kjo, vazhdonte ministri, e çon ekonominë drejt një rruge të pasigurt dhe të rrezikshme. 

(Flitet nga salla pa mikrofon.)

E doni emrin e ministrit?

Është pasoja pse rritet borxhi, dëgjoje me vëmendje, shoqja Dade!

Nuk e di nëse sot ky ministër e ka kujtuar Ramën për këto arsye dhe pasoja, apo hesht sipas kodit të heshtjes. 

(Flitet nga salla pa mikrofon.)

Dëgjoje me vëmendje! Thënë shkurt, këto janë tiparet e kësaj qeverie jo në gojën e PD-së, por në gojën e një ministrit tuaj. Dhe ta mendosh që ato para të 2010-ës, pra 480 milionë, janë të prekshme në një rrugë që u shërben sot qytetarëve, ndërsa këto 400 milionë për pak muaj do të avullojnë, në rastin më të mirë për të shpëtuar lëkurën e dikujt, dhe në rastin më të keq, për të parfumosur lëkurën e dikujt tjetër. Kjo është për të vënë duart në kokë. 
Kur e mendon më pas që nivelin e borxhit kjo hua e fluturon në 70 për qind, është për të vënë kujën, por shqiptarët nuk po i dëgjon më kush atje lart, atje ku bëhen detyrat, sepse pushtetin me demek ia ka lënë populli që ta ndajë vetë, opozitën jo e jo, nuk e dëgjon, sepse Rama i ka hipur prej kohësh karrocës së teatrit të tij shëtitës dhe bashkë me aleatin e tij jep shfaqje nën ritmet e një dysheje myzeqare me simbolika të shëmtuara kudo në Shqipëri dhe jashtë saj. Këtë herë e bën me deklarata ambigue, herë e bën me tritol, herë duke shitur moral me veprime pa moral, herë duke u krekosur para të tijve, dhe herë duke u qullosur para të huajve, herë duke u hakërryer dhe herë duke ndërmarrë kryqëzata inati individuale dhe en bloc. Ky teatër, megjithëse shëtitës, nuk ka asgjë të përbashkët me teatrin “Globus” të Shekspirit, përveç faktit se me veprimin e tij ka rishtruar me intensitet edhe një herë për shqiptarët dilemën shekspiriane: “Të jesh, apo të mos jesh”, të jetosh më në Shqipëri, apo të mos jetosh më në Shqipëri.

Të nderuar deputetë të majtë,

Si opozitë ne bëjmë detyrën tonë fisnike, duke ju ftuar sot të zbrisni nga karroca fluturuese teatrore dhe prirja për të shkatërruar! Ju ftojmë të zbrisni me këmbë në tokë, ju ftojmë jo në çfarëdolloj toke, por në tokën tuaj të premtuar, në tokën tashmë të mohuar dhe të harruar pikërisht nga ju, në atë të 300 mijë vendeve të punës, parajsës fiskale, të tokës pa borxhe, me shëndetësi falas dhe me qumësht dallëndysheje! Ju ftojmë të reflektoni në kohë, që të mos harroni se hamletizmi është tipar i kombeve të vogla në numër, por të mëdha në shpirt, si ky yni!

Faleminderit!

Ilir Meta – Zonja Dade, urdhëroni!

(Zoti Boçi flet nga salla pa mikrofon.)

Jo vetëm që e përmende, por i the “shoqja Dade”. Ajo nuk është shoqja jote, por është zonja Dade.

(Zonja Dade flet pa mikrofon.)

Ilir Meta - Faleminderit!

Fjalën e ka Kryeministri, Edi Rama.

Edi Rama - Sikur të dinin të heshtnin, do të kishin ditur t’i bënin shumë më mirë gjërat dhe nuk do të ishim këtu sot duke diskutuar për të parën masë të detyruar dhe të dhimbshme, e cila shënon vetëm fillimin e një reforme drastike që ne do t’i bëjmë ekonomisë dhe financave të këtij vendi.

Ka shumë e shumë për të thënë sot, por pa pretenduar se kam zgjedhur shembujt më të mirë, disa shembuj do t’i sjell këtu jo për të ftilluar opozitën, por për t’u thënë qytetarëve se për çfarë jemi mbledhur sot dhe ku është realisht problemi që duam të fillojmë të zgjidhim me këtë akt normativ.

Shembulli i parë. Buxheti i këtij shteti u detyrohet personave më në hall të kësaj shoqërie, personave me aftësi të kufizuar, një shërbim modest për vetë kushtet e Shqipërisë, por që për ta do të thotë një fjalë shumë thjesht: “bukën e gojës”. Për këtë “bukë goje” buxheti i këtij shteti, i miratuar nga ata që më 23 qershor morën një milion shuplaka, parashikonte 174 milionë dollarë. Nga këto 174 milionë dollarë “për bukën e gojës”, në prill, maj, qershor, muaj që përkojnë me pragun dhe pastaj me fushatën elektorale, janë shpenzuar 94 për qind të fondit pa dashur kush t’ia dijë se ku do ta gjejnë në korrik, në gusht, në shtator, në tetor, në nëntor dhe në dhjetor bukën e gojës ata të cilët nuk kanë asnjë mundësi tjetër, përveçse të presin ditën e shënuar të muajit për të marrë këto para të bukës së gojës nga shteti dhe nuk kanë për fat të keq mundësinë që ta sigurojnë bukën e gojës vetë.

Nga 174 milionë dollarë, që ishin përcaktuar për këta njerëz, keni harxhuar 94 për qind për fushatë elektorale, dhe sot në arkën e shtetit janë vetëm 7 milionë dollarë, ndërkohë që radha e gjatë e invalidëve të këtij vendi pret me sytë nga qielli bukën e gojës.

Më tutje. Flisni për FMN-në dhe për Bankën Botërore. Flisni për FMN-në dhe Bankën Botërore, që në leximin dhe në kuptimin tuaj, nuk e di në fakt se në çfarë gjuhe i lexoni dhe i kuptoni, por sigurisht, jo në gjuhën e tyre, dhe vazhdoni të thoni: “Shqipëria është shembull”, “Shqipëria nuk ka krizë”, “Shqipëria është vendi ku njerëzit duhet të ndihen të lumtur se kanë qenë nën kujdesin e një qeverie që për pak sa nuk kaloi Gjermaninë” dhe sfidoi Kinën me ritmet e saj të larta të zhvillimit, në kushtet kur gjithë bota lëngonte në krizë. 

Sot në orën pesë ne do të startojmë Këshillin Ekonomik Kombëtar, ku përfaqësues të FMN-së dhe Bankës Botërore do të jenë pjesë, për të trajtuar jo të vetëm (pasi nuk e disponojmë monopolin e së vërtetës), por me përfaqësuesit e sipërmarrjes, me përfaqësuesit e bankave, me guvernatorin e Bankës së Shqipërisë, me dhomat përkatëse të tregtisë dhe sipërmarrjes, me një ekspertizë ndërkombëtare të nivelit më të lartë botëror, pikërisht çështjen e krizës së thellë, ku ju, dhe jo ne, keni zhytur ekonominë, si edhe çështjen e përballimit të kushteve në të cilat arka e buxhetit të shtetit është bosh.

Më lejoni tani t’ju jap shembullin e dytë. Shembulli i dytë lidhet me prillin, majin dhe qershorin. Ky vend, si çdo vend tjetër, por me kushtet e veta dhe buxhetin modest, ka edhe një fond për ato që quhen “emergjenca civile” dhe ka edhe një rezervë vetëm për ato raste, që nuk janë pak, të përsëritura atje lart në Veri vit pas viti, për shkak të përmbytjeve, kur njerëzve u duhet buka e gojës dhe, me ligj, jo në bazë të dëshirave të një pale apo një pale tjetër, është përcaktuar se cili duhet të jetë limiti minimal i rezervave të këtij shteti, për të përballuar nevojën për bukën e gojës së njerëzve të këtij vendi, kur gjenden në kushtet e emergjencave humanitare. 

Limiti minimal që ky shtet duhet të ketë në dispozicion çdo ditë, çdo sekondë dhe çdo natë, dhe duhet ta vërë në lëvizje brenda ditës, është 40 mijë kg për sheqerin. E dini sa keni lënë pas 23 qershorit? Keni lënë 85 kilogramë. Meqë jeni amatorë të pilafit dhe njiheni botërisht si të tillë dhe po pyesni për orizin, nga 40 mijë kg, sasia është zero. Tek orizi jeni të mirëkuptuar, se, siç ju thashë, jeni pilafdashës të njohur botërisht. Meqë keni kaluar nga petullat te “Versaçe”, miellin e keni kursyer dhe nga 200 mijë kg keni lënë 30 mijë, ndërkohë që dihet se, pavarësisht se keni kaluar te “Versaçe”, nuk e keni harruar kurrë aromën e fasules. Zero kg fasule nga 30 mijë kg që duhet të kishte atje. Për ju pilafi dhe fasulja janë adetet e mëdha që i keni pasur për shumë gjatë, se nuk do të shpjegohej ndryshe që në listën e borxheve na janë shfaqur tani edhe hotele e restorante me fatura që thonë se kanë ngrënë, kanë pirë, kanë ikur e kanë ardhur, por për të paguar nuk kanë paguar. 

Kjo është gjendja e rezervave. Dihet se keni edhe një etje të madhe për karburant. Keni pasur zorrën më të babëzitur për të thithur karburantin e këtij vendi nga të gjitha anët në të gjitha drejtimet.

S’kishit si të linit një litër karburant në rezervat e këtij shteti për të lëvizur makinat që të çonin thasët me miell, oriz, sheqer dhe vaj. Zero litra karburant keni lënë, pa llogaritur që keni tenderuar karburant pa fund nëpër ministri të ndryshme dhe keni lënë pas zero litra karburant, ju, që vini sot dhe pyesni këtu se çfarë po ndodh.

Vijmë te borxhet e mëdha, që i keni lënë në kurriz këtij vendi, për të prerë shirita. Keni lënë pas, jo sipas nesh, por sipas Bankës Botërore dhe FMN-së (sepse ne në mirëkuptim me ta kemi kërkuar edhe një audit të posaçëm) afërsisht 200 milionë dollarë punë të tenderuara publike dhe të papaguara, për shiritat; 20 milionë dollarë për ujë dhe kanalizime, 30 milionë dollarë për shëndetësinë i keni lënë pas në formë faturash; keni marrë sa keni mundur ilaçe, pa hyrë këtu si i keni marrë, ku i keni futur e ku i keni nxjerrë. Por një gjë e mirë ka ndodhur: sido që të vijë puna, aty nuk është më kush ishte deri më 23 qershor. Po ashtu, për arsimin keni lënë pas një faturë 20-milionë dollarëshe. I keni lënë ju, për të gjitha llojet e arsyeve të asaj mosarsyeje të madhe, që ju shtynte t’i bindit shqiptarët me çdo kusht se uria e tyre nëpër shtëpi nuk ishte uri, por lumturi; se pafuqia e tyre blerëse nuk ishte pafuqi, por tepri, dhe me radhë e me radhë të gjitha broçkullat që i treguat këtij populli, që në fund fare ju dha në 23 qershor atë që meritonit. Sa më shumë flisni këtu, ashtu siç flisni, aq më shumë provoni se sa shumë e keni merituar atë që morët më 23 qershor. 

Vazhdojmë me TVSH-në, që asnjë qeveri demokratike në këtë planet nuk mund t’ua mohojë kompanive. Me ç’të drejtë qeveria i thotë kompanisë se nuk ia riburson TVSH-në, ndërkohë që qeveria nuk ka asnjë pozicion të privilegjuar ndaj individit në demokraci; ndërkohë që qeveria nuk ka asnjë pozitë më të favorshme sesa një sipërmarrje, përkundrazi, qeveria është aty për t’i shërbyer sipërmarrjes dhe jo për t’i ndarë sipërmarrësit në tanët dhe të tyret dhe pastaj për t’u mbajtur peng TVSH-në. Nga njëra anë mbanit peng TVSH-në, që ligji (se flisni shumë edhe për ligjin) e detyron qeverinë ta rimbursojë, nga ana tjetër zhytnit popullin në borxhe pa limit për të prerë shirita, pa dashur fare t’ia dinit për askënd, përveç oborrit të vogël që sot ka filluar të ndiejë dhembjet e “Rilindjes”. Sapo kanë filluar dhembjet dhe do të ketë më shumë dhembje, pasi çdo lindje është e vështirë, por çdo rilindje është shumëfish më e vështirë.

Ne nuk jemi këtu për të lehtësuar dhembjet e oborrit, por për të lehtësuar dhembjet e një vendi të tërë, të cilit jo vetëm që i keni hyrë shumë thellë në hak; jo vetëm që i keni marrë paratë, por i keni marrë edhe fytyrën, duke e bërë qeverinë borxhlien e madhe ndaj sistemit elektro-energjetik shqiptar. Çfarë mund të kërkojmë ne? Sot ne jemi qeveria e Republikës së Shqipërisë dhe të gjitha këto janë detyrimet tona. Ne i njohim dhe i kemi marrë përsipër, pavarësisht se nuk nuk janë tonat. Çfarë t’u themi ne atyre që s’kanë bukë të hanë? T’u themi: paguani energjinë elektrike ju, se ne do të vazhdojmë të mos paguajmë? Apo t’u themi sipërmarrësve të paguajnë energjinë dhe taksat, se ne nuk u japim as TVSH-në, as punët e papaguara dhe asgjë nga ato që u detyrohemi?

Për ta mbyllur, janë edhe 99 milionë të tjera që i shtohen 130- milionëshit të TVSH-së së parimbursuar, që u shtohen edhe 45 milionë dollarëve që qeveria, institucionet buxhetore, i kanë sistemit elektro-energjetik, që lidhen me tatimin e fitimit të kompanive. Kështu është kur pi shumë Red Bull dhe të duket se financat e vendit janë në kulmin e tyre dhe kanë krahë të fluturojnë, kështu është kur vjen kjo ditë. Përveç këtyre gjërave, që janë të regjistruara dhe rakorduara me FMN-në dhe Bankën Botërore, na kanë ardhur tani edhe fatura të tjera: faturat e bisedave në telefon të qeverisë dhe institucioneve buxhetore. 5 milionë dollarë janë vetëm të një kompanie. Me çfarë të drejte? Me të drejtën që nuk ua kishte dhënë as sovrani, për t’u thënë të gjithëve: jemi ne dhe bëjmë çfarë të duam, kush është me ne, në rresht; kush nuk është me ne, shkatërrim. Me këtë volum borxhesh, që është një shkëmb, që i keni lënë këtij vendi në mes të rrugës dhe tani thoni pse doni ta lëvizni. Çfarë të bëjmë ne? Të ndalojmë? Ne nuk mund të ndalojmë. Ne do ta heqim atë shkëmb nga rruga, që të vazhdojmë më tutje. 

Ndërkohë, ka të tjera borxhe që nuk hyjnë te kjo emergjencë kombëtare e menjëhershme. I përmendi ministrja e Mbrojtjes. Ju keni lënë ushtarët e këtij vendi pa bukë. Keni prerë ushqimin e ushtarëve të këtij vendi. Keni degjeneruar moralisht familjet dhe bijtë e atyre familjeve që shkojnë në frontet e luftës, ku Shqipërinë e detyron angazhimi në NATO dhe partneriteti me SHBA-në. E tërë bota e di që për të çuar ushtarë atje merrnit para, merrnit mijëra euro për të çuar në luftë fëmijët e varfër të këtij vendi, që të mbanin me bukë familjet e tyre këtu. Dhe vini këtu e na tregoni përralla me mbret. Mbretin e keni. Mbajeni dhe t’ju rrojë! Por përrallat tregojani njëri-tjetrit!

Më lejoni tani të vij tek akti normativ, pasi këtu biseda është shumë e thjeshtë. Çfarë doni ju të heqim ne, nga këto që ju thoni se qenkan hequr investimet publike!? Në këtë vend nuk do të priten më shirita për të marrë vota. Fiksojeni mirë! Borxhe që merren nga xhepat e njerëzve, borxhe që u ngarkohen atyre që janë në karrocë dhe që nuk ecin dot, borxhe që u lihen në kurriz atyre që kanë ngritur një sipërmarrje në sovranitet të plotë individual, që ua jep Kushtetuta e Republikës së Shqipërisë, për të prerë shirita dhe për të thënë: “rrugë,rrugë,rrugë” në intervista dhe fjalime, s’do të ketë më, për të gjitha ato arsye që jemi votuar më 23 qershor (nuk jeni të detyruar t’i dini, mësoni një herë për çfarë arsyesh keni ngrënë 1 milion shuplaka, pastaj na pyesni se për çfarë jemi votuar ne). 

Në këtë shumë janë 193 milionë për paga. Doni t’i heqim? Doni t’i shkurtojmë? Janë 348 milionë për pensione. Keni ndonjë mendim? Të diskutojmë. Apo s’doni t’i heqim fare? Pleq hesapi. Ua hoqët invalidëve. Keni shtuar numrin e invalidëve në tre muaj fushatë më shumë se invalidët që ka Afganistani dhe Iraku; keni bërë tërë një popull invalid, duke e kthyer në fals. Mos u mërzitni, se do të dalin emrat dhe mbiemrat e atyre që i keni regjistruar për invalidë dhe që ua keni paguar paratë në fushatë, për t’u marrë votën. Apo mos doni që atyre borxheve, që ju citova, investimeve që i keni lënë rrugëve, t’u shtojmë edhe një borxh plus, 227 milionë, që janë investime në vazhdim? T’i lëmë edhe ato? Janë në vazhdim. 

Apo mos keni ndonjë ide që 74 milionë, të cilat duhen për ujë, për drita dhe për shërbime publike të domosdoshme, t’i heqim? Doni t’i heqim këto? Jam i sigurt që do të thoni hiqeni 26-milionëshin te pjesa sociale, që është një thërrime e mbetur nga gjithë byreku i madh i fushatës suaj elektorale, i asaj fushate elektorale, që ka futur në gropë ekonominë dhe financat e këtij vendi.

Ashtu sikundër 145 milionë janë për interesat e borxhit. T’i heqim këto? Të mos i paguajmë? Por ne nuk pimë redbull. Kështu që bota nuk mund të na duket e lumtur. Të gjitha këto janë arsyet pse ne e sjellim këtë akt normativ. Përtej këtyre arsyeve nuk ka asgjë tjetër. Më vjen shumë keq, jo për ju, por për ata që në emrin tuaj vetëshpërdorohen publikisht dhe dalin e thonë: 600 mijë dollarë për zyra, për luks. Asnjë lek, asnjë qindarkë e parave të buxhetit të shtetit; asnjë qindarkë e të ardhurave të këtij populli, nuk ka shkuar dhe nuk do të shkojë, nga ky akt normativ, për zyra. Ndërkohë që në kulmin e krizës dhe në kulmin e njohjes për krizën në ministrinë e llogarive të këtij vendi, kanë tenderuar 900 mijë dollarë, jo nga kontribute apo donacione, por nga buxheti i këtij shteti, për të bërë, nuk e di për të satën herë, suvatime dhe mobilime për ministrinë e llogarive të shtetit. Më e bukura është se 370 mijë të tilla janë bërë për ndërtime pa leje. Normal, ndërtimin pa leje ju e keni në ADN-në tuaj dhe nuk bëni dot pa të. Prandaj e mbushët Shqipërinë me ndërtime pa leje; prandaj vajtët dhe bëtë një ligj në fund, jo për të legalizuar ata, që ju kanë dhënë votën për dy dekada, me shpresën se do t’i bënit pronarë të shtëpive të tyre, që i kanë ndërtuar me gjak dhe me sakrifica për një jetë më të mirë, duke zbritur nga realitetet më të frikshme të këtij vendi, por për të legalizuar ata që mbi lejen e marrë kanë bërë kate e kate, e kate apo ata që kanë bllokuar rrugë nacionale dhe zhvillime strategjike në industrinë turistike të këtij vendi.

Duke përfunduar, dëshiroj të them edhe dy fjalë të fundit për ata që na dëgjojnë. Më vjen shumë mirë që keni marrë përsipër të kërkoni mbajtjen e premtimeve. Në fakt, është ajo që duhet të bëni, por sot, pas 30 ditësh, numërojini, më vjen shumë mirë që i numëroni, sepse në 4 vjet do t’ju duhet të numëroni shumë ditë, këtë punë keni; ajo që mund t’ju them është se është ende koha që të jepni llogari, dhe do ta jepni llogarinë përpara popullit për këtë gjëndje që keni lënë. Ne do të japim llogari, pa as më të voglin dyshim, jo përpara jush, por përpara popullit, pas 4 vjetësh. Ndërkohë, po ju them se që në projektbuxhetin e parë, që do të vijë menjëherë pas këtij akti, dhe që në paketën e parë fiskale, do të shikoni se ne jemi shumë seriozë me premtimet. Do të shikoni se, kush fiton më shumë, do të paguajë më shumë; do të shikoni po ashtu, se kush fiton më pak, do të paguajë më pak, duke nisur me këtë projektbuxhet. Që në këtë projektbuxhet do të shikoni edhe shumë gjëra të tjera. Ju keni një fatkeqësi, pavarësisht nga ajo çfarë shikoni, flisni për atë që nuk shihet dhe që e sheh vetëm kush e sheh për ju të gjithë. 

Ndërkohë, qytetarët e këtij vendi i siguroj se kemi filluar një luftë pa kompromis, të cilës do t’i shkojmë deri në fund, luftë kundër krimit të organizuar, luftë kundër korrupsionit, në radhë të parë brenda gjithë makinerisë, që duhet t’u shërbejë qytetarëve dhe nuk do të tërhiqemi për asnjë çast dhe për asnjë arsye para asnjë lloj propagande, përkundrazi, do t’u japim mundësinë shqiptarëve dhe organeve të drejtësisë që të shikojnë dhe të gjykojnë secila palë në të vetën, shqiptarët si zgjedhës dhe organet e drejtësisë si mekanizma, që të bëjnë drejtësi jo mbi atë çfarë themi ne, por mbi atë që do të thonë faktet, shifrat dhe të dhënat, të cilat çdo ditë bëhen gjithmonë e më ulëritëse për atë që ju i keni bërë Shqipërisë 8 vjet me radhë; për atë që i keni bërë Shqipërisë në katërçipërinë e qenies së vet, në çdo sektor dhe në çdo fushë të komunikimit të qeverisë me qytetarët, me kompanitë e me radhë. 

Ndërkohë që ne këtu kemi shifrat, nga të cilat ju përmenda jo pak, por gjithë ato miliona dollarë në formën e TVSH-së së parimbursuar, në formën e tatimit të fitimit mbi kompanitë; 130 milionë TVSH e parimbursuar, 99 milionë pjesa tjetër, të rakorduara me FMN-në dhe Bankën Botërore; se ju keni bërë rimbursime TVSH-je për kompani që nuk ekzistojnë. Keni rimbursuar miliona euro nga paratë e shqiptarëve. U keni marrë paratë invalidëve, u keni marrë para ushtarëve të këtij vendi; u keni marrë paratë policëve të këtij vendi; u keni marrë paratë të gjithë atyre që me ligjin tuaj të buxhetit, jo se themi ne, u detyroheshit korrektesë dhe i keni çuar ato para për t’u rimbursuar TVSH-në disa kompanive, që nuk kanë krijuar asnjë vlerë, sepse nuk ekzistojnë.

Se ku kanë shkuar ato para, se kush i ka marrë ato para dhe sa është shuma e tyre, sepse çdo ditë dalin gjëra të reja, nuk është çështje që mund ta zgjidhim ne. Ne nuk kemi ardhur në qeveri për të bërë prokurorin dhe gjykatësin. Kemi ardhur në qeveri për t’iu përgjigjur një për një të gjitha ekzigjencave, që gjykatësin popull e çuan drejt nesh, duke na dhënë jo një votë të thjeshtë, por duke na dhënë një votë plebishitare, shumicë të cilësuar kushtetuese, konsensus kushtetues, bazuar në konsensusin popullor, që pas 4 vjetësh të mos kemi alibi përpara tyre, por të na gjykojnë se çfarë bëmë me 84 votat që na dhanë.

Ndërkohë ju jeni tërësisht të lirë në zgjedhjen tuaj. As keni dëgjuar, as do të dëgjoni në këtë sallë ato që opozita deri dje ka dëgjuar qoftë nga atje lart, qoftë nga këtu poshtë, dhe as nuk do të keni ndonjë arsye të bëheni viktima. Që të ndiheni viktima, keni të drejtë, por jeni viktimat e zullumit që keni bërë. Nuk jeni viktima dhe nuk do të jeni kurrë vitkima të luftës së qeverisë ndaj opozitës, sepse kjo qeveri ka lindur dhe do ta çojë deri në fund mandatin e vet si një shumicë e re parlamentare, që në radhë të parë do të respektojë përulësisht opozitën, por pa respektuar për asnjë sekondë atë që ju keni bërë kur ishit në qeveri. Atë ne nuk e respektojmë, përkundrazi e konsiderojmë një vepër të shëmtuar, kundër interesave të këtij vendi dhe të këtij populli.

Faleminderit!

Ilir Meta – Faleminderit, zoti Kryeministër!

(I drejtohet zonjës Topalli, e cila flet nga vendi pa mikrofon.)

Ju lutem, nuk jua përmendi emrin. Emrin nuk jua ka përmendur. Zonjës Dade ia përmendët emrin. Dhe nuk kishit pse t’i drejtoheshit “shoqja Dade”, sepse nuk është shoqja e zotërisë që e përmendi. Ajo është zonja Dade.

(I drejtohet zotit Bode, i cili kërkon fjalën për replikë.)

Jo, të drejtën e replikës nuk e keni, por meqenëse e kërkoi zonja Topalli, unë me mirëkuptimin dhe konsensusin e zotit Rama, do t’jua jap fjalën.

Faleminderit!

Zoti Bode, urdhëroni, për replikë!

Ridvan Bode – Shfrytëzoj të drejtën e replikës, për të sqaruar se në Ministrinë e Financave nuk bëhen tendera me 100 mijë euro apo dollarë, por bëhen zyra për punonjësit, të cilët punojnë në korridore, ku një pjesë e mjediseve, që ishin salla, u kthyen në zyra. Në qoftë se ka dyshim se aty ka luks, si luksi i zyrës suaj, që ndërtuat, ju ftoj të shkoni dhe të shikoni se çfarë luksi ka Ministria e Financave. 

Gjithashtu, zoti Kryeministër, ju këtu përmendët se nuk ka lekë për të paguar pensione, nuk ka lekë për të paguar invalidët dhe paraplegjikët; ka borxhe ndaj kompanive që kanë ndërtuar; ka borxhe ndaj kompanive të ilaçeve, ndaj Ministrisë së Shëndetësisë etj.

Meqë qatë me lot krokodili, dua t’ju them publikisht: përse nuk bëni një gjest shtetari, që në këto 400 milionë dollarë, që do të merrni tani, nga ky moment, deri më 31 dhjetor, të përdorni 150 milionë dollarë për paraplegjikët, për pensionistët, për ndihmën ekonomike, për të shlyer investimet publike të prapambetura, për faturat e ilaçeve edhe për të blerë karburant, edhe për të blerë fasule dhe oriz? Përse 400 milionë dollarë, zoti Kryeministër i merr për t’i hapur dyert administratës që të administrojë më keq, mesatarisht 45 milionë dollarë në muaj të ardhura më pak nga ritmi tradicional? Përse nuk ua jep atyre që përmende, por ia jep administratës për shpenzime të tjera? Dhe nuk bëhet fjalë për 1 milion ose 2 milionë, por 40 milionë dollarë më shumë në muaj shpenzime nga trendi historik i periudhës 8-mujore dhe jo për ilaçe, jo për ndihmë, jo për pagesë paraplegjikësh, jo për fasule e karburant, jo për ndihmë ekonomike, por për ato që ti nuk i deklarove. Ti demagogjinë di ta bësh mirë. 

Po të tregoj historinë e paraardhësit, që i la mbrapa pasardhësit 3 zarfe të vegjël në një zarf të madh dhe i tha t’i hapte ato kur të kishte nevojë. Pasardhësi kaloi në vështirësi, hapi zarfin e parë dhe ky zarf i thoshte: “Sulmo paraardhësin që t’ia hedhësh këtë radhë!” E bëri. Hapi zarfin e dytë. Zarfi i dytë thoshte: “Prediko vetveten, bëj autokritikë!” E bëri. Në zarfin e tretë ishte: “Përgatit 3 zarfe dhe lërja pasardhësit!” Ti zarfin e parë e dogje ende pa ardhur në pushtet. Ti nuk shfrytëzove dot dinamizmin dhe ndryshimin që sjell rotacioni. Ti ke ardhur këtu me huqet e kalifit të madh dhe e shndërron Shqipërinë në një kalifat. Ti ke ardhur me sjelljen e triumfatorit, që nuk pyet për ligjin, prandaj je arrogant, je prepotent.

Faleminderit!

Ilir Meta - Faleminderit!

Fjalën e ka zoti Rama.

Edi Rama – Zoti Kryetar, 

Ju falënderoj që i njohët të drejtën e replikës llogaritarit të financave, jo sepse unë i përmenda emrin, por sepse përmenda Red Bull-in. 

 Ndërkohë, përfitoj përsëri të flas para të gjithë njerëzve që na dëgjojnë e t’u them se ja ku e keni shembullin, tek të gjithë ata që bënë replikë, se sa jashtë realitetit janë ende dhe se sa shumë e kanë humbur shkallën e dëgjimit, pasi ky akt normativ është pikërisht për ato që u thanë.

193 milionë janë për të siguruar pagat, 348 milionë janë për të siguruar pensionet, 26 milionë janë për të ndihmuar për bukën e gojës së hequr në muajt prill, maj, qershor, 74 milionë janë për ujë, drita, për shërbime publike jetike dhe 227 milionë janë për investimet në vazhdim. Çfarë gjesti u kërkua këtu, se nuk e kuptova? Ky akt normativ bëhet për të gjitha këto. Doni të shkurtoni? Çfarë do të shkurtoni? Pagat dhe pensionet? Do të shkurtoni akoma pasi u morët atyre të shkretëve nëpër karroca dhe në pamundësi për të bërë punë si persona me aftësi të kufizuar 94% të fondit për fushatë? Doni t’ua shkurtojmë edhe këto tani që ua shtojmë ne me aktin normativ? Çfarë doni të shkurtoni? Doni të shkurtoni investimet në vazhdim? Janë 227 milionë investime në vazhdim. 

Për sa i përket çështjes së borxheve që keni lënë ju, absolutisht, do t’i shlyejmë një e nga një para se sa të fillojmë me punë të reja. Kjo është filozofia jonë! Ne mendojmë se ekonomia është një, se arka e buxhetit të shtetit është shumë e rëndësishme, por po aq e rëndësishme është për çdo sipërmarrje arka e vet. Një shtet që ngrihet mbi grabitjen e sipërmarrjes, mbi dhunën ndaj saj, mbi përbuzjen dhe mbi shkeljen me këmbë të sipërmarrjes, duke i thënë se unë të detyroj të bësh punë publike, nuk të jap para, nuk të rimbursoj TVSH-në, unë të vë gjoba, unë të shkatërroj, për çfarë bëhet kjo? Për të prerë shirita! Ky është degjenerim, por shtet nuk është! 

Për sa i përket zarfit të paraardhësit me pasardhësin, këtë çështje trajtojeni në Partinë Demokratike, se aty ka probleme midis kalifit të madh dhe princit të kurorës. Ne jemi shumë të qartë dhe shumë unikë. Secili ka detyrën e vet, për të cilën do të përgjigjet para shqiptarëve pas 4 vjetësh. 

Për qeverinë me dy kate kam edhe një gjë për të shtuar. Qeveria me dy kate nuk ka kat pa leje. Përkundrazi, jua përmenda edhe herën tjetër, por keni problem me shkallën e dëgjimit, se keni 8 vjet që nuk dëgjoni. Nuk keni dëgjuar opozitën, nuk keni dëgjuar shqiptarët, nuk keni dëgjuar partnerët, miqtë e Shqipërisë, prandaj u katandisët ashtu siç u katandisët më 23 qershor. Shurdhin në qeveri nuk e mban njeri në kurriz. Jua thashë dhe herën tjetër këtu në Parlament se qeveria jonë, kryeministria bashkë me të gjitha ministritë do të kushtojnë më pak se qeveria e para 23 qershorit. Shkurtimi është kryer dhe do të shikoni vetë në buxhetin e vitit të ardhshëm se mbajtja e administratës së nivelit të parë do të kushtojë më pak sesa ç’kushtonte administrata juaj e nivelit të parë. Kaq e thjeshtë është e vërteta e qeverisë me dy kate. Ndërkohë që ju kishit qeverinë me një kat, katin e dytë pa leje, bëtë pastaj gjithë ato zullume që dita-ditës po dalin, se u prish kati i dytë. Kjo është e vërteta. 

Kështu, duke falënderuar replikuesin që më dha mundësinë ta ripërsëris mesazhin tonë për ata që na dëgjojnë, ne jemi këtu për të qeverisur për shqiptarët dhe me shqiptarët, për të qeverisur për ata që na dhanë 1 milion vota, por edhe për ata që ju i latë rrugëve dhe që çdo ditë e më shumë do të shohin të mirat e kësaj qeverisjeje dhe çdo ditë më shumë do të shohin se çfarë duan të thonë ato vlera që ne i kemi në themel të programit tonë. Dhe përgatituni bashkë me ata të oborrit që të paguani shumë më shumë, se keni fituar shumë më shumë. 

Faleminderit!

Ilir Meta - Faleminderit!

Fjalën e ka zoti Ruli.

Genc Ruli – Faleminderit!

Debati dhe tema e sotme për këtë akt normativ, për më tepër panegjiriku replikues, do të thosha, por dhe i mbushur me sofizma, që mbajti Imzot Rama, na përsërisin për të disatën herë, në 40 ditë qeverisje, befasi në qëndrimet e saj, ndryshueshmëri të perceptimeve të saj, lehtshmëri për të hedhur në kosh premtimet e saj, paturpësi për të vazhduar me të njëjtat sajesa ogurzeza, me interpretime të marra, që i bënin të justifikuara, sa kohë që ishin në opozitë, por që vazhdojnë t’i bëjnë edhe sot, për më tepër për paaftësi dhe papërgjegjshmëri për të pasur përgjigje politike konkrete, atë që quhet program konkret për këtë situatë që jemi sot dhe për këtë situatë ku sajuar nga fantazitë virtuale të tyre. 

Realiteti i treguesve dhe i zhvillimeve ekonomike gjatë 2013-ës për ekonominë shqiptare nuk ka ndryshuar aspak në këta dy muaj të qeverisjes së majtë, veçse po shpëlahet ajo bojë e zezë, me të cilën piktorët e Rilindjes e nxinë prej vitesh tablonë e kësaj ekonomie. Para shqiptarëve po shfaqet më realisht se ku është gjendja dhe situata e ekonomisë sonë, po kuptojmë nëse i kemi gënjyer apo jo ata dhe po kuptojnë se nuk i kemi gënjyer, por po kuptojnë se keni gënjyer boll para se të vinit në qeverisje dhe vazhdoni të gënjeni edhe sot. Për më tepër, tablonë e situatës reale dhe të domosdoshme të ekonomisë po e riprodhojnë me të njëjta ngjyra realiste, si FMN-ja, Banka Botërore dhe, më së fundi, vetë raporti i progresit, që bën analizën vjetore të Shqipërisë. 

Shqipëria ka një ekonomi që rritet dhe që është rritur edhe këtë vit, në buzë të krizës ekonomike në botë, me rreth 2%. Papunësia, ndryshe nga ç’thonë tellallët tuaj, konstatohet se ka një stabilitet, madje një rënie të lehtë në krahasim me një vit më parë dhe është fiksuar kjo 12,8% për këtë vit. Po ju kujtoj se jemi i vetmi vend që në 4 vjet të krizës ekonomike botërore të rajonit dhe të Europës nuk ka bërë asnjë ngrirje pagash dhe asnjë reduktim të tyre, sikundër kanë bërë shumë nga vendet e tjera. Përkundrazi, i ka rritur pagat nominale dhe rezulton edhe paga reale e rritur. 

Fluksi i investimeve të huaja u rrit te kjo ekonomi-gropë, te kjo ekonomi e terrorit, ku nuk duhet të vinte asnjë investitor, madje e ke plus në bilancin e pagesave. 

Eksportet shqiptare janë rritur dhe po bëhen faktori kryesor ose më nxitës në rritjen ekonomike dhe inflacioni është vetëm 2,2%, treguesi më pozitiv në rajon. Kushdo që do të donte të qeveriste mirë ekonominë e këtij vendi në këtë situatë sot, jo në ëndrrat që sheh, së pari, duhet të kuptonte shkaqet dhe arsyet që sollën këtë qëndrueshmëri të ekonomisë shqiptare, jo vetëm për vitin 2013, por për 4 vjetët e krizës, që nga viti 2009 e deri më sot. Po ju them se ka qenë ajo klimë nxitëse për investimet e huaja e të brendshme, ka qenë lehtësimi që i bëmë të gjitha procedurave të licencimit dhe lejeve për biznesin, nxitja e eksporteve të prodhimeve shqiptare, stimuli fiskal, ai që ju sot shani nëpërmjet investimeve të larta publike, qoftë edhe me rritjen e borxhit publik brenda një kostoje të përballueshme. 

Raporti i progresit me miratimin e kriterit ekonomik për Shqipërinë për vitin 2013 konfirmoi se stabiliteti i kësaj ekonomie është i qëndrueshëm dhe i pranueshëm. Po të ishte ekonomia shqiptare, siç e keni pikturuar ju në këto vite, me 1 milion të papunë, jo 12,8% sa thuhej nga të gjitha dokumentet, me një borxh publik, siç e keni deklaruar në vitin 2010, më shumë se 100% të PBB-së dhe jo 64%, po të ishte Shqipëria pa rritje ekonomike, sikundër keni thënë që nga viti 2010 e mbrapa, (madje dhe për vitin 2012, kur të gjitha vendet e rajonit ranë në recesion, (ju keni thënë se edhe Shqipëria është në recesion, por e konfirmojnë të gjithë, se është i vetmi vend që ka vazhduar të ketë rritje ekonomike, më të ulët se sa më parë, por ka rritje ekonomike), po të ishte kjo Shqipëria, nuk ju jepte njeri miratimin e kriterit ekonomik, se një Shqipëri me një ekonomi të zezë nuk jep asnjë garanci që mund të marrë dhe të përballojë sfidat e statusit të vendit kandidat. Në politikë është e rëndomtë të shohësh në mënyrë të ekzagjeruar kundërshtarin dhe të trillosh për të, madje dhe të ndihesh mirë, të kesh eksitim kur e bën këtë gjë, sikundër ndodh me Imzot Ramën. Por aventurizmi në perceptimin e situatës, sidomos për situatën ekonomike, është marrëzi që jo kushdo politikan në këtë botë e bën. 

Kur ne ishim në qeverisje, kemi ngelur në mënyrë konsekuente optimistë për mënyrën sesi e shikonim ekonominë dhe se si programonim politika ndaj saj. Madje disa raporte ndërkombëtare dhe na kritikojnë për optimizëm të tepruar në buxhetimin e vitit 2013. Po, po, e pranojmë, kemi qenë optimistë të tepruar dhe një mësim i madh të vjen nga historia botërore, se historinë shqiptare e di që nuk e ke qejf, Imzot Rama, që në momente krize, në periudha të shtrëngatave ekonomike, optimizmi dhe kuraja s’janë kurrë të tepërta, por të domosdoshme. Duhet optimizëm nga qeveria që të mbajë ndezur optimizmin e biznesit, të mbajë ndezur pritshmëritë pozitive të konsumatorit.

Çfarë bëtë ju, që do të rilindni këtë Shqipëri dhe ti që do të jesh mamia e kësaj rilindjeje të madhe, të vështirë dhe të dhimbshme? Vure të gjitha energjitë e mendjes dhe të aksionit politik për të nxirë këtë realitet ekonomik, përhape profecitë më ogurzeza, panik, ankth, kërcënim, terror psikologjik mbi administratën, mbi biznesin, mbi konsumatorin. E bëre këtë jo vetëm 2 vjetët e fundit, kur ishe në opozitë, për t’u përgatitur për betejën elektorale, por vazhdon ta bësh edhe sot, edhe sot që je në qeverisje.

Bota ka parë edhe agresivitet më të madh se ky që ke treguar ti në politikë, por nuk e ka parë kurrë atë papërgjegjshmëri për të luajtur rrezikshëm me humorin dhe sjelljen e aktorëve ekonomikë, për të luajtur rrezikshëm me ekonominë. Do ta paguash atë që ke bërë!

Sot mund të kthehej në avantazh për cilëndo qeverisje nëse do të pranonte (sidomos për tuajën) që situata ekonomike nuk është zezonë, se po të ishte zezonë asgjë s’do të mund të bënit dot.

Keni një situatë ekonomike ende të qëndrueshme dhe ende të menaxhueshme (po e theksoj ende), sigurisht e brishtë, e ekspozuar ndaj risqeve, ndaj prirjeve frenuese, që kriza botërore i ka ende rrotull nesh, por, me ç’deklaruat ju, zoti Rama, në fjalimin e parë, që ju nuk i vini mend punës. Madje, fjala juaj si qeveri, është “puna”, fjalë e bukur që të emocionon, po ende s’po e shohim punën, për arsye se në këto 40 ditë të këtij tmerri real që gjete përpara, vetëm 15 ditë ke ndenjur në mision, dhe ato që ke shitur për punë janë rimobilimi i sallave qeveritare, kodi i etikës së zyrtarëve (shumë i rëndësishëm), ngutja për të nxjerrë akte që bien në kundërshtim me Kushtetutën, mosprishja spektakolare e një godine, sepse i qe lagur baruti, prishja me sukses të të gjitha tabelave në mënyrë vandale. Këto quhen butafori, këto nuk janë punë. Po qe se kjo është puna, më mirë vazhdo me fjalët e tua, se ato jemi mësuar t’i përkthejmë prej vitesh.

Me sa duket, si punë ju ka ngelur të luftoni kundër qeverisjes së djeshme dhe opozitës së sotme. Shqiptarët nuk të kanë votuar për këtë. Shqiptarët të kanë votuar që të qeverisësh si rilindës. Po munde të qeverisësh më mirë se ne, bëje!

Votën e ke marrë me këtë shënim mbrapa: “S’ka gjë që nuk bën paqe me ne, edhe ne në asnjë moment nuk kemi ndërmend të bëjmë paqe me ty”, por, të paktën, tani që mbarove betejën dhe more kurorën e fitimtarit, bëj paqe me shtetin dhe me ligjin, bëj paqe me biznesin dhe inkurajoje atë, bëj paqe me qytetarin dhe qetësoje atë, dhe më e vështira: prano të bësh paqe me veten, zotëri.

Le të vijmë tek akti normativ që po shqyrtojmë. A është ky vërtet vendimi adekuat që duhej marrë sot për t’iu përgjigjur situatës siç është, jo siç e shihni ju?

Zoti Kryeministër, zotërinj ministra, meqenëse historia nuk fillon dhe as nuk mbaron me ju, ne kemi ardhur në pushtet në momente edhe më të vështira se ky, ju kujtoj vitin 1992, ju kujtoj edhe vitin 2005. Ndoshta situata nuk ka pasur këto përmasa të krizës botërore dhe të impaktit të saj në Shqipëri sot, por ama në të dyja rastet nuk u morëm as edhe një orë me qeverinë paraardhëse, por u përballëm me sfidat.

Për sa u përket atyre, që ju i quani arritje, të cilat po i tregoni që në hapat e para si rilindës, çdo qeveri e shfrytëzon avantazhin e ditës së parë. Gjithmonë kur vjen një qeveri e re sjellja e biznesit ndryshon, gatishmëria e tij për të paguar taksat rritet, por edhe sjellja e nëpunësit të administratës ndryshon, vullneti i tij për të mbledhur taksat rritet. Ti, në vend që ta kishe dyfishuar në këto muaj ritmin e mbledhjes së të ardhurave, shkon dhe pakëson të ardhurat e buxhetit me 40 miliardë lekë.

Pra, për aktin normativ do të thosha se është shprehje e paligjshmërisë. Vetë ligji nuk ju lejon të merrni borxh përveçse për investime publike, e pandershmërisë suaj, sepse ky akt i parë, kjo punë e parë që po bëni, nuk i përgjigjet qoftë edhe njërit prej premtimeve tuaja, i papërgjegjshmërisë për arsyen se nuk kishit asnjë arsye dhe asnjë motiv për të mos mbledhur të ardhurat siç ishin programuar me atë ritëm.

Prandaj po them, më tepër se për gjithçka, ky akt normativ, që shqyrtohet sot këtu, është sinjali i parë më i dukshëm që njerëzit të shohin se cili do të jetë modeli juaj i qeverisjes, por ajo që është më e rëndësishme, motivi juaj i qeverisjes. 

Sa kohë që kjo që po prezantoni sot do të jetë modeli i administrimit të shtetit dhe të ekonomisë, që me vështirësi e mbajtëm pas dere, të jeni të bindur se në pak muaj do të ulet këmbëkryq në terrenin tonë.

Faleminderit!

Ilir Meta – Fjalën e ka zoti Haxhinasto.

Edmond Haxhinasto – I nderuar zoti Kryetar,

Të nderuar kolegë deputetë,

Unë vlerësoj se, nëse duam të japim një kontribut serioz dhe konkret në atë që paraqesim këtu, është e nevojshme të bazohemi në dy parime: së pari, mbi realizmin dhe, së dyti, ta krahasojmë këtë që po bëjmë sot me ato që kemi bërë dje.

Për sa i takon këtij akti normativ, ajo që është alokuar për transportin dhe infrastrukturën vërtet që ka ulje. Le ta shikojmë konkretisht: në shpenzimet korrente ka një ulje prej 3.1%, në investimet në ujësjellës-kanalizime 5.3% (një ulje prej 1.6 miliardë lekësh për këtë program). Po ku ka ndodhur ky shkurtim? Ka ndodhur vetëm në ato projekte që nuk kanë nisur apo që janë vonuar dhe besoj se askush nuk mund të thotë se është kjo qeveri shkaktare për vonesat apo mosfillimin e këtyre punimeve.

Pavarësisht se si u paraqit situata nga disa kolegë të nderuar, më lejoni të paraqes këtu trendin e uljes së investimeve në periudhën 2009-2012 për këta sektorë, krahasuar me planifikimin në buxhet.

Në vitin 2010 kanë qenë 28.7 miliardë lekë më pak (36%), në vitin 2011, 2.8 miliardë më pak (5.5%), në vitin 2012, 10 miliardë lekë më pak (21%). Cilat janë pasojat e këtij trendi? Shumë detyrime. Sot kemi 11.6 miliardë lekë detyrime për punë të kryera në sektorin e rrugëve, rreth 2 miliardë lekë në sektorin e ujësjellës-kanalizimeve. Pra, 13.5 miliardë lekë nga një vlerësim i parë që është realizuar, apo 135 milionë dollarë.

Cilat janë disa nga pasojat e tjera nga ky menaxhim që është bërë? Aktualisht janë 70 kontrata të hapura për ndërtim rrugësh. Ato janë kontrata të planifikuara për t’u realizuar në 2-3 vjet, por faktikisht rezultojnë që janë proces ndërtimi për 6-7 vjet, disa edhe 10 vjet.

Çfarë dinamike ka hapja e këtyre rrugëve të reja? Ka pasur, sigurisht, nga 18 rrugë e vepra që janë bërë në vitin 2010, një vit pas zgjedhjeve, kanë qenë 18 edhe vitin e fundit elektoral, pra në vitin 2013. Është e qartë që planifikimi ka pasur si synim të pastër impaktin në elektorat.

Pasojë tjetër e rëndë ka qenë prishja e dinamikës së pagesave. Ka pasur, si rezultat, një rritje të huave nga kompanitë. Kjo ka sjellë rritjen e kredive të këqija, deri në 25%. Kjo ka sjellë, gjithashtu, edhe ngadalësimin e dhënies së kredive dhe ka prekur të gjithë ekonominë në tërësi, ka sjellë vështirësi të mëdha financiare për kompanitë, të cilat, gjithashtu, janë detyruar të ulin nivelet e punësimit. 
Mosrealizimi në kohë i këtyre kontratave ka sjellë, gjithashtu, një rritje të madhe të kostos së përfundimit, pasi është komprometuar kërkesa teknologjike. Amortizimi ka qenë në përqindje shumë të larta si rezultat i mospërfundimit të punimeve. Gjithashtu, një impakt tjetër nga veprat e papërfunduara ka qenë edhe situata reale fizike e rrugëve, gjë që shihet çdo ditë. Këto vepra të papërfunduara ndikojnë në rreth 370 aksidente fatale, që ndodhin çdo vit në to. 

Kjo ka sjellë, gjithashtu, komprometim të jashtëzakonshëm të kushteve teknike, veçanërisht të hyrjeve e daljeve në autostrada, duke mos i bërë ato një mjet komunikimi, një mjet që çon në zhvillimin e biznesit për zonat ku kalojnë, por duke sjellë domosdoshmërish prishjen e tyre për një komunikim normal. E kam fjalën për lokalitetet përgjatë akseve të këtyre autostradave. Janë shkulur shumë nga elementët e sigurisë vetëm për këtë arsye. Sigurisht, materiali përfundon në firmat e skrapit.

Vetë Rruga e Kombit, një vepër madhore, rezulton që ka ende një faturë shumë të madhe për t’u përfunduar, ndonëse një vlerësim shumë i rëndësishëm dhe përfundimtar do të bëhet, dhe do të shikojmë nëse fatura shkon mbi 100 milionë euro, siç raportohet sot, apo është pranë saj.

Po kjo situatë është edhe në ujësjellës e kanalizime, ku, pavarësisht investimeve madhore, shumë nga veprat janë të papërfunduara. Investimi është bërë, por uji nuk shkon në rubinet. 

Pastaj ka implikime edhe për sa u takon politikave në këta sektorë: të rajonalizimit, që duhet bërë, të konkurrencës së sektorit të transportit, që duhet bërë, të zhvillimit strategjik të hekurudhës, që, gjithashtu, duhet bërë, pra politikave të mirëfillta të këtij sektori, të komprometuara nga mospërfundimi i investimeve.

Ne mendojmë se kjo situatë do të ndryshojë, sepse, para së gjithash, do të ndryshojë mënyra se si do të menaxhohet realizimi i projekteve. Veprat e filluara do të mbarojnë, planifikimi do të bëhet siç duhet, do të jemi seriozë me cilësinë dhe standardin e përfundimit të veprave, në të gjitha aspektet e tyre, inxhinierike, të sigurisë, të sinjalistikës, të qëndrueshmërisë dhe të kthimit të investimit. Të gjitha detyrimet e tjera që kemi ndaj komunitetit të biznesit, ndaj kontraktorëve, do të realizohen: TVSH-ja, kostoja lokale e të tjera detyrime do të paguhen në kohë dhe barra e këtyre mospagesave nuk do të lihet mbi shpinën e biznesit.

Së fundi, dëshiroj të bëj edhe një koment tjetër. Pak më parë dikush, me të drejtë, tha se ekonomia është edhe psikologjike. Pa diskutim është e vërtetë. Jam plotësisht dakord, sepse një nga shtyllat e saj është pikërisht besimi, besimi i biznesit, besimi i konsumatorit, por besimi nuk krijohet vetëm me fjalime apo hartime inkurajuese, apo me retorika politike, por kryesisht vjen nga korrektesa e marrëdhënies midis politikbërësve dhe komunitetit të biznesit. Prandaj, në funksion të kësaj, pagesat tona do të jenë korrekte, ashtu siç planifikohen. Nuk do të ketë shtyrje. 
Do të ketë një vizion të qartë dhe të saktë për planifikimin. Projektet që do të jenë prioritare, do të planifikohen si të tilla. Impakti social do të jetë prioritar, gjithashtu, edhe nëse nuk do të ketë ndonjë konsideratë, do të jetë ajo e përzgjedhjes politike të veprave. Komuniteti i biznesit do të jetë partner i qeverisë. Do të jetë ai që do të hyjë në marrëdhënie të reja partneriteti publik dhe privat apo në koncesione, duke angazhuar asetet e mëdha që ekzistojnë në tregun privat, për t’i vendosur në funksion të zhvillimit të infrastrukturës sonë. 

Dua të theksoj edhe një herë, i nderuar Kryetar dhe të nderuar kolegë, se askush nuk mund të qëndrojë dhe të humbasë në analizën e shifrave, por duhet të shikojë domosdoshmërisht vizionin që paraqesim, duhet të shikojë ndryshimin thelbësor që ne sjellim në menaxhimin e investimeve publike dhe të zhvillimit në tërësi. Akti i sotëm është vetëm një hap në këtë drejtim.

Faleminderit!

Ilir Meta – Faleminderit!

Urdhëroni, zonja Doda!

Mesila Doda – Faleminderit, zoti Kryetar!

Të nderuara zonja deputete,

Të nderuar zotërinj deputetë,

Në të vërtetë, debati i sotëm në këtë parlament nuk është thjesht një debat shifrash. Nuk është as se çfarë keni ndërmend të bëni dhe si do t’i zgjidhni financat shtetërore të muajve që ngelen deri në fund të vitit, përgjegjësi që sot është në dorën tuaj, por debati i sotëm është, para së gjithash, një debat ideologjik. Është debat për të ardhmen e këtij kombi, sepse nga mënyra se si e konceptojmë sot politikën, ekonominë, financat, buxhetin, marrëdhëniet me Europën dhe fqinjët, nga mënyra si e konceptojmë shtetin dhe ligjet e tij, mund të ndërtojmë një sistem vlerash ose një katrahurë ku të gjithë do të përfshihemi, herrët a vonë. 

Ky që po nis sot, në fakt, nuk është një fjalim teknik. Unë nuk kam ndërmend t’ju them se sa rrugë do të shtronit me 240 milionë dollarë, që sot i deklaroni mangët dhe i lypni pa dhënë asnjë shpjegim logjik. E përkthyer kjo shifër, do të thoshim se janë rreth 80 segmente rrugore rurale, do të ishte Rruga e Arbrit e përfunduar, do të ishin qindra shkolla dhe kopshte për fëmijët e qytetit dhe të fshatit, por as këto shifra nuk do të mjaftonin për të bërë diferencën mes jush dhe nesh sot. 
Ky është një debat që ka nisur vite më parë në këtë vend. Është debati midis nevojës për liri dhe nevojës shtetërore për abuzim me jetët e atyre që i kanë votuar. Është kundërshtia mes asaj pjese të qytetërimit tonë, që kërkon rregull, ekonomi tregu të lirë dhe treg funksional, një sistem vlerash njerëzore që garantohen nga funksionimi dhe respekti i shtetit ligjor, duke shmangur violencën shtetërore, abuzimin me pushtetin dhe abuzimin me dhe në emër të popullit.

Ky parlament është mbledhur shpesh për të miratuar ligje që kanë hasur shumë shpesh mospajtimin e palëve. Ne kemi miratuar ligje për të cilat kemi debatuar fort, kemi debatuar për qëllimin dhe për standardin që ofronin për shtetasit shqiptarë, por akti normativ që na ofrohet sot nga qeveria shqiptare është i vetmi në llojin e tij. Ky është akti, që shënon pragfalimentimin e financave të shtetit shqiptar dhe parathotë afrimin e një periudhe tejet të errët për shqiptarët. Ky është akti që largon përfundimisht Shqipërinë nga periudha e stabilitetit makro-ekonomik dhe e kthen në periudha pasigurie financiare, në periudha ku veprimtaria shtetërore është një e panjohur e madhe, ku askush nuk mban përgjegjësi për të ardhurat shtetërore, sa dhe si realizohen ato. 

Qytetarët shqiptarë duhet të jenë të ndërgjegjshëm se situata ekonomike e financave shqiptare po rrokulliset me turravrap në gjendjen e tmerrshme të financave greke. Këtu po dëgjojmë se këto janë pasoja të financave të lëna nga qeveria e mëparshme. Në të vërtetë, qytetarët shqiptarë janë dëshmitarë të faktit se përgjatë gjithë këtyre viteve të qeverisjes sonë kanë njohur çdo vit rritje rrogash dhe pensionesh. Ka qenë thuajse një qëndrim konstant i opozitës sa herë ne rrisnim rrogat dhe pensionet. Në fillim dilte kundër kësaj rritjeje dhe më pas vinte në parlament me fjalime patetike, duke recituar se rritja ishte e pamjaftueshme, madje më kujtohet se ka pasur prej deputetëve të atëhershëm, që, artistikisht, shprehnin dhimbje për pensionistët që nuk blinin dot pjeprin në janar, sepse shtesa e pensionit të bërë nga qeveria ishte vetëm sa për 5 kile mollë. 

Tani qytetarët shqiptarë duhet të jenë të sigurt se rroga e tyre nuk do të shtohet asnjë qindarkë. Pensionistët e këtij vendi mund të jenë shumë të qetë: nuk do të ketë rritje pensioni as për qytetin dhe as për fshatin. Banorët e zonave rurale duhet ta dinë se askush nuk ka më ndërmend të ndihmojë me subvencione prodhimin e tyre. Madje, akoma më keq, nuk do të ketë asnjë rrugë të re për fshatin e tyre. Nuk do të ketë as shkolla, as kopshte të reja për fëmijët e tyre, sepse paratë nuk dalin as për këto.

Qeveria do të marrë borxh rreth çerek miliardi dollarë. Në kushte normale do të ishin ndërtuar shkolla, kopshte, rrugë, ujësjellës, qendra shëndetësore. Kjo shifër sot nuk do të shkojë në asnjë formë investimesh në ndihmë të përmirësimit të jetës së qytetarëve shqiptarë, në mënyrë absurde do të kthehet thjesht në barrë për ekonominë shqiptare, pa ndihmuar askënd, ndoshta vetëm performancën virtuale estetike të kësaj qeverie.

Në fund të fundit, ky është një debat ideologjik. Kjo nuk është luftë termash financiarë. Komisioneri për Zgjerimin, zoti Stefan Fyle, deklaroi një ditë para se të na dorëzonte progres-raportin: “Europa kërkon shtet ligjor, kërkon luftë pa kompromis ndaj korrupsionit dhe fuqizim ekonomik, sepse Europa dëshiron të bashkohet me vendet aspirante edhe në terma ekonomike.” Cila ka qenë përgjigja e qeverisë suaj?

Si hap të parë shkritë policinë e krimit ekonomik, shkritë Policinë Rrugore, Gardën Shtetërore, repartin “Shqiponja”, morët de facto të gjitha kompetencat që kishte Policia Ndërtimore, Policia Tatimore dhe Policia e Mjedisit. Unë nuk di më se çfarë strukturash janë në këmbë në këtë shtet. E sigurt është vetëm një gjë: në asnjë nga këto akte ju nuk ishit të shoqëruar nga ligji, sepse bota juaj është e poseduar nga pushteti dhe as që ju shkon nëpër mend se përtej pushtetit, përtej nesh dhe jush ose më saktë midis nesh dhe jush qëndron ligji. Në botën tonë institucionet nuk goditen dot. Ti nuk mund të suprimosh drejtori. Nuk mund të heqësh inspektorate thjesht për vullnet pushteti. Është e nevojshme dhe, para së gjithash, do të duhet të ndryshosh thelbin në të cilin ngrihen rregullat e funksionimit të shoqërisë sonë. Ky është ligji. Ky nuk është debat inatesh meskine. Ky nuk është debat thjesht teknik. Është debat ideologjik. Është debat vlerash.

Përgjigjen e dytë, nga ato kushte që kërkoi komisioneri Fyle, atë të termave të fuqishëm ekonomikë që kërkon Europa, ju po e jepni sot. Për fat të keq, ky nuk është thjesht mesazh për komisionerin. Ky që po përgatisni është mesazh për shqiptarët. Ju po zhysni me një çerek miliardi dollarë ekonominë e këtij vendi. Po rrisni me mbi 10 pikë, me një goditje të vetme, borxhin publik. Nuk do të investoni asnjë qindarkë në rroga. Nuk do të investoni asgjë në rritje pensionesh, në ndihma ekonomike, në shlyerje borxhesh, në investime publike, thjesht po ngrini duart, po hapni çadrën tuaj, duke u thënë shqiptarëve që është kohë me shi, sepse keni vendosur që në këtë vend duhet të bjerë shi. Shqiptarët duhet të jenë më të varfër, sepse klientët tuaj duhet të fitojnë lotaritë e para të pushtetit. Këtë po e bëni me një lehtësi prej të marri. Deklarimi i një çerek miliardi, që keni vendosur t’ua hiqni të ardhurave të këtij shteti, pa asnjë arsye të pranueshme, është akti më abuziv që një qeveri mund të bëjë me shtetin dhe shtetasit e vet. Ja pse debati i sotëm është një debat thelbësor. Është një debat ideologjik, një debat vlerash, tek të cilat besojmë, reformime të ndryshme politike mes nesh. 

Më së fundi, për ta mbyllur këtë debat, do t’ju ftoja, që, së bashku, të aplikonim një mënyrë tjetër të menduari. Ne kemi qenë një maxhorancë që kemi bërë shumë për përparimin e këtij vendi. Kemi arritur tregues progresi thuajse në çdo fushë të aktivitetit ekonomik, në çdo fushë të aktivitetit njerëzor. Këta tregues, me sa duket, edhe sot ju e keni të vështirë t’i mbani të stabilizuar, sepse ky është diskurs thelbi dhe jo aparence, por ju diskursin e thelbit nuk mund ta njihni. Por ne kemi lënë ende shumë probleme të pazgjidhura, probleme të vështira që i shqetësojnë qytetarët tanë.

 Unë do t’ju kërkoja, si kolegë, si njerëz të politikës dhe si qytetarë, si njerëz që kemi së bashku në zemër të ardhmen e kombit, të fëmijëve tanë dhe të brezave që do të vijnë, që të shtrojmë një rrethim të pakalueshëm për qeverinë, për të gjitha ato pilastra që mund të tronditin sistemin tonë, vlerat dhe aspiratat tona. Ne të gjithë duhet të jemi bashkë në betejën kundër marrëzisë, sepse akti i sotëm nuk ka arsye. Ne duhet të jemi bashkë në mbrojtje të institucioneve, në mbrojtje të shtetit, sepse shteti nuk bëhet më i mirë nëse dominohet nga pasioni i urrejtjes, nga pasioni i hakmarrjes dhe instikti i pushtetit. Ky vend bëhet më i mirë kur, qetësisht, vëmë më të mirën tonë për të ndërtuar dhe jo për të zhbërë atë që kemi ndërtuar.

Faleminderit!

Ilir Meta – Faleminderit! Fjalën e ka zoti Arben Imami. Përgatiten zoti Ervin Koçi, zonja Jorida Tabaku, zoti Sokol Olldashi dhe zoti Erion Veliaj.

Arben Imami – Faleminderit, zoti Kryetar!

Zonja dhe zotërinj deputetë,

Në fakt, pas 40 ditësh, më në fund ne po marrim një akt që është substancial për të ardhmen e vendit.

Gjatë këtyre javëve kemi dëgjuar fjalime për lyerje e mobilime. Kemi parë edhe një telenovelë ditën e diel. Kemi dëgjuar edhe fjalime, ku thuhet: “Sapo është lyer dhe javën tjetër do t’i japin dorën e dytë të gëlqeres Kryeministrisë”, kështu që duhet të angazhohen edhe mediat për këtë gjë. Kemi dëgjuar fjalime të çuditshme këto ditë, që në vendin ku është themeluar aspirata moderne e shqiptarëve për komb dhe shtetësi, ta paraqesin vendin tonë, kombin tonë si një komb jeniçerësh. Mirëpo, Kryeministri ka deklaruar që rikonstruksionet dhe fjalimet i bën shumë mirë, kështu që ne nuk kemi të drejtë të flasim. Askush nuk duhet të flasë më në këtë vend për fjalimet dhe për rikonstruksionet. Punë të mbarë me dorën e dytë të gëlqeres!

Puna është se me këtë akt normativ, qeveria, pra shumica parlamentare, ka bërë një deklaratë të qartë se nuk do të punojë. E kemi pasur të qartë këtë gjë, kur kemi thënë këtu para disa javësh se nuk ka program. Jo, ka një program, por jo pune, mospune.

Pa dyshim që ka vështirësi. Nuk ka qeveri, nuk ka ministri, nuk ka familje që nuk ka vështirësi. Edhe shtetet më të pasura e më të fuqishme të botës sot ndodhen në vështirësi. Nuk i mohon kush vështirësitë. Mirëpo, pyetja që na bën Kryeministri është: çfarë të shkurtoj? Zotëri, nuk po të themi çfarë të shkurtosh, por po të pyesim çfarë do të shtosh? Çfarë po shton Kryeministri? Po shton deficitin. Ne kërkojmë të mos e shtojë deficitin. Ne kërkojmë të shtojë të ardhurat dhe ta mbajë këtë anije, për aq sa është e mundur, në këtë det të vështirë të krizës evropiane dhe të vendeve tona fqinje.

Me këtë akt ligjërohet mosmbledhja e të ardhurave dhe evazioni fiskal. Për 4-mujorin plani i të ardhurave është parashikuar minus 23 %. Po të kishte vazhduar me atë ritëm, ne e kuptojmë që ritmet nuk kanë qenë perfekte, por të kalosh në 20 milionë dollarë në muaj nga 70-80, është diferencë e madhe, pra po të mbahej ai ritëm, do të kishte edhe pensione, do të kishte lekë edhe për paraplegjikët, do të kishte edhe për pilafin ose për makaronat, meqenëse foli zotëria, dhe nuk do të ishte e nevojshme të shkohej në një ndryshim të tillë të buxhetit.

Qeveria duhet të kuptojë që financat publike nuk janë statike. Ato janë një flou, hyjnë, dalin, ka shumë pak, nuk ka, por edhe sikur të supozojmë se gjendja është kritike dhe është zero, siç thotë Kryeministri, fakti është që me këtë akt normativ nuk do të dalim nga gjendja zero. Ne po futemi në gropë. Ky nuk është program rilindjeje, ky është një program groposjeje, një program në kundërshtim të hapur me ligjin. Në ligj thuhet se nuk mund të merret borxh për shpenzime, por vetëm për investime kapitale. Mirëpo, dëgjojmë ministrin të thotë, në një tautologji të çuditshme, që, meqenëse ne marrim këtë akt normativ dhe kjo bëhet për emergjencë, atëherë emergjenca na detyron aktin normativ. Nuk na keni treguar pse jeni në emergjencë dhe pse nuk mblidhni dot para. Tregojeni këtë gjë! Bindini shqiptarët! Bindni edhe opozitën, për sa mund të jetë e mundur, u tha këtu. Por 3-mujori i fundit i vitit 2005 ka qenë një sukses. Nuk di të them tani a kanë qenë 150, 170 apo 130, se kjo, tek e fundit, është e dorës së dytë, por tregoi që shqiptarët, qytetarët, reaguan mirë ndaj qeverisjes së re që po vinte, administrata reagoi mirë ndaj qeverisë së re që po vinte. Pse nuk reagon administrata, publiku në të njëjtën mënyrë me këtë qeveri? Kjo është pyetja që duhet t’i bëjë Kryeministri vetes. Jo të ulë planin e të ardhurave, jo të rrisë borxhin, i cili, me sa duket, po të shkojë 73 për qind, madje për tre-katër muaj është më tepër sesa e çoi për tetë vjet, kur ishte në qeverisje kjo opozitë, që është sot.

Ajo që më tremb edhe personalisht është se po u vazhdua me këto ritme, të themi për 80 milionë dollarë në muaj, viti i ardhshëm do të jetë vit katastrofal. Këtë nuk ia dëshiroj askujt, nuk ia dëshiroj asnjë shqiptari, nuk ia dëshiroj kësaj qeverie, nuk ia dëshiroj vendit tonë.

Është momenti për të diskutuar edhe për emërimet, sepse deri tani vetëm kemi dëgjuar se emërimet kanë besimin e Kryeministrit dhe mjafton kjo, asnjë standard, asnjë shkollë, asnjë përvojë, asnjë gjë. Fakti është se, mesa duket, besimi i Kryeministrit për ata që janë vendosur për të mbledhur të ardhurat, nuk është me besimin për të mbledhur të ardhurat, por me besimin se nuk do t’i mbledhin dot të ardhurat. Të mos flasim pastaj për shpenzimet e fryra. Po të shohim vitin e ardhshëm, rritet numri i ministrive, shpërndahen ministritë, do të alokohen fondet, do të alokohen para, dhe, në vend që të shkojmë drejt një qeverisje të vogël, do të shkojmë drejt një qeverisje të zgjeruar.

Dua të them dy fjalë edhe për Ministrinë e Mbrojtjes.

Në kushtet e krizës globale nuk ka vend të NATO-s që nuk është në vështirësi shumë, shumë, shumë të rënda. Nuk ka vend të NATO-s që nuk ka bërë shkurtime drastike. Nuk ka vend të NATO-s që nuk ka probleme. Jemi përpjekur me sukses të plotë që, me gjithë vështirësitë financiare, të përballonim 3-4 programe të mëdha: atë të integrim-transformimit, të reformimit të Forcave tona të Armatosura, që, me të drejtë, ia thanë ministres në Bruksel dhe u tha edhe në televizionet shqiptare se reforma ka qenë e suksesshme. Madje, integrimi që do të duhej të ishte bërë për 5-6 vjet, është kryer për 4 vjet. Kur e kam thënë si ministër, sigurisht, ishte e kuptueshme se opozita nuk donte ta pranonte, por sot duhet ta pranojmë, nuk mund të mos e pranojmë. I ka paratë ministrja të parashikuara në buxhetin e shtetit, dhe me këto rregullime që po bën buxheti i shtetit i ka paratë për të paguar gjithë organizatat, sepse janë të parashikuara në atë buxhet.

Ministrja foli për 20 milionë lekë, planifikim i bërë për rindërtimin e SHQUP-it dhe të ndërtesës tjetër, projekti i të cilave është bërë nga një arkitekt i një niveli shumë të mirë europian. Pyetja është: përse ndërtesa e SHQUP-it i kaloi Partisë Demokratike? Ministrja ka premtuar se do t’ia kthejë përsëri ushtrisë. Në fakt, sot e kemi të qartë se kjo qeveri po merr një masë krejt të kundërt. Në qoftë se ka një godinë që Ushtria Shqiptare e ka mbajtur në tre regjime, është Ministria e Mbrojtjes. Në qoftë se ka një godinë, pas Ministrisë së Jashtme, ku Shqipëria përfaqësohet me jashtë, është Ministria e Mbrojtjes. Në qoftë se ka një godinë në shtetin shqiptar ku është investuar nga partnerët tanë për të pasur komunikim të sigurt, është Ministria e Mbrojtjes. Sigurisht që çdo qeveri ka të drejtën të pozicionojë, të vendosë ministritë, nuk jam kundër kësaj, e kemi bërë edhe ne, do ta bëni ju, do të bëhet prapë, por nuk mund të preket dhe nuk do të duhej të prekej ajo, ndërkohë që flasim për një plan, një projekt, i cili është prokuruar në vitin 2010, një projekt i shkëlqyeshëm. Do Zoti e zbaton Partia Demokratike, sigurisht që do të paguhen paratë në Ministrinë e Mbrojtjes në momentin e duhur.

Çdokush që “ka bërë këmbë”, siç i thonë, në Bruksel, e di fare mirë që fjala më e rëndësishme sot atje është PR-ja, pra marrëdhëniet me publikun, për të gjitha vendet e NATO-s, aq më tepër që kërkohen sakrifica, për të mbajtur buxhete më të larta, aq më tepër që kërkohen sakrifica sepse djemtë tanë të ushtrive aleate të NATO-s shkojnë dhe luftojnë në teatër të operacioneve. Si mund të akuzohet Ministria e Mbrojtjes se ka bërë PR! Përkundrazi, duhet të kuptojmë se PR-ja vlen për ushtrinë, për më tepër për një ushtri, e cila u ngrit mbi rrënojat e një ushtrie të diktaturës së proletariatit të regjimit komunist në Shqipëri. Misionet janë të shkëlqyera, sigurisht.

Për misionet Kryeministri tha një fjalë të rëndë, një shpifje, një gënjeshtër. Ushtarakët tanë nuk paguajnë për të shkuar në misione. Ushtarakët tanë shkojnë në misione jo vetëm se rregullimet ligjore janë perfekt, por ata shkojnë atje për t’i shërbyer vendit. Nuk i takon Kryeministrit të një vendi, kurrsesi, në çdo rrethanë, të anatemojë një grup. Le të gjejë një fakt! Por edhe kur të gjejë një fakt, do të gjejë një njeri, dhe mbas atij njeriu përgjegjësia është individuale. Nuk mund të flitet për ushtrinë shqiptare në këtë mënyrë. Është kundër interesave të vendit. Është kundër interesave të sigurisë. 

Sot mbyllet Konferenca e Integrimit. Ajo që do të bëhej për 5-6 vjet, do të bëhet për 4 vjet. Shumë mirë. Sigurisht, të gjithë kanë kontribute në të. Të mos i mohojmë, por të mos mohojmë as atë që kanë bërë ata që kanë punuar deri dje. Si ka mundësi që reformat janë të gjitha të suksesshme, integrimi, etj., etj., dhe përsëri nuk mbaron sulmi ndaj Ministrisë së Mbrojtjes? Mos sulmoni Ministrinë e Mbrojtjes...

(Zotit Imami i ndërpritet fjala, pasi mbaroi koha e diskutimit.)

Ilir Meta – Fjalën e ka zoti Erion Veliaj. 

Erion Veliaj – Faleminderit, zoti Kryetar!

Unë nuk jam ekspert i ushtrisë, sepse në vitin 1997 nuk kisha moshë të rrija mbi tanke, por flas për disa fusha ku të gjithë jemi ekspertë. Unë besoj se një fushë, ku të gjithë ne jemi ekspertë, është korrektesa që ne kemi në marrëdhëniet me njëri-tjetrin, marrëdhëniet me biznesin, marrëdhëniet me shoqërinë. 

Para se të vija nga pushimi, ishim në kafe, një nga kolegët e opozitës pa dashje harroi të paguante. Erdhi menjëherë kamerierja dhe tha: “Të lutem, ke pagesën për të bërë!”. Zotëria, me shumë korrektesë u kujtua dhe bëri pagesën.

Në fakt, në thelb, sot 3 milionë shqiptarë na kanë kapur prej mënge dhe thonë: Pas 8 vjetësh gosti, keni harruar të paguani faturën! S’mund të largoheni nga gostia, s’mund të ngriheni nga tavolina pa paguar faturën!

Ne sot nuk po themi: “Jo, jo, më fal, nuk i konsumuam ne këto, i konsumoi prindi tjetër politik, që ia dha faturën fëmijëve”, përkundrazi, ne po themi le të sillemi si njerëz të përgjegjshëm, le të mos e përdorim këtë mundësi për të ndarë fajin, le të shikojmë se cilat janë financat modeste të shtetit tonë, le të sigurohemi që, në qoftë se është nevojë që mësuesit të shkojnë në shkollë, ta kenë rrogën e tyre, që mjekët të shkojnë në spitale, të mos u mungojë rroga e tyre, që ushtarët dhe ushtarakët, që shërbejnë në misione, t’u vijë çeku i tyre në fund të muajit, kemi rekomanduar një paketë, e cila shkurton në maksimum shpenzimet dhe merr mjaftueshëm borxh, sigurisht, marrim borxh për të larë borxh, që të mos na kapin prej mënge 3 milionë shqiptarë dhe të thonë: “U çuat nga gostia pa paguar faturën!”

Unë e di që tundimi, me sa duket, ka qenë shumë i madh në këta 8 vjet. Sigurisht që tundimi është i madh, sepse është sikur shkon për shoping me kartë krediti, pra nuk i ke paratë, por paguan tërë kohës me kartë krediti. Duhet të bësh vilën qeveritare në Durrës? Fute në kartë krediti, se pronari i kartës së kreditit është populli. Do të bësh SHQUP-in? Fute në kartën e kreditit, sepse populli e paguan, ai e ka emrin në kartë. Do të paguash energji elektrike dhe të shpenzosh pafundësisht? Popullit t’i bëjmë namin që nuk e paguan, por për ne nuk ka problem se e fusim në kartën e kreditit të popullit. Shpenzime celularësh, shpenzime për ujë e drita të papaguara, prapë në kartën e kreditit e popullit. 

E vetmja gjë që po bëjmë sot është të shikojmë sa është ky bilanc dhe të paguajmë borxhet tona, që të mos na kapë populli prej mënge dhe të na thotë: 3 milionë veta po çoheni nga tavolina pa paguar llogarinë, ashtu si çdo familje e ndershme e këtij vendi në fund të muajit paguan llogaritë, përfshi dhe credit card-ën, përfshi edhe ushqimet me lista.

Unë them se opozita ka të drejtë. Ne kemi bërë një mëkat për të cilin jemi 100 për qind fajtorë. Ne kemi thënë të vërtetën për 8 vjet kur ne besonim një ëndërr që nuk ishte realitet, kur ne besonim për arritje, që nuk ishin realizuar kurrë, u desh që të zgjoheshim dhe të thoshim të vërtetën: Po, ky është mëkati ynë. Ne kemi thënë të vërtetën! Po i shohim njerëzit në sy, po u themi që është e hidhur, ilaçi është gjithashtu i hidhur, por në fund është e vetmja mënyrë se si mund të shërojmë ekonominë. E vetmja mënyrë se si mund të mbajmë gjallë funksionet elementare të shtetit.

E dëgjuat nga Kryeministri që ne kemi një buxhet, si ministri e shumë halleve, kryesisht e ndihmës ekonomike dhe aftësisë së kufizuar, prej 174 milionë dollarësh në vit. Kur jam futur në ministri, kam gjetur vetëm 7.4 milionë, që do të thotë se 96 për qind e shumës të shpenzuar. Ju më thoni si ka mundësi që është shpenzuar. Ja, po jua tregoj me një grafik dhe nuk dua të bëj asnjë polemikë politike.

(Tregon disa grafikë.)
Këto janë rastet e invaliditetit në disa vende të botës: Shqipëri, Afganistan dhe Irak. Dy prej vendeve janë në një luftë konstante me terrorizmin, me autobomba, që shpërthejnë përditë. Shikoni pak statistikat:

Në Shqipëri, për çdo 1 milion banorë, në 6 muajt e parë të këtij viti ka 2 mijë invalidë të regjistruar. 

Vendin e dytë e mban Iraku, me një popullsi prej 30 milionë banorësh, por për çdo 1 milion banorë ne kemi 2 mijë, ata kanë 306 për milion, në mes të luftës. 

Afganistani është në vend të tretë me 100 të lënduar dhe 100 invalidë për 1 milion banorë. Kjo është statistika. 

Doni të dini ku jemi të parët? Nuk është rritja ekonomike, por është falsiteti i invaliditetit. Unë besoj se ne zhvilluam një fushatë civile, të dyja palët, edhe opozita, edhe qeveria sot. Me sa duket, në vende të tjera të Shqipërisë, larg syve tanë, paska ndodhur një luftë dhe një kasaphanë, që i paska sakatuar kaq shumë njerëz. Kjo është e padrejtë! Kjo është e pandershme! Në fakt, jo vetëm është e pandershme politikisht, që fushata u shfrytëzua kështu, por është e pandershme për ata që janë realisht nevojtarë.

Ajo që bëjmë sot është një apel. Unë e di që ne i kemi votat, ju e dini që ne i kemi votat, por është një apel për të dalë me përulësi dhe me modesti nga kjo histori, për të mos dalë me arrogancën e njeriut që pagoi me kartën e kreditit dhe nuk do të paguajë që hëngri dhe piu 8 vjet dhe kërkon të largohet pa paguar. Ajo që ne po themi është ta mbajmë përgjegjësinë bashkë. Nuk po thotë askush: shkoni merrjani Saliut! Aspak! Ne mund të mos biem dakord për shumë gjëra, por, si shqiptarë të mirë mund të biem dakord se duhet të paguajmë llogarinë dhe nuk duhet të çohemi nga tavolina publike pa paguar. 

Do të doja të jepja një mesazh të fundit, shumë miqësisht, dhe nuk doja fare të shkaktoja polemikë. Në Shtetet e Bashkuara të Amerikës pati një segment të një partie të caktuar që e tentoi këtë projekt, pra t’ia bllokojë buxhetin qeverisë, të mos marrë borxh, të falimentojë qeveria, të mbyllet qeveria, të mos paguhen mjekët, të mos paguhen mësuesit, të mos paguhen policët. Ishte Partia e Çajit në Amerikë. Dhe di t’ju them se pas atij eksperimenti të dështuar politik, shumë veta thanë: “Bëni këtë lloj opozite, bllokoni administratën “Obama””. Partia e Çajit e reduktoi Partinë Republikane nga 40 për qind në opinion publik, në 20 për qind brenda javës.

Unë besoj se sot kemi një mundësi, nuk jam naiv të kërkoj një mea culpa për gjithë këto shkelje, por, sigurisht, besoj se ka mjaftueshëm vullnet për të kuptuar që s’duhet të kemi fatin e Partisë së Çajit për opozitën tonë.

Faleminderit!

Ilir Meta – Faleminderit!

Fjalën e ka zonja Tabaku. Të përgatitet zoti Olldashi.

Jorida Tabaku – I nderuar zoti Kryetar,

Të nderuar kolegë,

Gjatë fjalës sime të parë në Parlament, me rastin e prezantimit të programit të qeverisë, shpreha mendimet lidhur me faktin që qeveria po përgatiste opinionin publik për mosrealizimin e premtimeve, si dhe kishte disa javë që nxirrte zëdhënës me të dhëna kontradiktore se ekonomia shqiptare ishte në krizë të thellë. Njëkohësisht u shpreha se, megjithëse konfuze, pa bosht, pa ide të qarta, të hedhura në programin e prezantuar, qeveria tregonte se nuk kishte vizion për ndërtimin e një modeli ekonomik. Mendova se me gjasë duhet të presim kohë që kjo të vërtetohet. Por jo. Që në dokumentin e parë që erdhi në Parlament, pikërisht këto të dyja u vërtetuan.

Dua të ndalem shkurtimisht në tre drejtime kryesore:

Së pari, në një kohë rekord për një qeveri normale po sillni dy akte normative, të cilat në vetvete e kanë reduktuar fuqinë e ligjvënësit dhe të debatit parlamentar. Akti Normativ a nuk shpreh vallë vullnetin, unin e Kryeministrit dhe jo një debat konstruktiv mbi buxhetin?
Ne si opozitë e kuptuam sjelljen ndaj nesh në fjalën e parë që mbajti zoti Rama, por shpresoj që tani ta kenë kuptuar edhe kolegët socialistë. E dini kur e ka përdorur aktin normativ për herë të parë qeveria “Berisha”? Për herë të parë është përdorur në fund të vitit 2006, plot një vit e gjysmë pasi kishte filluar punë, megjithëse vendi ndodhej në një situatë më të keqe dhe më dramatike, se ajo që po përjetojmë sot. 

Së dyti, në çdo dalje tuajën në katër vitet e fundit, në çdo deklaratë, në çdo takim me ndërkombëtarë dhe së fundi në programin e qeverisë shprehni qëndrimin tuaj për borxhin. Sigurisht, kategorikisht kundër. Dhe cili është veprimi i parë që bëni si qeveri? Merrni borxh. Jo për investime, jo për projekte zhvillimi, por për paga, për shpenzime operative. Ju po e rilindni vendin në kohën më të keqe të socialistëve, në vitin e fundit të qeverisjes “Nano”. Ndërkohë që në 8 vite të qeverisjes “Berisha”, stoku i borxhit publik u rrit 404 miliardë lekë (rreth 4 miliardë dollarë), ndërsa shpenzimet për investime publike ishin 580 miliardë lekë, edhe pse buxheti i shtetit u luhat në nivelin 26-29% të produktit të brendshëm bruto, raporti mes investimeve publike dhe shpenzimeve operative u përmirësua ndjeshëm.
Ndërkohë që morëm në 2005 një vend me investime publike që mezi arritën të ngjiten deri në nivelin 15% të buxhetit të shtetit, gjatë 8 viteve të kaluara kapën edhe nivelin 33% të buxhetit në vitin 2008. Sot, në kundërshtim me ligjin për menaxhimin e shpenzimeve publike, në kundërshtim me parimet e vendosura për ruajtjen e parametrave të qëndrueshmërisë fiskale të vendit, po marrim plot 10 miliardë lekë borxh për shpenzime operative, për zyra, për pritje dhe përcjellje. Qeveria “Berisha” ka marrë borxhe, por kurrë nuk e ka marrë një borxh të tillë, ndërkohë që sot deklarohet një rritje e borxhit publik me 6 pikë përqindje në 4 muaj, aq sa u rrit në 4 vitet e fundit.
Unë personalisht jam e idesë se borxhi i përdorur për zhvillim dhe që gjeneron punësim, borxhi i shëndoshë, sigurisht mbetet borxh, por stimulon ekonominë dhe një nga arsyet që Shqipëria arriti të ketë këto tregues që ka sot është pikërisht fakti që borxhi u përdor ashtu siç duhej. Ndërkohë që në 4 muaj ju parashikoni një reduktim në të ardhura prej mbi 20 miliardë lekë; ndërkohë që në 8 muaj ky mosrealizim ishte vetëm 13 miliardë lekë. Sa e aftë do të jetë kjo qeveri të grumbullojë të ardhura vitin tjetër? Përsëri do të vazhdojmë po me këtë tendencë? Do të vazhdoni ta rrisni borxhin për frymë? N.q.s. e lamë Shqipërinë me një borxh për frymë prej 280 000 lekësh, me këtë borxh të ri prej 24 miliard lekësh ju po e rrisni në 325 000 lekë, një rritje prej mbi 13 % për borxhin e çdo shqiptari, që rëndon në xhepat e tij.
Se treti, si në relacionin e përgatitur, edhe ne diskutimet në Komisionin e Ekonomisë, akoma nuk janë sqaruar shumë detaje. Së pari, metodologjia e realizuar për parashikimin e të ardhurave. Duke ndjekur të njëjtin trend që kishte realizimi i të ardhurave për 8 muajt e parë të vitit, me një mosrealizim prej vetëm 7%, i cili duke pasur parasysh dhe efektet e politikave reduktuese, që ju thoni së janë 5 miliardë, ndërkohë që u sqarua se janë 4 miliardë lekë të reduktimit të taksave gjatë gjashtëmujorit të parë të qeverisjes, asnjë skenar, as pesimist nuk do të shkaktonte një gropë të ardhurash prej 40 miliardë lekësh. Çfarë metodologjie, çfarë faktorësh kanë ndikuar që çdo muaj administrata juaj tatimore do të gjenerojë 6 miliardë lekë më pak, mesatarisht çdo ditë 3 milionë dollarë më pak të mbledhur nga kjo administratë në krahasim me të mëparshmen? 

A ka një analizë si do të ndikojë kjo politikë e marrjes hua të një vlere kaq të madhe për kaq pak muaj në vitin e ardhshëm? Në qershorin e afërt ju deklaruat se tregu i brendshëm ka nevojë të menjëhershme për likuiditet dhe po kështu premtuat në program. Madje ky veprim u kritikua fort edhe nga vetë Banka e Shqipërisë, të cilës sipas programit të qeverisë aktuale do t’i jepeshin dhe çelësat e përcaktimit të tavanit dhe këmbora për t’i tërhequr veshin qeverisë kur ta kalonte atë. Edhe pse kritikë të qeverisë së djeshme, sot ju po merrni hua nga tregu i brendshëm i bankave, duke mos i dhënë mundësi tregut të brendshëm të zhvillohet dhe duke i vendosur depozitat vendase të blejnë dhe rifinancojnë borxhin
Akti normativ tregon një mungesë të theksuar transparence. Për herë të parë ne marrim një dokument që nuk sqaron në detaje se cilat janë projektet e investimeve që do të shkurtohen, se në të vërtetë do të shkurtohen plot 7 miliardë lekë investime publike, se cilat janë njësitë e pushtetit vendor, të cilave do t’u shkurtohen shpenzimet, sepse në të vërtetë ka shkurtim prej 3 miliardë lekësh si rezultat i shkurtimit të të ardhurave. Por ky buxhet është transparent në diçka, (sipas tabelave të paraqitura nga ju në Komisionin e Ekonomisë): Ministria e Ekonomisë në programin e planifikimit, menaxhimit dhe administrimit, që është ai program që bën shpenzime operative, do të bëjë 4.8 milionë dollarë më shumë shpenzime operative. Ministria e Zhvillimit Urban dhe Turizmit do të bëjë 275 mijë dollarë më shumë shpenzime operative. Ministria e Energjisë dhe Industrisë do të bëjë 427 mijë dollarë më shumë shpenzime operative. Pra, nuk është e vërtetë ajo që tha Kryeministri se shpenzimet operative po reduktohen. Vetëm në këto tre ministri kemi një rritje me mbi 50% me atë të planifikuar me qeverinë e mëparshme. 

Dua t’i kujtoj ish-kryetarit të bashkisë se vetëm 2 vjet më parë e la Bashkinë e Tiranës me një tufë borxhesh: 24 milionë dollarë vendime gjyqësore të papaguara, 20 milionë dollarë shpronësime të papaguara, 35 milionë dollarë investime të papaguara. Çfarë bëmë ne? U qarravitëm? Jo. Mblodhëm më shumë të ardhura, vazhduam punën aty ku ai e kishte lënë. 

Në këtë buxhet nuk shohim as hijen e një vendi që, siç pretendoni ju, është në krizë. Këtu nuk shohim asnjë politikë stimuluese për biznesin. Këtu nuk janë as borxhet e pretenduara nga ju, që qeveria i ka lënë biznesit, që ulen e ngrihen nga 10 miliardë që deklaroi dje ministri i Financave në 50 miliardë që deklaroi të premten po ministri i Financave dhe sot qenkan 20 miliardë! Në këtë buxhet nuk ka asnjë politikë stimuluese për asnjë nga sektorët që ofrojnë shërbime bazë për qytetarët, as nuk do të fillojnë ato trajnimet profesionale për të rinjtë, sepse shpenzimet për tregun e punës ulen dhe rriten shpenzimet për administratën. duke qenë se u përmendën familjet e përmbytura, dhe si deputete e qarkut të Tiranës, i kërkoj qeverisë që në këtë akt normativ të marrë masa edhe për familjet e përmbytura jo shumë larg qendrës së Tiranës, të cilat i ka lënë në harresë deri më sot.

Shpenzimet operative për shtimin e ministrive le t’i përdorë në zërin e emergjencave civile për të blerë ushqimet që përmendi pak më parë Kryeministri. Ky ndryshim në buxhet paralajmëron vetëm diçka: një ndryshim buxheti për kullandrisjen e qeverisë se re dhe asgjë më shumë. Shqipëria që lamë ne është ajo që dëgjuat në takimet me FMN-në, me rritje të parashikuar 2 % për këtë vit; Shqipëria që lamë ne është ajo që dëgjuat nga raporti i progresit të BE-së, me borxh rreth 63 % të GDP-së, dhe me rritje të punësimit me 2.8% dhe me papunësi 12.8 %. Kjo e sotmja është Shqipëria që ju pretendoni të rilindni. Edhe sikur të mos bënit asgjë, ashtu siç keni qejf shpesh të thoni, mendoj se do t’i bëni më pak dëm vendit. Edhe sikur të mos bënit asgjë, por vetëm të vazhdonit të ruanit të njëjtin trend që la qeveria “Berisha” vendi sot të paktën do të kishte 13 miliardë lekë të ardhura më shumë. Për të gjitha këto arsye, si dhe për të mirët e qytetarëve që më kanë votuar mua në qytetin e Tiranës, dhe Partinë Demokratike, shpreh votën time kundër këtij akti normativ dhe shpresoj shumë që edhe deputetët socialistë deri në fund të ditës të ndërrojnë mendje.

Faleminderit!

Ilir Meta – Po, zoti Ahmetaj!

Arben Ahmetaj – Faleminderit!

Po bëj një sqarim për publikun, pasi nuk besoj se zonja do ta kuptojë. 

Ministria e Zhvillimit Ekonomik, në mbështetje për zhvillimin, ka minus 32 milionë; në mbështetje për mbikëqyrjen e tregut dhe të infrastrukturës, ka minus 18.5 milionë; në mbështetje të zhvillimit rajonal, minus 100 milionë. Ajo që zonja lexon si shtesë, dua ta sqaroj që herë tjetër ta kuptojë më mirë dhe të harxhojë pak më shumë kohë në lexim, ka të bëjë me 10%-shin e pagesës për shitjen e katër hidrocentraleve që i keni bërë ju, dhe është 10%-ësh që shkon në buxhetin e shtetit.

Ju lutem, herë tjetër edhe mund të pyesni!

Ilir Meta – Urdhëroni, zonja Tabaku!

Jorida Tabaku – Shpenzimet që unë përmenda lidheshin me programin e planifikimit, menaxhimit dhe administrimit, që lidhen me shpenzimet administrative të ministrisë suaj. 

Ilir Meta – Fjala është për zotin Olldashi.

Përgatitet zoti Ditmir Bushati.

Sokol Olldashi – Të nderuar zotërinj deputetë,

Një muaj e gjysmë pas ndërrimit të dyerve në zyrën e kryeministrit, unë, por besoj se edhe shumë të tjerë si unë, për të mos thënë shumica e njerëzve normalë në këtë vend, e kanë të vështirë të thonë se çfarë po bën kjo qeveri, cilat janë prioritetet afatshkurtra, cilat janë objektivat e shpejtë, cila është linja e veprimit të qeverisës dhe ku të çon ajo. Është e pamenduar, sepse nuk ka një logjikë të tillë qeverisëse, ndaj, më shumë se qeveri, ky grupi këtu mbrapa foltores është sjellë deri tani si çetë. Madje edhe nga pikëpamja vizuale i përngjet një tabloje të Spiro Xegës, të vitit 1920, me titullin “Çeta e Shahinit”.


Deri më sot kemi shfaqje, broçkulla, zhbërje, por jo thelb dhe asnjë rezultat konkret. Gjëja e parë që bëri çeta sapo zuri vend: shpërndau anëtarët lart e poshtë nëpër Tiranë për të përcaktuar me marrëzi kufirin e veprimit të tyre, gjest instiktiv që e bëjnë të gjithë felinët. 

Së dyti, pas vendosjes së kufijve, ju bëri të qartë juve, deputetëve të PS-së, se kjo qeveri nuk është as juaja, as e popullit socialist dhe aq më pak e popullit shqiptar, por është e Edi Ramës dhe Ilir Metës.


Shikoni se ç’po ndodh në qarqet ku ju jeni deputetë! 69% të pushtetit real në Durrës e ka marrë LSI-ja, në Fier i është dhënë 71%, sepse ndarja e plaçkës së pushtetit është pa rëndësi në nivel lokal, kështu që në këtë pikëpamje çeta është e ndarë qartë. LSI-ja merr plaçkën e pushtetit në nivel lokal, kurse PS-ja, pra pjesa e Ramës, mban kontrollin e territorin e pushtetit dhe plaçkën e pushtetit në nivel qendror. Pas përcaktimit të pozicioneve, çeta hapi librin e mllefit dhe të inateve dhe filloi larjen e hesapeve. E filloi me Policinë e Shtetit. Brenda një dite u shkarkuan të gjithë drejtorët në nivel qendror dhe lokal pa asnjë motiv dhe në shkelje brutale të ligjit, por, kur vjen puna te hesapet, çeta nuk ka lidhje me ligjin. Sikurse tha njëri prej anëtarëve të saj në TV, ne e mendojmë një gjë dhe e bëjmë ashtu siç e mendojmë, pavarësisht se ç’thotë ligji. 


Në qoftë se ligji pengon, ai bëhet i paqenë. Një miku im më kujtoi një shprehje të Enver Hoxhës në 1967-n, kur mbylli kishat dhe xhamitë: “Nuk mundet ligjet tona të na pengojnë të bëjmë atë që kemi në mend të bëjmë.” Dhe bëri atë që bëri. Në vend të këtyre që u hoqën, u emëruan të tjerë prapë në shkelje të ligjit, por çeta nuk ka lidhje me ligjin, bën atë që mendon. Më pas, me policinë e kthyer në një batalion mbledhjesh të drithit, si ata të vitit 1945, çeta mbylli të gjitha lokalet e lojërave të fatit. 

Personalisht, mendoj se ato lokale duheshin bërë zap, sepse ishin kthyer në një problem fiskal, moral dhe social. Por, ndërsa u mbyllën lokale me leje dhe pa leje, pa i dhënë asnjë copë letër askujt, çeta i mblodhi pronarët dhe u tha: “Na prisni ca ditë se po bëjmë verifikime”. Më e keqja e kësaj historie nuk është se u mbyllën lokalet, me ligj apo pa ligj, por është pikërisht te koncepti i pritjes ca ditë, se po bëhen verifikime. Kjo është jo pritje për verifikim, por detyrim për pagesa. Një detyrim ndaj të cilit kush do të përgjigjet, do të mbijetojë dhe kush nuk do të përgjigjet nuk do të mbijetojë. Procesi ka filluar kështu si them unë. Njerëz të bojatisur, ndonjëherë edhe si demokratë, kanë filluar të bëjnë pazaret me përfaqësuesit krenarë të PS-së dhe me përfaqësuesit e lirë të LSI-së për zarfe prej 300 mijë eurosh që do të paguhen çdo muaj për të mbajtur në këmbë perandori të paligjshme të lojërave të fatit. Por që operacioni të kryehet duhet të prisni sa të verifikojmë. Që të funksionojë, duhet të zhbëhet edhe struktura e krimit ekonomik, që ka hetuar anëtarë të çetës apo të afërm të anëtarëve dhe mund të mbajnë shënime për këto që ndodhin sot. Kështu që një herë e mirë i lajmë punët. 

Pas bixhozit çeta sqaroi hesapet me doganat dhe tatimet. Në krye të këtyre institucioneve, nuk kam asgjë personalisht me ta, u vunë dy njerëz që nuk kanë lidhje me institucionet ku janë vënë. Ndaj, duke qenë se nuk kam asnjë lidhje, do t’u duhet të mësojnë, gjatë muajve të parë, se çfarë janë tatimet dhe doganat. Dhe mësimi ka kosto, që ju sot do ta votoni me aktin normativ. Konkretisht, 390 milionë dollarë do të zhduken nga sistemi i mbledhjes së të ardhurave vetëm në këta dy muaj gjysmë që kanë mbetur.

 Pas doganave dhe tatimeve, çeta filloi të zgjidhë çështjen e legalizimit, një premtim i madh, siç kishte premtuar, duke rrethuar me shiritin e batalionit të mbledhjes së drithit çdo godinë të Tiranës, pa dhënë asnjë copë letër. Edhe këtyre të ndërtimeve u është thënë e njëjta gjë: prisni se po bëjmë verifikime. Pra, hajdeni dhe paguani! 

Pati një ngut çeta për të bërë një show dhe vendosi të hedhë në erë një pallat, diku andej nga Fakulteti Ekonomik. Mirë bëri, por problemi është se modeli që ata tentuan të aplikojnë është ai që dinë, ai i 21 janarit, dhe vajtën e vunë bomba molotovë te themelet e pallatit, por pallati nuk rrëzohet me bomba molotovë.

Kështu që pallati nuk ra. Megjithëse u aplikua e njëjta metodologji, njeriu që komandon batalionet e ndjekjes e di mirë, sepse e ka aplikuar vetë më 21 janar. Kështu që, meqenëse nuk ra godina, fajin e ka Garda e Republikës, sepse këtij tipi iu kujtua se kjo ishte godina e dytë që nuk bie. Para dy vjetësh ishte një godinë tjetër që nuk u shemb me bomba molotovë. Tani na u bënë dy, kështu që fajin e ka Garda përsëri. Çfarë do të bëjmë? Do të shkrijmë Gardën. Ka ligj. Ne nuk na duhet ligji, ne bëjmë atë që mendojmë të bëjmë. Kështu që iku dhe Garda. 

Përveç dimensionit lokal çeta e Shahinit, që qeverisë në Tiranë, por askund tjetër, ka nevojë edhe për profil ndërkombëtar. Ndërkohë që BE-ja deklaron se Shqipëria në sajë të qeverisjes së PD-së ka përmbushur kushtet për të trokitur në Bruksel, kryetari i çetës shkon në Prizren dhe përbetohet për vokacionin otoman të Shqipërisë dhe për besnikërinë ndaj Portës së Lartë. Marrëzi të tillë nuk kishte guxuar të bënte asnjë shqiptar që nga viti 1914, pra, 99 vjet rresht asnjë shqiptar nuk kishte thënë ndonjë budallallëk të tillë. Ku e tha? Në Prizren, aty ku është përpjekja më madhore e shqiptarëve, për t’u bashkuar për të mbrojtur vokacionet e tyre perëndimore.

E dëgjova në takimin që pati, po të përdor terminologjinë e kryetarit të çetës, me mikun Thaçi dhe me vëllanë Erdogan. Atje e dëgjova. 

Të gjitha këto operacione kanë nevojë për financa, sepse gjithë këto operacione të çetës nuk mund të bëhen pa para. Mirëpo, meqenëse çunave iu duhen lekë, dhe problemi është se nuk kemi një kalkulim, sepse është ende herët, dy muaj në pushtet nuk kanë një kalkulim real sa u duhen për të bërë këto punët e qeverisë, kanë zgjedhur të marrin modelin e zotit Nano, ku edhe zoti Meta, edhe zoti Rama kanë qenë ministra.

Sa i kushtonte puna qeverisë Nano? Sipas një raporti të Bankës Botërore i kushtonte 1.2 miliardë dollarë në vit. Kaq kanë hequr edhe këta, 1.2 miliardë dollarë. Pse u bini në qafë? 1.2 miliardë do të zhdukin, sa ç’tha Anastas Angjeli në relacion. Kështu që nuk është ndonjë hata e madhe. Po kthehemi te një model që këta e kanë pasur. 

E fundit që kam për të thënë është se rëndom kryetarët e këtyre çetave kanë problem me historinë. E ka edhe ky yni. Pa dashur të hap polemika historike, po them se dikur ka qenë një çetë andej nga Jugu i vendit, kryetarin e së cilës këtej nga Shqipëria e Mesme e dinin për patriot, por në fakt, po të shkosh nga fshatrat e Lunxhërisë apo të Përmetit, do të thonë se ishte vetëm një batakçi e plaçkitës. Për këtë personazh ka këngë nga të dyja vendet. Ka këngë edhe si patriotë, ka këngë edhe si plaçkitës. Sigurisht, mund të keni të njëjtin fat, por këngët do t’i keni të njëanshme.

Faleminderit!

Ilir Meta – Fjalën e ka zoti Ditmir Bushati.

Ditmir Bushati – Faleminderit, zoti Kryetar!

Të nderuar kolegë deputetë,

Pikë së pari, dua të ftoj kolegët e nderuar në këtë sallë, sidomos ish-ministrat, siç ishte rasti edhe i parafolësit, që të tregohemi më të përmbajtur kur bie fjala për të përdorur politikën e ditës në raport me partnerët tanë. Sa më shumë të kemi mundësi, aq më mirë do të ishte që të mos i bëjmë pjesë të politikës së ditës, sepse për çdo spekulim dhe çdo keqpërdorim, në fund të fundit, koston nuk e paguan qeveria shqiptare, por e paguan imazhi i vendit. 

Unë besoj se opozita është pjesë vitale e këtij vendi. Në këtë aspekt, në lidhje me atë që tha edhe parafolësi do të thosha se insinuatat për Turqinë apo për qëndrimet e mbajtura në Prizren, janë më tepër një autogol dhe një dëshirë për ta lexuar ndryshe realitetin, ose një qëndrim të caktuar të Kryeministrit të Shqipërisë.

Së dyti, besoj se sot kemi të gjithë rastin e duhur për të bërë një debat se si mund të përmirësohet ekonomia shqiptare; si mund të jetë buxheti i shtetit një instrument për zhvillimin ekonomiko-shoqëror. Besoj se nuk është rasti t’i japim medalje dikujt për një qeverisje spektakolare apo të themi, nga ana tjetër, që në 40 apo në 45 ditë qeveria jonë ka bërë vetëm punë të këqija dhe si pasojë e kësaj po vijmë sot këtu nëpërmjet këtij akti normativ.

Kam dëgjuar kolegët në këtë sallë, që kanë folur për shpenzime ekstra edhe për institucionin që unë drejtoj. Në radhë të parë, e ndiej si detyrim para kolegëve, si shenjë e përgjegjësisë së ekzekutivit ndaj parlamentit, por më shumë si detyrim ndaj opinionit publik, të them se akti normativ që po diskutojmë sot këtu, shkurton me rreth 21 milionë lekë buxhetin e Ministrisë së Punëve të Jashtme apo buxhetin e shërbimit me jashtë. Pra, nga 63 që ishte parashikuar fillimisht, shkon në 21 si pasojë e bisedimeve jo fort të lehta me përfaqësuesit e Ministrisë së Financave.

Së treti, është folur nga kolegët deputetë të PD-së se do të kishim një shtesë prej 30 milionë lekësh në Ministrinë e Punëve të Jashtme. Në rast se do ta kishim, unë do të isha sot personi më i lumtur, për dy gjëra:

E para, sepse shërbimi me jashtë operon me një buxhet në një situatë mizerje, do të thosha, duke mos e fshehur këtë realitet

Së dyti, sepse vetë këta përfaqësues të PD-së dhe të të gjitha forcave të tjera politike të pranishme në parlament, në mandatin e shkuar, në rast se i referohem procesverbaleve të mbledhjeve të Komisionit të Politikës së Jashtme, i kanë kërkuar njëzëri qeverisë shqiptare që të shtojë fondet për shërbimin e jashtëm.

Gjithsesi, sot më duhet të them se kemi të bëjmë me një risistemim zërash me një shumë prej 30 milionë lekësh nga aparati i Ministrisë së Punëve të Jashtme drejt përfaqësive diplomatike, që janë po pjesë e buxhetit dhe po pjesë e shtetit shqiptar.

Si është situata aktuale? A na i zgjidh hallet akti normativ? Normalisht, nuk na i zgjidh, por na i vështirëson ato. Nuk ka pikë diskutimi në këtë drejtim, por nuk kemi alternativë tjetër. 

Unë do të isha shumë i hapur në rast se një nga kolegët e PD-së apo të opozitës do të më jepte një alternativë; do të isha shumë i hapur ta dëgjoja dhe, pse jo, të reflektoja për të përmirësuar situatën. 

Në qoftë se sot po shkurtojmë 21 milionë lekë, vjet, në të njëjtën periudhë, janë shkurtuar 130 milionë lekë, ose 11% e buxhetit nga maxhoranca që shkoi. 

Çfarë ndodhi? E dinë të gjithë. Në muajt nëntor dhe dhjetor të vitit 2012 si pasojë e këtij shkurtimi, shërbimi i jashtëm u kolapsua dhe nuk arrinte dot të kryente as pagesat bazike që duheshin paguar. Pra, flas për mbijetesën e shërbimit me jashtë. Nuk flas për veprimtari ekstra. 

Më lejoni t’ju kujtoj që vjet ishte 100-vjetori i krijimit të shtetit shqiptar dhe 90% e ambasadave tona nuk arritën dot të organizonin edhe Festën e Flamurit.

Më lejoni t’ju kujtoj këtu një letër të ambasadorit shqiptar në SHBA, i cili ia drejton këtë letër sekretarit të Përgjithshëm të Ministrisë së Punëve të Jashtme dhe ish-kryeministrit. Është një letër e muajit mars, të vitit 2013. Çfarë i thotë kryeministrit Berisha? Po flasim për një ambasador dhe po flasim për një buxhet, të cilin na e latë ju. Prandaj mendoj se nuk ka vend për krenari dhe nuk ka vend për medalje, as për atë që keni bërë ju, as për ato pak gjëra që kemi bërë ne në këtë fillim, por ka një hapësirë për të parë situatën emergjente, në të cilën ndodhemi me më shumë realizëm dhe për të gjetur më shumë pika takimi mes sho-shoqit. Pse e them këtë? Sepse përfaqësuesi i shtetit shqiptar në Uashington, i cili nuk ka godinë, i cili sot është përfaqësuesi ynë dhe juaji, është përfaqësuesi i çdo shqiptari, shkruan se çdo fillim muaji, si pasojë e buxhetit që i latë ju, e fillon me minus një mijë e ca dollarë. Thotë se për shkak të këtij buxheti, ambasada është kthyer në një vend qokash, është kthyer në një magazinë; thotë që për shkak të këtij buxheti, ju keni paguar kompaninë lobiste dhe ambasada në SHBA, pra, në vendin më të rëndësishëm për Shqipërinë në botë, është kthyer thjesht në një agjenci në shërbim të kompanisë lobiste.

Në rast se do të mungonin paratë, unë do ta pranoja deri diku këtë realitet, por nuk është e vërtetë. Kolegu Braçe, pak më parë, përmendi vendimet e Këshillit të Ministrave, ku ju edhe deri ditën e fundit të mbretërimit në Shqipëri, akordonit fonde për kompani lobiste, për të tërhequr investime gjoja amerikane këtu; për të tërhequr investime amerikane dhe sot e kësaj dite na folët për arritjet mbresëlënëse se si e la ish-kryeministri Berisha dhe sa keq e bëmë ne për 45 ditë, por nuk na thatë dot se cilët ishin këto investime kaq të mëdha amerikane, saqë u detyruat që buxhetin e shtetit, kontributin e secilit prej nesh, ta fokusonit te kompanitë lobiste dhe t’i zëvendësonit ambasadat me kompanitë e lobimit.

Po kështu, më lejoni t’ju them se viti 2013 e gjeti buxhetin e shërbimit të jashtëm me 78 milionë lekë borxh, të akumuluar vetëm nga kolapsi i dy muajve të fundit të vitit 2012. Shifrat janë këtu. Po u referohem vetëm shifrave dhe nuk kam dëshirë as të bëjë polemikë, as të bëjë politikë, sepse deri në këtë moment vazhdojmë dhe flasim vetëm për arritjet spektakolare, ku as qytetarët nuk kanë mundësi t’i shikojnë as ndërkombëtarët, që certifikojnë këtë vend, nuk kanë mundësi t’i shikojnë, por vetëm ju vazhdoni t’i propagandoni. Sikur të mos mjaftonte 78 milionë lekëshi, po ju them që vetëm nga planifikimi janë hequr 4% më pak se viti paraardhës. 

Imagjinoni: një shërbim i jashtëm që ka rreth 570 vetë, që ka rreth 55 përfaqësi sot në botë, ka një buxhet, në fillim të vitit teorik prej 15 milionë eurosh, i cili nga të gjitha këto zbritje që unë përmenda, shkon diku te 10 milionë euro. Po ju marr shtetin e Kosovës. Buxheti i shërbimit me jashtë në shtetin e Kosovës është 18 milionë euro me 220 vetë. 

Lind pyetja: A ka se ç’të mësojë shteti 101- vjeçar nga shteti 5- vjeçar në këtë drejtim? Pse e them këtë? E them, sepse nga viti 2008 keni hapur edhe nëntë përfaqësi të reja në botë. Është shumë mirë që vendi të jetë i përfaqësuar në botë. SHBA si fuqia kryesore sot për sot janë pothuajse në çdo pikë të globit. Edhe vendet e tjera me fuqi në rritje po përhapen me shpejtësi, pothuajse në çdo pikë të globit. Madje kanë edhe politika të ndryshme shtetërore, ku hap një ambasadë, shkon edhe kompania kryesore e fluturimit, në mënyrë që të tregohet një lloj prezence. Është shumë mirë. Po çfarë po ndodh në realitet? Janë shtuar 9 përfaqësi vetëm për 4 vjet. Dhe vetëm kostoja për hapjen fillestare të këtyre 9 përfaqësive është 1 milion euro. Unë bëj pyetjen sot: Shumë mirë që u shtuan 9 përfaqësi, po buxhet u shtua për këto 9 përfaqësi?

Në qoftë se nuk kishte buxhet për këtë nen, kishte një politikë për ndarjen e kostove me ndonjë vend të caktuar, në mënyrë që dinjiteti i shtetit shqiptar të ishte i garantuar? As njëra, as tjetra. Iku edhe çështja e buxhetit. 

Po ju marr një rast tjetër. E dini ju që sot 55 përfaqësitë që ne kemi në botë janë pa strukturë, operojnë pa organika? Për çfarë planifikimi buxhetor po flasim ne? Pse operojmë pa strukturë dhe pa organika? Sepse kjo është e vetmja mënyrë që përfaqësitë diplomatike të transformohen në konvikte, ku një pjesë prej nesh këtu kanë futur fëmijët, motrat, gratë, vëllezërit, bashkëshortët, por jo vetëm ne. Janë dhe biznesmenë, njerëz të medias. Pra, është kthyer në një sport popullor, se në qoftë se ke një qokë, siç e thotë ambasadori ynë në SHBA, në qoftë se ke një hall, gjëja më e kollajtë për ta zgjidhur është nëpërmjet konviktit që e ka hapur Shqipëria me taksat e shqiptarëve. Këtu hyjmë te rrethi vicioz dhe më pas përmendim se çfarë thotë progres-raporti, çfarë thotë raporti i Departamentit Amerikan të Shtetit, po bëjmë një hap para drejt procesit të integrimit europian, po bëjmë këtë, po bëjmë atë. 
Kjo është një farsë, sepse shërbimi duhet të ishte i mbështetur, sepse fjalët që kanë thënë kolegët, në Komisionin për Politikën e Jashtme, nga të gjitha krahët e politikës, duhet të përktheheshin këtu në letra, sepse sot unë duhet të dëgjoja nga kolegët që kanë qenë në qeveri deri në ditët e para të shtatorit, të thoshin se ne kemi një emergjencë kombëtare, sepse Komisioni Europian ka dhënë një rekomandim për statusin dhe ne i kërkojmë kësaj qeverie të forcojë shërbimin, të shtojë buxhetin, sidomos për vendet kyç të BE-së, ku vendimmarrja e tyre në këtë proces është shumë e rëndësishme. Jo. Me keqardhje, nga ministra që kanë qëndruar 8 vjet në pushtet, që kanë provuar pozicionet më të rëndësishme publike, dëgjova fjalën chat, evokime historish, banditë, tritol, u fol këtu edhe për ekspertiza të ndryshme se si mund të përdoret tritoli etj. Ne e kemi parë Gërdecin, e dimë që jeni më ekspertë se ne në këtë drejtim, por nuk qëndron këtu çështja. Çështja është si ta përmirësojmë dhe ta kthejmë buxhetin në një instrument, që, në fakt, i shërben zhvillimit ekonomik të vendit. 

Po them edhe dy-tri gjëra të tjera, se janë shumë të rëndësishme. Këtu u fol për fasada dhe për zyra. Në këtë sallë ka gra dhe burra të nderuar, të cilët kanë qenë ministra dhe kanë bërë një punë shumë të mirë. Po ju flas për Ministrinë e Punëve të Jashtme, që është lënë në një gjendje, e cila është pak të thuhet e turpshme, nga pikëpamja e infrastrukturës. Po ju flas për misionin tonë në New York. Në rast se në vitin 1985, ku Shqipëria nuk ishte asgjëkund në marrëdhëniet ndërkombëtare, shteti i Enver Hoxhës arriti të blinte një godinë në Manhatan, sot ajo godinë po rrënohet. Po ju flas për ambasadën tonë në Shtetet e Bashkuara të Amerikës në Washington DC, po rrënohet, ku ujërat e zeza po e mbysin këtë ambasadë. A na nderon kjo ne? Kjo nuk nderon asnjë nga ne. Nuk po ju flas për të gjitha katet e Ministrisë së Punëve të Jashtme, por hajdeni t’i shihni. Këtu ka ministra, kolegë, që e kanë lënë detyrën të cilët kanë bërë hidromasazhe dhe apartamente në zyrat e tyre. Ky është një ekzagjerim. Të paktën një pjesë e këtyre fondeve të kishin shkuar për të ndërtuar institucionet. Nuk i duam as godinat. Atëherë po ju them për sigurinë e informacionit, jemi një vend anëtar i NATO-s dhe kemi derdhur jo pak djersë për të qenë vend anëtar i NATO-s. Keni bërë reforma, kanë bërë reforma qeveritë që nga viti 1992 për të qenë vend anëtar i NATO-s. Hajdeni t’i shikojmë një e nga një misionet tona sot, për sa i përket sigurisë së informacionit, për sa i përket sigurisë së banesës. Nuk duam të shohim këtë, hajdeni të shohim jetën e diplomatit shqiptar. Për këtë dua që të diskutojmë. E dini ju se bashkëshortët ose bashkëshortet e diplomatëve shqiptarë janë të vetmit që sot për sot ky shtet nuk u paguan sigurimet shoqërore? E dimë ne që ky është i vetmi vend në Europë, që nuk i paguan asnjë lloj kontributi për shkollë fëmijës së diplomatit? Nuk e dimë. Pra, duhet ta mësojmë e ta themi, të heqim dorë nga konvikti dhe të fillojmë të paraqesim alternativa të qarta se çfarë do të bëjmë me këtë shërbim, se çfarë do të bëjmë me sigurinë e informacionit, se çfarë do të bëjmë me infrastrukturën, se si do ta modernizojmë këtë shërbim, se çfarë do të bëjmë me meritokracinë në këtë shërbim, dhe se si duhet t’i alokonim fondet. Unë do të isha shumë i hapur që ne të kemi një debat të tillë. 

Unë u bëj apel të gjithë deputetëve në këtë sallë që, kur të vijnë të diskutojnë buxhetin e nëntorit në këtë sallë, do të isha shumë i lumtur në qoftë se do të merrja një mbështetje të plotë për të adresuar ose për të filluar për të adresuar një e nga një këto çështje, që nuk kanë të bëjnë me këtë qeveri, nuk kanë të bëjnë ndoshta as me qeverinë që iku, por janë fenomene dhe plagë të tranzicionit që duhet të marrin fund.

Faleminderit!

Ilir Meta - Faleminderit!

Fjalën e ka zoti Shehi.

Dashamir Shehi - Të nderuar kolegë, 

Këtu në këtë sallë kemi filluar një diskutim të gjatë, që paradite, dhe shpresoj që ai të mbarojë para darkës. Ideja kryesore është nëse qëndron ose jo ky akt normativ i propozuar nga qeveria. A është i domosdoshëm ky akt? Sigurisht që kjo maxhorancë e ka numrin për miratim, por unë gjykoj se ky është një debat principi dhe një gur prove për një qeveri të re. Ekonomia e Shqipërisë është në vështirësi, këtë e dimë të gjithë dhe nuk është e nevojshme ta theksojmë e ritheksojmë, ta ekzagjerojmë nga kjo tribunë, sepse po krijojmë realisht idenë e një gogoli që nuk është. Sigurisht që ky vit ka vështirësi, viti që ka qenë përpara ka pasur vështirësi, por dhe në vitet e ardhshme ekonomia e Shqipërisë gjithnjë do të ketë vështirësi. Trendi i 3-4 vjetëve të fundit, nën efektin edhe të krizës ndërkombëtare, ka qenë në rënie për treguesit makroekonomikë, këtë e dimë, dhe për këtë nuk është e nevojshme të mbahen fjalime me kaq patos. Për Shqipërinë, kjo krizë, nuk dua të bëj këtu Kasandrën, mund të vazhdojë edhe më tej. Unë uroj të mos vazhdojë kjo krizë dhe me këto që propozon qeveria të kemi realisht një ngjitje, të paktën siç janë parashikimet. Domethënë, ne jemi përpara një fakti të kryer që është e kotë ta ekzagjerojmë këtë lloj situate, e cila është shumë e vështirë; do t’ia bëjmë të vështirë biznesit që do t’i dalë përpara, kreditorëve të huaj dhe vetë qeverisë. Domethënë, sa më shumë e theksojmë dhe i ekzagjerojmë këto aspekte negative që ka sot ky proces, që i dimë të gjithë (nuk jam kundër asaj që të mos merren në konsideratë këto probleme dhe të shikojmë përpara duke i korrigjuar), por, në qoftë se do vazhdojmë të themi se këtu është bërë qameti, unë u kujtoj kolegëve të vjetër këtu se ne kemi kaluar minimalisht nja 4 situata të tilla edhe më të vështira. Megjithatë, janë kaluar, falë një lloj sipërmarrjeje kapaciteti që ka ekonomia, individi shqiptar, falë dhe një lloj inventive që kemi pasur këtu, si të gjithë shqiptarët në përgjithësi. 

Vjet u fol se do të mbyllej ekonomia me 3,4%. Ra në 1,9% Sivjet kemi një debat nëse do të shkojë 1,9% ose 2%, siç thotë edhe ish-ministri i Financave, ose 1,1% siç thotë ministri i ri i Financave. Unë po i bie në mes, pak katundarçe, po them se ka për të qenë 1,5%. Sigurisht, kjo nuk është një shifër për t’u mburrur për realitetin shqiptar, por nuk është edhe për të qarë, sepse sot gjysma e Europës është në recesion. Në qoftë se duam ta shikojmë realitetin ashtu siç është, ne do të themi se 1,5% është një shifër e dobët për një ekonomi të dobët dhe për një vend që do të shikojë përpara. Por kjo tregon se ekonomia shqiptare, në fund të fundit, ka rezistuar. 

Tani do të flas për pjesën tjetër, se si është administruar ky 1,5%, çfarë të ardhurash ka sjellë dhe çfarë shpenzimesh janë bërë. Sigurisht, për këtë vit që jemi, ka qenë një vit elektoral, ka pasur ekzagjerimet e veta, shpërdorimet e veta dhe kjo nuk po them se është normale. Do të ishte normale kur këto gjëra të mos kishin ndodhur, por në një realitet shqiptar dhe informal unë gjykoj se nuk ka ndodhur ndonjë hata që s’e kemi parë edhe herë të tjera. A është i nevojshëm akti normativ në këtë lloj situate? Vërjani emrin si të doni, akt normativ, rishikim të buxhetit, siç është bërë rëndom, fatkeqësisht, 8-9 vjetët e fundit po nga kjo sallë, me të njëjtat debate nga të dyja palët. Unë do të miratoja një akt normativ për nevojat imediate që ka kjo qeveri dhe ekonomia shqiptare për të mbushur boshllëqet e veta. A do ta miratoja këtë shifër? Jo. Unë gjykoj se kjo qeveri nuk ka nevojë për 400 milionë, por për 250 milionë dhe do të ishin plotësisht të mjaftueshme, si dhe do t’i rialokoja nëpër sektorë të tjerë. 
Këtu ka nevojë për shpenzime të domosdoshme, i përmendën dhe ministrat, nuk ka nevojë të na i përmendin përsëri, sepse jemi njerëz që jetojmë në këtë realitet dhe e dimë fare mirë se disa shërbime janë të domosdoshme, e dimë fare mirë se 9 miliardë janë për t’u shlyer në disa shërbime, të cilat i duan paratë që nesër. Qeveria e vjetër thotë se janë 7,6 miliardë borxhe, po themi se qenkan 9 miliardë. 40% i 400 milionëshit është kërkuar për t’i vënë një lloj grasoje këtij lloj mekanizmi, që gjithnjë që bën zhurmë populli thotë: “Çdo këpucë e re të vret”! Dhe ky buxhet, me vështirësitë që ka, sigurisht, e kësaj qeverie nuk i rri për së mbari dhe për kollaj ka zgjedhur një rrugë e cila është e lehtë. E para, këtu duhet të ishte marrë gjysma e këtyre parave dhe ky Parlament duhet ta miratonte me unanimitet, se disa shërbime të domosdoshme duhen miratuar patjetër, por që ta lëshojmë dorën, që ta kemi më të lehtë dhe të parashikojmë se mund të mos mblidhen paratë në administratë nga tatimet dhe taksat, kjo nuk është e këndshme. 

E dyta, që të përkeqësojmë disa tregues makro, që vitin tjetër ta fillojmë më kollaj, dhe kjo nuk është fort e këndshme. Fjala “e këndshme” është si punë për lulet, por, kur bëhet fjalë për ekonominë, kjo është e dhimbshme dhe kjo lloj dhimbjeje do të fillojë të shfaqet vitin tjetër. 

Akti normativ do të kalojë sot në darkë, kjo qeveri do t’i ketë këto 400 milionë, 250 milionë do t’i prishë për ato që janë të domosdoshme, ndërsa 150 milionë do t’ia hedhë si vaj këtij ingranazhi që nuk funksionon. Dhe në vend që të rregullojmë ingranazhin, kemi për të shtuar lubrifikantin. Ky nuk më duket një administrim i drejtë i parave publike. 

Përtej kësaj që do të ndodhë sot në darkë, se ky akt normativ do të miratohet, çfarë do të sugjeroja? Kujt i trembem unë? Këtu u fol për një borxh të përgjithshëm, i cili është ndaj kompanive, e theksoi dhe Kryeministri, janë 100 milionë, unë e dija për 130 milionë. Për TVSH-në kemi rreth 130 milionë, për spitalet 30 milionë dhe disa shpenzime të tjera me radhë, të cilat këta i kanë rrumbullakosur rreth 500 milionë. Sigurisht, kjo është një shifër shumë e madhe. Po të ishte për mua, një pjesë e parave të këtij akti, le ta çonin te 400 milionëshi, le të shkojë për të shlyer një pjesë të këtyre borxheve dhe vitin tjetër të fillohej jo me këtë barrë të madhe 500 milionë, dhe jo me këtë shpresë të madhe se do të negociohet me FMN-në dhe me Bankën Botërore, se do të shlyhen me një këst në një ditë. Unë, nga eksperienca që kam, kam frikë se nuk ka për të ndodhur. Kjo nuk është aq e kollajshme të marrësh nga banka të ndryshme me miratimin e fondit 500 milionë me një dorë loan sample, sepse na paskan ngel borxh shqiptarët. Kjo është një punë e ngatërruar. Kështu, unë do të kisha preferuar që një pjesë të borxhit ta lanim e ta merrnim përsipër ne si shqiptarë që tani, që vitin tjetër të hynim me një këmbë më të lehtë te buxheti i vitit 2014 dhe ta lanim këtë borxh brenda atij buxheti, se do të ketë një buxhet investimesh edhe për vitin që vjen. Në qoftë se këtu thuhet se vitin që vjen do ta kemi 400-500 milionë buxhetin e investimeve, ku gjysma do të shkojë të lajë borxhet e shkuara, atëherë për vitin që vjen do të bëhemi gati që 200 milionë, s’ka si të jetë më tepër.

Kështu që nga kjo pikëpamje do të thosha se do të jemi këtu shumë shpejt, brenda një muaji. Po vjen debati për buxhetin e vitit 2014 dhe do të thosha se kjo skemë, që ka zgjedhur sot qeveria, është paksa akrobaci e madhe ndërkombëtare, është relativisht e rrezikshme. Nuk dua të tremb asnjë nga ata që kanë hapur veshët dhe presin kur do të marrin paratë, por i siguroj për një gjë se brenda këtij viti nuk i marrin dot, se këtu nuk ka gjë. Absolutisht. Kjo punë do të shkojë 6 muaj derisa të përllogaritet se sa para u ka shteti shqiptar borxh këtyre.

Por do të thosha edhe diçka tjetër: është detyrim i kësaj qeverie dhe i buxhetit të shtetit të mbledhë 500-600 milionë dollarë borxh, që këto kompani shqiptare, biznesi shqiptar, madje edhe disa institucione shqiptare i kanë fiskut shqiptar. Askush nuk e ka përmendur këtë. Siç kemi detyrimin si shtet t’u kthejmë një më një paratë privatëve, kemi edhe detyrën të shkojmë e të mbledhim paratë tek ata që i kanë borxh shtetit. Janë gati 500-600 milionë dollarë që biznesi i ka borxh shtetit shqiptar dhe për këtë taksambledhësit shqiptarë duhet të shtrëngojnë dorën. Të mos bëhen kaq burra të mirë, siç janë bërë deri më sot dhe të shkojnë t’i mbledhin këto para, se ditën që do të mblidhen këto para, shumë nga këto muhabete për borxhet që kemi nuk do të duken më kaq dramatike.

E theksoj edhe një herë, se jam për miratimin bashkërisht të çdo lloj dokumenti, që mbështet cilëndo qeveri në vështirësi, por, sigurisht që nuk mbështes një dokument, i cili gjysmën e parave e konsideron me shejtanllëk si mënyrën më të lehtë për buxhetin e vitit 2014 dhe nuk mendon ta mbyllë sa më mirë këtë vit që kemi në dorë, me gjithë vështirësitë që ka.

Faleminderit!

Ilir Meta – Faleminderit, zoti Shehi!

Fjalën e ka zoti Flamur Noka.

Flamur Noka – Të nderuar kolegë deputetë,

Brendia e këtij akti normativ, që na serviret sot, nuk dëshmon asgjë tjetër përveçse atë që PD-ja dhe kjo opozitë kishte paralajmëruar në seancën e parë, që kjo qeveri është tërësisht kaotike, që kjo qeveri është pa program, pa alternativë dhe kjo qeveri do të riskojë shumë për të rrezikuar stabilitetin e ekonomisë së këtij vendi.

Shumëkush që, natyrisht, mund ta kishte parë atë seancë në televizor, hartimin tuaj e kishte parë me kopertinë të bukur, të ngjyrosur bukur dhe mund të na ketë paragjykuar neve në atë debat, mund t’u jemi dukur shumë agresivë, mund t’u jemi dukur se e kemi nisur në mënyrë jo fort paqësore që ditën e parë, por sot, pas këtij akti, pas këtij debati, sigurisht, besoj se nuk ka më paqartësi se ai debat yni ishte paralajmërim i qartë se hartimi që na u servir këtu si një program nuk ishte as më shumë dhe as më pak, por çelja e siparit të kohës së rrënimit dhe se sot shqiptarët kanë filluar të qeverisen nga qeveria e rrënimit.

Kur ish-Kryeministri Berisha u kujtoi këtu se premtimet e zotit Rama në fushatë ishin premtime alla-Papanderu dhe që kryetari juaj po përgatitej t’i ofronte vendit të njëjtin fat që i ofroi Greqisë Papandreu, shumë nga ju, të dashur kolegë socialistë, reaguat në mënyra të ndryshme. Në atë kohë ishte krejt normale, pasi shumë prej jush nuk e dinin se ç’bluante në kokë kryetari juaj dhe se, gjithashtu, kishit ardhur me shpirt dhe me dëshirë për të kontribuar për forcimin e shtetit dhe zhvillimin e mëtejshëm të tij.

Asnjë muaj nuk ka kaluar dhe gjysma juaj nuk mendon më njëlloj si para një muaji dhe për këtë jam i bindur. Prisni dhe shumë shpejt më shumë se gjysma juaj do të shikojë edhe më keq, edhe më shumë.

Të nderuar kolegë, jo vetëm akti normativ duket që është hapi i parë i asaj që paralajmëruam, por hapi i parë i një qeverisjeje alla-Papanderu është larja e duarve nga premtimet elektorale. Por që Papanderu shqiptar të mundësonte që në sy të opinionit ta kishte më të lehtë larjen e duarve nga premtimet e bujshme me të cilat ai gënjeu shqiptarët, duhej që fillimisht t’u binte daulleve të krizës, të falimentimit të financave të vendit. Kjo përpjekje nisi që në datën 24 qershor dhe në vazhdim.

E filloi me mohimin e gjithçkaje që është arritur në këto vite, jo vetëm në 8 vjetët e qeverisjes sonë, por në 23 vjet. Ndërkohë që shqiptarët jetojnë këtu, prekin ndryshimet, prekin zhvillimet, prekin çdo gjë që është bërë dhe arritur.

Është muaji i katërt që Papanderu shqiptar kudo ku ka shkelur, para çdo kamere ka formuluar vetëm termin “krizë ekonomike”, “kolaps financiar” dhe nevojë për të filluar nga vitit zero, artikulim tërësisht i qëllimshëm.

Të artikuluara në opozitë këto nuk ishin ndonjë gjë e madhe, pasi ishin thjesht dëshira të kryetarit tuaj, por të artikuluara në cilësinë e Kryeministrit janë një ogur shumë i keq për të ardhmen që i pret shqiptarët, megjithëse nuk kanë asnjë lidhje me realitetin e trashëguar. 

Fakti që Shqipëria nuk trashëgoi krizë nuk është se e themi ne, sepse këtu, në këtë Parlament, në vitet e qeverisjes së Kryeministrit Berisha kemi miratuar buxhete shtesë. Qeveria e mëparshme mundësoi që ekonomia e vendit të përballojë krizën globale. Këtë fakt e thonë edhe ndërkombëtarët. Shikoni raport-progresin e vitit 2013, që cilëson se Shqipëria ka vazhduar të ruajë qëndrueshmërinë makroekonomike. Shikoni se ç’thotë raportuesi në bordin e FMN-së për Shqipërinë, ministri italian, zoti Sakomani, i cili deklaron se rritja ekonomike për vitin 2013 pritet të jetë afërsisht 2%, papunësia 12.8% dhe borxhi 64% i PBB-së. 

Këtë gjë tashmë e thotë me shkrim dhe jo me gojë edhe qeveria juaj, edhe Kryeministri juaj dhe e paraqet në këtë relacion të aktit normativ. Pra, edhe vetë zoti Rama e ka pranuar që ka rritje ekonomike pozitive në këtë vend; 1.6%, 1.9% është tjetër gjë, por ka rritje ekonomike. Edhe vetë zoti Rama i ka gëlltitur të gjithë ato deklarata për 1 milion të papunët në Shqipëri, sepse në shifra e ka firmosur dhe e ka shkruar që papunësia në këtë vend është 12.8%-13%. Pra, janë rreth 142 mijë të papunë. E keni firmosur po ju.

Pra, duket qartë se edhe çështja e borxhit publik, që është relatuar 64% dhe jo mbi 100%, siç thoshit deri ditën që erdhët në pushtet. Edhe kjo tregon se keni filluar t’i tërhiqni mbrapsht të gjitha gënjeshtrat, të gjitha sharjet dhe shpifjet, sepse këtu në qeverisje duhet medoemos t’u referohesh fakteve.

Edhe kjo, të nderuar zotërinj, nuk tregon as më shumë e as më pak, vetëm se kjo qeveri është përpjekur vazhdimisht me tymnajë dhe me shashka të gjejë pretekst për të marrë borxh, pretekst për të rishikuar buxhetin. Cili është preteksti që ju keni gjetur? Ju thoni se nuk ka realizim të ardhurash. Sigurisht, ju akuzoni se ne ju lamë të ardhurat në shifrën 93%, ose 16 miliardë lekë më pak se plani, megjithëse, në fakt, janë 13 miliardë lekë. Keni thënë se ju do të kishit performancë tatimore dhe doganore të shkëlqyer. Ja ku e keni, pse s’e bëni!

Kur ikët nga pushteti në vitin 2005, nuk na e latë 93% realizimin e të ardhurave, por 88% dhe ne, megjithëse përgjysmuam të gjitha taksat, arritëm që për 4 muajt e fundit të mundësojmë 127% realizimin e të ardhurave. Pra, ne jo vetëm mbushëm gropën që latë ju, por edhe e tejkaluam.

Ju jeni mburrur. Pse nuk e pasqyroni këtë, që të realizoni të ardhurat dhe ta mbushni këtë gropë me performancën tuaj? Ka shumë arsye përse ju nuk e bëni këtë punë.

Megjithatë po e marrim të mirëqenë se nuk mund ta bëni dhe do të merrni borxh. Përse nuk merrni borxh për investime? Këtu ka një vendim që borxhi në këtë vend, dhe kjo ka qenë praktika e 8 vjetëve të kaluar, merret vetëm për investime dhe jo për shpenzime. Ju keni marrë borxh vetëm për shpenzime, sepse investimet, edhe në raport me ato që kishim planifikuar ne, i keni ulur 7 miliardë lekë.

Të më falni, të nderuar kolegë deputetë të maxhorancës, por është edhe qesharake kjo gjë, sepse sot e kemi ndjekur gjithë ditën njëri-tjetrin. Para një viti ishit po ju të gjithë që çoheshit këtu dhe bërtisnit me të madhe se nuk mund të merret borxh, bërtisnit me të madhe se borxhi është rrezik për ekonominë, që rritja e borxhit po falimenton ekonominë, marrjen e borxhit e bën një qeveri antikombëtare etj.,etj. Ndërkohë, ne merrnim borxh për investime.

Ndërsa sot po ju vini këtu, të detyruar, sigurisht, dhe referoni, lexoni hartime për të mbrojtur marrjen e borxhit. Të paktën, duhet të ishit ndërruar, ata që folën vitin e kaluar nuk duhej të flisnin sot, sepse s’është normale edhe për ju që të dilni sot, të mbroni me po të njëjtin zjarr marrjen e borxhit, kur keni qenë po ju që s’keni lënë gjë pa thënë kundër marrjes së borxhit. Megjithatë, kjo është çështja juaj.

Atëherë, kur borxhi dihet që është 13 miliardë lekë, pse nuk merrni 15, 20 miliardë lekë, por merrni 40 miliardë lekë borxh? Këtë, të paktën, keni për detyrë ta sqaroni, sepse, siç e thashë, edhe investimet i keni ulur.

Kjo ka një shpjegim tjetër, të nderuar zotërinj, ju po bëni ekzaktësisht atë që ne kishim paralajmëruar më parë, po merrni borxh jashtë nevojave reale që ka kjo qeveri, sepse ju keni qëllim të rrisni shpenzimet e kësaj qeverie. Ju keni ndërmend të realizoni atë që kemi thënë ne, që kjo do të jetë qeveria më e kushtueshme që ka pasur ky vend në 23 vjet demokraci. Ju po merrni borxh, sepse nuk përballoni dot krijimin e administratës shtesë të ministrive tuaja të reja. Ju po merrni borxh, sepse ju e dini se fshesa juaj politike në administratë do të ketë kosto, sepse ministrat heqin me ligj dhe pa ligj, kryesisht pa ligj, dhe do të paguani dy administrata, ndaj thelloni borxhin.

Ju keni edhe një arsye tjetër. Dyshja që ju qeveris ka për të paguar edhe paratë që janë shpenzuar në fushatë, paratë që u shpenzuan për të blerë votat, dhe janë shumë para. Ata klientë të qeverisë që dhanë para për të blerë votat, sot kërkojnë haraçin dhe nuk kërkojnë aq sa dhanë, kërkojnë 2-3-fish. Kjo është arsyeja pse ju nuk keni parashikuar në tatime dhe dogana rritje të mbledhjes së të ardhurave, sepse keni lënë hapësirë për klientët tuaj, që t’i bien derës së doganës dhe tatimeve me shqelm, ta gjejnë jo të hapur, por të shqyer. Kjo pra është edhe një arsye shumë e madhe, sepse paguani taksën e atyre që ju kanë ndihmuar.

Ju po merrni borxh se, përpos qëllimit për të krijuar idenë e krizës, doni që me këtë akt t’i paraprini mbajtjes së të vetmit premtim që keni dhënë, rritjes së taksave. Duke krijuar idenë e krizës, idenë e falimentimit financiar, ju doni të rrisni taksat sipas premtimit që keni dhënë. Mjerë biznesi ç’ka për të vuajtur nga kjo administrata juaj dhe nga kjo politika juaj qeverisëse! Ky është një paralajmërim shumë i fortë për kamxhikun që do t’i fshikulloni shumë shpejt në kurriz biznesit.

Ky akt është edhe çelja e siparit të rrënimit ekonomik të vendit, pasi shenjat i ka dhënë që në fushatë Papanderu shqiptar. Fakti që shqiptarët do të vuajnë rrënimin, kjo duket dhe po ju troket në derë.

Si përfundim, më lejoni t’ju them se ajo që u servir me shumë bujë dhe megalomani si një rilindje, po nis qartësisht dhe qeveria e rilindjes që nga sot meriton të quhet qeveria e rrënimit. Zoti i ruajt shqiptarët nga qeveria juaj!

Faleminderit!

Ilir Meta – Fjalën e ka deputeti Ervin Koçi.

Ervin Koçi – Faleminderit, zoti Kryetar!

Të nderuar kolegë deputetë,

Në debatin që po zhvillojmë sot për ndryshimet në buxhetin e shtetit, pushteti i djeshëm dhe opozita e sotme vazhdon me të njëjtën filozofi në komunikimin me publikun. Flasin për urrejtje imagjinare 8-vjeçare, me idenë se mbase mbetet diçka nga ato që kanë thënë e thonë për të deformuar të vërtetën te publiku.

Këta ende nuk e besojnë se arsyeja kryesore e revoltës qytetare me votë në 23 qershor ishte kriza ekonomike dhe varfëria, që preku çdo familje të zakonshme, si pasojë e dështimit spektakolar të qeverisjes për 8 vjet, si pasojë e korrupsionit që kapi çdo qelizë në administratën publike, si pasojë e një administrate të paaftë dhe nepotike. Atë që bënin dje, atë po bëjnë edhe sot. Asnjë reflektim nga vota popullore. Vazhdon e njëjta melodi, e njëjta gjuhë dhe të njëjtat fjalë.

Po citoj disa shprehje që janë bërë hite politike nga qeveria që shkoi: “Për nga rritja e mirëqenies jemi të dytët pas Gjermanisë”. “Kemi dyfishuar të ardhurat për 8 vjet, edhe pse kemi përgjysmuar taksat”. “Kemi rritjen ekonomike më të madhe apo ekonominë më të fortë në Europë”. Sot kanë hedhur shprehjen e re: “Qeveria e re brenda një dite rriti borxhin me 6% për luksin e vet”. Realiteti ekonomik dhe shifrat financiare flasin krejt ndryshe.

Akti i sotëm normativ nuk bën gjë tjetër, veç transparencës së situatës financiare të trashëguar nga qeverisja e shkuar. Me aktin normativ “Për buxhetin e vitit 2013”, ne thjesht po certifikojmë llogaritë financiare që pushteti i kaluar ka arritur të realizojë për 9 muaj, për periudhën janar-shtator. Me këtë akt ne po certifikojmë të ardhurat, që janë 4 % më të ulëta se viti 2012. Të ardhurat doganore e tatimore janë më të ulëta edhe se viti 2010. Performanca e mbledhjes së të ardhurave është jashtëzakonisht e dobët, vetëm 23,6 % e GDP-së. Ky është niveli më i ulët i mbledhjes së tyre që nga viti 1997.

Sipas pushtetit që iku, rënia e të ardhurave është më shumë arritje sesa normalitet. Me këtë akt ne po certifikojmë shpenzimet për 9-mujorin, kur, krahasuar me të njëjtën periudhë të vitit të mëparshëm, janë 27 miliardë lekë më shumë ose 9,2% më të larta. Rritja e shpenzimeve në kohë krize për qeverinë e shkuar paska qenë normalitet. Sot ne po certifikojmë borxhin publik, që është më i lartë sesa deklaronte qeveria e ikur, madje më i lartë se parashikimet tona kur ishim në opozitë. Shifra tregon se borxhi publik po shkon 69%, pa përfshirë këtu detyrimet që shteti i ka biznesit. Në 4 vjetët e fundit, qeveria që iku ndërhyri në buxhet me akte normative. Për ta kjo përbënte normalitet. Sot aktin normativ me të cilin qeveria po ndërhyn për të përballuar shërbimet bazë të shtetit, pasi brenda 9 muajve, vetë kjo qeveri ezauroi të gjitha hapësirat e lejuara për të marrë hua sipas buxhetit të vitit 2012, e quajnë anormalitet. Qeveria e re nuk është duke marrë borxh të ri, përkundrazi, është duke u njohur dhe duke pranuar situatën e krijuar nga qeverisja e mëparshme, duke marrë përsipër pagesën e detyrimeve të qeverisë së re. 

Të nderuar kolegë, opozita sot po merret me shifra dhe analizën e të ardhurave e bën gjithmonë me planifikimin. Shumë mirë, por si e ka bërë qeveria që iku planifikimin e këtij viti? Kjo është shumë interesante. Plani i të ardhurave për 8-mujorin është rritur vetëm 3,5 % krahasuar me të njëjtën periudhë të vitit 2012, afërsisht sa parashikohet rritja ekonomike. Për 4 muajt e mbetur, qeverisë së re, pra muajt shtator-dhjetor, i ka bërë një planifikim të ardhurash me rritje 20% krahasuar me vitin 2012. Për vete rritjen e planifikuar të të ardhurave e kanë parashikuar 3,5% , për qeverinë e re 20%. Tani bëjnë politikë me këto shifra, duke u marrë me planifikimin. Ky keqplanifikimin është një skenar keqdashës. Ministri i Financave duhet të investigojë për këtë veprim që ka deformuar parametrat makro-ekonomikë të vendit dhe sot jemi në këtë situatë emergjence. 

E dhëna e dytë, që opozita vazhdon të deklarojë, është se qeveria po shpenzon 90 milionë dollarë për luks gjatë këtyre katër muaj. Deri tani vetëm fjalë. Nuk keni ardhur këtu të thoni një shpenzim luksi, sepse, realisht, nuk ka. Çdo shpenzim i tillë, që ju keni parashikuar në projektbuxhetin tuaj, është shkurtuar. E kundërta është e vërtetë. Qeveria që iku ka shpenzuar për luks miliona dollarë, edhe pse buxheti ishte në krizë. Vetë ministri i Financave, që ka përgjegjësinë kryesore për financat publike, në këto kohë krize ka shpenzuar 1 milion dollarë për luksin e disa zërave në ministrinë e tij. Ish-kryetarja e Kuvendit ka bërë eParlament, duke e kthyer këtë në një sallë lojërash fati, duke shpenzuar para publike të kota, kur mund të shkonin për projekte në ndihmë të shtresave në nevojë. Nëse vërtet opozita kërkon të ulë shpenzimet, le të na sugjerojë çfarë të ulim, të ulim fondin e pagave, të ulim fondin e pensioneve, të ulim pagesat e paaftësisë apo të ulim shpenzimet e nevojshme, që janë shërbime bazë për funksionimin e shtetit. 

Njëkohësisht, opozita deklaron se për 8 vjet ka dyfishuar të ardhurat. Në vitin 2005 të ardhurat kanë qenë 2 miliardë dollarë. Sot janë 3,2 miliardë dollarë. Kush di të pjesëtojë, e nxjerr saktë shifrën, që rritja nominale është vetëm 60% për 8 vjet. Po të zbresim nga kjo rritje efektet e dyfishimit të çmimeve të produkteve në bursë, efektet e kursit të këmbimit, efektet që kanë ndryshimet në barrën fiskale, efektin e rritjes ekonomike dhe inflatorit, do të dalë qartë masakra financiare e bërë për 8 vjet në administrimin e të ardhurave. Sot këta flasin për suksese.

Në dhjetor të vitit të kaluar, kur u diskutua buxheti i vitit 2013, atëherë ne në opozitë, ju kemi deklaruar këtu në parlament se keni parashikuar një situatë tejet optimiste të treguesve makro-ekonomikë dhe fiskalë. Ju kemi kërkuar që buxheti të mbështetej në parashikimet e Fondit Monetar Ndërkombëtar. Ju nuk pranuat dhe ja ku jemi për fajin tuaj. 

Buxheti fillestar i vitit 2013 bazohej në rritjen reale të ekonomisë, në nivelin 3,1 % të produktit të brendshëm bruto. Në fakt, jemi në raportin 1,2 %. E gjitha kjo bën që sot të rritet borxhi publik, të rritet kostoja e borxheve publike, duke sjellë çekuilibrim të parametrave makro-ekonomikë. Çdo qytetar e kupton çfarë është normaliteti dhe çfarë është anormaliteti; kush përfaqëson evazionin financiar dhe kush shtetin; kush përfaqëson krizën dhe kush shpresën; kush përfaqëson të shkuarën dhe kush të ardhmen.

Ndryshimi sapo ka filluar. Bllokimi i lojërave të fatit, që ushtronin aktivitet të paligjshëm dhe që ishte kthyer në një makth për shoqërinë shqiptare, është një fillim premtues. Janë bllokuar shumë subjekte dhe janë proceduar penalisht rreth 500. Deri tani kjo është vetëm maja e ajsbergut. Gjithë ky sektor, si një organizim kriminal, drejtohej nga segmente shtetërore, për të fituar miliona euro në kurriz të publikut. Ministritë e linjës, ajo e Brendshme dhe e Financave duhet të investigojnë dhe të gjejnë si funksiononte ky treg, cilët ishin pushtetarët që bënin këtë biznes kriminal dhe ku shkonin ryshfetet. Nuk është çudi që nga hetimi do të dalin ministra të qeverisë së ikur apo edhe të afërm të familjes së larguar nga pushteti, që marrin qindra mijëra euro në muaj. Atëherë, vërtet marrëzia do të marrë fund. Madje, do të shpëtojmë edhe nga disa që flasin marrëzira në parlament.

Të nderuar deputetë, pushteti 8-vjeçar e la vendin në një gjendje kritike. Sot parlamenti, nëpërmjet miratimit të këtij akti, po përpiqet të sistemojë, sado pak, çrregullimet financiare të krijuara ndër vite nga papërgjegjshmëria e atyre që ikën.

Ndryshimet e parashikuara në buxhetin e vitit 2013 e bëjnë transparente situatën makro-ekonomike e fiskale të vendit. Transparenca e situatës financiare do të ndikojë në parashikimin më realist të treguesve makro-ekonomikë e fiskalë për projektbuxhetin e vitit 2014, i cili vjen muajin tjetër.

Unë mbështes fjalën e ministrit të Financave, që praktika e akteve normative për ndryshime në buxhet nuk do të përdoret më. Precedenti negativ i krijuar nga qeveria e mëparshme sjell disiplinimin e financave publike, prandaj unë ftoj deputetët ta votojmë këtë akt normativ.

Faleminderit!

Ilir Meta – Faleminderit, zoti Koçi!

Urdhëroni, zoti Mima! 

Florjon Mima – Faleminderit, zoti Kryetar i Kuvendit!

Të nderuar kolegë deputetë,

Zoti Kryeministër, fjala juaj si qeveri është “puna”. Këtë thatë në seancën e lumturimit si Kryeministër. Ndërsa puna jonë si opozitë është fjala, apo jo? Më vonë, kur ne folëm, ju i quajtët fjalët e deputetëve të opozitës këngë dhe ligjërime. Kuptohet, me pak qesëndi, sepse për thumba jeni i pari ndër socialistë. Ne, me modesti, do të vazhdojmë të ligjërojmë e këndojmë, sepse në këtë mënyrë përmbushim misionin tonë për të cilin jemi votuar nga rreth 700 000 shqiptarë, të cilët kanë nevojë të kuptojnë më mirë se çfarë po ndodh dhe çfarë do të ndodhë me paratë që ata paguajnë në arkën e tyre të përbashkët, me punët dhe shërbimet publike dhe me çdo gjë tjetër që paguhet nga kjo arkë e përbashkët.

E bëj këtë edhe për ata 1 milion shqiptarë, të cilët besuan se Meta-Rama do të ishte një dyshe më e mirë për të menaxhuar paratë e tyre, për të rritur punësimin, për të bërë legalizimet dhe shëndetësinë falas, për të hequr taksat për 95% të tyre, për të ulur borxhin dhe luftuar krimin, për të rilindur arsimin, kulturën, sportin, bujqësinë, diplomacinë, transportin, energjetikën dhe administrimin e territorit, turizmin dhe gjithçka tjetër, që, me demek, paskësh vdekur në këtë vend e ju do ta risillnit në jetë, do ta rilindnit. Në qoftë rilindja si kjo që po shohim të ndodhë sot me financat publike, atëherë shumë shpejt gjithkush do të ketë të drejtë të thotë: “Ishim me mirë kur ishim të pa rilindur, domethënë të vdekur”. Gjithkush do të ketë të drejtë të kërkojë ta çoni atje ku ishte, sepse, të paktën, në atë botën, sipas jush të të vdekurve, i rritej rroga apo pensioni çdo vit, i shtroheshin rrugët dhe ndërtoheshin shkolla e spitale. Kishte punë dhe energjia e uji mungonin gjithnjë e më pak. Në atë botë kryheshin reforma, kishte strategji dhe vendi ecte i sigurt drejt stacionit fundor europian.

Sot, rilindja juaj po u hedh një thes të rëndë në shpinë financave, ashtu të brishta, shqiptare. Them të brishta, pasi edhe pse ishin ngritur mbi parime të drejta, edhe pse ishin dizajnuar sipas modeleve më të mira europiane, përsëri, për sa kohë vendi ishte i rrethuar me vende në krizë, për sa kohë tatimpaguesi shqiptar nuk ishte ai europian, për sa kohë që të gjitha agjencitë shpenzuese kishin nevoja shumë më të mëdha se aproprijimet vjetore, gjithmonë kemi qenë të bindur se financat publike shqiptare nuk mund të mbanin dot mbi shpatulla një peshë më të rëndë se ajo e një shteti fare të vogël, një shteti që duhet të ishte në periferi të përkujdesjes dhe shumë prapa në radhë, të të gjitha reformave për prosperimin e jetës së shqiptarëve. Fokusi ishte diku tjetër. Në 8 vjet arritëm ta shmangnim shënjestrën e vëmendjes nga financat publike tek ekonomia reale. Ajo ishte meraku ynë kryesor.

Gjithashtu, ulëm pjesën e kontributit të shqiptarëve në arkën e përbashkët, duke ulur taksat që ata paguanin, duke lehtësuar barrën fiskale e burokratike për biznesin, duke minimizuar pengesat burokratike për hyrjen dhe daljen nga tregu, duke reduktuar lejet e licencat dhe duke ngritur sportele me një ndalesë kudo. Sot po na rikthehet si i dixhitalizuar një film që e kemi parë dikur bardhë e zi e që ka si aktor kryesor, si regjisor dhe si spektatorë shtetin. Gjithçka sillet rreth tij. I gjithë fokusi është shteti dhe aspak qytetari, biznesi dhe ekonomia reale.

Sot kemi ministri të reja, zyra të reja, dekor të ri, emërime të reja, deficit të ri, borxh të ri, shpenzime operacionale të reja dhe vetëm tek të ardhurat kemi të rilindura nivelet dhe fenomenet e vjetra, si ato të vitit 2004, kur shteti u dorëzua përballë evazionit, kontrabandës dhe pastrimit të parave. Financave të vendit u mungonin rregullisht 1,4 miliardë dollarë në vit. Themi u mungonin, sepse më vonë ato erdhën, sepse u përgjysmuan taksat. Filluam të aplikonim metoda moderne që shmangnin takimet fizike administratë-biznes. Erdhën, edhe sepse procedurat u thjeshtuan dhe era dixhitale filloi t’i dalë në krah ligjit e shtetit dhe jo kundërvajtësve.

Çfarë po ndodh sot? Plot 40 miliardë lekë ulje e planit të të hyrave publike, në fakt aq sa ç’kishit parashikuar që në fushatë, kur ende nuk ishit ulur në karriget ministrore. Nëse ne ju lamë rreth 16 miliardë lekë mosrealizime në të hyrat publike, ju do të kishit mundësi ta reduktonit këtë defixhit në 14, në 12 dhe ndoshta edhe në 10 miliardë. Atëherë po, ne mund të ndiheshim pak në faj e të bindeshim që rotacioni ia paska vlejtur, sepse në këtë vend paska edhe të tjerë që dinë ta bëjnë këtë punë më mirë se ne. Është njësoj si ajo që ndodhi në 4-mujorin e fundit të vitit 2005, kur edhe pse me një përgjysmim të taksës së biznesit të vogël, që në ditët e para të qeverisjes, u arrit të vileshin rreth 10 miliardë lekë më shumë sesa parashikimi që ishte bërë prej qeverisë së mëparshme socialiste. Nuk e di në u skuqët ju atëherë, pasi nuk e dëgjuam mea culpa-n tuaj. Ndoshta nga që u morët më shumë me Nanon dhe qeverinë e tij, për të dhënë mesazhin se ju nuk kishit lidhje me të. Ju ishit progresistët e rinj. 

Çdo rotacion sjell një frymë pozitiviste. Paligjshmëria tulatet dhe rri si këlysh i rrahur sa herë ndërrohen qeveritë. Rri e tulatur në pritje të ngjizjes së lidhjeve të reja, lobimeve dhe interesave të gjithfarëllojshme. Sot ne po shohim dorëzimin dhe kapitullimin pa kushte përballë paligjshmërisë. Po shohim se administratat e të hyrave u janë dhënë si qerasje militantëve të FRESH-it, emërime të cilat po e çojnë vendin në nivele borxhi të panjohur më parë. Po të kërkonit, edhe brenda vetë administratave të të hyrave publike, do të shihnit se ka ekspertë të shquar, me bindje të majta, ekspertë që njohin historikun, që kanë punuar për hartimet e ligjeve dhe ia kanë kushtuar jetën e tyre administrimit fiskal, të ndershëm e profesionalë. Shumicën e tyre ne e gjetëm dhe e lamë në punë. Sot ata po ndihen të kërcënuar nga forca politike që simpatizojnë vetëm për faktin se kanë ngrënë bukë në sofrën e armikut të klasës dhe kanë pirë ujë te burimi i hasmit.

Zoti Cani, ndonëse nuk jeni në sallë, sot është data 24 dhe pas një jave mbyllet tetori. Me aktin normativ që miratojmë sot, plani i ri bëhet 22 miliardë lekë nga rreth 28 që ishte më parë. A e dini sa është inkasuar deri në datën 24 në arkën e përbashkët? Vetëm 17 miliardë nga 22 që keni planifikuar me planin e ri.

E gjithë shuma e munguar dhe e sanksionuar në aktin normativ do të zëvendësohet me huamarrje të re që do të vijnë në garë nga dajë Sami apo nga lalë Gjoni, nga Banka Botërore apo nga FMN-ja. Në rreth një muaj punë besoj se jeni bindur se ato nuk japin para për shpenzime operative. Pra, me siguri do të rrisni emisionin e bonove të thesarit për të marrë hua nga investitorë shqiptarë, banka dhe kompani sigurimi, publiku i gjerë etj. Ku janë citatet, këngët dhe ligjërimet e opozitës së atëhershme kur ne hoqëm kufirin e sipërm të borxhit? Po thahet likuiditeti. Bankat do të ulin kreditimin. Biznesi do të vuajë dhe do të mbyllen uzina dhe fabrika. Papunësia do të rritet etj. etj.

Ju i keni thënë dhe mirë keni bërë. Ne nuk themi që besojmë se edhe një fjalë e pa menduar mirë mund të krijojë rezonancë të pakëndshme me mendjet e konsumatorëve dhe investitorëve. Po të ishim cinikë, duhet ta fillonim atje ku e latë ju, te një milion të papunët, te borxhi 100 për qind, te kriza që ka kapluar vendin, tek aksidentet që po shtohen, te krimi në familje, që po kap majat. Ne këtë punë nuk e bëjmë. Le që edhe po të donim ta bënim, ne këtë punë nuk e bëjmë dot më mirë se Kryeministri i vendit, i cili nuk lë rast pa përmendur krizën, arkën bosh, deficitin, papunësinë, dhe harron që sot është në kolltukun kryeministror për t’i dalë zot punëve, pasi puna është fjala e tij dhe për të na lënë ne fjalët, pasi fjala është puna jonë, apo jo?

Çurçilli i madh thoshte: “Kritika është e nevojshme, ndonëse e pakëndshme. Ajo kryen të njëjtin funksion si dhimbja në trupin njerëzor. Ajo bën thirrje për vëmendje ndaj një gjendjeje të pashëndetshme”. Dëgjojeni kritikën tonë, ndonëse të pakëndshme, si melodi për veshët tuaj! Më mirë një melodi të pakëndshme, sesa një trup që po sëmuret me zor, dhe më keq akoma, po tentohet të shërohet me ilaçe dhe diagnozë të gabuar. Mos e sëmurni me zor Shqipërinë, zoti Kryeministër! Bëni punë të mira, që shëndeti i saj të mos kërcënohet nga asnjë sëmundje, sepse, në fund të fundit, atë do t’u lemë fëmijëve tanë! Se akte të tilla normative do të ngelen si relike humori për brezat e ardhshëm, të cilët do të kenë të drejtë të qeshin me profanizmin e baballarëve dhe gjyshërve të tyre në qeverisjen e vitit 2013, të cilët, njëlloj si një fshatar që ka fare pak të ardhura, që nuk i dalin dot as për farë dhe herbicide, merr borxh për xhaketë Versace dhe çantë Gucci.

Faleminderit!

(Drejtimin e seancës e merr zoti Spaho.)

Edmond Spaho – Faleminderit!

Genc Pollo – Faleminderit, zoti kryetar i seancës!

Zonja deputete dhe zotërinj deputetë,

Në fjalën time të fundit, në atë të debatit për programin e qeverisë, insistova se kishim të bënim me sjelljen e qeverisë që po prezantohej, me një Rama-show, me një dëshirë, me një vullnet, me një disiplinë për të prezantuar një fasadë, një cilësi që zoti Rama e ka pasur gjithmonë, e ka shfaqur të plotë gjatë viteve të tij si kryetar i bashkisë së Tiranës, përpjekje për të treguar një anë të bukur, nëse nuk është e tillë, e pikturuar si e bukur, por në kushtet e një mungese të brendisë, e një mangësie të substancës dhe të mungesës së asaj që bën thelbin kryesor, të ekzistencës dhe detyrimit të qeverisë, që është puna konkrete menaxhuese dhe reformuese, ajo punë që ai shumë bukur e thotë: “Kemi ardhur këtu për ta bërë dhe fjalët për t’ua lënë të tjerëve”.

Besoj se fjalimet e tij të vazhdueshme do të më kishin dhënë në një farë mase të drejtë. E kam dëgjuar vazhdimisht të flasë për gjendje të tmerrshme, për zymtësi të paparë, duke iu referuar gjendjes ekonomike dhe financiare, se Shqipëria është në buzë, në mes, në fund të greminës, shpesh i përgënjeshtruar edhe nga ministri i vet i Financave, i vënë në vështirësi në një seminar para dy javësh, i cili thoshte: “Po, po, është shumë e keqe”, “Por, jo, jo edhe aq e keqe”. Dhe besoja se në këtë pikë do të isha më shumë me të dytin se me të parin, në qoftë se në traditën tonë, jo të shkëlqyer, por jo dhe të keqe, që u referohemi dokumenteve ndërkombëtare të bëra nga specialistë me profesionalizëm, përtej diskutimit dhe pa interes për të zbukuruar apo shëmtuar, flasin për një situatë normale, me tipare pozitive, me rritje ekonomike ndoshta jo sa ajo që kishim para gjashtë vjetësh, por gjithsesi rritje pozitive, ndërkohë që shumë vende të Europës nuk e realizojnë këtë gjë, për një inflacion në kontroll, për një papunësi që bie në mënyrë modeste, por bie. 

Pra, të gjithë treguesit bazë, mund të citojmë shumë të tjerë, por mendova se citova ato kryesoret, flasin për një gjendje të shëndetshme. Jo se nuk ka probleme, jo se nuk ka shqetësime, por asnjë prej këtyre të dhënave, qofshin këto nga progres-raporti i Komisionit Europian apo nga dokumentet dhe deklaratat e para disa javëve, që vijnë nga zyrtarë të Fondit Monetar Ndërkombëtar dhe të Bankës Botërore, nuk dëshmojnë për një gjendje tragjike të financave shqiptare, për gropa që nuk mbushen dot, për fatura që i rrëzojnë kurrizin, i thyejnë kolonën vertebrale qeverisë.

Ky do të ishte një përjetësim i Rama-show-t. Por do të isha i gabuar po të insistoja që kemi të bëjmë vetëm me show. Dhe më duhet ta relativizoj deklaratën time, ka edhe përmbajtje, por është përmbajtja që ne nuk do të donim ta kishim sot në këtë sallë. E para, më vjen mirë që Kryeministri paska thënë për aktin normativ se “është hera e parë dhe e fundit që do ta përdor”, por është i pazakonshëm dhe precedenti i parë që përdoret për të ndryshuar buxhetin. Ne kemi një ligj organik për të, gjithmonë buxheti i është nënshtruar debatit në të gjitha komisionet përgjegjëse dhe i është lënë hapur mundësia për të ndryshuar shifrat, shumat, tavanet dhe të dhënat e tjera. Është një afirmim i panevojshëm i autoritetit të qeverisë, për më tepër që mbështetet nga një shumicë në këtë sallë mjaft e madhe, ndoshta fsheh përsëri ndonjë kompleks të zotit Rama, që kërkon të afirmojë vazhdimisht autoritetin e vet në publik, sidomos në maxhorancën e kësaj salle.

Të dhënat janë të asaj përmbajtjeje që ne nuk do të dëshironim. Çdo qeveri mund të bëjë një ndryshim, një rishikim buxheti, që qeveria jonë jo rrallë e ka bërë, e ka bërë në mes të vitit, kur shifrat e të ardhurave nuk justifikonin shpenzimet. Ta bësh këtë në vjeshtë, nuk është e këshillueshme, por sidomos ta bësh duke parashikuar që të hyrat në buxhet nga tatimet dhe doganat do të jenë shumë më të ulëta, do të jenë 4 herë më të ulëta se të ardhurat në periudhën zgjedhore ku në përgjithësi, pavarësisht cila qeveri shkon në zgjedhje dhe cili është rezultati i tyre, administrata pëson një farë shkrehje dhe performanca bie.

Të parashikosh të ardhurat për këto katër vjet, kur ju keni caktuar dy zonjusha, për të cilat nuk e gjej rastin të flas për to, me pretendimin, sipas fjalëve të Kryeministrit, për t’i administruar mirë, për të mbledhur rripat, për të shtrënguar frerët dhe për të disiplinuar vjeljen e të ardhurave, është absolutisht e pajustifikuar, të paktën nga pretendimet e Kryeministrit, që i ka mbrojtur emërimet e veta, dhe të mendosh që, kur vendoset autoriteti i qeverisë, të ardhurat përsëri do të jenë më të këqija, ndërkohë që ekonomia do të sugjeronte që ato do të vijnë në rritje dhe autoriteti i qeverisë, gjithashtu, për herë të dytë do të konfirmonte rritjen e tyre. Të zëvendësosh këtë me borxhin e brendshëm publik, është gjëja më e keqe që një qeveri mund të bëjë, është gjëja më e pashëndetshme që një qeveri mund t’i sjellë ekonomisë së vendit dhe është ndoshta përjetësimi i atij skenari, i asaj propagande, i atij pretendimi të ngjyrosur në gri, në të errët dhe në të zezë që ka bërë zoti Rama javët e fundit, se ndodhemi në buzë, në mes apo në fund të greminës financiare dhe ekonomike. Nuk jemi ndodhur në të. 
Këtë e provon jeta e çdo shqiptari deri te raportet ndërkombëtare që ju përmenda. Shpresoj, megjithëse ka gjasa, që ky akt normativ të mos jetë preludi i kësaj katastrofe ekonomike, sepse mënyra si po operohet duke rritur borxhin e brendshëm dhe duke u thënë tatimorëve dhe doganorëve: “mos mblidhni para”, ose “mblidhni ku të doni”, ose “vilni selektivisht”, është më e keqja për ekonominë dhe më e keqja për ndershmërinë, korrektesën e organit të tatimeve dhe atij të doganave.

Shqetësimi tjetër që unë kam është ligjshmëria. Në qoftë se ka kritika jo emocionale, edhe më pak, jopersonale për qeverinë e zotit Rama, do të ishte se operon sipas parimit që ligjet janë pengesa të panevojshme, shpesh herë të bezdisshme për vullnetin tim, për vullnetin e atij që e sheh veten në qendër të vendit, në mos në qendër të universit dhe që nuk pranon se ka procedura, se ka rregulla dhe disa kritere, që janë në ligjet e shkruara dhe nuk është në volinë e tij të respektojë apo jo, por është në detyrimin e tij dhe të çdo qytetari tjetër që t’i ndjekë dhe t’i zbatojë. Dhe këtu kemi një problem edhe me këtë akt normativ me fuqinë e ligjit që ka ardhur, sepse bie në kundërshtim me një ligj kuadër, që disiplinon mënyrën si paraqitet buxheti në Kuvend, që është ligji organik i buxhetit, dhe më e keqja që Kryetari i Kuvendit nuk reagoi ashtu siç duhej të kishte reaguar kur kryetari i grupit parlamentar të Partisë Demokratike i tha me gojë dhe i shkroi me letër se ka një shkelje të ligjit, dhe në zbatim të Rregullores mund ta pezullojë ose ta kthejë mbrapsht, ose ta ridiskutojë në Konferencën e Kryetarëve këtë nismë të qeverisë. Kjo do të kishte qenë një sjellje serioze, një sjellje e duhur, sepse kemi të bëjmë me përsëritje të shkeljeve të ligjeve, duke filluar që nga dita e parë e qeverisë, kur triumfalisht u futën në godinë duke dalë nga Presidenca, duke miratuar një ligj, i cili nuk i ishte nënshtruar shqyrtimit të Ministrisë së Drejtësisë, ashtu siç e kërkon ligji “Për Këshillin e Ministrave”. E miratuan që ditën e parë, ndërkohë që të paktën duhet dy javë, gjë që nuk e ka bërë qeveria e mëparshme, qoftë edhe në mbledhjen e parë të saj. Ka marrë disa javë kohë që të gjitha aktet të shqyrtoheshin ashtu si duhet dhe siç e kërkon ligji. Duke vazhduar pastaj me shumë akte të tjera. 

Do të citoja shkarkimet masive dhe zëvendësimet po masive në Policinë e Shtetit, në kundërshtim me kriteret dhe me procedurat që parashikon ligji “Për Policinë e Shtetit”. Dje u njoha me një rast tjetër, me shkarkimin e drejtorit të Përgjithshëm të Institutit të Statistikave, të paraprirë dy javë më parë nga shkarkimi i të gjithë anëtarëve, “revokim” quhej në tekst, i anëtarëve të Këshillit të Statistikave. Ka qenë një debat i madh që opozita ka bërë vazhdimisht, duke vënë në dyshim, përtej çdo arsyeje të shëndoshë, besueshmërinë e shifrave të paraqitura nga Instituti i Statistikave, siç ka bërë në një masë tjetër edhe me Bankën e Shqipërisë. Kishte ide për ta kaluar në varësi të Parlamentit, por nuk kundërshtoi një ndryshim që i është bërë ligjit vitin e kaluar me këshillimin e Eurostat-it dhe zbatimin e acqui communautaire, sipas të cilit pikërisht për të rritur varësinë, dikush do të thoshte: me dëshirën e mirë për t’iu përgjigjur shqetësimit real që mund të ketë opozita, që mund të ketë opinioni publik, që Instituti i Statistikave të jetë i pavarur dhe profesional dhe jo i ndikuar nga nevojat e ditës së qeverisë. Pra, mandati të jetë 5-vjeçar, kjo ishte këshilla. Anëtarët e Këshillit të Statistikave janë me tagër ligjor për të emëruar dhe shkarkuar Drejtorin e Përgjithshëm dhe ata mund të shkarkohen vetëm kur japin dorëheqjen, kur vdesin, e kështu me radhë. Kjo nuk ka ndodhur. Dhe me një dekret, me një fermant, do të thosha, të Sulltanit, shkarkuat bazuar në Kushtetutë. 

Duke mos mjaftuar këto, kemi sinjale që nuk mjaftojnë instancat në varësi të qeverisë, përsëri është domeni i ekzekutivit. Por do të kalojmë te rregullatorët, tek instancat e pavarura të Kuvendit, sepse ligji nuk na pëlqen. Ligji konsolidon ata që janë aty. Ata nuk na pëlqejnë, na duhen njerëzit tanë, në mos njerëzit tanë, na duhen njerëzit e klientëve tanë. Dhe po hapet përsëri përpjekja për të kapur gjithçka dhe për të vënë kudo, edhe në shkelje të ligjit, nuk ka ndonjë gjë se vënë njerëzit e tyre, cilësitë e njerëzve diskutohen ndoshta në seancë tjetër, por zbatimi i ligjit dhe zbatimi i procedurës është thelb, gjë që në mendjen e Valiut të Tiranës, kështu do të doja ta quaja në vijim të zhvillimeve të tjera, është një mendim që zor se ka hyrë dhe shpresoj të hyjë, por zor se do të hyjë.

Faleminderit!

Edmond Spaho – Fjalën e ka zonja Evis Kushi.

Evis Kushi – I nderuar drejtuesi i seancës,

Të nderuar kolegë deputetë,

Si anëtare e Komisionit për Ekonominë dhe Financat, doja të ndaja me ju disa argumente dhe mendime për të mbështetur domosdoshmërinë e miratimit të aktit normativ “Për disa ndryshime dhe shtesa në ligjin “Për buxhetin e vitit 2013”.

Në fakt, përpara se të vlerësojmë këtë akt normativ dhe të argumentojmë nevojën e të gjitha ndryshimeve të propozimeve në të, ka një sërë pyetjesh, përgjigjja e të cilave na ndihmon që të kuptojmë ku jemi dhe cila është situata makroekonomike që trashëguam nga qeveria e kaluar.

Fillimisht, ajo që dua të theksoj dhe që duhet t’i referohemi në të gjitha pyetjet e ngritura më pas, ka lidhje me faktin se qeveria e re erdhi në detyrë në mes të muajit shtator, dhe kjo do të thotë që, për sa kohë nuk u bënë ndryshime të menjëhershme në administratën shtetërore, përgjegjësia për të gjithë treguesit makroekonomikë dhe financiarë bie mbi qeverinë e kaluar.

Po kështu, doja ta nisja nga rritja e ulët ekonomike, që, sipas rivlerësimit të bërë në muajin tetor, nuk do të jetë më 1.9 për qind, siç është deklaruar deri tani, por vetëm 1.2 për qind. Atëherë, pyetjet që mund të ngrihen këtu janë: Çfarë ka bërë qeveria e mëparshme për të nxitur rritjen ekonomike? Pse ajo nuk ka ndërmarrë asnjë masë, asnjë reformë në funksion të këtij treguesi të rëndësishëm të zhvillimit? Përkundrazi, parashikimet në buxhetin e vitit 2013 janë bërë shumë optimiste për të gjithë treguesit, bazuar në një rritje të parashikuar prej 3.1%, duke rritur kështu në mënyrë të pajustifikueshme pritshmëritë dhe duke fshehur përballë publikut në mënyrë të vazhdueshme realitetin e vështirë të krizës dhe situatës ekonomiko-financiare në vend. 

Një pyetje tjetër e rëndësishme, që doja t’i drejtoja sot opozitës, është kjo: kush mban përgjegjësi për performancën e ulët në administratën tatimore dhe doganore gjatë 9-mujorit të parë të vitit 2013? Opozita aktuale dhe qeveria e kaluar nuk mund ta mohojnë përkeqësimin e financave publike, nuk mund të mohojnë uljen e nivelit të të ardhurave nga muaji në muaj, duke kulmuar në muajin shtator, i cili është muaji më i keq fiskal, me një balancë negative të të ardhurave tatimore prej 6.3 miliardë lekësh. Dua ta përsëris edhe një herë, se kjo mbetet përgjegjësi e plotë e qeverisë së kaluar. Sigurisht që kjo performancë e ulët në këtë administratë, paaftësia e saj për të grumbulluar të ardhura dhe niveli i lartë i korrupsionit, sjell pasoja të rënda për ekonominë e shtetit shqiptar. Ndërkohë që buxheti parashikonte një rritje nominale të të ardhurave prej 9.3%, në fakt realizimi deri në fund të muajit shtator është minus 2.6%, dhe për pasojë deficiti fiskal nuk do të jetë 4.3%, siç ishte parashikuar në buxhetin fillestar të vitit 2013, por do të jetë 6.2% e PBB-së. 

Nga njëra anë flasim për një nivel të ulët të të ardhurave, por, nga ana tjetër, a ndjen përgjegjësi qeveria e mëparshme për nivelin e lartë të shpenzimeve të kryera deri në muajin shtator, që jo vetëm nuk përputhen aspak me parashikimet në buxhet, por kryhen edhe në kushtet e nivelit tepër të ulët të të ardhurave të grumbulluara? Pse e ka përdorur ajo brenda 8 muajve dhe në kundërshtim të plotë me ligjin të gjithë borxhin publik që ishte përcaktuar për vitin 2013? A ndjen përgjegjësi ajo qeveri, duke shpenzuar 9.2% më shumë, dhe me një deficit të rritur më rreth 129%, krahasuar me një vit më parë? Ajo që të shkon menjëherë në mëndje është fakti se qeveria e kaluar ka qenë e ndërgjegjshme për humbjen që e priste në zgjedhjet e 23 qershorit, dhe e ka rënduar akoma më shumë situatën, duke mos bërë asnjë përpjekje për të lehtësuar shpenzimet dhe duke mos marrë asnjë masë apo reformë për përmirësimin e treguesve ekonomiko-financiarë. 

Pyetja tjetër që lind nga analiza e buxhetit lidhet me ndryshimet parazgjedhore të paketës fiskale, të pallogaritura në buxhet, që arrijnë në më shumë se 5 miliardë lekë. Këto ulje të taksave nga qeveria e kaluar në periudhën parazgjedhore, pa dyshim, kanë sjellë kosto për shtetin dhe administratën tatimore, por që opozita e sotme nuk i merr në konsideratë kur ngre akuza ndaj qeverise së re, e cila po përpiqet maksimalisht të menaxhojë dhe kapërcejë problemet e shumta të trashëguara nga paraardhësja e saj. 

Një shembull që vërteton papërgjegjshmërinë e qeverisë së kaluar në menaxhimin e buxhetit, mes të tjerash është edhe fakti që përmendi sot Kryeministri dhe disa deputetët të tjerë: shpenzimi në fushatë i të gjithë fondit prej miliona eurosh për personat me aftësi të kufizuara, një realitet ky shumë i hidhur për këtë shtresë të shoqërisë, që ka nevojë për më shumë ndihmë dhe përkujdesje, e jo më të diskutosh detyrimin themelor që ka shteti për t’u siguruar minimumin jetik. 

Përveç kësaj, dua të përmend këtu edhe abuzimet korruptive të strukturave përkatëse, që gjatë këtyre viteve të fundit e kanë rritur artificialisht numrin e personave që gëzojnë këtë status, duke rënduar kështu, në mënyrë të padrejtë, shpenzimet në buxhetin e shtetit shqiptar. Pra, aktualisht jemi në kushtet emergjente të rritjes së ulët ekonomike, të nivelit të ulët të të ardhurave, si dhe të nivelit të lartë të shpenzimeve të deritanishme, të cilat, duke marrë në konsideratë edhe totalin e faturave të pashlyera të shtetit, janë që të gjitha përgjegjësi që duhet të rëndojë mbi shpatullat e qeverisë së kaluar. Por, nga ana tjetër, për sa kohë që stabiliteti ekonomiko - financiar i vendit është në rrezik, është përgjegjësi dhe detyrim i qeverisë së re të marrë masat e duhura, dhe në kohën e duhur, që t’i paraprijë një rrënimi të mëtejshëm me pasoja të rënda për vendin. E pra, le t’i kthehemi tani pyetjes së ngritur që në fillim lidhur me domosdoshmërinë e këtij akti normativ dhe ndryshimeve të propozuara në të. 

Gjithçka që radhita më sipër vërteton se papërgjegjshmëria e qeverisë së kaluar e ka çuar buxhetin e shtetit shqiptar drejt një përkeqësimi nga dita në ditë, sidomos gjatë këtyre muajve të fundit. Dhe ky akt normativ që sot po diskutojmë ofron zgjidhjen e vetme në kushtet e emergjencës të krijuar nga keqpërdorimi i financave publike nga qeveria e mëparshme. Po kështu ofron zgjidhjen e vetme, pa pasur asnjë alternativë tjetër, për të mos bllokuar funksionimin normal të shtetit në tre muajt e mbetur. Qeveria dhe Ministria e Financave i ka reduktuar ndjeshëm, deri në minimumin e pranueshëm, shpenzimet administrative, në të gjithë zërat ku ishte e mundshme, por përveç kësaj është e pashmangshme edhe rritja e borxhit publik, borxh i cili qartazi nuk është një borxh i ri, i krijuar nga PS-ja, apo përgjegjësi e PS-së, por është një borxh i krijuar nga keqqeverisja e PD-së. 
Të gjitha shifrat në ndryshimet e propozuara në buxhet vërtetojnë që qeveria e re nuk po e përdor borxhin as për luks e as për shpenzime të panevojshme, por thjesht për mundësimin e realizimit të detyrimeve bazë jetësore, si pagat, pensionet, detyrimet ndaj invalidëve, pagesat për medikamente etj., për të cilat ajo ndjen një përgjegjësi tepër të lartë, që të marrë çdo masë të mundshme për të mos rrezikuar plotësimin e nevojave më të rëndësishme të qytetarëve. Prandaj, të nderuar kolegë, unë ju ftoj që ta votojmë aktin normativ pa asnjë dyshim, dhe me besimin e plotë se kjo është rruga e vetme për kushtet ku jemi, për të mos lejuar paralizimin e të gjithë shtetit nga funksionimi. 

Për ta mbyllur, dua të theksoj edhe njëherë, se duke pasur nga njëra anë vendosmërinë e qeverisë për ta zgjidhur situatën e vështirë dhe nga ana tjetër duke pasur mbështetjen e plotë të institucioneve ndërkombëtare si FMN-ja dhe BB-ja, unë kam bindjen e thellë se do ta kapërcejmë këtë krizë, dhe në një kohë jo shumë të gjatë ekonomia shqiptare do t’u kthehet ritmeve normale të zhvillimit të saj.

Faleminderit! 

Edmond Spaho – Faleminderit! 


Urdhëroni, zoti Halimi!

Eduard Halimi – Faleminderit, zoti drejtues i seancës!

Zoti Kryeministër, të bëftë mirë vera atje ku po e pi, edhe pse duhet të ishe këtu para shqiptarëve, për të dëgjuar se përse u ke marrë sot shqiptarëve borxh. Sot është një ditë e keqe për shqiptarët. Të urtët në fjalët e tyre thonë se dita e mirë duket që në mëngjes. Mjaftuan vetëm 40 ditë që qeveria e 1 prillit të shihet e qartë dhe e kthjellët si kristali nga zhgënjimi më i madh për premtimet e bëra dhe depresioni ekonomik ku po e zhyt çdo ditë Edi Rama. Unë i kuptoj ata qytetarë që me shpresën për të pasur një ditë më të mirë nesër, kërkojnë t’i lenë pak kohë qeverisë, presin edhe pak. “Do ta tregojnë veten”, thonë. Dhe, në fakt, zonjat dhe zotërinjtë, që duhet të ishin këtu mbrapa, por kanë ikur të hanë drekë dhe të pinë verë, nuk po vonojnë të tregojnë, nga Kryeministri i pari dhe te secili me radhë, padijen ekstreme për të qeverisur vendin. 

Sot na kërkojnë rritjen e borxhit, që pat sjellë rritjen e barrës për çdo shqiptar. Pat sjellë krizë ekonomike në familje, rënie ekonomike të shtetit; një gropë financiare të parikuperueshme. Pse po e ndryshon sot aleanca e 1 prillit buxhetin? Mos po e bëjnë për të mbajtur premtimet e 23 qershorit? Po e ndryshojnë buxhetin se do t’u japim nga 40 mijë lekë familjeve çdo muaj. Për këtë po e ndryshojnë? Absolutisht, jo. Mos po e rrisim borxhin, sepse do të ulim taksat për 95% të shqiptarëve? Harrojeni! Mos po e rrisim borxhin, se do të legalizojmë falas shtëpitë e qytetarëve shqiptarë? Jo dhe jo. Mos po e rrisim borxhin se shëndetësia do të jetë falas? Jo. Po e rrisim se duhet t’u paguajmë ish-pronarëve dhe ish-të përndjekurve ndonjë këst të vetëm? As që bëhet fjalë për këtë. 

Rama që deri më 23 qershor dilte dhe u kapardisej shqiptarëve njësoj si Papandreu, se “paratë gjenden”, ka 40 ditë që ulërin se vendi nuk paska para, madje nuk paksa as fasule, as oriz, as pilaf dhe as petulla që t’i bëjë zotëria me ujë dhe pa ujë. Kjo është kambana e krizës, por është edhe kambana e depresionit ekonomik që po injekton te qytetarët shqiptarë. Nuk ka veprim më të rrezikshëm për ekonominë e një vendi sesa t’i injektosh konsumatorit shqiptar epideminë e depresionit ekonomik. Edhe ata qytetarë apo biznesmenë që kanë dy lekë, duhet t’i mbajnë strukur nën jastëk, sepse Kryeministri thotë se ditë të zeza po vijnë. 

 Kjo është kambana e parë e alarmit që vjen sot në spiralin e kambanave të alarmit që po e fut Edi Rama, por ka para apo nuk ka para, pyesin qytetarët që na dëgjojnë sot. Ç’gjëmë u ndodhi shqiptarëve në këto 40 ditë dhe nuk e kuptuan? Ku ishte gjëma dhe nuk e panë? Kjo qeveri ka para për të rregulluar zyrat e kuqe të Kryeministrit, se i panë fotot të gjithë shqiptarët, këtu dhe anembanë botës. Zyrat e ministrave (na i trego Taulant edhe ne të tjerëve se si u bëkan me zero lekë!), kolltukun e kuq që e ndërroi pa vajtur mirë, tavolinën e kuqe të tijën dhe të gjithë ministrave, parketin mavi të tijin dhe të 20 ministrave. 

Kjo qeveri ka para për ta bërë qeverinë me dy kate, nga një kat që ishte; nga 14 ministra u bënë 20; nga 140 deputetë do të na bëhen 160. Për këta ka para, për qytetarët nuk ka para. Do të thellohet borxhi vetëm dhe vetëm për qeverinë këtu mbrapa, për këta, që na u bënë nga 14 në 20 dhe që ata të kenë zyrat e bukura, ndërsa qytetarët shqiptarë të paguajnë borxhin që po iu varet sot në qafë. Kë të besojnë qytetarët shqiptarë? Ne që themi se para ka për zyrat edhe për shpenzimet, apo për këta të tjerët që thonë se ekonomia na qenka në humnerë dhe këto 40 ditë na paska marrë të tatëpjetën dhe nuk e kemi parë fare? Për këtë duhet të dëgjojmë arbitrin, duhet të dëgjojmë ndërkombëtarët. Ata nuk ua kanë me hile partive politike. Nuk ua kanë me hile qytetarëve shqiptarë. Dhe çfarë thonë ata? BE-ja thotë se ekonomia është stabël, deficiti është stabël, papunësia qenka stabël. 

Akti i sotëm është një kambanë e dytë alarmi për planin që ka në kokë Rama dhe është kambana më e rrezikshme, që na vjen 40 ditë më pas për buxhetin e vitit 2014. E ulin sot buxhetin, e rëndojnë sot buxhetin e qytetarëve shqiptarë, për ta rënduar mbas 40 ditëve, kur të na sjellin buxhetin e vitit 2014, një buxhet i cili do të jetë shumë herë më i vogël, një buxhet që do të sjellë akoma më shumë krizë te shqiptarët. E nesërmja ka për të gjetur jo me më pak taksa, jo me 40 mijë lekë në muaj më shumë, siç premtonte aleanca e 1 prillit, jo me shëndetësi falas, por me borxhe më shumë. E nesërmja, thotë Rama, nuk do të jetë një ditë më e mirë, përkundrazi, do të rriten detyrimet. Barra e ngarkuar do të jetë akoma më e rëndë.

Sot ata që besuan në maxhorancën e 1 prillit kanë gjithë të drejtën për t’u ndier të zhgënjyer dhe e kanë të qartë si drita e diellit se me këtë qeveri në fund të tunelit dritë nuk ka. Ka errësirë, ka frikë, ka panik, por nuk ka të ardhme. Asgjë më shumë, nuk e dëmton ekonominë e vendit se një Kryeministër, që është në panik. Rama është në krizë dhe në panik, sepse nuk u del dot zot reformave që ka nevojë vendi; nuk ka as vullnet dhe as njerëz për t’i bërë reformat. Ai po vuan krizën e zgjedhjeve të veta. 

Në qeveri nuk zgjodhi ekspertët, as ata që kishin vlerën e eksperiencës, por të bindurit dhe kamikazët politikë. Nyjet kyçe të menaxhimit të parave u lanë në duart e fillestarëve, çunave dhe gocave të Ramës dhe të ortakëve të tij, sepse të vetmin kriter që kanë është se janë të Ramës dhe u gjetën, siç tha njëri prej tyre, në kohën dhe në vendin e duhur. U mbajtën referate në Twitter me javë të tëra, se si u zgjodhën këshilltarët e Ramës, por nuk u tha as edhe një fjalë e vetme se si u zgjodh në mënyrë tërësisht të kundërligjshme, drejtori i Përgjithshëm i Policisë së Shtetit; si u zgjodh drejtori i naftës; si u zgjodh drejtori i Tatimeve; si u zgjodh drejtori i Doganave. Për disa u hesht, sepse u shkel ligji, me të dyja këmbët, dhe për t’u ikur përgjegjësive dhe panikut, Rama zgjodhi rrugën e shkurtër: na duhen para për administratën. Ku t’i gjejmë? T’i biem shkurt, marrim borxh, por ligji nuk të lejon të marrësh borxh për shpenzime, por vetëm për investime. “Nuk ka problem për ligjin, -thotë ky mbrapa.- Nuk më pengon ligji mua. Jam mbi ligjin”. Rruga e ligjit dhe rruga e arbitraritetit është një rrugë e shkurtër dhe e rrezikshme. 

Të dashur kolegë, unë nuk kisha dyshime as para 40 ditëve dhe as sot, sepse Rama nga çështjet e ekonomisë as ka marrë vesh ndonjëherë dhe as nuk ka për të mësuar. Disa gjëra duhet t’i mësojë dhe madje shpejt. Duhet të mësojë se nuk është për të udhëhequr, por për të qeverisur me një koncept: shërbim ndaj qytetarëve; të mësojë shpejt, se është Kryeministër i një vendi që pak ditë më parë iu propozua statusi i vendit kandidat për në BE; të mësojë shpejt se ligji dhe vetëm ligji duhet të jenë parimi i qeverisjes. Nuk merren para borxh për shpenzime, thotë ligji, por për investime. Mjafton të kishe pyetur edhe një familjar, që merret me buxhetin e familjes, më shumë sesa merresh ti, dhe do të të kishte thënë se kredi nuk merren për rrush e kumbulla, as për petulla e oriz, por për investime. 

Të jesh Kryeministër, do të thotë të jesh burrë shteti, të vendosësh dialog, të mbash fjalën dhe të garantosh stabilitet politik dhe jo të jesh hakmarrës, kur si një tinëzar anulon natën, me thikë pas shpine, paktin politik dhe konsensual. Kushtetuta nuk të lejon të firmosësh akt normativ me 84 vota, se janë ligje me konsensus. U the shqiptarëve atë ditë dhe sot se ke konsensusin kushtetues. Çfarë broçkulle është kjo? A-ja e konsensusit është dypalëshe. Nuk ka konsensus kushtetues, sepse nuk ekziston si term; nuk ka konsensus kur nuk ka dy palë, nuk mund të ketë konsensus vetëm me dy kryeministra. 

Nuk mund të ishe as mbi ligjin, zoti Rama, kur firmose më 30 shtator këtë vendim qeverie. Një vendim qeverie, i cili rrafshon ndërtimet me leje, pasuritë e ligjshme të qytetarëve shqiptarë. 9 herë e ke përmendur në këtë vendim qeverie se si rrafshohen ndërtimet me leje. Rama u thotë të tijve se do të bëjë punën si kryeministër dhe ligji nuk e pengon. Nuk e pengojnë as Kushtetuta dhe as Gjykata Europiane e të Drejtave të Njeriut. Shtetin policor po kërkon ta instalojë çdo ditë. Kryemilitantin e bëri kryepolic, dhe kryedelirantin e bëri ministër, të cilët me shkopin e Maliqit po dalin mbi ligjin. Në qytete sillen rrotull fadromat që shkatërrojnë natën tabelat e biznesit; terrorizojnë, me ditë të tëra, qytetarët se sa tritol do të vendosin dhe sa pallate do të shkatërrojnë, sepse kjo është qeveria e tritolit, qeveria e terrorit dhe jo e shtetit ligjor.

Rama ka zgjedhur arbitraritetin, ankthin dhe panikun për financat si një rrugë të shkurtër shpëtimi, për t’i ikur paaftësisë për të mbajtur premtimet. Ka zgjedhur tritolin ashtu siç zgjedhin terroristët mjetet e ekzekutimit për të terrorizuar qytetarët; ka zgjedhur kërcënimin, për të ndaluar institucionet të kontrollojnë paratë e tij dhe të ministrave të tij, por është në rrugën e gabuar. Nëse mendon se do të nënshtrojë institucionet e pavarura, duke i kërcënuar me fletë-rrufe të tipit revolucionar; të nënshtrojë gjyqësorin dhe prokurorinë, duke shkelur me të dyja këmbët portretin e Presidentit apo duke u tundur para atyre reforma imagjinare, e ka shumë gabim. 

Ndaj, në fund të fjalës sime, si njohës modest i ligjit dhe dëgjues i vëmendshëm i reagimit të qytetarëve, do të jap një këshillë për Ramën, si arrogant i pushtetit, që është mbi ligjin dhe të atyre që kapardisen si adoleshentë me tritol rrugës. Të urtët thonë: “Kujdes thepin, mos i prek shqiptarët aty ku i dhemb!” Mos rrëno ekonominë e tyre të brishtë, mos prek pasurinë e ligjshme të qytetarëve shqiptarë, sepse nesër nuk të falin as gjakun, as djersën, që po ua hedh me tritolin para syve të fëmijëve të tyre.

Gëzoju zyrës së kuqe edhe për pak kohë, por mos shkatërro shtetin ligjor dhe mos u vendos mbi ligjin. E kanë provuar të tjerë para teje dhe janë rrëzuar. Mbaj në këmbë Shqipërinë që të lamë, nëse je i zoti. Tërhiqe këtë akt normativ, që i fundos shqiptarët dhe i fut në borxh në ekonominë e rrënimit.

Ne do të jemi këtu, nuk do të largohemi asnjë minutë. Do të kemi fjalën, por edhe forcën ndaj teje dhe çdo ekzekutori delirant, që të ndjekë pas. Do të jemi këtu bashkë me qytetarët që t’i themi ndal shkeljes së përsëritur të ligjit; rritjes marramendëse të borxhit; ndal depresionit ekonomik, që po u injekton qytetarëve shqiptarë; ndal shkatërrimit të pronave dhe pasurive të ligjshme të qytetarëve shqiptarë.

Faleminderit!

Edmond Spaho – Faleminderit, zoti Halimi!

Zoti Bumçi, urdhëroni!

Aldo Bumçi – I nderuar zoti drejtues i seancës,

Të nderuar kolegë deputetë,

Qeveria justifikon nevojën që të ndërhyjë në ekonomi me aktin normativ dhe po citoj: “për shkak të situatës së rëndë ekonomike në të cilën gjendet Shqipëria dhe treguesit makroekonomikë dhe fiskal në rënie”.

Në ç’gjendje është ekonomia shqiptare? A është në krizë të thellë dhe e rrënuar, siç thotë Kryeministri Rama? 

Shqipëria, në këta 5 vjet, ka kaluar një test shumë të vështirë, që është testi i krizës ekonomike botërore. Ne jemi në përmbyllje të vitit të pestë të një krize, që ka goditur rëndë të gjithë globin, eurozonën, por në mënyrë të veçantë Italinë dhe Greqinë, dy partnerët kryesorë të Shqipërisë, dy vende me të cilat ne jemi lidhur me 1 mijë fije; dy vende ku jetojnë 1.3 milionë emigrantë shqiptarë, të cilët kanë ulur të ardhurat në ekonominë shqiptare, kanë dalë të papunë dhe janë kthyer. 

Italia dhe Greqia janë partnerët më të rëndësishëm ekonomikë në shkëmbimet tregtare, eksport dhe import. Pra, nëse do të nisemi nga kriza ekomomike botërore, që ka prekur Italinë dhe Greqinë dhe nga kohëzgjatja 5-vjeçare, të gjitha gjasat ishin se Shqipëria do të binte në krizë. Nëse ne do të binim në recesion, do të ishim të njëjtë me shumicën dërrmuese të vendeve të tjera në rajon, në Europë dhe më gjerë, të cilët, në 5 vjetët e fundit, kanë rënë në recesion. Nëse do të besonim atë që thoshte dje zoti Rama për ne si qeveri e PD-së, që ishim një shembull i keqqeverisjes së skajshme, jo vetëm që do të binim në recesion, por do të ishim në një krizë të thellë, që do ta tkurrte ekonominë, siç i ndodhi Greqisë apo vendeve baltike.

Si qëndron e vërteta? Pas 5 vjetësh krizë ekonomike botërore, dëshiroj t’i referohem raportit të Komisionit Europian, që u publikua para pak ditësh, FMN-së, jo sepse realiteti duhet të njihet nga të huajt, por për shkak të një kulture politike që, po nuk iu referuam raporteve të huaja, nuk krijojmë besim dhe vërtetësi mbi faktet. Përmbledhtas, çfarë thotë raporti i BE-së për ekonominë e Shqipërisë? U arrit të mbahej qëndrueshmëria makroekonomike, pra ndryshe nga çfarë thotë qeveria; deficiti i buxhetit kaloi objektivin me 60%, por në krahasim me vendet e rajonit vazhdon të mbetet i ulët. Rritja ekonomike ishte 1.6% në vitin 2012 dhe 3,1% në vitin 2011. Eksportet neto ishin kontribuesi kryesor i rritjes ekonomike, bilanci tregtar u përmirësua si rezultat i rritjes ekonomike, duke e ulur deficitin tregtar në 10.5%, nga 13% një vit më parë. Eksportet u rritën me rreth 1% me rritjen maksimale 8.5% të eksportit të mallrave, pra, prodhim.

Kjo rritje vazhdoi 7 muajt e parë të vitit 2013 me 18.4% në terma vjetor, pra, 7 muajt e parë të këtij viti eksportet u rritën 18.4% më shumë se një vit më parë. Investimet e huaja direkte qëndruan në të njëjtët parametra me vitin 2011 dhe 2012 dhe financuan 70% të deficitit. Pati përmirësim të kushteve të punës gjatë vitit dhe norma e papunësisë ra nga 13.4% në 13%. Punësimi u rrit me 2.8% si rezultat i punësimit në sektorin privat jobujqësor. Stabiliteti makroekonomik vazhdoi të përmirësohej edhe nga politika e qëndrueshme fiskale në mbajtje të niveleve të ulëta të inflacionit, që zbriti nga 3.5% në 2%. Ka pasur progres në tërheqjen e investimeve ekologjike në sektorin e energjisë me 11 marrëveshje të reja për ndërtim HEC-esh në vitin 2012. 

Në vitin 2012 pati një rritje me 8% të bizneseve të reja, duke e çuar në 12% sipërmarrjen aktive. Këto thotë përmbledhtas raporti i BE-së para një jave. BE-ja, edhe pse jo në një situatë euforike, entuziazmi, e shikon Shqipërinë ndryshe, siç e shikon Kryeministri Rama.

Çfarë thotë deklarata e bordit ekzekutiv të FMN-së? “Shqipëria, në mënyrë të suksesshme, ka mënjanuar një rënie serioze të ekonomisë. Bordi ekzekutiv i drejtorëve përshëndet autoritetet shqiptare për politikat e matura, që kanë mbështetur rritjen në mes të një krize ekonomike botërore dhe kanë ruajtur shëndetin e sistemit fiskal”.

 
Nadem Ilahi, përfaqësuesi i misionit të FMN-së në Shqipëri, në një intervistë që ka dhënë në IMF Survey Magazine Country Regions thotë: “Shqipëria ka treguar një rezistencë befasuese, që nga fillimi i krizës ekonomike botërore në vitin 2008”. 

Çfarë thotë Stefan Fyle, komisioneri i Zgjerimit: “Jemi të impresionuar nga rezistenca e ekonomisë shqiptare”.

Çfarë thotë ministri italian i Ekonomisë dhe Financave, i cili mbulon Shqipërinë, Greqinë, Italinë, Portugalinë? “Në vitin 2012 Shqipëria vazhdoi të rritej, pavarësisht kushteve aspak të favorshme në situatën ndërkombëtare”.

Pra, kjo është gjendja, siç e shikojnë BE-ja, FMN-ja, Stefan Fyle, ministri i Ekonomisë dhe Financave të Italisë.

Pyetja është: Pse Kryeministri shqiptar nuk arrin dot të shikojë realitetin në Shqipëri? Dje ishte në opozitë dhe unë e kuptoj që etja për pushtet i kishte verbuar shikimin. Nuk shikonte dot një Shqipëri reale dhe i bënte opozitë qeverisë së PD-së. Po sot që është Kryeministër, kujt i bën opozitë? I bën opozitë Shqipërisë? 

Zoti Rama, ju duhet ta ndaloni këtë fushatë, ku denigroni dhe nxini vendin tuaj. Nëse Kryeministri i vendit flet për një vend, që është i rrënuar, për një arkë shteti që është bosh, për një ekonomi që e ka gjetur më keq se ç’mendonte, ku pas auditimit do të jetë edhe më keq, atëherë më thoni: cili investitor i huaj do të vijë dhe do të investojë në një vend që Kryeministri thotë se është i rrënuar? A do ta ulë kjo konsumin? Çfarë do të rezultojë? Do të rezultojë në uljen e investimeve, në ulje të konsumit, në ulje të rritjes ekonomike.

Nëse nxitë Shqipërinë, ishit në opozitë dhe kishe një qeveri që mbante përgjegjësi për vendin. Deklaratat tuaja kishin atë peshë, që kanë deklaratat e kryetarit të opozitës. Por sot si Kryeministër, kush tjetër mund ta zbusë dëmin e jashtëzakonshëm që bëjnë deklaratat e Kryeministrit? Sot nga karrigia e Kryeministrit, ku deklaroni se Shqipëria është vend i rrënuar, cili investitor i huaj apo vendas, që mendoi të investojë do të besojë se realiteti është ndryshe?

Shqiptarët presin prej jush që t’u ktheni besimin në ekonominë shqiptare, t’u ktheni optimizmin në ekonominë shqiptare dhe këtë nuk mund ta bëni me një fushatë denigrimi të paprecedent. Unë e mirëkuptoj se premtimet që ka bërë në fushatë kanë qenë të parealizueshme dhe dëshiron të ulë pritshmëritë duke thënë se ka gjetur një vend të rrënuar, por nuk mundet kurrë që ai të paraqesë një Shqipëri që nuk e shikojnë Brukseli, FMN-ja, partnerët kryesorë ekonomikë të Shqipërisë. 

Zoti Rama, ky vend ka përballuar prej 5 vjetësh një krizë që nuk lindi në Shqipëri, por jashtë saj. Askush nuk ju bën përgjegjës për rënien e të ardhurave nga emigrantët, se nuk është në dorën e askujt që të ndikojë se sa të ardhura sjellin emigrantët që dalin pa punë, por sot ka një ndryshim radikal. Nëse deri dje ne ndikoheshim nga kriza që vinte nga jashtë, sot, për shkak të këtij kryeministri, për shkak të vendimeve të tij, po kthehet ai faktor i krizës në Shqipëri. 

Zoti Rama, në fushatën tuaj deklaruat se do të rishikoni koncesionet dhe privatizimet, do të vendosnit taksën progresive. Kjo ka dëmtuar rëndë besimin e investitorëve në Shqipëri. Por vazhdimi i kësaj fushate dhe sot që jeni kryeministër është dëmi më i madh që ju i bëni vendit. 

Në fund dëshiroj të them dy fjalë për ministrin e Punëve të Jashtme. 

Zoti Ministër, duhet të jeni në lartësinë e detyrës. Boll folët për ambasadat dhe shërbimin tonë të jashtëm si konvikte, se ju nuk jeni kryekonviktori. Ai është një shërbim i nderuar, që përfaqëson Shqipërinë, ka një kontribut të çmuar në integrimin në NATO, në liberalizimin e vizave, në ratifikimin e MSA-së, njohjen e Kosovës dhe ju nuk mund të denigroni, sepse, nëse ministri i Punëve të Jashtme nuk ka respekt për ambasadorët, si do të ketë për të emëruarit tanë? 

Në fund, nëse jeni kaq i shqetësuar për gjendjen që keni për shërbimin e jashtëm, kërkojini llogari zotit Meta, zotit Haxhinasto, zotit Panariti, që kanë drejtuar atë ministri 4 vjet pa 3 muaj. Kjo nuk është e denjë. Kjo qeveri, në vend që të përfaqësojë Shqipërinë në botë, e denigron atë.

Faleminderit!

Edmond Spaho - Po, zoti Halimi.

Eduard Halimi – Zoti drejtues i seancës, 

Sot nuk po bëjmë diskutimin e një ligji të zakonshëm. Sot në Parlament po diskutojmë një dekret-ligj, akt normativ, i cili mban firmën e Kryeministrit. Kur diskutohet një dekret-ligj dhe, aq më tepër kur diskutohet një dekret-ligj për financat e vendit, për borxhin që u vihet në qafë shqiptarëve. Kryeministri duhet të jetë këtu, të respektojë Parlamentin. Nuk mund të diskutohet një dekret-ligj, i firmosur nga Kryeministri, dhe ai të mos jetë i pranishëm. Ndaj, duke njohur edhe kompetencat tuaja, lidhuni me bashkëkryeministrin tjetër, që bashkëdrejtoni maxhorancën. Të ndërpritet seanca plenare, të gjejë kohën Kryeministri për të ardhur dhe të vazhdojmë. Nuk mund të vazhdojmë të diskutojmë një akt normativ, dekret-ligj të Kryeministrit pa praninë e tij në sallë. Kjo është e papranueshme.

Edmond Spaho – Kryeministri duhet të ishte në diskutimin e këtij akti të rëndësishëm. Unë po komunikoj me zotin Meta për ta adresuar këtë çështje. 

Po, zoti Ministër. 

Ilirian Celibashi - Zoti Halimi, 

Unë mendoj se në pikëpamje të formës, ndërhyrja juaj është e gjetur, por dua të them se Kryeministri ka qenë në seancë në mënyrë të vazhdueshme dhe me keqardhje konstatoj se në momentin kur Kryeministri dhe ministri i Financave bënë prezantimin e këtij dekret-ligji, siç e quani ju, pjesa më e madhe e kolegëve tuaj të opozitës mungonte në sallë. Gjithsesi, këtu ka përfaqësues të qeverisë, janë përfaqësuesit e tjerë të maxhorancës dhe, nëse keni nevojë për informacion në lidhje me këtë projektligj, ne jemi të kënaqur dhe të lumtur t’jua bëjmë me dije.

Faleminderit!

Edmond Spaho – Fjalën e ka zonja Bufi.

Majlinda Bufi – I nderuar zoti drejtues i seancës,

Të nderuar kolegë,

Së pari, më lejoni që përmes kësaj foltoreje të falënderoj të gjithë zgjedhësit e zonës nr. 58, të cilët besuan në programin e rilindjes dhe e votuan me bindje atë duke dhënë një rezultat përkundrejt të cilit jemi edhe më shumë përgjegjës dhe njëherësh më dhanë mua mundësinë që si përfaqësuesja e tyre politike, por dhe e gjithë qarkut të Fierit të jem këtu sot pjesë e këtij parlamenti dhe e kësaj maxhorance, që unë besoj se do të bëjë ndryshimin në këtë vend.

Sot po diskutojmë dhe do të kalojmë për miratim këtë akt normativ kaq emergjent dhe të rëndësishëm për financat e vendit. Po i kujtoj një kolegu opozitar se ashtu si në një familje të shëndoshë ekonomikisht, e madhe ose e vogël qoftë ajo, ku të ardhurat duhet të dihen se nga vijnë, ku shkojnë, kush i administron, çfarë blihet, ku jepet dhe merret hua, edhe në një buxhet si ky yni në një nivel kombëtar, të ardhurat, borxhet e jashtme dhe të brendshme qofshin ato kreditë ose debit, administrimi dhe menaxhimi i mirë i tyre ka nevojë për inventar dhe kontroll. U bë pothuajse gati një javë që opozita po u deklaron shqiptarëve rritje të nivelit të borxhit, marrje borxh vetëm për shpenzime operative, shkelje të ligjit organik e të tjera si këto, thua se po digjen nga meraku dhe halli i madh që i ka zënë për financat e vendit. Por, nëse vërtet keni pasur sadopak merak dhe shqetësim për hallet e shqiptarëve, përse nuk i ulët shpenzimet publike atëherë kur nuk duhet t’i rrisnit ato? Shpenzimet janë 9,2% më shumë se një vit më parë dhe ju e dini se kjo nuk e lejon balancimin e mosrealizimit të të ardhurave me shkurtim shpenzimesh. Përse nuk ndoqët një politikë fiskale që të shtonte të ardhurat, por ndodhi e kundërta? Vërtet nuk e dinë zotërinjtë e financave të opozitës se paketa e ndryshimeve në legjislacionin fiskal, me karakterin e dukshëm elektoral për zgjedhjet parlamentare, që u miratua në prill-maj e jep efektin në muajt pasardhës? Por sot po bëjnë opozitën dhe secili prej tyre ka rolin e vet në të. Gati 5 miliardë ishte efekti i tyre në mosrealizimin e të ardhurave në 4-mujorin e fundit. A nuk janë këto financat dhe buxheti i të gjithë shqiptarëve, të cilët duhet të dinë se ku gjendemi, në çfarë situate emergjente ndodhemi dhe sa afër Gjermanisë jemi? 

Por le të kujtojmë një fakt që u përmend shumë herë nga kolegët e mi. Si është harxhuar fondi rezervë i shtetit prej tyre, që sot po i zë meraku dhe gati po qajnë për të ardhurat që do t’u realizuakan më pak se parashikimi? Me ligj ky fond duhet harxhuar vetëm për situata emergjente dhe të paparashikuara, në raste përmbytjeje, zjarre, katastrofa dhe të tjera si këto, kur Zoti nuk na e merr dorën, por na i bën peshqesh dhe pothuaj në fund të vitit kur ky të jetë i konsumuar si kohë. Çfarë ka ndodhur? I gjithë fondi prej 10 milionë eurosh është harxhuar në masën 99,87% dhe për 3 muajt e fundit nuk ka mbetur asgjë. Deri në datën 10 shtator të këtij viti kishin mbetur vetëm 1,8 milionë lekë. Si janë harxhuar? Unë nuk e di që këtë vit, sidomos në periudhën qershor-gusht, kur janë realizuar më së shumti këto shpenzime, në Shqipëri të ketë ndodhur ndonjë fatkeqësi. Vetëm për shpenzimet operative janë harxhuar gati 1,2 miliardë lekë. Siç duket, shpenzimet e zakonshme operative, dhe në konceptin e opozitës së sotme barazohen me katastrofë dhe situata emergjente. 
Janë rreth 50 vendime të Këshillit të Ministrave me të cilat janë prekur këto fonde dhe jo pak, por 12 institucione. Siç duket, emergjencën dhe katastrofën më të madhe e ka pasur Komisioni Qendror i Zgjedhjeve, që ka përfituar nga ky fond rreth 4 milionë euro ose saktësisht 520 milionë lekë. Në vend të dytë Ministria e Ekonomisë dhe e Tregtisë me gati 120 milionë lekë. Dhe këtu duhet të ketë ndodhur ndonjë përmbytje, që është ndërhyrë me këtë emergjencë. Edhe Këshilli i Ministrave ka pasur të njëjtin fat nga emergjenca, po 120 milionë lekë nga fondi rezervë. Siç duket, Drejtoria e Shërbimeve Qeveritare ka pasur probleme dhe ka qenë në situatë shumë të vështirë për të blerë mbase kolltukë ose shezlonë. Ndoshta shira katastrofikë që shqiptarët nuk i kanë parë këtë verë kanë bërë punën e vet dhe emergjenca nuk priste, plot 1 miliard e 100 milionë lekë nga fondi i emergjencës. Ja pra, kjo është mënyra e veprimit të qeverisë së djeshme dhe opozitarëve të sotëm që po digjen nga meraku për nivelin e borxhit. Po përse vallë duhet të linin kaq borxhe dhe fatura të papaguara kur paskan pasur kaq merak? Zotërinjtë deklaronin dhe deklarojnë se nuk kanë pasur dhe nuk ka borxhe të tilla. 9 miliardë është shuma që sipërmarrësit presin të likuidohen, sipas faturave dhe TVSH-së së deklaruar. 

Vetëm në 4 njësi vendore të zonës nr. 58 niveli i borxhit për punë të kryera me faturë tatimore është 49,7%. Të mos punonin, deklaron ish-ministri i Financave, por, nga ana tjetër, kjo qeveri që sot ulëret, dje me gërshërë në dorë këmbëngulte dhe priste shirita në fushata elektorale dhe për çudi dy herë për të njëjtin objekt, një herë kur fillonte puna dhe herën tjetër kur përfundonte, kur realisht duhej të ndodhte kjo gjë. Por përse duhet të kishim një planifikim të tillë investimesh kur realisht nuk kishte mundësi financimi? Pothuaj në të gjitha rastet ky planifikim është realizuar deri më tani sipas kërkesave individuale të çdo njësie vendore ose institucioni pa pasur projekte të veçanta infrastrukturore, pa asnjë vlerësim dhe oponencë teknike profesionale. 

Jam plotësisht dakord dhe mbështes çdo emergjencë që kanë sot të gjitha zonat rurale ose urbane qofshin ato, nevojat për zhvillim dhe përmirësim infrastrukturor. Por a nuk do të ishte më mirë që të kemi plane të integruara zhvillimore për çdo qark ose rajon, ku të përcaktohen qartë dhe në mënyrë prioritare nevojat e çdo qarku, njësie vendore, qyteti, fshati apo lagjeje?! Unë jam e bindur se ekzistenca e këtij plani do të bënte të mundur vendosjen, në radhë të parë, të planifikimit emergjent aty ku patjetër do të ishte më i domosdoshme implementimi i një projekti infrastrukturor, por së bashku me të do të vendoste dhe planifikimin teknik, financiar dhe kohor, elemente të domosdoshme për zbatimin e çdo projekti, mbi të cilin çdo institucion do të kishte përgjegjësinë e vet të drejtpërdrejtë, por edhe të koordinuar. 
Kjo mënyrë implementimi e investimeve, e shërbimeve ose e çdo projekti tjetër jo vetëm që harmonizon dhe planifikon në mënyrë integrale prioritetet në çdo komunitet, por absolutisht bën të mundur edhe jetëgjatësinë e tyre që për nga standardet e realizimit më së shumti sot lënë për të dëshiruar. Në çdo marrëveshje ose kontratë të shkruar ka disa elemente pa të cilat ajo nuk mund të quhet e tillë ligjërisht. Shpeshherë dhe në këto investime që unë përmenda janë kryer proceset e prokurimit vetëm mbi bazë planifikimi kur ende nuk kishte pasur asnjë çelje fondi nga Ministria e Financave. Një shprehje e popullit thotë: “Shtriji këmbët se ke jorganin”! Por qeveria nuk e gjykoi këtë mbi bazë mundësie financimi real, por mbi bazë klientelizmi të militantit, kur bashkive dhe komunave, sidomos të djathta, u miratoi këto investime, por duke çelur vetëm 10% deri në 20% të fondit përkatës. Në jo pak raste këto kontrata të lidhura midis autoritetit kontraktor dhe sipërmarrësit, pavarësisht nga lloji i shërbimit, nuk kanë një afat të përcaktuar qartë në zbatimin e tyre. Shumë herë ai lihet evaziv për t’i paraprirë pikërisht këtij fenomeni të zgjatjes në kohë të financimit. 

Si njohëse në kushte reale, për shkak të profesionit dhe të eksperiencës së mbikëqyrjes, unë besoj se sot jemi në momentet kur duhet t’i kushtohet vëmendje e posaçme dhe rregullime ligjore, sidomos procesit të supervizionit dhe kolaudimit të objekteve. Në jo pak raste, për të mos thënë në shumicën e tyre, ky proces kryhet në minimumin e standardeve profesionale të përcaktuara sipas ligjit. Sot në Shqipëri ka kompani që kanë fituar qëndrueshmëri dhe standarde në performancën e tyre dhe janë konkurruese në tregun vendas dhe të huaj. Por më vjen keq të konstatoj kompani fantazëm që, përveç emrit dhe regjistrimit në QKR, të vetmen gjë që bëjnë janë transaksionet financiare në shitjen dhe blerjen e punëve të marra lehtësisht nga lidhja me pushtetin. Është prej këtij shkaku sot cilësia e implementimit qoftë me afat kohor, qoftë dhe realizimit në terren i objekteve të çdo lloji qofshin ato. Mund të kryesh punë shumë të mirë, një proces të caktuar gjatë zbatimit, por nëse nuk realizohen pa një kontroll me standarde teknike dhe norma ligjore, nuk ke bërë asgjë. Autoriteti i mbikëqyrjes duhet të kthehet në një profesion që jo çdokush mund ta realizojë, por të vendosë rregulla dhe standarde, të cilat reflektojnë cilësi në realizimin e investimeve.

Jo më larg se një muaj më parë, INSTAT-i deklaroi shifrat e nivelit të varfërisë në vend, nga 12.3% në 14%. Zoti ish-ministër i Financave deklaron se kjo nuk ka lidhje me borxhin dhe me buxhetin. Por një gjë është e sigurt se kjo ka lidhje me xhepat e shqiptarëve dhe, sipas gjykimit tuaj, nëse paskemi pasur më shumë të ardhura në nivel kombëtar, a nuk duhet të kishim më shumë mirëqenie?

Zonja dhe zotërinj të opozitës, sigurisht që ju do të bëni opozitë dhe do të kundërshtoni, sepse kjo është detyra juaj, por bëjeni këtë me fakte dhe argumente që të bëheni të besueshëm!

Faleminderit!

Edmond Spaho – Faleminderit, zonja Bufi!

Fjalën e ka zoti Oerd Bylykbashi.

Oerd Bylykbashi – I nderuar zoti drejtues i seancës,

Të nderuar kolegë, 

Një muaj e gjysmë më parë, në fillim të kësaj legjislature, debatuam gjatë në këtë sallë mbi pseudoprogramin e qeverisë Rama-Meta. Në fjalën time atëherë theksova se Kryeministri Rama me atë pseudoprogram po kërkonte një mandat të bardhë, një carta bianca për të bërë çfarë t’i dojë qejfi lidhur me premtimet elektorale për rritje të ekonomisë, krijim të 300 mijë vendeve të punës, shëndetësi falas, heqje te taksave për 95% te popullatës, legalizime falas e te tjera premtime plot shkëlqim te rreme.

Atëherë theksova se me këtë carta bianca që i dhanë, ky Kryeministër do të kishte të drejtë që premtimet e tij elektorale t’i përmbushte më pak, ose ndryshe nga ç’kishte premtuar, ose do të bënte gjëra krejt të tjera, të papremtuara. Theksova se kjo carta bianca ishte e rrezikshme, se askush nuk do të mund t’i kërkonte më këtij Kryeministri llogari, sepse programi i tij nuk kishte asgjë nga premtimet e bëra.

Për fat të keq, situata është edhe më keq. Qeveria Rama-Meta po na vjen me një bllok të zi në dorë. Qeveria po nxin çdo gjë, në ekonomi, në rend publik, në administratë, në territor, ambient, në prona, etj. Loja e qeverisë me publikun është e qartë. Të nxijë çdo gjë, ta bëjë të jashtëzakonshme, urgjente, që të mos i lerë kohë askujt të mendojë në mënyrë racionale, por të trembet nga emergjenca dhe të pranojë në heshtje masat e jashtëzakonshme të qeverisë; tatime të jashtëzakonshme, masa ekstreme në buxhet si kjo gropë financiare që po përpiqet të miratojë sot, veprime të kundërligjshme dhe ekstreme në strukturën e policisë, si emërime pa ligj e shkrirje strukturash kyçe, që më pas ta ndërsejë policinë pa ligj kundër bizneseve, pronave dhe individëve të terrorizuar nga aksione të denja për një shtet policor.

Kjo urgjencë ekziston vetëm në kokën e Kryeministrit dhe ai po e përdor që të justifikojë përdorimin e sëpatës së akteve normative. E filloi me administratën, tani me buxhetin. Shqiptarët duhet të presin me ankth që të shohin se kush e ka radhën për sëpatën normative të qeverisë Rama-Meta.

Kjo gjendje e jashtëzakonshme, që pretendon dyshja Rama-Meta, u shërben atyre si alibi për të mos mbajtur premtimet e veta. E si mund të mbahen kur situata ekonomike qenka një krizë e plotë dhe gropa fiskale nën këmbët e shqiptarëve qenka një greminë e thellë?!

Po sa kohë mendon ky çift donkishotesk se do t’i mbajë shqiptarët nën presion e terror psikologjik?

Qeveria thotë jemi në krizë, pra recesion, por BE-ja dhe FMN-ja u thonë të gjithëve se Shqipëria do ketë këtë vit rritje rreth 2%, rritje kjo më e lartë se në vitin 2012, dhe në vitin e ardhshëm do të ketë përmirësim të mëtejshëm.

Progres-raporti i Komisionit Evropian jep panoramën më të qartë e më të besueshme. Por për fatin e shqiptarëve, kjo është e kundërta e asaj që thotë Kryeministri sot në Parlament.

Pra, kujt t’i besojnë shqiptarët? Kryeministrit që i përngjet Kalorësit të Fytyrës së Vrerosur të Servantesit dhe Kryetarit të Kuvendit që i qesh pas kurrizit për broçkullat që ai këput, apo t’i besojnë FMN-së, progres-raportit të BE-së, që na propozoi për të dytin vit rresht të qeverisjes Berisha statusin e vendit kandidat? Unë jam i sigurt se shqiptarët i besojnë Barrozos dhe jo pinokërirave dhe donkishotizmave të dyshes Rama-Meta.

Qeveria kërkon të thellojë deficitin duke thënë se kanë rënë të ardhurat, por dështon me sukses të shpjegojë pse nuk ruan trendin 8 mujor të deficitit. Në 8 muaj deficiti i qeverisë sonë ishte vetëm 15 miliardë lekë. Por kjo qeveri po kërkon ta përdorë këtë akt normativ si tritol, që gropën financiare ta bëjë një greminë të rrezikshme financiare, duke rritur deficitin vetëm në 4 muaj me 24 miliardë lekë. Asnjë zezonë ekonomikë që trumbeton Kryeministri nuk e justifikon këtë.

Tjetër gjë qëndron pas gjithë kësaj. Ashtu siç bëri me seminarin e gushtit, ku ftoi ekspertë të huaj që ata të thoshin se premtimet nuk mund të mbaheshin, tani ka marrë kovën me bojë të zezë e po lyen me të fasadën e ekonomisë shqiptare, për të cilën BE-ja, FMN-ja dhe Banka Botërore e shumë institucione të tjera thonë që është një histori e suksesshme në detin e krizës botërore.

Për fat të keq, shqiptarët kanë për Kryeministër një piktor. Kryeministri ynë po përpiqet të trembë shqiptarët duke pikturuar ekonominë shqiptare me ngjyrat e zeza dhe gri. Me këtë sterrosje Kryeministri po përpiqet të justifikojë kompanitë e huaja mercenare, që po kontrakton me paratë e shqiptarëve për të audituar borxhin, menaxhuar tatimet dhe doganat apo për të lobuar.

Më e pakta, kjo është paaftësi në menaxhimin e financave të shtetit nga kjo qeveri, por besoj më shumë se ky është një klientelizëm dhe korrupsion i hapur. Me këtë akt normativ, duke thelluar mosrealizimin e të ardhurave dhe deficitin, ju po u thoni bizneseve kliente dhe vullnetare të tij që të nxitojnë e të bëjnë evazion fiskal, të fshehin të ardhurat e të mos paguajnë taksat, organet tatimore nuk do t’u venë nga pas, se ata janë brenda marzhit të mosrealizimit të të ardhurave. Për rrjedhojë, nuk do t’i zënë me presh në duar. Dhe ndërkohë që policia e Kryeministrit është ndërsyer rrugëve mbi bizneset private, askujt nuk ia mban të nxjerrë kokën jashtë, aq më pak të ngrejë zërin. Kështu, klientët tuaj vazhdojnë evazionin tashmë të ligjëruar.

Me këtë akt normativ ju, zoti Kryeministër, i jepni vetes të drejtë, pasi përhapni tymnajnën e zezë, të merrni hua 400 milionë dollarë. T’i kishit marrë hua për investime apo për të paguar detyrimet e prapambetura, ishte gjysma e së keqes. Por ju, jo vetëm po shkurtoni investimet me pasoja të rënda për ekonominë dhe kompanitë që kanë realizuar detyrimet kontraktuale, po me borxhin që po merrni, po ua shtrëngoni lakun në fyt shqiptarëve.

Dhe për çfarë? Për shpenzime korente qeveritare! Qindra miliona dollarët që merrni hua për shpenzime luksi të Kryeministrit dhe ministrave, për zyra luksoze, udhëtime, madje bashkë me bashkëshortet, siç thotë kodi etik, për shpenzime për ngritje ministrish të reja, do të paguhen vetëm nga xhepat e shqiptarëve. Por ju ata i bombardoni me mediat tuaja servile, duke u thënë se vendi është në krizë.

Modeli i sjelljes suaj gjendet edhe në të shkuarën, kur baballarët tuaj ndërtonin Bllokun famëkeq në mes të varfërisë. Por edhe sot e gjeni në Korenë e Veriut, ku diktatori i ri ka shpenzuar në një vit 600 milionë dollarë për luksin e tij. 

Nuk po zgjatem në analizën e shifrave dhe ndikimin dërrmues të këtij akti në ekonomi, se kolegët e mi e kanë bërë shumë më qartë. Por, duke parë shkurtimet e shpenzimeve që qeveria Rama-Meta po bën, vë re diçka alarmante, e cila duhet të ndezë llambat e kuqe. Partia Demokratike e ka denoncuar në publik sulmin tuaj arrogant, agresiv dhe frontal ndaj institucioneve të pavarura me qëllimin e vetëm kapjen dhe kontrollin e tyre. Pavarësia financiare nga qeveria është në themel të pavarësisë së këtyre institucioneve.

Por Kryeministrit i dhembin veshët nga fjala “institucione të pavarura”. Të gjitha institucioneve të pavarura, edhe atyre kushtetuese, po u shkurtohen fondet sot. Shkurtime po i bëhen KLD-së për inspektimet që duhet të kryejë, KLSH-së për auditimet, KQZ-së, edhe pse kjo e fundit duhet të bëjë dy palë zgjedhje lokale së shpejti, madje ka edhe një referendum ende i dekretuar për t’u zhvilluar në dhjetor të këtij viti. Po shkurtoni shpenzimet e SHISH-it, të INSTAT-it etj.

Por shembulli më flagrant është shkurtimi drastik i fondeve për ILDKP-në, pikërisht atë institucion që po e sulmoni me të gjitha taborët, ato qeveritare dhe ato gjoja te shoqërisë civile apo individë të orkestruar. Kërkoni ta shkrini këtë institucion, që do t’ju kontrollojë pikërisht juve, qeveritarët dhe konfliktin tuaj të interesit.

Në përfundim, diçka në lidhje me konfliktin e interesit. Kryeministri, me gjeste musoliniane, nga ky podium na tha se paratë e marra hua nuk do t’i përdorë për zyra. Na ka thënë se luksin Kryeministri e bëri me para vullnetarësh dhe donatorësh. Gjithçka jashtë ligjit! Sepse në logjikën e tij, ai është ligji. Madje ka filluar t’i duket vetja edhe si Luigji i XIV tani, aq sa për luks e ka mbushur Kryeministrinë me afreske.

Tani, ky Kryeministër t’u shpjegojë shqiptarëve sa lekë nga rritja skandaloze e shpenzimeve korente për Kryeministrinë, për ngritjen e ministrive të reja, pra nga 400 milionë dollarët borxh për shpenzime, do të shkojnë në xhepat e gjoja “donatorëve” të kuq? Mos të lodhet aspak. Të bëjë publike listën e donatorëve, se llogaritë ia bëjnë vetë shqiptarët. Ia bëjnë llogarinë edhe për tenderët që do t’u japë atyre më pas, ashtu siç po ia jep “Deloitte & Touche” apo “Crown Agents”.

Dita e mirë duket që në të gdhirë, tha një kolegu im. Duke parë retë e krizës ekonomike me të cilat është mbushur ky akt normativ, po e mbyll duke perifrazuar një autor shumë të dashur të baballarëve biologjikë të një pjese të kësaj qeverie:

Me gusht bashkë për Ramën iku dhe vapa! Zoti i ruajt shqiptarët se ç’dimër vjen prapa!

(Drejtimin e seancës e merr zoti Dule.)

Vangjel Dule – Faleminderit, zoti Bylykbashi!

Fjalën e ka zoti Arben Çuko.

Arben Çuko – Faleminderit, zoti drejtues i seancës!

Në fakt, ka rreth një javë që përfaqësues të opozitës në mediat elektronike dhe të shkruara po ngrenë një zhurmë rreth aktit normativ për rishikimin e buxhetit. Kjo zhurmë sot në Kuvend u ngrit në nivelin e kakofonisë. Unë do të thosha shumë zhurmë për asgjë, por jo për asgjënë që bën fjalë Shekspiri, por për atë asgjë që qeveria gjeti në arkën e shtetit.

Pasi kaluam një fazë disavjeçare, ku herë renditeshim para dhe herë pas Gjermanisë për nga zhvillimi ekonomik, tashmë faktet tregojnë që, çuditërisht, rezulton që arka e shtetit shqiptar është realisht bosh.

Ish-ministri i Financave tha një parim që ekonomia, sidomos kjo jona, që është e brishtë, afektohet shumë edhe psikologjikisht nga deklaratat e politikanëve. Çfarë mund të themi sot kur dëgjuam ish-Kryeministrin shqiptar t’u uronte shqiptarëve fatin e rrënimit të ekonomisë si në Greqinë e Papandreut? Ai e di shumë qartë se ku e kishte qëllimin. Qëllimi i tij është që ky afektim i ekonomisë sonë të brishtë të bëhet i plotë, duke uruar fatin e Greqisë së Papandreut.

A e keni vënë re që në mënyrë të përsëritur ndërrimi i maxhorancave na gjen në të njëjtën situatë? I gjejmë institucionet e shtetit shqiptar të rrënuara, të zhytura në korrupsion e paaftësi, e gjen arkën e shtetit bosh (nuk ka nevojë t’jua rikujtoj 1997-ën) dhe po këto qeveri socialiste, këtë herë e ka radhën qeveria Rama, të rregullojnë institucionet e shtetit, të rregullojnë financat e shtetit. Pikërisht ky akt është për këtë qëllim.

Janë disa çështje në lidhje me aktin, për të cilat opozita ngriti zhurmën që përmenda pak më parë në media, zhurmë që po e bën edhe këtu në Kuvend. Le t’i marrim me radhë.

Këta thonë që nuk duhet të rishikohet buxheti me akt normativ, madje po kërkohet që të tërhiqet akti. Jemi në kushtet e emergjencës dhe të nevojës financiare për të bërë rregullimet e nevojshme për të garantuar pagesat e domosdoshme për medikamente, ushqime, karburant, pensione, paga etj., dhe pikërisht kjo nevojë urgjente detyroi qeverinë për nxjerrjen e aktit normativ, mbështetur kjo në nenin 101 të Kushtetutës.

Thoni se po rrisim deficitin buxhetor duke bërë shpenzime luksi. Vetëm për 4-mujorin qershor-shtator deficiti është 20.9 miliardë lekë. A mos është përgjegjësi e qeverisë “Rama”? Jo, nuk besoj. Këtë borxh, pra këtë deficit marramendës, e ka shkaktuar administrata e ish-ministrit të Financave. Ai e di shumë mirë këtë gjë. Mjafton të pyesë nipërit, që, përveçse i ka doganierë, kanë në pronësi edhe agjenci doganore. 

Një koleg i opozitës këtu përmendi që 3-mujori i fundit i vitit 2005 ishte shumë pozitiv, si rezultat i ardhjes së tyre në qeveri. Kjo është e vërtetë, por kam përshtypjen se nuk e gjetët në këtë gjendje arkën e shtetit shqiptar të asaj kohe. Nuk besoj se nipërit e Arben Malajt kanë qenë doganierë. Në të kundërt të këtij fakti, e përsëris edhe një herë: nipërit e ish-ministrit të Financave janë të gjithë doganierë. Unë jam i bindur se këto 5 milionë dollarë, që janë kapur së fundi nga administrata tatimore, janë vetëm maja e ajsbergut. Administrata jonë nuk ka filluar ende nga puna. Janë përsëri po këta njerëz që do të “performojnë" në administratën fiskale shqiptare.

Po kështu, një ish-ministër bëri një lloj tentative për të mbrojtur të pambrojtshmen. U përpoq që gjendjen në ushtrinë shqiptare ta paraqiste ndryshe nga sa është aktualisht. Ky ish-ministër nuk përmendi milionat publicitare të dhëna nga ai për mediat pranë tij dhe Saliut, kur këto para mund t’i përdorte në të mirë të të veshurit, të të ushqyerit dhe të stërviturit të atyre ushtarëve që ngrenë lart figurën e Shqipërisë në aleancën e NATO-s. Ky zotëri nuk flet këtu për qindra e mijëra litra karburant të prokuruara. Në depot e shtetit nuk ka shkuar asnjë litër. Mjetet e ushtrisë shqiptare nuk kanë asnjë litër. Anijet e forcës sonë detare nuk kanë asnjë litër që të dalin nga moli. Helikopterët e forcës sonë ajrore nuk kanë asnjë litër që të ngrihen në patrullim. Po vjen dimri dhe shtetit shqiptar do t’i duhet të përgatitet për skenarin më të keq. Çfarë të thotë qeveria “Rama”, “Na ruajt Zoti” apo ta deklarojë përsëri Shkodrën, Venecie? Për çfarë luksi flasin kolegët e nderuar të opozitës, kur në depot e rezervave të shtetit nuk ka ngelur asgjë. E përsëris: po vjen dimri dhe institucionet e shtetit duhet të përgjigjen për emergjencën. Tashmë, kur fondi i emergjencës është zero, nuk mund të përgatiten dot. Është harxhuar për rregullime vilash qeveritare e ku di se çfarë. 

Këtu u përmendën nga Kryeministri dhe ministri i Mbrojtjes mungesat e papërfytyrueshme dhe me papërgjegjshmërinë më ekstreme të institucioneve të emergjencës. A është luks të përpiqesh të paguash invalidët, fondin e të cilëve kjo qeveri, që tashmë është e larguar, e ka zhdukur pa lënë gjurmë gjatë periudhës së fushatës elektorale? Nuk është luks, por nevojë dhe madje emergjente. 

Ju thoni se janë rritur shpenzimet administrative. Për më tepër, thoni se paskemi shkurtuar fondin e investimeve. Kjo është po aq e vërtetë, sa edhe fakti se kolegë këtu, ish-ministra, kanë ndërtuar apartamente private në zyrat e shtetit. Të gjithë e dimë se për kë e kam fjalën. Nuk u përmend fakti që këtu ka kolegë, ish-ministra, që kanë ngrënë e kanë pirë nëpër restorantet e Tiranës për vite të tëra dhe kanë ikur pa paguar. Çfarë të thotë qeveria “Rama”? T’u thotë atyre pronarëve: “Kërkojani atij ministri që tani ka dalë në opozitë!”? Raste të tilla u përmendën me dhjetëra. 

Ju thoni se me këtë akt normativ kemi shkurtuar fondin e investimeve, por për çfarë investimesh bëhet fjalë? Nuk do të merrem me shifra, por po them se për investimet e shkurtuara më këtë akt normativ paratë nuk ekzistonin. 

E para, këto nuk janë para investimesh.

E dyta, qeveria e mëparshme, me buxhetin e dhjetorit të vitit të kaluar paska planifikuar të marrë kredi për këto investime, pra këto investime nuk janë faktike. Mua nuk më duket me vend që opozita të pretendojë arritjet e saj të shkëlqyera në vitet që kaluan dhe të anatemojë këto 40 ditë të qeverisë “Rama”. Kjo, të dashur kolegë, më kujton një batutë humoristike të një zone në Veri-Perëndim të Shqipërisë. Po përpiqem ta modifikoj pak: “O nënë, ma mbaj pak kopilin sa t’i them disa fjalë kësaj të resë që po vjen”.

Faleminderit!

Vangjel Dule – Faleminderit!

 (Ndërhyrje nga salla)

Me kërkesën e grupit parlamentar të PD-së, kemi 5 minuta pushim. 

(Pas pushimit drejtimin e seancës e ka marrë zoti Meta.)
Ilir Meta – Rifillojmë seancën duke vazhduar me diskutimet.

Fjalën e ka deputetja Jozefina Topalli. 

Jozefina Topalli – Zoti Kryetar i Kuvendit,

Të nderuara zonja dhe zotërinj,

Të nderuar qytetarë shqiptarë,

Ky quhet akt normativ. Në fakt, është akt krize. Pas këtij akti krize ku do të shkojë Shqipëria? Ku po e çoni Shqipërinë? Ku po e çoni ekonominë shqiptare? Ku e kanë nisur, të dashur shqiptarë, ekonominë tuaj familjare? Sa para do të keni në portofolet tuaja, të dashur shqiptarë, pas këtij dekreti? Ky akt është kriza që do të hyjë në shtëpitë tuaja, për fat të keq. Ky akt është konfirmimi i dështimit Rama me 95 për qind, siç ju paralajmëruam. Këtu shkruhet dhe këtu do të votohet nga këta rilindësit këtu mbrapa (tregon nga qeveria): Shqipëria drejt greminës! Ky është fermani Rama-Meta!

Kjo Shqipëri që nga fillimi i krizës globale në vitin 2008 ruajti qëndrueshmërinë, kjo Shqipëri që edhe pse e rrethuar nga kriza e vendeve fqinje vazhdoi të rritet; kjo Shqipëri që, pavarësisht vështirësive, tërhoqi 4 miliardë investime të huaja në 4 vjetët e fundit; kjo Shqipëri që uli në 12,8 për qind papunësinë në kohë shtrëngate; kjo Shqipëri që në kohë krize globale çdo vit rriti rroga e pensione, nuk do të jetë më e tillë pas votimit që sonte do i bëjnë këtij akti!

Kjo Shqipëri që rriti të ardhurat 9 miliardë në 8 vjet, që ndërtoi 10 000 km rrugë të reja, mbi 400 e ca kanalizime të reja, 369 ujësjellës të rinj, 1300 shkolla të reja, nuk do të jetë më e tillë pas votimit të sotëm. Kjo Shqipëri, që ruajti stabilitetin makroekonomik, nuk do të jetë më mbasi ky akt do të hyjë në fuqi.

Ky akt është rrokullisja drejt krizës. Dhe kjo ndodh vetëm 40 ditë nga rilindja. Këto janë të 40-at e ekonomisë shqiptare! Pas këtij fermani, natyrisht, nuk flitet ende nga Porta e Lartë për rritje rrogash si në kohën e Berishës. Nuk do të ketë më rritje pensionesh e dyfishim të tyre. Nuk do të ketë më rrugë të reja, tunele, ura, spitale e shkolla të reja, nuk do të ketë më asnjë fjalë për ish-pronarët e ish-të përndjekurit.

Të ardhurat që u rritën me 9 miliardë dollarë si në 8 vjetët e qeverisë “Berisha” jo vetëm nuk do të ketë më, por ato vetëm për 4 muajt e ardhshëm do të ulen, dhe jo me 1.2,  4 milionë dollarë, por plot me minus 240 milionë dollarë!

Ky është fermani. Ky është alarmi. Me urdhër nga lart kanë vendosur që në 4 muajt e ardhshëm të ardhurat të mos hyjnë në buxhetin e shtetit, siç ishte parashikuar me ligj, ose në arkën e shtetit do të hyjnë 4 herë më pak para. Me ferman kanë vendosur që deri në fund të vitit t’i zhvatin arkës së shtetit plot 240 milionë dollarë. 240 milionë dollarë për t’i harxhuar për qejf, pare xhepi. E sikur kjo të mos mjaftojë, do të rrisin borxhin edhe me 240 milionë dollarë të tjerë. Pra, me një fjalë, binomi Meta - Rama sot hap një gropë financiare prej mbi 500 milionë dollarësh. Këta dy pashallarë po rrisin borxhin nga 64 në 70 për qind, me perspektivë qëvitin e ardhshëm ta çojnë në 73 për qind, tha rilindasi. Pra, në 4 muaj rrisin borxhin aq sa ne e kemi rritur në 8 vjet. Imagjinoni për një sekond nëse ne do të kishim rritur borxhin me ritmin e tyre, do i binte që në 8 vjet të qeverisjes së Sali Berishës borxhi do të kishte shkuar në 186 për qind, pra Shqipëria do të ishte prej vitesh në kaos, në krizë totale. 

Për këtë, natyrisht, i duhet edhe alibia edhe e firmës Deloitte &Touche, e cila prej muajsh është bërë hazër në këtë drejtim. Aty punojnë edhe familjarët e qeverisë. Borxhin ndaj bizneseve kanë mbi një muaj që e kanë shumëfishuar, shto pusulla, shto fatura, shto dhe shto, herë thonë 400, herë thonë 600, por në fund do e negocionojnë me konfidencialitet, këtë e shkruajnë edhe në akt dhe e ndajnë brenda klubit! Ndërkohë, bëjnë demek se po merren me llogarinë. E sikur kjo të mos mjaftonte, nuk bëjnë tender për kompaninë në kundërshtim të plotë me ligjin! Nuk ka më tender me Rilindjen. Tani sulltanati nxjerr vetëm fermane! Tani nuk ka më ligje, tani e mbrapa ka vetëm fermanë! Dhe ky akt normativ i Rama-Metës është i paligjshëm! Ai është në shkelje të ligjit të buxhetit, tamam si akti i nëpunësit civil, që jo vetëm përmbysi konsensusin, që në planin politik është akt gati parafundor, është të shpallësh opozitën armike, por në planin ligjor është në shkelje flagrante të Kushtetutës dhe të kuadrit ligjor.

Tani nuk ka më ligje, tani e mbrapa ka vetëm fermanë. Dhe siç thonë, këtë e bëjnë me “konstruktivitet”. Hallet dhe problemet, varfëria e papunësia me këtë akt do të rriten edhe më shumë. Të gjithë ju, të dashur shqiptarë, që u keni besuar premtimeve papandreujane të udhëheqësit, keni të drejtë të zhgënjeheni. Ju të tjerët, që nuk e votuat, keni të drejtë të zemëroheni, por përtej zhgënjimit, zemërimit, frikës apo panikut, kësaj radhe rrokullisja do të jetë më e rrezikshme nga ç’mund ta merrni me mend.

Po ku mund të ndodhë që me një ferman si ky, t’i jepni vetes 240 milionë dollarë para qejfi, “për lezet” thoshte rilindësi aty, pare xhepi, dhe t’u hiqni shqiptarëve rrogat, fëmijëve shkollat, bujqësisë subvencionet, të varfërve ndihmën dhe asistencën? Po ku ndodh që me një letër si kjo të varfëroni me 240 milionë dollarë shqiptarët, e kjo deri në fund të vitit!? Imagjinoni pak më tej! T’u heqësh asistencën të varfërve është e rëndë, të zhytësh në borxh Shqipërinë është kriminale, të vjedhësh 240 milionë dollarë, është e padëgjuar, 240 milionë dollarë të avulluara, të munguara për arkën e shtetit, do të ishin shumë për Shtetet e Bashkuara të Amerikës, jo më për Shqipërinë tonë me halle dhe probleme.

Ku po e çoni ekonominë? Ku po e çoni Shqipërinë? A nuk duket gati profetike eksperti i huaj, i cili tha se me 95 për qind do të dështoni? Por, në fakt, dështoni ju, se ajo do të ishte e mira e vendit, por do të dështonte Shqipëria, do të dështonte ekonomia shqiptare, që ia doli në vitet më të thella të krizës të qëndronte dhe të rezistonte. Po, nëse ky është fillimi me minus 240 milionë dollarë për qytetarët dhe plus 240 milionë dollarë për klubin tuaj, të dashur shqiptarë, mbajeni shënim, mbajeni mend se vitin e ardhshëm rrezikoni që të fillojnë uljen e rrogave e pensioneve.

E sa për mashtrimet e sotme të Ramës, se arka është boshatisur dhe vendi është në rrënim, më lejoni t’ju lexoj, jo sipas meje, por sipas FMN-së, Bankës Botërore, Bashkimit Europian, se cila është Shqipëria që ju lamë ne, cili është inventari i ekonomisë që dorëzoi Sali Berisha, dhe jo sipas raporteve të tre muajve përpara, apo 6 muajve përpara, por të 12 tetorit. FMN-ja certifikoi edhe një herë ekonominë shqiptare, fjalë për fjalë, shifër për shifër. FMN-ja konfirmoi çdo gjë që qeveria “Berisha” ka bërë e ka deklaruar. Deklarata e Sakomanos në emër të FMN-së hedh poshtë çdo mashtrim të bërë javët e fundit nga Rama për ekonominë shqiptare. Skaneri që FMN-ja i bëri ekonomisë shqiptare është inventari i dorëzimit të pushtetit. Cila ishte ekonomia që ne i kemi lënë, sipas FMN-së, jo sipas nesh, opozitarëve?

1. Pas një rritjeje prej 1.6 për qindsh në vitin 2012, prodhimi i brendshëm bruto pritet të rritet afro 2 për qind në vitin 2013 dhe të vazhdojë të rritet nga pak gjatë vitit 2014.

2. Rritja e eksporteve është e fuqishme. Papunësia është 12.8 për qind, inflacioni i indeksit është 2.1 për qind, shifra e deficitit aktual është ulur, balanca e përgjithshme e pagesave ka qenë me suficit. Borxhi publik është 64 për qind. Katër ditë më pas, në datën 16 tetor, jo Jozefina, jo opozita, por Komisioni Europian përsërit të njëjtat gjëra.

Tani vetëm një pyetje të thjeshtë kam: Kujt mendoni ju se duhet t’u besojnë shqiptarët, Sakomanos, apo ministrit të Financave, Canit? Fondit Monetar Ndërkombëtar, apo Ramës? Bankës Botërore, apo dy bashkëkryeqeveritarëve? Bashkimit Europian, apo udhëheqësit tuaj të madh? 

Tani, nëse ju këtë e quani rrënim dhe veten rilindje, atëherë ju duhet të dyfishoni pensionet dhe rrogat brenda vitit. Pse nuk e bëni? Ju duhet të rritni vendet e punës, jo vetëm se keni premtuar 300 mijë të tilla, por në vitin e ardhshëm menjëherë duhet të hapni mbi 100 mijë vende të reja pune. Pse nuk e parashikoni këtë? Ky certifikim i Bankës Botërore, i FMN-së, i BE-së, shkruan për arritje, por ju e lexoni rrënim, ndaj ju duhet ta ulni borxhin që ne iu lamë me 64 për qind dhe jo ta rrisni në kufijtë e rrezikshmërisë në 70 për qind. 

Për kujtesë, në vitin 2005, realizimi 8-mujor i të ardhurave tuaja ishte 88 për qind dhe në tremujorin e fundit të periudhës sonë ai u tejkalua dhe u rrit me 28 për qind. Për vitin 2005, për muajt shtator-dhjetor ne rritëm të ardhurat me 120 milionë dollarë mbi planin, ndërsa ju, sapo erdhët në pushtet për muajt shtator-dhjetor, po miratoni 240 milionë dollarë.

Ne në vitin 2005 gjetëm deficit 4,5 për qind të prodhimit të brendshëm bruto dhe për 4 muaj e ulëm në 3 për qind, ndërsa ju për vitin 2013 vetëm për katër muaj, që pritet të vijnë, rrisni borxhin me 4 për qind. 

Ju, në muajt e fundit të tetë vjetëve të qeverisjes socialiste, i latë të ardhurat në 88 për qind të planit. Ne e lamë me 93 për qind. Ju jeni në muajt e parë të qeverisjes suaj më keq se ç’ishit në tetë vjetët e qeverisjes së Partisë Socialiste. 

Ku po e çoni ekonominë? Unë e di që nuk keni program, nuk keni projekt zhvillimi për vendin, por ju sigurisht që keni një plan për bahçen tuaj të klientëve, por para se të bëni që vendi të bjerë në humnerën e errët të destabilizimit, shqiptarët do të dinë t’ju refuzojnë.

Kam parë dhe s’kam parë, por si ky Kryeministër nuk kam dëgjuar kurrë! Ky është fermani i tij! Këtu është emri, vula e Edi Ramës! Këtu ka firmosur pikë për pikë dhe fjalë për fjalë në relacion çdo gjë që ne kemi deklaruar. Ka firmosur dhe ka vulosur me dorën e tij se çdo gjë që ka thënë mbi tmerrin e rrënimin e shoqërisë kanë qenë shpifje dhe gënjeshtra. Ka thënë se ka 1 milion shqiptarë të papunë, por ka firmosur këtu me dorën e tij se papunësia është 12,8 për qind. Ka thënë ndryshe çdo herë që ka folur dhe ka gënjyer me shifra 8 deri 9 herë. Ka thënë se arka është boshatisur, por ka firmosur këtu se në 8 muajt e parë të vitit 2013 ne kemi mbledhur 93 për qind të të ardhurave të planifikuara. Ka folur për rrënim, por ka firmosur Shqipërinë me rritje ekonomike, me emrin, mbiemrin, shkrimin dhe vulën e qeverisë, me rritje eksportesh me borxh 64 për qind, me ulje deficiti, etj.

Tani sesi ia vini emrin këtij, po jua lë juve, por ai që e ka firmosur e vulosur këtë e ka emrin Edvin Rama! Pasi ka firmosur relacionin, ka hequr 100 milionë dollarë investime kapitale, ose ka shkurtuar 20 mijë vende pune. Çfarë ka bërë pastaj? Ka vendosur të zhdukë nga Thesari i Shtetit 240 milionë dollarë të tjera. Vetëm me këtë të fundit, do të kishte rritur rrogat me 30%, ose do të kishte ndërtuar 240 kilometra rrugë të reja, ose do të kishte ndërtuar 300 shkolla të tjera të reja, spitale të reja, ose do të kishte rritur pensionet me mbi 23%, të dashur qytetarë shqiptarë. Por ky nuk ndalet këtu. Sikur të mos mjaftonte, ky merr borxh edhe me 240 milionë dollarë të tjerë. 

Ky që para një viti thoshte: të ndryshojmë Kushtetutën dhe ta vendosim kufirin e borxhit në 50%, sot e çon në 70%. Kjo është papërgjegjshmëri! Kjo është papërgjegjshmëri lapidare për ekonominë dhe të ardhmen e vendit. Ky është starti drejt recesionit; kjo është rrokullisja drejt krizës dhe deligjitimitetit.

Ky është dekreti juaj qindramilionë dollarësh me një dorë para xhepi. Ia kaloni stilit të sulltanëve të sulltanateve, të sheikëve, të mbretërve e bosëve. E keni nisur mbrapsht. Shumë mbrapsht! Ju mund të pasuroheni, ju mund të jetoni në saraje, ju mund të sillni edhe dekrete të tjera, por vendi do të lëngojë, papunësia do të rritet, çmimet do të rriten, vendi do të rrëshqasë, por përpara se ai të bjerë në humnerën e errët të destabilizimit, shqiptarët do të ngrihen. Mbajeni mend! Ne andej nga Shkodra themi një fjalë të urtë: “Kujdes beg, se ka hendek”!

Ilir Meta – Faleminderit, zonja Topalli!

Fjalën e ka zoti Taulant Balla.

Taulant Balla - Zonja ish-drejtuese e Kuvendit, besoj se e kuptove që mund të thyhet edhe Rregullorja për rastin tënd, sepse sa më shumë që ti flet, aq më shumë i shtohen votat koalicionit tonë. Do të them diçka miqësisht, zonja Topalli: të ka ardhur koha të rrish në shtëpi, se ke 8 vjet që je në ajër. 

Do të flas pak më poshtë për numrin e pafund të fluturimeve rreth botës, të zonjës Topalli, meqenëse na foli për shpenzime. Kjo zonjë ka bërë aq shumë milje fluturime me avion, sa duhet t’i vish botës 72 herë vërdallë me avion, që të plotësosh numrin e miljeve të zonjës Topalli.

Diskutimet dhe sjellja e sotme e opozitës janë si gurët e fëmijëve plangprishës, që nga inati thyejnë tjegullat e shtëpisë së vet. Ky buxhet është buxheti juaj. Ne po riparojmë atë që na latë ju, këtë po bëjmë sot. Ju po gjuani mbi tjegullat e shtëpisë suaj. Buxheti është i shqiptarëve dhe ne duam që menjëherë pas kësaj seance dhe me këtë akt normativ të vazhdojmë të paguajmë pagat, të paguajmë pensionet, të paguajmë ndihmën ekonomike, sepse ju nuk e dini se çfarë janë pagat, nuk e dini se çfarë është ndihma ekonomike. Sigurisht, nuk ju interesojnë as pensionet. 

U munduat të bënit shaka sot. Madje, ish- ministri i Financave, si huq apo si zakon, edhe shakanë e kishte me zarf, sepse me zarf jeni mësuar. 8 vjet me zarf, fut këtej, e fut andej, fut nga poshtë e nga lart. Sa ditë keni që jeni larguar nga zyrat? 40 ditë keni që jeni larguar. Madje, zonja Topalli nxitoi të thotë “të 40-at”. Të 40-at e kujt? Të 40-at e pushtetit tuaj të dënuar me votë më 23 qershor?

A mbani mend nëse keni lënë ndonjë gjë tjetër nëpër zyra? I morët mobiljet. Xhozefina ka marrë edhe mobiljet e Enverit, nuk po i gjejnë në Kuvend. I ka marrë, t’i gëzojë, e ka pasur merak! Vetëm një gjë keni lënë aty: janë faturat. Fatura Xhozefina, fatura Saliu, fatura Sokoli, fatura Flamuri. Vetëm fatura keni lënë dhe faturat duhen paguar.

Ministria e Jashtme ka fatura të papaguara darkash dhe pritjesh. Nga koha e Lulit e me radhë. Në Ministrinë e Punës na kishit lënë një jaccuzzi dhe dushin e ministrit. Faleminderit! E hoqëm se nuk i duhej dhe e çuam tek azili i pleqve. 

Një tjetër, ja ku e keni aty, kishte lënë 45 milionë lekë fatura telefoni celular pa paguar. E kështu me radhë kudo, në çdo ministri. 

Më keq akoma në parlamentin e zonjës Xhozefinë, që guxon ende dhe përmend progres-raportin. Rri, zonjë dhe dëgjoje se ç’thotë progres-raporti: buxheti i Kuvendit për 8 vjet me radhë black box. Kuti e mbyllur që nuk ka njeri sy për ta parë dhe ekonomist që mund ta vlerësojë. Nuk i keni bërë akoma 40 ditë. Do t’i bëni edhe për pak ditë. 

Mjafton ky fakt që secilin prej jush ta detyronte moralisht, por edhe politikisht, të sillej si njeri i përgjegjshëm. Të përgjegjshëm politikisht; të përgjegjshëm për financat dhe ekonominë e vendit; të përgjegjshëm për domosdoshmërinë e pagesës së pagave dhe të pensioneve.

Të dashur qytetarë shqiptarë,

Këta nuk kanë lënë asnjë lekë në financat e shtetit dhe ne nuk po bëjmë asgjë tjetër veçse po miratojnë 193 milionë lekë, që të vazhdojmë të paguajmë pagat e qytetarëve shqiptarë të punësuar në shtet; po miratojmë 349 milionë lekë që të vazhdojmë të paguajmë pensionet; po miratojmë 247 milionë lekë që të vazhdojmë me investimet; po miratojmë 74 milionë lekë për ujë dhe drita, se këta nuk duan që të ketë as ujë dhe as drita; po miratojmë 26 milionë lekë për politikat sociale për të paguar ndihmën ekonomike, se këta nuk e dinë se çfarë është ndihma ekonomike.

Po miratojmë 145 milionë lekë për të paguar interesat e borxhit. E kanë zhytur vendin, 8 vjet me radhë, në borxh dhe borxhi duhet paguar. Nëse nuk paguhet, shtohet. Kaq po bëjmë.

Për çfarë jeni të shqetësuar? Jeni të shqetësuar për shpenzimet e Ridvanit në Ministrinë e Financave, që ka harxhuar 900 mijë dollarë për riparim korridori, për pllaka, për dushe? Për këto e keni shqetësimin? Sigurisht që do të shkurtohen këto. Nuk ka më.

Për çfarë jeni të shqetësuar? Që po miratojmë një akt të domosdoshëm për mbajtjen në këmbë të financave të vendit? Financat, të cilat në më pak se 40 ditë më parë i gjetëm të katandisura si mos më keq, më keq se në vitin 2004? Gjithmonë e keni këtë zakon të keq, e lini më keq se e merrni. Këtë e keni.

Dua të flas qartas se kjo është një ditë e rëndësishme për të gjykuar edhe vijën ndarëse midis nesh dhe jush. Ne nuk po bëjmë asgjë tjetër, veçse po rregullojmë paudhësitë tuaja. Ta marrin vesh qytetarët shqiptarë se opozita e sotme, deri dje në qeveri, sot është kundër aktit, sepse nuk do që shteti të vazhdojë të bëjë pagesa të pensioneve, të pagave dhe të ndihmës ekonomike. Kjo është e gjithë historia.

Zonja Xhozefinë ishte më e shqetësuara këtu. I shihni këta kompjuterë? Këto janë shpenzimet e padobishme të zonjës Topalli. T’i përdorim për pasqyra apo për dërrasë të zezë? Sepse për gjë tjetër nuk po na hyjnë në punë. Janë 140 mijë euro të shpenzuara për këta kompjuterë këtu, që janë blerë 3 herë më shtrenjtë se vlera e tregut. E shqetësuar zonja, madje nuk duroi dot as të qëndronte në sallë. U desh ta prisnim derisa të vinte nga krehja. Për çfarë? Për disa shpenzime të padrejta të kryera nga vetë zonja. 

Shikoni se çfarë kam gjetur. I kam marrë nga dy kompanitë më të rëndësishme të fluturimeve: Lufthansa dhe Austria Airlines. Qytetarja shqiptare Xhozefina Topalli është fluturuesja më frekuente në Republikën e Shqipërisë për këto dy kompani të mëdha. Nëse për Shkodrën ishte deputete, për Lufthansën ishte senatore, them senatore, si njeriu që ka fluturuar më shumë se kushdo tjetër në Shqipëri. E ripërsëris: duhen 72 herë t’i biesh botës vërdallë që të plotësosh numrin e miljeve të fluturimeve që ka bërë zonja Xhozefinë me paratë e Kuvendit të Shqipërisë. Nuk udhëtonte në klas tjetër, vetëm në biznes. Nuk e njeh as klasin ekonomik, për dreq është mësuar.

Po ankoheni se qeveria po shpenzon para për rregullim zyrash. U ankuat pse u lye kuq e zi një zyrë në Kryeministri. Po më bukur se kuq e zi, nuk ka. Janë ngjyrat e flamurit kombëtar. U lye, por me zero lekë nga buxheti i shtetit; zero lekë nga buxheti i Kryeministrisë, sepse nuk kishte. 

Falënderojmë, pse jo, qytetarët, që kontribuojnë për të lyer një zyrë të lënë pis nga Sali Berisha. Ta dinë qytetarët shqiptarë, se ministrat e larguar ishin ata që populli i dënoi me votë, që vazhdonin të lidhnin kontrata tenderash, pllaka banjash dhe dushesh me hidromasazh. Këtë bëtë gjatë verës.

E si përfundoi puna? Sali Berisha erdhi në pushtet me moton kundër vaskave të floririt, ndërkohë që harxhoi floririn për të blerë hidromasazhe për ministrat e vet.

Po ndalem më poshtë, në disa prej ministrive rekord, meqë ka reagime nga salla: Ministria e Brendshme i ka lënë kësaj qeverie 26 miliardë lekë borxh. Detyrime ndaj investimeve, 10 miliardë; detyrime ndaj njësive në vartësi të ministrisë, 4.7 miliardë; detyrim për vitin 2014, që nuk ka hyrë akoma, për uniformën e policisë për vitet 2011-2014, i ka lënë 5.2 miliardë; detyrim për shpërblimet e lindjeve në gjendjet civile, ishit aq të paaftë, sa gëzimin e shqiptarëve që u vinte në jetë një fëmijë, nuk i jepnit 50 mijë lekëshin që u takonte, dhe janë 4.3 miliardë lekë borxh, qytetarëve shqiptarë; detyrime ndaj vendimeve gjyqësore, 2.1 miliardë.

Dhe më qesharakja, që ju bën si ato ushtritë mercenare, kam këtu një vendim të qeverisë, një ditë pas vrasjeve të 21 janarit, më 22, kur ne ende nuk kishim bërë ceremoninë normale të çdo shqiptari për t’i çuar në shtëpinë e fundit katër heronjtë, ju nuk pritët, por miratuat këtë vendim të turpshëm, që u hiqte 2 miliardë lekë financave të shtetit dhe shpërblyet vrasësit me paratë e taksapagueseve. 

Sigurisht, kjo është një vepër penale e atij që e ka firmosur dhe atij që e ka propozuar, por këto i takojnë edhe drejtësisë për të hetuar më pas.

Reagoi me inat ministri i Mbrojtjes, por edhe ministri i Brendshëm. E dini çfarë i keni bërë qoftë Ministrisë së Brendshme, qoftë Ministrisë së Mbrojtjes? 

E para, në Ministrinë e Mbrojtjes, të dashur shqiptarë, janë harxhuar për 13 ditë 1 milion litra naftë. Ky vend, anëtar i NATO-s, qoftë larg, të na ndodh një fatkeqësi në det, anijet tona nuk kanë sot asnjë litër naftë, por rrinë të ankoruara në breg që prej datës 30 qershor, sepse ka mbaruar nafta. 1 milion litra naftë të përdorura në fushatë nga fondi i Ministrisë së Mbrojtjes.

Shkojmë te një turp tjetër i madh. E përmendi, zoti Kryeministër, po jua përmend edhe unë, sepse është turpi juaj. Ankohet këtu ndonjë deputet i PD-së, se u blenë votat. Kush ka blerë vota e di fare mirë! Votat janë blerë me sheqerin e bazave të rezervave të shtetit, me miellin e rezervave të shtetit, sepse i keni katandisur rezervat e shtetit më keq se kurrë ndonjëherë në historinë e këtij vendi. Po jua rikujtoj edhe njëherë: me miellin, sheqerin, fasulen e rezervave të shtetit, u munduat të blinit vota, po nuk ju eci, sepse miellin dhe sheqerin ua dhatë tregtarëve të shumicës. Të paktën, t’ia kishit dhënë popullit.

Janë të shqetësuar qoftë ministri i Mbrojtjes, qoftë ministri i Brendshëm për shpenzimet që kanë bërë për reklamat. Më qesharake është se aktori, 4 vjet ministër Mbrojtjeje, tha: “Forcat e Armatosura kanë shumë nevojë për reklamë”. Po, Forcat e Armatosura mund të kenë nevojë për reklamë televizive, por të harxhosh 1 miliard lekë reklamë për Forcat e Armatosura në datën 26 maj 2013 dhe reklamën ta marrë Sandri, kjo nuk është reklamë televizive. Sigurisht që jo, kjo është pagesë, apo gjobë, quajeni si të doni! Pagesë e reklamave të PD-së.

Ka edhe një çështje shumë të rëndësishme. Keni bërë një tender për riparimin e SHQUP-it dhe, pasi e riparuat me paratë e publikut, ia kaluat PD-së. Pse duhet që qytetarët shqiptarë të paguajnë për zyrat e reja të PD-së? Ju keni qenë të paudhë në sjelljen tuaj me paratë e shtetit. Jam i gatshëm të konfrontoj çdo dokument me ju. Keni qenë aq të paudhë me paratë e shtetit, saqë edhe kur e lidhni tenderin fiks në vlerë normale, ju duhet edhe trefishi i vlerës për të mbaruar punët tuaja.

Kam edhe një çështje tjetër: qytetarët shqiptarë shqetësoheshin për dëmet ekonomike në Ministrinë e Brendshme, shqetësoheshin edhe kur u merrte karroatreci makinat dhe gjëja më e tmerrshme ishte se ministri i Brendshëm dhe sekretari i Përgjithshëm kishin bërë një kompani karroatrecash bashkë dhe ndanin lekët me njëri-tjetrin. Thoni, se nuk e ka sekretari i Përgjithshëm kompaninë e karroatrecave, që ka fituar tenderin për zhvendosjen e makinave në pozicione të gabuara! Sekretari i Përgjithshëm i Ministrisë së Brendshme bashkë me ministrin e Brendshëm u merrnin shqiptarëve makinat e parkuara gabim dhe ministria i paguante 180 mijë euro për kompaninë sekretarit të Përgjithshëm dhe ministrit të Brendshëm për të zhvendosur makinat.

Makinat e parkut të ministrisë nuk lëvizin asnjëra prej tyre, sepse janë të prishura. Por për vitin 2013 kanë blerë pjesë këmbimi 150 milionë lekë. Asnjë pjesë këmbimi s’është bërë hyrje në magazinën e parkut të ministrisë. Dhatë me qira 1643 metër katrorë të parkut të ministrisë për një periudhë 20-vjeçare, për të shpërblyer, sigurisht, një mik tjetër të pushtetit tuaj. Keni aq shumë fatura të lëna mbrapa, ndaj shqyrtojini në kongresin apo asamblenë e partisë suaj, dhe mos e quani më Partia Demokratike, por i vini emrin “partia e faturave”! 

Faleminderit!

Ilir Meta – Zoti Olldashi, urdhëroni!

Sokol Olldashi – Për pjesën e faturave nuk kam replikë, se prita t’i dëgjoja faturat e mia, por s’kishte gjë. 

Për sa u përket të 40-ve që përmendët, jeni bërë si fabula e tekstit të Eli Farës. Kam rastisur në një dasmë njëherë, që kur u çua nusja të kërcente, për koincidencë filloi kënga: “Të dinja të vogël, ti më qenke 40 vjeç!”

E treta, sa për akuzat që u bëni ish-ministrave tanë për krehje dhe për larje, ministrat dhe ministret tona edhe lahen, edhe krihen. Nëse ajo që thotë Ngjela për njërin nga ju se është armik i ujit, briskut dhe sapunit, vlen për më shumë, ky është problemi juaj dhe jo yni. 

Ilir Meta - Zoti Noka, urdhëroni!

Flamur Noka – Parafolësit të pozitës dua t’i them vetëm një fjali: “Je katandisur si mos më keq. Edhe brenda të tuve nuk të njohin për deputet, por për sharës me pagesë. Puna jote është si: “Bir Selman i nënës, kë të qaj më parë, njërin e kam bir, tjetrin e kam...” E dini vetë vazhdimin.

Ilir Meta – Urdhëroni, zoti Cara!

Igli Cara – Zoti Kryetar i Kuvendit,

Kolegë deputetë,

Rotacioni politik që buron nga vota popullore natyrshëm reflektohet në politikat qeverisëse, të cilat, në të gjitha rastet, janë në respekt të parimeve bazë të një shteti demokratik, të Kushtetutës së vendit dhe ligjeve që burojnë prej saj, por edhe të një tradite, që demokracia e ka nevojë të brendshme të cilësisë së ekzistencës së vet. Përtej eksitimit që vjen nga vendosja në zyrat e shtetit dhe ekzibicionit pa fund e pa sens që po ndodh, e jam i sigurt që herë i nxeh qytetarët e këtij vendi për arrogancën me të cilën shfaqet, e herë - herë i bën të qeshin e të qesëndisin me fjalë mendjeje “në duart e kujt kemi rënë”, duhet thënë që në pjesën më të madhe ajo që po ndodh është një dëshirë pa fre, për të na bindur që qeverisja juaja nis në vitin zero, gjithçka shkruhet e bëhet nga e para. 

Tashmë, kur jemi në të 40-tat e qeverisë së social-lësëistave, ka një bilanc, përtej atij të propagandës apo marketingut politik, për ngjyrat e të cilit Kryeministri – piktor është kujdesur fort dhe ky bilanc në thelb është një bilanc force, shteti policor dhe antiligji, në një pjesë të mirë të rasteve.

Po ndalem dhe po përmend pushimet me shumë bujë të drejtorëve të policisë, njerëzve me karrierë në polici, pushime me një të rënë të lapsit. Jam dakord që kishte dhe ka nevojë për analiza, ndryshime e përmirësime, por këto, në çdo rast të bëheshin në përputhje me ligjin. 

Po vazhdoj më tej me emërime pa kriter ligjor të drejtorëve, por me thënë të drejtën me kriteret e “ministrit të partisë”, që për një kohë të gjatë u printe militantëve nëpër mitingjet opozitare të kohës, që në kujtesë na vijnë dhe të dhunshme herë-herë, e në këtë drejtim ia kuptojmë hallin, se duhej edhe t’i shpërblente. 

Shkrirja e Gardës së Republikës, paraprirë po me një mbledhje blic “alla Tahiri”, dhe në përfundim fshirja e historisë 95-vjeçare të saj, vazhduar me shkrirjen e Drejtorisë së Krimit Ekonomik në Ministrinë e Rendit. Pyetja që natyrshëm lind është: a priten të tjera? Besoj që po, se, siç ka pas thënë i ndjeri Arbnori për tërë këto gjëra, “ju jeni specialistë”. 
Në se opozita vlerësoi diçka në qeverinë “Rama” ishte numri i ministreve zonja, një pjesë e të cilave me një karrierë profesionale për t’u vlerësuar, por askush nga ne nuk mendoi se ish-drejtoreshat e bashkisë së kohës së Ramës do të uzurponin një nga një drejtoritë e agjencitë e rëndësishme, them uzurponin, sepse konkursi dhe merita, aq shumë e premtuar, u zëvendësuan vetëm me një kriter: shërbesën ndaj kryetarit apo ndonjë miku mjaftist pranë tij. Jam dakord që emërime politike ka pasur (kemi bërë edhe ne) dhe do ketë, por qytetarëve, atyre që ju votuan edhe atyre që s’ju votuan, u duhet thënë e vërteta. Partia juaj, kolegë socialistë, tashmë është ish-stafi i bashkisë dhe i gjithë biznesmenëve, disa sot edhe deputetë këtu mes jush, që i shërbyen asaj dhe që sot ndajnë tatimet, doganat, spitalet, Albpetrolin, CEZ-in e KESH-in.
 Kurba e cenimit dhe prishjes së gjithçkaje të bërë në këtë vend arriti pikën e saj më të lartë me prishjen e konsensusit politik për ligjin “Për administratën publike”, ku Rama bëri realitet atë çka kishte paralajmëruar më zë e figurë në këtë sallë: “Ne i kemi 84 votat dhe konsensusi juaj nuk na duhet”, duke paralajmëruar një demokraci të etërve apo gjyshërve, një demokraci ku shkohet para pa opozitë dhe pa mendim ndryshe.
Sot në këtë seancë po diskutojmë për aktin normativ mbi ndryshimet në buxhet, të cilat në fundvit zakonisht nuk diskutohen e debatohen kaq fort. Ne sot jemi të detyruar ta bëjmë këtë para shqiptarëve për arsyen e thjeshtë se Rama ka muaj e muaj që vetëm nxin situatën ekonomike në vend, krijon pasiguri për konsumin dhe biznesin, dhe paniku i tij në mos qoftë, duket sikur do e sajojë recesionin dhe krizën në vend. 
Një nga çështjet më të forta të debatit të sotëm është ai që ka lidhje ndryshimin e konsiderueshëm në planifikimin e të ardhurave për këtë 4-mujor. 

Sot qeveria kërkon uljen e parashikimit të tyre me 39 miliardë lekë, ku vetëm 33 miliardë, sipas tyre, pritet të vijnë nga mosrealizime në dogana dhe tatime. Në 8 muajt e parë të vitit të ardhurat që vinin prej tyre pësuan një rënie dhe arsyet lidhen me ekonominë, por lidhen edhe me efektivitetin e punës në to, që, për të parë njëri-tjetrin në sy, gjatë fushatave elektorale, gjithnjë bie.
Ajo çka vjen propozim sot nga qeveria nuk është më 7 %, sa ishte rënia e të ardhurave në 8-mujor, por 25 % dhe kjo ka vend për shumë pikëpyetje, sepse realisht ndërrimi i pushteteve sjell një trend të ri në ekonomi, për më tepër me aq shumë akuza sa i janë bërë qeverisë së djeshme për korrupsion e abuzime me pushtetin, ndërkohë parashikohet një ulje. 

Për të qenë më të saktë: 8 muajt e qeverisjes së PD-së sollën një deficit në të ardhura prej 13 miliardë lekësh ose 1,5 miliardë në muaj; 4 muajt e qeverisjes së Ramës parashikohet të sjellin një deficit 20 miliardë lekë ose 5 miliardë lekë në muaj dhe kjo kërkon mjaft shpjegim prej jush, kolegë socialistë, se është një panik në planifikim, që as Banka Botërore s’po jua kupton. Për më tej, po përpiqem të krahasoj dy periudha të rotacionit, atë të 2005-s me 2013-n, nga një këndvështrim që lidhet jo vetëm me shifrat, por edhe me rezultatet që prodhohen, kur qeverisjen e sheh pozitivisht, në dobi të qytetarëve të vendit tënd.
Në vitin 2005 të ardhurat e tetë muajve të parë ishin realizuar 88 %, ndërkohë që administrata e qeverisjes sonë bëri që brenda 4 muajve të mbetur të kishim një realizim në të ardhura 127 % dhe deficiti buxhetor të zbriste në 3,8 % të PBB-së, nga 4,5 % që ishte programuar. 

Drejtpërdrejt lindin pyetjet: cilat janë vështirësitë për të ruajtur të paktën të njëjtin ritëm të 8 muajve të parë? Paratë që nuk arkëtohen në buxhet, në cilat xhepa përfundojnë? Apo janë rikthyer mjeshtrit e njëherë e një kohe të doganave dhe tatimeve, që ndajnë turnet për shtetin, nga turnet për xhepat?

Uroj që shkurtimi i të ardhurave të mos na bëjë në fund të shohim kronika drejtoreshash heroina, që shpëtojnë financat e vendit dhe që na garantojnë suksesin e qeverisjes, me një plan, përtej çdo mendjeje normale.
Në relacionin e ministrit të Financave për Komisionin e Ekonomisë gjejmë që borxhi aktual është 64% dhe ndërkohë zotërinjtë Cani dhe Angjeli kanë pranuar që vendi vazhdon të ketë rritje ekonomike 1,6% dhe deri në fund të vitit pritshmëritë janë për 1,9 %. Do të doja t’ju thosha, së pari, se ne demokratëve na vjen mirë që ekonomia e vendit nuk ka kaluar në recesion; së dyti, na vjen mirë që ju po kundërfirmoni atë çka ish-Kryeministri Berisha ka thënë; së treti, ju mund të merrni “Deloitte” apo dhe çdo kompani tjetër ndërkombëtare, por e gjitha do të jetë “Gërmo Tare, gërmo!”, sepse raportin final ia keni dhënë së bashku me kontratën.
Së katërti, me ndërhyrjet e propozuara në buxhet, pritet që borxhi të shkojë në 69% dhe rreth 240 milion USD pritet të merren në ditët në vazhdim nga bankat e nivelit të dytë. Kjo do të ketë dy rrjedhoja: bizneset do të kenë mundësi të kreditohen më pak nga bankat, do të ketë më pak investime e punësime dhe pas 8 vjetësh për herë të parë huamarrja përdoret për shpenzimet qeveritare dhe jo si me parë për investimet publike. 
Së pesti, po planifikoni më pak punë për administratën tuaj, më shumë shpenzime, se keni më shumë ministri, më pak investime dhe, mbi të gjitha, po planifikoni frikën e pasigurinë për qytetarët, bizneset dhe ardhmërinë e vendit.
Dhe një gjë të fundit: në tërësinë e argumenteve, që të bëjnë ta besosh apo jo Ramën, në relacionin tuaj papunësia në vend është 12,8 %, pra rreth 142 mije vetë. Në fakt, është pak si shumë të gënjesh e të mashtrosh qytetarët e vendit, por me sa duket ministrit i duhet të flasë me shifrat zyrtare, ndërsa Ramës me zërin dhe mendjen që të shohë 1 milion shqiptarë të papunë. 
Ditët që do të kalojnë do të sqarojnë shumë të vërteta, që kohët e kapërcimit të pushteteve turbullojnë, por mbi të gjitha do sqarojnë pse Rama gënjen dhe kërkon të nxijë gjithçka, për ta lënë fajin te qeverisja e demokratëve dhe përgjigjja është shumë e thjeshtë: nuk do të ketë legalizime falas; nuk do të ketë shëndetësi falas. Ai do të justifikojë terrorin policor ndaj biznesit, për të zhvatur disa e për të pasuruar klientët e qeverisë;
do të justifikojë heqjen e kompetencave të pushtetit vendor për menaxhimin e të ardhurave nga biznesi i vogël; do të justifikojë koncensionin Dotime (dogana e tatime), me të cilën paraprakisht ka shpërblyer lobuesin dhe këshilltarin e tij anglez dhe do të vazhdojë me menaxhimin e fondeve të investimeve për pushtetin vendor. 

Në mbyllje do të theksoja dy gjëra për qytetarët që na dëgjojnë:
e para, do doja që gjithë premtimet pa fund e pa sens të Ramës në fushatë të 
bëheshin realitet, sepse të gjithë duam një Shqipëri më të mirë, por druaj fort se Rama ju gënjeu.
Së dyti, ditët që kalojnë dhe të vërtetat që marrin dritë do qartësojnë njerëzit, dhe 1 milion shpullat, që me aq dëshirë ai mendon se ne morëm, do t’i kthehen mbrapsht. Rama sot po bërtet “Unë jam ligji dhe unë jam Maliqi”; Rama sot po na kujton që modeli i tij ka zënë vend dhe te përfaqësuesit e tij vendorë, që miratojnë buxhetin e 2013-ës në tetor, siç bën Vangjush Dako në Durrës, dhe mbledhin taksat e biznesit të vogël me një paketë fiskale të pamiratuar e në shkelje flagrante me ligjet e këtij vendi, duke taksuar, me aq sa ua thotë mendja, biznesin e ndershëm e duke lënë të livadhisin klientët e partisë dhe për të gjithë ju që nuk e dini, ky model e ka çuar Bashkinë e Durrësit në prag të falimentimit, ku të ardhurat për 2012-n kanë rënë 46%, krahasuar me 2011-ën, dhe investimet në qytet kanë rënë me 300%, duke shënuar nivelin më të ulët të këtij 10-vjeçari.
Në fund dua t’i them Kryeministrit Rama dy fjalë për këto shkatërrimet me tritol, që, sipas jush, shënojnë fillimin e reformës së administrimit të territorit dhe të bregdetit. Që duhet administruar më mirë territori, dakord jam, por kujdes me mesazhet që mbartin me vete pasigurinë e investimeve me leje. Për më tepër, mos harroni që tritoli hedh në erë miliona euro të shqiptarëve, e para se t’i ndëshkoni ata, ktheni kokën nga drejtuesit lokalë të Partisë Socialiste, që kanë bërë që në plazhin e Durrësit të mos shihet më deti, që kanë groposur amfiteatrin, me shumëkatëshet që vazhdojnë e ndërtohen, e për më tepër në funksion të interesave dhe të koalicionit tuaj më dy koka, po na ndërtojnë edhe detin.
Ju faleminderit!

Ilir Meta –Fjalën e ka deputeti Gent Strazimiri.

Gent Strazimiri - Faleminderit, zoti Kryetar!

Të nderuar kolegë,

Të nderuar qytetarë që na ndiqni nga ekrani, 

Duket sikur këtu është hapur panairi i pafytyrësisë, ku pafytyrësish, ose nga njëra palë ose nga tjetra dalin dy Shqipëri të ndryshme, Shqipëria e Shkëlqim Canit dhe Shqipëria jo e Ridvanit, as e Sali Berishës, por e Sakomanit. Kush është ky? Njeriu i Berishës? Ky është personi që FMN-ja ka autorizuar të fotografojë situatën e ekonomisë shqiptare në parametrat financiarë dhe zhvillimit social deri në fund të gushtit. Çfarë thotë ai? Ai thotë se reformat ekonomike kanë qenë të efektshme, që papunësia është në nivelin 12,8%, që borxhi është 63%, që rritja ekonomike deri në fund të vitit, për shkak të reformave të efektshme, duhet të shkojë deri në 2% dhe se parametrat financiarë janë stabël. A është ky një njeri politik? Jo, ky është ministri i Financave të Italisë, nuk është marrë asnjë ditë me politikë, deri ditën kur ka hyrë në zyrën e ministrit të Financave të Italisë. Gjithë jetën e tij e ka kaluar në Washington DC në institucionet ndërkombëtare financiare, ka ndërruar zyrë nga Avenue 5 në Avenue 8. Kjo do të thotë se nuk ka shanse të jetë mik i Berishës, sepse nuk është as i Berluskonit, as i komunizmit të Italisë. Mirëpo çfarë thotë Shkëlqimi ynë? Shkëlqimi ynë nuk thotë se Sakomani gënjen. 
Ditën që Shkëlqimi ishte në Washington DC tha disa gjëra të tjera, pa përmendur fotografimin e situatës ekonomike nga FMN-ja, nga Sakomani. Ai tha krejt të kundërtat, pa përmendur Sakomanin, tha në përgjithësi retorikat e fushatës, por minus premtimet. Ai thotë se detyrimisht ky vend, që është në krizë, duhet të marrë 240 milionë dollarë borxh, të cilat duhet t’i shpenzojë patjetër deri në datën 31 dhjetor, domethënë për 60 ditë. Për çfarë e merr këtë borxh? E merr për investime? Jo. E merr për premtimet që ka mbajtur në fushatë? Jo. E merr këtë borxh, siç thotë, për shpenzime operative. Në termat konkrete të jetës së përditshme, siç thanë edhe kolegët parafolës, janë para xhepi. Ai thotë se arkën bosh e ka lënë Ridvani. A mund t’ia kishte lënë Ridvani arkën plot? 
Si funksionon arka e shtetit? Ajo funksionon si arka e një familjeje. Gjatë gjithë muajit dikush duhet të punojë, që në fillim të muajit tjetër të marrë rrogën dhe të fillojë të paguajë disa fatura. Në shtet këtë rol të njeriut që punon duhet ta kryejnë çupat që kemi vënë te doganat dhe te tatimet. Ato duhet të mblidhnin gjatë muajit shtator paratë për të paguar faturat e shtatorit dhe kështu me radhë të tetorit, të nëntorit dhe të dhjetorit. A mund t’ia linte Ridvan Bode në fillim të shtatorit arkën plot? Që Ridvan Bode t’ia linte arkën plot, do të thotë se duhet të kishte mbledhur paraprakisht tatimet dhe doganat e muajve shtator, tetor, nëntor dhe dhjetor, të mblidhte disa taksa për biznese, që ende nuk janë kryer, dhe të mblidhte doganë për disa mallra që ende nuk kanë ardhur. Kjo është një broçkull që zotëria e di shumë mirë se është një broçkull, por mendon se, duke kaluar me atë që vetëm ai di ta bëjë, ju gënjen ju, sepse ju do ta paguani atë borxh. Sa ka marrë? Vetëm me shtesat që ka bërë në dikastere për një qeveri dhe një administratë, që, siç thotë, do të na kushtojë më pak se ajo e Sali Berishës, fatura rritet 300 mijë deri në 400 mijë dollarë për këto 60 ditë. Të shohim se ç’do të bëhet pas 1 janarit. A mund ta kishin bërë dot çupat, se këtë po paguajmë 240 milionë dollareshin, punën që çupat nuk do ta bëjnë? E ka bërë Ridvan Bode me Sali Berishën. Më 11 shtator të vitit 2005 kanë hyrë në zyrat e qeverisë dhe deri më 31 dhjetor, jo vetëm që kanë mbledhur ç’kishit lënë ju pa mbledhur, për shkak të fushatës elektorale, por kanë sjellë këtu në këtë sallë 120 milionë dollarë më tepër, i kanë sjellë nëpërmjet punës së atyre që ju sot po i hiqni nga puna dhe po i zëvendësoni me çupat. Dhe këtë ua quani nder shqiptarëve. 

 Pak më parë ky tha pafytyrësisht se do të paguajmë faturat financiare të paraplegjikëve, të përkrahjes sociale të kësaj e të asaj, të cilat ju nuk i keni paguar. I kemi paguar ditë më ditë deri në sekondën e fundit që kemi qenë nëpër zyra. Sot është radha jote t’i paguash. Në qoftë se do të marrësh borxh në kurriz të tyre, paratë e bukës që po u jep sot, dhe që e ke detyrim, nuk po u bën nder, atëherë turpi është me ty! Ata një ditë do ta kuptojnë dhe do ta paguash deri në centin e fundit. Politika e çajit, që përmendi njëri prej tyre, ka një faktor pozitiv, do ta quaja. 

Në këtë sallë 8 vjet rresht është diskutuar nëse duhet të marrim borxh ose jo, ku dy prej këtyre u thoshin shqiptarëve se po marrin borxh dhe do ta paguani ju. Tani na del se borxhi jo gjithnjë qenka i keq, madje siç e bëri Obama, ta rrisim edhe ne nivelin e borxhit. Ndërkohë, në këtë sallë diskutohej borxhi për investime, krime i quajti zotëria, për rrugë, rrugë, rrugë. A mund ta quash krim Rrugën e Kombit? Dikush prej jush, që del dhe nëpër televizione, thotë se të çon drejt kurrkundit. Dje ia vutë edhe emrin se ku të çon. Thatë se të çon në Turqi. Gjithsesi, ajo rrugë është atje, është investim, e bërë me paratë e shqiptarëve, çdo ditë sjell mirëqenie në bizneset dhe në familjet e shqiptarëve. Po të merrnit borxh për rrugë, dakord, merrni dhe bëni diçka, se është një gjë që ngelet këtu, por të merrni sot borxh në kurriz të shqiptarëve, për t’u dhënë atë krodhe bukë, e keni për detyrë t’ia jepni, ky është krim. Ta zëmë se FMN-ja, Sakomani dhe progres-raporti, që, gjithashtu, i thotë fjalë për fjalë siç e thonë ata, ia fusin kot! Të drejtë ka Shkëlqimi. Domethënë, jemi në zgrip. A rregullohet kjo ekonomi duke marrë borxh për t’u dhënë bukën atyre që duhet t’ia kishe dhënë thjesht nëpërmjet punës tënde? 

Meqenëse e nisa duke bërë paralelizma me ekonominë familjare, po ju them se është njësoj sikur kryetari i familjes një ditë të bukur t’i mbledhë të gjithë pjesëtarët dhe t’u thotë se kemi hyrë shumë në borxh, nuk kemi si t’ia bëjmë, ekonomia nuk ecën. Cila do të ishte zgjidhja? Marrim dhe një borxh më të madh që të shkojmë të bëjmë një palë pushime? Marrim një borxh dhe më të madh, t’i mbajmë para xhepi dhe të shesim pak mend vërdallë se kështu rregullojmë ekonominë tonë? Jo, do t’ju thoshte çdo kryefamiljar, që bukën e nxjerr nga djersa e tij, nga puna e tij dhe në fund të muajit, ose në fillim pret rrogën. U ka bërë thirrje deputetëve socialistë të thërrasin investitorët. Nuk e di se sa prej jush kanë thirrur investitorë, nuk e di se si 90% prej jush kanë folur me investitorët që kanë thirrur, nuk e di nëse flasin shqip, por kam një kuriozitet: Kur ju prezantoni Shqipërinë tek e cila duhet të investojnë, i prezantoni Shqipërinë e Shkëlqim Canit, këtë që është në zgrip, që nuk ka bukë të hajë, që nesër mund të kalojë në faliment, apo Shqipërinë e Sakomanit, e cila ka parametra stabël financiare, që, për shkak të reformave efikase dhe strukturës ekonomike efikase, mund të rritet dhe vazhdon të rritet edhe në periudhë krize me 2%? Çojeni 3%, çojeni 4%, 5%, por nuk mund të më thoni do ta çojmë me minus 2% sa të mësojnë dorën çupat. 

Pyetja që doja t’i bëja ministrit të Financave, do të ishte: Cila është prognoza e vitit 2014, zoti Ministër? A do të ketë downgrade ekonomia shqiptare nga kompanitë ndërkombëtare që bëjnë vlerësimin, si Standard and Poor’s? A do të kemi ne atë dramë, që nuk e patëm në kulmin e krizës ekonomike botërore në 2008-2009? A do ta kemi në vitin 2014 kur e gjithë bota po konsiderohet zyrtarisht e dalë nga recesioni? Këtë që po bëni ju nuk e ka bërë as kryeministri i Greqisë, as në ditën më të vështirë të Greqisë, kur njerëzit ishin pa bukë, ai thoshte se kemi forca, investitorët të mobilizohen, sepse ne do ta gjejmë disi mundësinë, ne do të ringrihemi e të tjera përralla si këto. Greqia, Spanja, Portugalia, janë duke marrë borxh në fund të 15-ditëshit te fqinjët dhe përsëri asnjëri prej kryeministrave ose ministrave të Financave nuk thotë se jemi keq, se po ngordhim për bukë. Ai thotë hajdeni investoni, sepse ne kemi resurse, mundësi, ne e kemi strukturën ekonomike të gatshme, që ekonomia të prodhojë fitim. Ky thotë krejt të kundërtën. 
Ky është më i mençur se Sakomani? Ky është më i mençur se ministrat e Greqisë, Spanjës dhe Portugalisë? Ky është më i mençur se ai që na mbikëqyr nga BE-ja? Por jepjani, more, Europës dhe ne biem rehat këtu ku jemi dhe Europa ia paftë hajrin! Të 1 milion shqiptarët dhe vota popullore që ka votuar për ju, në fakt, nuk ka votuar për këtë që e thotë, por ka votuar për Ilir Metën dhe për Gjetë Ndoin, se ky vetë ka marrë një deputet më pak se në 2009-n. Të gjitha të tjerat i ka abort. Ajo që e konsideron si fenomen, të gënjesh një popull e keni bërë sa herë këtë gjë. E bëri edhe ky këtë radhë dhe rezulton se 70% e shqiptarëve u besuan premtimeve që ky u bëri dhe që sot nuk i përmend. A është rasti i vetëm? Jo, nuk është. Sudja ka pasur 2 milionë e 150 mijë klientë me një budallallëk po aq të madh sa ky. Ky konkurron këtu vetëm me Suden dhe si Sudja do ta pësojë. 

Faleminderit!

Ilir Meta - Faleminderit!

Fjalën e ka zonja Liljana Elmazi.

Liljana Elmazi - Të nderuara deputete,

Të nderuar deputetë, 

I nderuar Kryetar i Kuvendit,

Ky akt që na paraqet qeveria sot përbën provën e gjallë dhe të pakontestueshme të vërtetësisë së të gjitha deklarimeve që ne, opozita kemi bërë në diskutimin e të ashtuquajturit programit tuaj, por që sot po dëshmojmë në mënyrë profesionale dhe me ekspertizë se ky akt është autogoli i qeverisë në portën e saj, duke shënuar në këtë mënyrë humbjen e dytë radhazi, por jo të fundit, në përballjen parlamentare me opozitën. Ky akt nuk është i domosdoshëm, për mendimin tim, sepse ekonomia nuk është në krizën më të thellë që ka përjetuar ndonjëherë ose në prag të kolapsit. Ne thjesht po ua përsërisim sot. Këtë e ka thënë FMN-ja me të cilën ju jeni dashuruar shumë këto kohët e fundit, por dhe progres-raporti. As një vit nuk ka rënë ekonomia shqiptare në recension, por lepuri i qeverisë fle tjetërkund. Me aktin e paraqitur qeveria kërkon të lajë duart nga premtimet elektorale, me të cilat mashtroi shqiptarët në këmbim të votës, me gjithë këto vështirësi. Me një ekonomi në kolaps dhe në krizë, si mund të mbahen premtimet?

Po ashtu, ky akt synon të justifikojë rritjen e taksave, që do të ndërmarrë pas një ose pak muajsh; situatë e jashtëzakonshme, masa të jashtëzakonshme, taksa të jashtëzakonshme, heqjen dorë nga legalizimet falas, nga shëndetësia falas, heqja dorë nga zhveshja e taksave për 95% të shqiptarëve, heqje dorë nga taksat e biznesit të vogël e me radhë tullumbace premtimesh që kanë filluar të shfryhen. Me këtë akt financat publike po shkojnë drejt greminës dhe po nxitet destabiliteti ekonomik i vendit. 

Raporti i BE-së konfirmon se në vitin 2012 deficiti u ul në 3,4% të PBB-së nga 8,5% që ishte në vitin 2011, ndërsa qeveria, në vend që ta ulë atë, e çon në 6,3%. Përsëri raporti i BE-së thekson se rishikimi i buxhetit në 2012-ën e kompensoi uljen e të ardhurave me shkurtim të shpenzimeve, ndërsa akti i kësaj qeverie e katërfishon mosrealizimin mujor të të ardhurave dhe e mbulon atë me një borxh të dyfishuar. Në vend të forcimit të stabilitetit fiskal, me këtë akt qeveria e maxhorancës rrit shpenzimet e veta dhe borxhin ndaj bizneseve. Qeveria po dëshmon se do të punojë për klientët e saj, kjo sepse rritja e borxhit prej 24 miliardësh në më pak se 3 muaj të mbetur do të shkojë pa u vënë re në xhepat e klientëve të qeverisë, por ne jemi këtu. Po ashtu thellimi i gropës fiskale dhe ulja e investimeve krijojnë hapësirë që të shpërblehen të preferuarit e qeverisë, duke u kthyer mbrapsht tatimet e paguara prej tyre, pa kaluar përmes sistemit të thesarit. 

Të dashur shqiptarë, 

Bëni kujdes dhe kuptoni zullumqarin e vërtetë. Ky akt normativ, i shtruar për diskutim sot në Kuvend, i nxit deputetët e maxhorancës të votojnë një akt të paligjshëm dhe jo transparent, që bie ndesh me ligjin organik të buxhetit. Që nga viti 2005 është marrë borxh, pra për 8 vjet, vetëm për investime, ndërsa me këtë akt rreth 100 milionë dollarë borxh do të shkojnë për pagat e administratës dhe shpërblimin e klientëve të qeverisë dhe kjo e bën këtë akt të paligjshëm, pasi është në kundërshtim me nenin 57 të ligjit “Për menaxhimin e sistemit buxhetor” dhe lejon qeverinë të marrë borxh vetëm për investime. Në fakt, unë besoj se në radhët e maxhorancës ka shumë deputetë me integritet të lartë profesional dhe moral, të treguar në vite edhe kur kanë qenë kryeministra, ministra ose thjesht deputetë, që kanë zbatuar ligjin dhe vetëm ligjin, ndaj gëzojnë respektin dhe vlerësimin tim. Por unë kam vetëm besimin tek ata, vendimi është zgjedhja e tyre. Atëherë, përderisa nuk është i domosdoshëm, përse bëhet ky rishikim i buxhetit? Ky rishikim bëhet me të vetmin qëllim të nxirjes sa më shumë të situatës ekonomike të Shqipërisë në vitin e parë të qeverisjes socialiste,e cila nuk është shëruar nga sindroma e vitit zero, një sëmundje që u shfaq në gradë të avancuar gjatë fushatës, të rëndohet edhe sot, në mënyrë që të paraqitet qeveria e re si shpëtimtarja e vendit, që e nxori Shqipërinë nga gropa e zezë e vitit 2013, ku e kishte futur qeveria zullumqare e demokratëve, ashtu siç ju pëlqen ta quani ju.

Në fakt, me këtë akt, qeveria e re ka trashur zullumin dhe ka rritur qarin për xhepat e zyrtarëve të saj.

Ndryshimi i tij është në vazhdën e strategjisë së re për të rritur borxhin në nivelin 68% apo 70% dhe më tej, siç është bërë publike disa herë në media. Ky duhet të jetë, në fakt, objektivi i vetëm i këtij rishikimi të buxhetit.

Borxhi publik ka qenë gogoli me të cilin maxhoranca e sotme ka trembur shqiptarët 3-4 vjetët e fundit dhe vetëm se thotë që e rritkan vetë këtë borxh këta qeveritarë, nuk qenka më i tillë. Çfarë paradoksi!

Qeveria deklaroi rritjen e borxhit publik me 6% në katër muaj, aq sa u rrit në katër vjet e fundit të presioneve të krizës globale. Në aktin që ju po paraqisni sot kemi një thellim të deficitit vjetor për shkak të mosrealizimit të të ardhurave. Kjo është përgjegjësi direkte e qeverisë suaj, e cila duhet të jetë përgjegjëse për fondet publike.

Po përse do ta përdorë qeveria këtë gogol, me të cilin trembi shqiptarët për të mos votuar më Berishën, por që vetë e ktheu në një përbindësh për ekonominë dhe për vetë xhepat e tyre? 

Për herë të parë, pas 8 vjetësh, huamarrja përdoret për shpenzime qeveritare dhe jo për investime publike, duke provuar paligjshmërinë e këtij akti. Kjo është e vërteta e buxhetit të vitit 2013, që ju kërkoni të rishikoni.

Ndaj, të dashur shqiptarë, përgatituni t’i paguani ju gostitë dhe luksin e qeveritarëve, që, në fakt, votuat me shumicë më 23 qershor.

Qeveria nuk ofron as edhe një argument të vetëm përveç retorikës boshe për nevojën e rishikimit të buxhetit. Vërtet në 8-mujorin e parë kemi një mosrealizim të të ardhurave prej rreth 13 miliardë lekësh, e cila, së pari, është pasojë e heqjes së disa taksave (nuk po i përmend se ju të gjithë i dini shumë mirë), por ulja e shpenzimeve prej 7 miliardë lekësh krijon vetëm një mungesë prej 6 miliardë lekësh në buxhet. Pra, është shumë e mundur për një qeveri që në periudhën e fundvitit të mund të mbulojë deficitin e 8-mujorit të parë, si duke rritur të ardhurat, sepse dihet që fundviti historikisht njihet si një periudhë e mbarë për të ardhurat, ashtu edhe duke ulur shpenzimet.

Por qeveria e thellon gropën dhe, nga mosrealizimi i taksave dhe doganave, sot do të rritet 3.5 herë mosrealizimi, apo evazioni, sipas gjuhës së qeverisë suaj.

Sikur të mos bënit asnjë përmirësim në administrimin e këtyre, por të ruanit thjesht trendin problematik të qeverisjes së keqe të 8-mujorit të fundit, sipas qeverisë së sotme, të ardhurat në buxhet do të ishin jo 321 miliardë lekë, siç parashikoni ju, por 334 miliardë lekë. Pra 13 miliardë lekë të ardhura më shumë, 13 miliardë lekë borxh më pak, 13 miliardë lekë kredi më shumë për biznesin.

Shqiptarë, bëni kujdes, është përsëri zullumqari! Qeveria të bëjë të paktën atë që bëmë ne në muajt më problematikë, megjithëse do të dëshiroja, për të mirën e shqiptarëve, që të bënte më shumë se ne.

Të deklarosh sot një rritje të deficitit me rreth 24 miliardë lekë në 4 muaj, në rastin më të mirë, është paaftësi dhe, në rastin më të keq, një mekanizëm për mundësi abuzimi me fondet publike, me taksat dhe doganat në favor të klientelës.

Ndërkohë që ju keni reklamuar me të madhe se politikat e qeverisë, shoqëruar edhe me drejtuesit e rinj të tatim-taksave, janë një garanci për rritjen e të ardhurave. Por ky buxhet i rishikuar, që po paraqisni sot, flet krejtësisht për të kundërtën.

Analiza e mësipërme, jo vetëm mua, më çon në konkluzionin logjik se rishikimi i buxhetit nuk sjell përfitime publike për shqiptarët apo rritje të cilësisë së shërbimeve të premtuara nga ju në fushatë. Nëse do të sillte, do të merrte edhe votën time. Por, përkundrazi, u kushton atyre miliardat e përmendura më lart për luksin e zyrtarëve, mundësi në rritje për shumë evazion dhe abuzim nga zullumqarët. Pra, rilindja në para do të thotë 300 milionë dollarë kosto më shumë për shqiptarët.

Por a ka ndonjë arsye tjetër përveç përfitimeve në para, evazionit dhe abuzimeve, që e detyrojnë qeverinë tuaj të rishikojë buxhetin? Mendoj se po. Është mungesa e entuziazmit, që normalisht duhet të ndihet për çdo qeveri të re. Por, ndërkohë, vihet re frikë dhe hezitim. Frikë dhe hezitim për të shpenzuar si te bizneset, ashtu edhe tek individët. Të gjithë janë të frikësuar dhe të pasigurt për të ardhmen me këtë buxhet që po paraqisni ju.

Për këtë arsye nuk ka as rritje të shpenzimeve nga individët dhe as nga biznesi. S’ka sesi të jetë ndryshe, kur vendi në 2 muajt e fundit ngjan më tepër me një regjim policor, ku sundon tritoli dhe ruspat. 

Sot, deputetët e opozitës, të gjithë me radhë, dëshmuan para të gjithë shqiptarëve, dhe jo vetëm, kapjen në flagrancë të qeverisë, pikërisht me këtë akt normativ në shkelje të ligjit, përqendrim klientelist për shkak të detyrës, për tentativë të destabilitetit të financave publike dhe minim të stabilitetit të ekonomisë, por edhe të mashtrimit përmes premtimeve boshe, duke përfituar luks për qeverinë dhe zyrtarët e rinj përmes zbrazjes së xhepave të shqiptarëve.

Gjykatësi i pagabueshëm “popull” po i mbledh faktet, është duke zbardhur vendimin dhe ekzekutimi i tij ndoshta mund të bëhet në limitet e afatit qershor 2017, por ndoshta dhe më shpejt.

Faleminderit!

Ilir Meta – Faleminderit!

Fjalën e ka deputetja Olta Xhaçka.

Olta Xhaçka – Faleminderit!

Në këtë sallë janë diskutuar shumë projektbuxhete dhe për aq sa i kam ndjekur unë si deputete në mandatin që shkoi, janë bërë po aq rishikime.

Më kujtohet një kritikë e para 2-3 vjetëve nga ana e FMN-së (duket sikur të gjithë jemi dashuruar me këto institucione ndërkombëtare, por, në fakt, janë seriozë), e cila i tërhiqte vëmendjen qeverisë së asokohe se nuk kishte bërë mjaftueshmërisht progres në përshtatjen e buxhetit me mjedisin e vështirë në ekonomi. 

Në fakt, unë mendoj se është pikërisht kjo zanafilla e mosdakordësisë sonë: parashikimet tuaja jorealiste, gjithnjë koherente gjatë viteve të qeverisjes Berisha, që edhe sot aktualisht i nxjerrin shifrat dhe parashikimet krejt të deformuara dhe të pavërteta. Parashikimet e treguesve makroekonomikë dhe fiskalë, ndjeshëm më optimistë nga realiteti, janë, në vlerësimin tim, problemi kryesor në diferencën tejet të madhe dhe planifikimit. Kështu është bërë çdo vit me ato parashikimet për rritje ekonomike krah Gjermanisë, kur flitej për superbuxhete dhe buxhete ambicioze dhe pastaj çdo vit rishikohej buxheti, se nuk dilnin llogaritë dhe propozoheshin masa për të justifikuar mosrealizimet.

Parashikoheshin rritje dyshifrore prej të ardhurave nga tatimet e doganat dhe, kur nuk i arrinit, rishikonit buxhetin dhe nuk e prisnit vjeljen e këtyre taksave nga performanca më e mirë e administratës, por nga taksimi i mëtejshëm i individëve dhe i bizneseve, në një kohë kur e gjithë bota përjetonte një krizë që, pa dyshim, reflektohej edhe në vendin tonë. 

Kësisoj e ndryshuat në këto vite, për aq sa ju kam ndjekur, disa herë ligjin për akcizat, ndryshuat tavanin e aplikimit të taksës së vlerës së shtuar mbi bizneset, e ulët sërish për të përfshirë edhe ato biznese që mezi ushqenin pronarët e tyre. 

Shtuat çmimet e referencës në dogana, shtuat tatim-fitimin personal, bëtë gjithçka mundët për të rritur të ardhurat dhe për të justifikuar parashikimet tuaja të deformuara, por asnjëherë mbi premisën e një menaxhimi të përgjegjshëm të financave publike, asnjëherë mbi një performacë më të mirë të administratës tatimore apo doganore. Përkundrazi, gjithnjë vepruat në kurriz të bizneseve dhe të qytetarëve shqiptarë.

Sot jemi të detyruar të rishikojmë buxhetin pikërisht për t’ia përshtatur atë mjedisit të vështirë ekonomik me të cilin përballet sot vendi. Aktin normativ e bën sot të domosdoshëm situata ekonomike dhe treguesit ekonomikë në rënie, që na i trashëguat ju, me parashikimet tuaja jorealiste, por, mbi të gjitha, me abuzimet tuaja kriminale, kryesisht në këtë vit elektoral.

Buxheti fillestar i vitit 2013 bazohej mbi një rritje reale ekonomike, që parashikohej në nivelin 3.1% të PBB-së. Në të vërtetë, nga të dhënat paraprake të tetorit, kjo rritje mund të jetë më pak se gjysma e asaj që ishte parashikuar, jo më shumë se 1.2% e PBB-së. Performanca tejet e dobët fiskale dhe doganore i ka katandisur të ardhurat nga tatimet dhe doganat më keq se 10 vjet më parë. 

Teksa buxheti fillestar parashikonte një përmirësim administrativ neto prej gati 2.7% kundrejt vitit 2012, të ardhurat reale priten të jenë në një përkeqësim prej minus 6.1% në terma vjetorë, shumëfish më keq sesa parashikimi. Për pasojë, deficiti fiskal do të jetë rreth 6.2% e PBB-së nga 4.3% që ishte parashikuar në buxhetin fillestar. 

Akti normativ është barka e vetme e shpëtimit. Ai është i diktuar nga nevoja imediate për pagesa të bllokuara, sikurse jua shpjeguan edhe kolegët e tjerë, por edhe për pagesa të natyrës urgjente për medikamente, ushqime, karburant. Pa këtë akt vendi pushon së funksionuari. E tillë është situata që kemi trashëguar nga qeverisja e mëparshme. 

Dëgjova dikë të thoshte se ky është fermani i krizës. Mund edhe të konsiderohet i tillë. Është fermani i krizës, të një krize të shkaktuar nga ju, zotërinj ish-qeveritarë, që bastisët arkën e shtetit si gotët Romën e lashtë.

E pra, Shqipëria po përjeton një krizë, që vjen si pasojë e mosadresimit shumëvjeçar të nevojave të ekonomisë. Prej jush është bërë shumë pak gjatë këtyre 8 vjetëve të shkuar për të rritur produktivitetin e ekonomisë shqiptare, për të nxitur konkurrueshmërinë dhe për të mbështetur burimet e rritjes ekonomike.

Në të kundërt, gjatë këtyre viteve i vetmi produktivitet në rritje ka qenë ekonomia e familjeve të oborrit të pushtetit, të cilat, pa diskutim, kanë cenuar ndjeshëm konkurrueshmërinë me praktikat favorizuese dhe korruptive. Sigurisht që bizneset shqiptare nuk mund të konkurronin me bizneset ish-qeveritare, me kushërinjtë dhe miqtë e ish-qeveritarëve, dhe pikërisht bizneset joqeveritare ua çuan borxhin në 600 milionë dollarë, borxh të cilin duhet ta paguajmë ne sot.

Burimet e rritjes ekonomike në vend, kryesisht bizneset eksportuese, ato të vogla dhe të mesme, që sigurojnë një shpërndarje të mirë të të ardhurave, nuk janë mbështetur apo ndihmuar. Përkundrazi, ato janë ngarkuar gjithnjë e me më shumë kosto të drejtpërdrejta, pasojë e keqqeverisjes dhe keqmenaxhimit të fondeve publike.

Jemi në krizë dhe ky borxh është barka e vetme e shpëtimit. Vetëm faturat e ngrira në thesar kanë arritur deri në 10 miliardë lekë në fund të shtatorit. Qeveria e re ka shkurtuar ndjeshëm shpenzimet administrative në të gjitha frontet ku mund të ndërmerreshin këto ndryshime. Megjithatë, ritmet e rënies gjatë muajve të qeverisjes së PD-së kanë qenë shumë më të larta nga sa thotë ish-ministri i Financave. 

Këtë rishikim u detyruam ta bënim përsëri për shkak të abuzimeve tuaja, sepse ka qenë praktikë e qeverisë së shkuar të ngrinte pritshmëritë çdo fillim viti dhe të rishikonte planin çdo mesviti për të balancuar si të mundej situatën reale.

Edhe sot, edhe në këtë debat, po diskutojmë mbi premisën e disa shifrave të pavërteta, të disa parashikimeve të fryra, siç ka bërë qeveria juaj çdo vit. Por, nëse më parë korrigjonit veten dhe e ngarkonit biznesin me kosto shtesë, sot bëni opozitë mbi premisën e disa shifrave të rreme, për të cilat jeni kujdesur po vetë.

Borxhi që po marrim nuk është një borxh i ri, është një borxh i krijuar nga ish-qeverisja. Mjafton të kujtojmë vetëm detyrimet e pashlyera që na kanë trashëguar, të rakorduara edhe me misionin e FMN-së, që shkojnë në mbi 600 milionë dollarë. 

Ne nuk po marrim një borxh të ri, thjesht po pranojmë situatën që na u trashëgua dhe po marrim përsipër pagesën e detyrimeve që na parashikuan dhe që na trashëguan ish-qeveritarët.

Duke marrë parasysh të ardhurat e reduktuara në ekstrem dhe shpenzimet e qeverisë së mëparshme, të cilat përfshijnë edhe përdorimin e pothuajse të gjithë borxhit publik që ishte vendosur për vitin 2013, kjo qeveri nuk ka asnjë alternativë tjetër përveçse të mbështesë këtë akt normativ.

Ish-qeveritarët le të ankohen e përgjërohen sa të duan, le të gjykojnë ata që na ndjekin dhe na mbështesin. Ose do të merrnim borxh për të mbuluar detyrimet më bazike, ose do t’i bindeshim vullnetit të ish-qeveritarëve, do t’i vihej kyçi shtetit, qeveria do të mbyllte çdo aktivitet për 3 muajt e mbetur, por, fatmirësisht, kjo e fundit as ka ndodhur dhe as do të mund të ndodhë.

Faleminderit!

Ilir Meta – Faleminderit!

Fjalën e ka deputeti Kozma Dashi.

Kozma Dashi - I nderuar zoti Kryetar,

Të nderuar kolegë deputetë, 

Sot po diskutojmë aktin normativ “Për disa ndryshime dhe shtesa në ligjin nr. 119/2012 “Për buxhetin e vitit 2013””. Nga pozita kërkohet me urgjencë dhe si emergjencë rishikimi i buxhetit të vitit 2013, për më tepër jo me ligj, por me akt normativ, akte që me lehtësinë dhe shpejtësinë e tyre të krijojnë idenë e eklipsimit të ligjit, duke e paraqitur këtë si një procedurë krejt normale. Pretendohet se akti është një fotografi e ekonomisë shqiptare, por, me sa duket, fotografia është e deformuar ose jashtë fokusit. Kjo situatë mund të vijë ose nga aparati demode që keni përdorur ose autorët nuk kanë profesionalizmin e duhur. Gjithçka justifikohet me ecurinë problematike të treguesve makro-ekonomikë gjatë vitit 2013, nivelin e ulët aktual të të ardhurave në tatime e dogana, rritjen e ulët ekonomike, por, nga ana tjetër, pranohet se është në shifra pozitive dhe e dukshme më lart nga vendet që na rrethojnë, në kushtet e një krize të tejskajshme, si dhe ecuri e shpejtë e shpenzimeve, në kahe të kundërt me ecurinë negative të të ardhurave. Vazhdohet me shpenzime të faturuara në thesar, por ende të papaguara. Këto janë në vija të trasha pse-të për domosdoshmërinë e ndryshimit të ligjit të buxhetit të vitit 2013. Në fund, kërkohet, as më pak e as më shumë, por një shifër e frikshme, 40 miliardë lekë ose rreth 400 milionë dollarë amerikanë borxh.

Pretendimet e mësipërme cedojnë dukshëm kur ballafaqohen me foton tjetër, shumë më cilësore. Bëhet fjalë për progres-raportin e BE-së javën e kaluar. Vlerësimet e Bankës Botërore dhe FMN-së për ekonominë shqiptare janë pozitive. Konkretisht, ekonomia shqiptare ka vazhduar të ruajë qëndrueshmërinë makro-ekonomike. Shqipëria ka bërë progres të mëtejshëm drejt shndërrimit në një ekonomi tregu funksionuese, në vijim të rritjes me 1,6% në vitin 2012. Ekonomia shqiptare pritet të kalojë në 2 % këtë vit dhe të përmirësohet lehtësisht në vitin 2014. Më tej vazhdon rritja e eksporteve. Ajo mbetet e fuqishme, favorizuar nga përmirësimet strukturore në ekonomi dhe nga një kurs i favorshëm këmbimi. 

Papunësia ngelet e stabilizuar në 12,8% dhe indeksi i inflacionit në 2,1 %. Deficiti i llogarisë korrente ka ardhur në rënie në 3 vjetët e fundit. Bilanci i pagesave gjatë vitit 2013 është me sufiçit, favorizuar nga fluksi i investimeve të huaja direkte.

Unë iu referova progres-raportit dhe jo të dhënave tona, për të eliminuar çdo kontestim. Natyrshëm lind pyetja: përse ky ndryshim? Përse ky borxh 400 milionë? Fjala “borxh” është fjalë shumë e sulmuar, e kontestuar dhe e mallkuar nga pozita sot ose opozita e djeshme.

Rilindja e shpallur po na kushton ekstremisht shumë. Për më tepër, nuk po siguron vazhdimësinë normale të treguesve makro-ekonomikë. Borxhi do të përdoret për të shlyer borxh dhe jo për investime, duke shkelur në mënyrë flagrante ligjin nr. 9936, datë 26.06.2008 dhe nenin 57 të tij, ku theksohet: “...marrja e huave për financimin e projekteve të investimeve”. 

Në akt gjithçka justifikohet me konstatimin se ekonomia është në krizën më të thellë të përjetuar ndonjëherë, e futur në një spirale të frikshme, drejt kolapsit të plotë, pra gjendje e jashtëzakonshme ekonomike. Pse duhet e gjitha kjo? Për mendimin tim, për të justifikuar një rritje të taksave në tërësi dhe për biznesin në veçanti, si dhe për të hequr dorë nga premtimet e fryra e jo realiste elektorale që e sollën në pushtet. Po përmend disa prej atyre, që u lançuan me bujë gjatë fushatës, sepse akoma e kemi në veshë jehonën e tyre: spitale pa pagesë presin shqiptarët, inpute të fermerëve pa taksa presin fermerët, ushqime pa TVSH presin të gjithë shqiptarët dhe punësim të 300 e ca mijë shqiptarëve të tjerë. Asgjë nuk duket në horizont. E gjitha kjo bëhet për të justifikuar një dështim të mundshëm nga mungesa e një programi të përshtatshëm, që, me të drejtë, një koleg yni i nderuar tha se ishte një letër e bardhë. Praktikisht, nuk kishte gjë në atë letër.

Për sa parashtrova më sipër, sugjeroj që ky akt normativ të mos votohet.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Dashi!

Urdhëroni, zoti Dusha!

Besnik Dusha – Të nderuar deputetë,

Ky tetor ka filluar dhe po mbaron në një tension të madh për shqiptarët. Një qeveri dhe një kryeministër, që janë zgjedhur për të kryer detyrat e tyre, janë kthyer shumë shpejt në një makth për të gjitha shtresat e popullsisë.

Kryeministri, i vetëkënaqur e arrogant, mendon dhe shqipton sikur i është dhënë e drejta për t’i marrë frymën çdo qelize të shtetit dhe të vendit tonë. Që nga dita e parë, që është ulur në atë karrige, e deri më sot, nuk ka përmendur qoftë edhe një herë fjalën “ligj”, por vetëm fjalët: “rrënim”, “vit zero”, “krizë”, “mjerim”, “trafik”, “polici”, “tritol”, madje edhe kur shkon jashtë vendit ose takon të huajt nuk lë rast pa fyer vendin e vet. Kulmi arriti në Itali, ku gjoja për t’u bërë objekt i medias, u tha italianëve se shqiptarët ngjasojnë me gjyshërit e tyre . Ndoshta donte t’u thoshte se ne jemi të prapambetur si ata para një shekulli, fjalë që nuk është e vërtetë. Kjo mund të komentohet edhe ndryshe. Cilit gjysh italian mund t’i përqasë sado pak zoti Rama? Ndoshta Neronit. Ai dogji Romën, kurse Kryeministri ynë, me veprimet që po ndërmerr çdo ditë dhe me mendjen e tij të mbrapshtë po përpiqet ta paraqesë, por edhe ta çojë vendin drejt vitit zero, pra në rrënim, në krizë dhe në mjerim, siç thotë ai. I gjithë revolucioni i këtij tetori, drejtuar prej tij e Metës, e vërtetojnë këtë. Të gjitha aktet antiligjore dhe veprat e zeza bëhen në errësirë e pabesi, me një hakmarrje të pashembullt për një qeveri që ka ardhur në pushtet me votë. 

Në fillim nisi sulmi në Gardën e Republikës, për t’u pasuar në Policinë Rrugore e pastaj në të gjithë kupolën e Policisë së Shtetit, e tashmë përsëri në Policinë e Krimit Ekonomik. Të gjitha janë hakmarrje personale, që lidhen direkt me akuza ndaj Edi Ramës dhe njerëzve të tij, për bashkëpunimin me bandat, kriminelët e trafikantët. Pastaj, në fshehtësi, filloi sulmin masiv kundër administratës publike, me aktin e parë të statusit të nëpunësit civil, që ishte atentat i madh kundër nëpunësve të shtetit, që prej mësuesve, specialistëve të ministrive e të institucioneve deri te policët. Ishte një sulm kundër konsensusit midis pozitës dhe opozitës, pra ishte një rrënim i administratës, që ka filluar të zbatohet nga qendra në bazë. Kujtoj këtu shkarkimet e fundit masive në arsim, por edhe sulmin ndaj të gjitha institucioneve të ndryshme të vendit.

Kolegë deputetë, këtë tetor ka një qasje revolucionare, si ato komuniste, si ato të tetorit të kuq leninist, ndaj problemeve.

Së pari vijnë fjalimet. Ministra që flasin në media e bëjnë propagandë. Pastaj formohen strukturat revolucionare antiligjore dhe fillon aksioni me mbështetjen e Forcave të Armatosura, të Policisë së Shtetit, detyra e të cilës në mënyrë antiligjore është spostuar, duke e kthyer një pjesë të personelit të saj në punëtorë ngarkim-shkarkimi. Gjithashtu, duke sjellë në krye të saj ish-bashkëpunëtorët e bandave të qeverisë socialiste në vitet 1997-2005. 

E gjithë Shqipëria kërcënohet me prishje, shkatërrim e rrënim të objekteve me leje e pa leje. Ky muaj ngjason me të gjithë muajt e viteve 44-45, kur njësitë terroriste komuniste u digjnin shtëpitë kundërshtarëve politikë. Po ndaloj këtu për t’i thënë Kryeministrit dhe ministrave se ky mësim i etërve të tyre sot nuk mund të funksionojë. Mos mendoni se do t’i mashtroni përsëri shqiptarë! Ata duan punë dhe shërbime e jo show e spektakle, të cilat i keni bërë praktikë të punës suaj nga mëngjesi në darkë.

Qytetarët shqiptarë nuk duan tritol. Ata nuk pranojnë kërcënim. Ata kërkojnë zbatimin e ligjit, kërkojnë urtësi dhe bashkëpunim. Ju, zoti Kryeministër, jeni betuar për të mbajtur premtimet e mëdha, që bujshëm i paraqitët gjatë fushatës. Ju nuk mund të mbuloni gropën e madhe të premtimeve e mashtrimeve të fushatës, apo gropën e madhe që kërkoni të hapni te financat publike, me krismat e tritolit gjatë prishjes së ndonjë ndërtese të seleksionuar, sipas interesave tuaj ekonomike e politike, me leje apo pa leje, me pretekstin e kthimit të ligjshmërisë dhe kontrollit të territorit.

Të nderuar deputetë, maxhoranca e sotme, për 8 vjet, kur ishte në opozitë, sulmoi qeverinë “Berisha” se po rriste borxhin publik, kur në fakt për 4 vjet të mandatit të dytë të qeverisjes sonë borxhi u rrit aq sa kërkon ta rrisë qeveria e sotme për një muaj. Çdo qindarkë që u mor borxh nga qeveria e PD-së gjatë 8 vjetëve u përdor vetëm për investime publike, për përmirësimin e infrastrukturës, kurse sot kërkohen të merren borxh 24 miliardë lekë, të cilat do të shkojnë për paga dhe shpenzime operative, pra për luks të qeveritarëve. 

Sipas qeverisë, ky borxh merret për të kompensuar mungesën e të ardhurave të këtyre muajve të mbetur të këtij viti buxhetor. E thënë ndryshe, kjo qeveri parashikon të mbledhë të ardhura për çdo muaj, pra 8 miliardë lekë më pak se plani, në një kohë që qeveria jonë për 8 muajt e parë të këtij viti, që ishte edhe vit fushate, pati një mosrealizim vetëm prej 2 miliardë lekësh në muaj. Në vitin 2005 qeveria e Sali Berishës i rriti me 125 milionë dollarë të ardhurat për çdo muaj krahasuar me planin e qeverisë së mëparshme. Është krejt e kuptueshme se çdo administratë e re përpiqet të rrisë performancën e saj.

Lidhur me aktin normativ për ndryshimin e buxhetit lindin shumë pyetje: a do të ketë vendi ynë zvogëlim të volumit tregtar? A do të ketë falimentim të masës së biznesit të vogël apo të madh? A do të ketë ngadalësim të ekonomisë? Këtyre pyetjeve ua kanë dhënë përgjigjen FMN-ja , Banka Botërore, Komisioni Europian, si dhe institucione, të cilat parashikojnë një ekonomi të qëndrueshme dhe në rritje për vendin tonë në këtë vit. Atëherë, lind një pyetje tjetër: ku do të shkojnë këto të ardhura, që do t’i mungojnë buxhetit të shtetit? Përgjigjja është e thjeshtë: do të shkojnë në xhepat e qeveritarëve të sotëm, te klientët e qeverisë, por edhe te krimi i organizuar dhe trafikantët, si kompensim për një lumë parash që hodhën për të blerë vota për maxhorancën e sotme. Jam i sigurt se borxhi që kjo maxhorancë u ka individëve është shumë më i madh se borxhi që qeveria jonë e mëparshme i kishte biznesit.

Kolegë të nderuar, me pretendimet e tij mashtruese se gjoja ekonomia jonë është në krizë, se arka e shtetit është bosh, si dhe duke na paraqitur një panoramë të një Shqipërie në mjerim, Kryeministri Rama po përpiqet të justifikojë vendimet antiligjore të tij dhe të qeverisë së tij.

Zoti Kryeministër, ne e dorëzuam qeverisjen e vendit me një ekonomi të shëndoshë e në rritje, me një infrastrukturë thellësisht të ndryshuar, si dhe me arritje të tjera të mëdha në të gjitha fushat. Sado të përpiqesh që t’i nxish këto arritje, nuk do të mundesh, sepse askush nuk të beson. Shqiptarët nuk besojnë, komuniteti ndërkombëtar nuk beson, as organizmat financiare “ndërkombëtare”, askush nuk e beson panoramën tënde të zezë, që e bën çdo ditë, kudo që ndodhesh, për vendin tonë.

Çdo qytetar shqiptar, por dhe çdokush që është i interesuar për vendin tonë, i njeh dhe i vlerëson arritjet e jashtëzakonshme të Shqipërisë nën qeverisjen e drejtuar nga kryeministri Berisha. Prandaj, nuk mund të ketë vit zero. Ai mund të jetë vetëm në mendjen tënde dhe të vartësve tuaj. Vendi ynë nuk ka rrënim, por ka shikim të realitetit me mllef, zili dhe hakmarrje nga ana juaj. Shqipëria nuk është vend në krizë. Në krizë po luftoni me të gjitha forcat që ta çoni ju, zoti Rama, me aktin e turpshëm dhe të rrezikshëm të ndryshimeve të sotme të buxhetit. Marrja e një borxhi jo për investime, por për të mbuluar shpenzimet, duke filluar nga ato që merr pa tendera e kundër ligjit nëpër kryeministri e ministri, por edhe shpenzimet e luksit dhe, në anën tjetër, ulja drastike për qëllime të errëta e mafioze e mbledhjes së të ardhurave nga doganat e tatimet, janë thelbi antiligjor dhe antikushtetues i aktit të sotëm të ndryshimeve buxhetore.

Qeveria “Rama”, megjithëse rrit borxhin me 24 miliardë lekë, nuk planifikon asnjë qindarkë për investimet publike që janë në vazhdim dhe që qeveria “Berisha” ishte e vendosur t’i përfundonte. Kam parasysh këtu zonën time, Tropojën, dhe të gjitha zonat e tjera të vendit, ku, në vend që të vazhdojnë çuarjen përpara të këtyre investimeve, qeveritarët e sotëm kanë filluar kërcënimet, presionet dhe largimet nga puna. Është e turpshme dhe e papranueshme për një qeveri, që të mbajë nën terror bashkëqytetarët e vet.

Një gjë dua t’ju them, zoti Kryeministër, se çdo mësues infermier, polic, nëpunës që e largon nga puna pa të drejtë, duke i prerë edhe të drejtën e mbrojtjes ligjore, shumëfishohet dhe mos kujto se një ditë nuk do të japësh llogari para tyre. Ne, Partia Demokratike do të jemi zëri i të gjithë atyre që do të pushohen nga puna në kundërshtim me ligjin për t’u lënë vendin militantëve të dyshes Rama-Meta, por do të jemi dhe zëri i çdo qytetari që do të cenohet nga çdo lloj forme nga kjo qeveri arrogante.

 Në mbyllje kam diçka edhe për Kryeministrin. 

Zoti Rama, kërkoj të ndalosh revanshin, kërkoj, gjithashtu, të heqësh nga fjalori yt fjalët: rrënim, vit zero, shkatërrim, tritol e mjerim. Ne shqiptarët si popull kemi vuajtur shumë, por nga të gjitha sondazhet, madje në të gjitha kohërat historike, kemi qenë njerëzit më optimistë, njerëzit që kanë preferencë fjalën e mirë, lajmin e mirë, të ardhmen më të lumtur dhe të gëzuar. Prandaj me qeveritarët tuaj dhe me një grup servilësh që të rrethojnë mos u përpiq, se nuk do të arrish as t’i trembësh, as t’i bësh pesimistë as demokratët, as qytetarët shqiptarë. Ata kanë qëndruar dhe nuk janë mposhtur para diktaturave më të egra dhe më të të rënda, siç ka qenë ajo e prindërve tuaj.

Faleminderit!

Vangjel Dule – Faleminderit, zoti Dusha!

Fjalën e ka zoti Paloka. 

Edi Paloka – Zoti drejtues i seancës, përpara se të filloj fjalën time, dua të evidentoj një fakt të turpshëm që ka ndodhur sot gjithë ditën.

Së pari, ministri i Financave nuk ka qenë pothuajse gjithë ditën në sallë. Në bazë të Rregullores, ai e ka detyrim që të jetë aty. Përveç kësaj, Kryeministri i kësaj qeverie ditën që diskutohet në Parlament akti normativ për buxhetin mbledh nuk e di se çfarë këshillash në zyrat e tij pikërisht dhe me qëllim që të sfidojë këtë Parlament. Në këtë Parlament, zotëri, nuk jemi vetëm ne, por jeni edhe ju, prandaj turpi është më tepër për ju sesa për ne.

Kur u diskutua programi i kësaj qeverie, ne nuk mund të bënim gjë tjetër veçse t’u përsërisnim shqiptarëve se, ashtu si edhe gjatë fushatës, Rama vazhdonte t’i gënjente. Ai i gënjente për legalizime falas, shëndetësi falas, heqje taksash për biznesin, heqje TVSH-je për ushqime, energji etj., etj. Më shumë ne nuk mund t’u thoshim shqiptarëve, sepse qeveria sapo ishte ulur në ato karrige.

Sot gjendemi përpara aktit të parë serioz të kësaj qeverie. Kur them akt serioz, sigurisht që nuk kam parasysh aktin në vetvete, por faktin që ky është akti i parë real që ndërmerr kjo qeveri, e cila deri tani ishte marrë me heqje portretesh dhe fotografime bodrumesh. Në fakt, sot morëm vesh që Kryeministri kishte numëruar edhe thasët e fasuleve nëpër magazina.

Çfarë u thotë kjo qeveri shqiptarëve, sidomos atyre një milionëve që ka qejf Rama? Vetëm pak muaj e ditë pasi u premtoi parajsën, sot po u thotë se do t’i çojë drejt humnerës. Atyre njerëzve që presin shërbim shëndetësor falas, sot, nëpërmjet gojës së Beqjes, iu tha se do të sakrifikohet për të ndezur kaldajën në spital; atyre që presin t’u ulen çmimet e ushqimeve, sot iu tha se nuk ka bukë as për ushtarët në Afganistan. Personave me aftësi të kufizuar, që presin pagesat e tyre, iu tha duke mashtruar trashë se paratë e tyre nuk janë, se qeveria e kaluar paska shtuar listat me emra invalidësh, ndërkohë që ata e dinë shumë mirë se listat dhe paratë i menaxhon pushteti lokal, dhe jo më kot edhe sot ata invalidë protestojnë para bashkisë së Durrësit, Gjirokastrës, Korçës, që jo rastësisht janë bashki që drejtohen nga socialistët.

Kanë kaq kohë, por e dëgjuam edhe sot, që përsëritin se qeveria “Berisha” ju paska lënë një gropë të zezë në financa. Prandaj edhe për humnerën ku po e çojnë vendin këta, përsëri fajin e ka Saliu.

Unë nuk do t’u besoj deklaratave të FMN-së, Bankës Botërore apo Bashkimit Europian lidhur me stabilitetin e ekonomisë shqiptare, por do të marr të mirëqena ato që po na thotë Rama, se qeveria kriminale “Berisha” ka lënë një gropë të zezë në financa, që evazioni dhe kontrabanda në Shqipëri gjatë qeverisjes “Berisha” ishin kthyer në një hemorragji të vërtetë për financat etj., etj.

Sot dëgjova shumë ekspertë këtu, por si qytetar i thjeshtë, me kulturë modeste financiare, unë do të doja që kryespecialisti i financave Rama të më shpjegonte diçka: Si ka mundësi që kjo qeveri, pasi bllokoi nëpërmjet çupave hemoragjinë në tatime dhe dogana, pasi bllokoi evazionin dhe kontrabandën, të mbledhë më pak të ardhura sesa qeveria zullumqare e Berishës? Ma shpjegoni, zotëri! Më shpjegoni se si ndodh që, pasi kapni dhe bllokoni hajdutët e Berishës, përsëri në arkë, në vend që të shtohen, ato pakësohen! Ma shpjegoni që ta kuptojë çdo qytetar i thjeshtë që nuk ka kulturën e madhe financiare që ka zoti Rama!

Një gjë tjetër që besoj se u duhet shpjeguar shqiptarëve është sesi një qeveri, që nuk paska para t’iu japë atyre që janë për bukën e gojës, i lejoka vetes të harxhojë miliona për të ndryshuar mobiljet në zyrën e Ramës sa herë ai ndryshon ngjyrën e çorapeve, sepse problemi është që ngjyra e mobilieve duhet t’i përshtatet ngjyrës së çorapeve të Ramës.

Si shpjegohet që një qeveri, që nuk ka para për invalidët, nuk i kursen paratë kur është puna për të shëtitur nëpër botë, por një shpurë e tërë, siç i kemi parë, udhëton në business dhe first class me bileta avioni që shkojnë deri në 4 mijë euro për njeri? Nuk e di se përse Kryeministri i një qeverie që nuk ka, siç u tha sot rëndomtë këtu, asnjë litër naftë për nevojat më të domosdoshme, përdor helikopterin për të shkuar edhe atje ku mund të shkojë në këmbë? 

Për të bërë të gjitha këto ka vendosur të marrë edhe borxh, jo për investime, as për rroga dhe pensione, siç gënjeu këtu zotëria, por për të ruajtur nivelin maksimal të shpenzimeve për vete, para xhepi, siç u tha këtu. Asnjë qindarkë nuk është ulur për shpenzimet e qeverisë në këtë akt, sepse Rama dhe shpura e tij nuk duan t’i privojnë vetes asnjë luks, asnjë privilegj, megjithëse bëri këtu sikur qante dhe bërtiste për ata që nuk kanë bukë të hanë. 

Ky zotëria që qante këtu për invalidët vishet vet me kostume nga 10 mijë euro, shëtit në business me bileta, siç thashë, 4 deri në 5 mijë euro, nuk pi red bull, por kërkon vetëm shampanjë të shtrenjtë (sa më shumë euro të bëjë shampanja, aq më e mirë është).

Zoti Rama, ne këtej mund të mos veshim Versace dhe Brioni, siç vesh ti, jo se nuk i njohim, siç bëre ironi ti, por sepse nuk kemi zbuluar ende sesi të gjitha këto që ti bën, i bën pa para, se kështu na u tha: “Zyrat i bëj pa para”, “Udhëtimet i bëj pa para”. Gjithçka ky zotëria i bën pa para. Ju lutem, na shpjegoni, na ndriçoni ose na shkëlqeni, megjithëse Shkëlqimi nuk është këtu, që të marrim vesh sesi u bëkan këto gjëra pa para! Hajde t’i bëjmë të gjitha, se kështu do të zgjidhim edhe problemet e invalidëve, edhe problemet e atyre që nuk kanë bukë, pa para.

Sigurisht, asgjë nga këto nuk bëhet pa para, dhe për më shumë të gjitha bëhen me paratë e atyre për të cilët Kryeministri derdhë këtu lotë krokodili. Nuk dëgjova sot asnjë prej deputetëve socialistë të bënte llogari si dikur (kanë qenë këtu nja dy deputetë që bënin llogari për borxhin, kaq në xhep të shqiptarëve, kaq copa buke, kaq paketa cigaresh). Nuk i dëgjova sot të na thonin se sa ky borxhi që po merr qeveria “Rama” do t’i kushtojë xhepit të shqiptarëve. Nuk dëgjova njeri se sa pagesa invalidësh mund të bëheshin nëse Rama dhe shpura e tij do të hiqnin dorë nga fare pak privilegje të panevojshme nga ato që nuk bëhen pa para. 

Rama na tha sot këtu se llogari do të jap pas 4 vjetësh para shqiptarëve dhe jo para nesh. Sigurisht që llogarinë me shqiptarët e ka, por duhet të di që edhe ne këtu përfaqësojmë disa qindra e mijëra shqiptarë nga ata që nuk u besuan as mashtrimeve të Ramës dhe as parave të pista. Sa për 4 vjetët, kështu siç e ke nisur, more zotëri, vështirë se do t’i kapësh ato 4 vjet. Sa durojnë shqiptarët kur dhunës dhe terrorit, që po ushtron, t’i shtojnë edhe humnerën e varfërisë, kjo është për t’u parë. Duke ju shkatërruar shtëpi dhe biznese, me leje dhe pa leje, duke i nxjerrë në rrugë të madhe pa pyetur as për ligj dhe as për Kushtetutë dhe duke i nëpërkëmbur përditë, do të shohim se sa gjatë do të durojnë, jo ata që përfaqësojmë ne, por ato një milion shuplakat që shumë shpejt mund t’u kthehen në një milion shkelma.

Faleminderit!

Vangjel Dule – Faleminderit, zoti Paloka!

Fjalën e ka zoti Blendi Klosi. Të përgatitet zoti Berisha.

Blendi Klosi – Askush, besoj, nuk e ka idenë se çfarë do të thotë Saliu kur të vijë të flasë këtu, por të gjithë e kanë të vështirë të kuptojnë, pas atij gjysmë bojkoti, një këmbë jashtë dhe një këmbë brenda, vini përsëri këtu dhe diskutojmë me njëri-tjetrin, sepse ne kështu jemi destinuar, do të dalim përballë njëri-tjetrit, dikush në opozitë dhe dikush në pushtet, dikush do të flasë për të vërteta, dikush do t’i mohojë ato të vërteta, por ne kemi gjykimin tonë, gjykimin mbi këto të vërteta. Do të duhet t’u flasim hapur qytetarëve shqiptarë për ato çfarë ata ndjejnë, për ato se çfarë ata mendojnë, do t’u flasim hapur jo duke u fshehur pas shifrave dhe tabelave të këtij buxheti që, për hir të së vërtetës, njerëzit shumë pak i marrin vesh, por për hir të asaj të vërtete që dhe një pjesë e madhe e këtij Parlamenti, përfshirë folësin, e kanë të vështirë të perceptojnë dhe të kuptojnë realitetin.

Por ama ne sot jemi në një ditë krejtësisht specifike, jemi shumë pranë asaj që ndodhi më 23 qershor, kur qytetarët shqiptarë me votën e tyre të lirë dëshmuan se familja e tyre jeton një gjendje ekonomike të varfëruar. Jemi shumë pranë asaj dite kur juve ju nxorën në opozitë dhe neve na sollën karriget e pushtetit. Pra, jemi në një moment kur ne duhet t’i flasim sinqerisht njëri-tjetrit. 

Ne sot jemi në pushtet, ndërsa ju jeni në opozitë. 8 vjet më parë, në vitin 2005, kur ju erdhët në pushtet, në çdo zyrë të administratës publike, në çdo zyrë ministri apo drejtuesi të lartë të shtetit, ju gjetët një inventar, gjetët një listë projektesh të financuara, gjetët një listë dosjesh, punësh, gjetët një administratë civile të përgatitur, të rekrutuar dhe të trajnuar në bazë të ligjit “Për shërbimin civil”. 

Një deputete parafolëse këtu tha se në tre muajt e fundit të vitit 2005 e rritëm perfomancën 120 për qind, mbase është e vërtetë, arritët të realizonit një punë me ata njerëz që gjetët nëpër zyra, me ato projektet që ne ju dorëzuam. 

Pra, ky është një shtet normal, kjo është demokracia. Po sot? Në çfarë gjendje jemi sot? Ku është inventari i dorëzimit pas zgjedhjeve të 23 qershorit? Asnjë zyrë ministri nuk i dorëzoi pasardhësit inventarin, asnjë dorëzim detyre. Muajt e tranzicionit nuk ishin muaj të nevojshëm për të kaluar dosjet dhe praktikat, por ishin muaj për të cilët ju, me makutëri grabitët edhe provat e fundit, mbyllët bizneset e fundit dhe grabitët çdo pasuri të shqiptarëve.

Pyetja themelore që kam sot në diskutimin tim është se përse nuk u dorëzua asnjë inventar për shtetin që ju administruat? Kam disa përgjigje, të cilat dua t’i ndaj sot me ju, por, natyrisht, më shumë me publikun, sepse realiteti që ju ngritët ishte një realitet mashtrues. 

Në 8 vjet opozitë, sidomos në 5 vjetët e fundit, shpesh kemi thënë në këtë sallë, kudo nëpër debate, mitingje, greva, nëpër çdo vend, ku kemi pasur mundësi të flasim, se shifrat tuaja kanë qenë të gjitha të gënjeshtërta. Dhe ju nuk mund të dorëzoni një inventar sot, sepse ai do të ishte inventar i mashtrimeve tuaja elektorale. Ju nuk mund të thoni këtu me një inventar sa ka qenë niveli i borxhit, sa ka qenë shifra e krizës, që asnjëherë nuk e pranuat, ndërkohë që ajo ishte e përditshme në tavolinat e qytetarëve shqiptarë. Nuk treguat këtu shifrat e katastrofës ekonomike, shifrat e papunësisë reale, nivelin e borxhit ndaj biznesit. 

Po si mund të dorëzonit ju një inventar, si mund të thonit ju që keni marrë borxhe mbi borxhe për salltanetet tuaja, si mund të thonit ju që keni marrë borxhe mbi borxhe për të plotësuar premtimet tuaja elektorale? Si mund të thonit ju që keni marrë borxhe mbi borxhe për të paguar një administratë super të fryrë, e cila, megjithëse mori kaq shumë borxhe, të realizonte detyrën kryesore të shërbimit ndaj qytetarëve, por arriti të bënte vetëm një detyrë, të mbushte mitingjet elektorale të Sali Berishës.

Nuk jemi sot në ditën që ju përsëri të thoni: “ne do t’i bëjmë”, “ne do t’i bëjmë”. Por sot ne jemi në një ditë që duhet të gjykojmë. Pse nuk i bëtë, megjithëse morët kaq shumë borxhe? Situata si kjo këtu në qytetin e Durrësit, folët kaq shumë për Durrësin (tregon një fotografi nga qyteti i Durrësit). Kjo është situata, e kam nxjerrë edhe një herë tjetër këtë fotografi në këtë sallë, por është e njëjta gjendje. Ujërat e zeza derdhen përsëri në qytetin e Durrësit. Ka qenë një projekt i administruar nga qeveria juaj. 8 vjet fonde të gjetura si ato që thashë, në vitin 2005, për të mos derdhur ujërat e zeza në qytetin e Durrësit dhe përsëri aty derdhen. Nuk mund të vini këtu dhe të thoni se do t’i bëni, kur rrugët e Shqipërisë janë ulëritëse, segmenti Tiranë-Durrës është në gjendje të mjerueshme, segmenti Milot-Fushë Krujë është burimi i vetëm i aksidenteve dhe në një situatë krejtësisht të papranueshme. Nuk mund të  thoni se do ta bëjmë rrugën Gjirokastër-Tepelenë-Memaliaj, kur sot ajo nuk është e bërë, megjithëse keni marrë kaq shumë borxhe. Rrugën e Arbrit e filluat kaq herë, ndërsa sot ajo nuk ekziston, megjithëse keni marrë kaq shumë borxhe.

Rruga Rrogozhinë-Plepa, është rrugë jashtë çdo standardi, perimetri dhe parametri ndërkombëtar; rruga Qukës-Qafë-Plloçë, rruga Fier-Vlorë, rruga  Lushnjë-Berat, rruga  e Dumresë, Unaza e Madhe e Tiranës, po ashtu, megjithëse keni marrë kaq shumë borxhe, nuk mund t’i paraqisni si inventar të punëve të kryera nga qeveria juaj.

Një argument i dytë se pse nuk dorëzoni inventar është se inventari juaj do të ishte vetëm lista e vendimeve abuzive, lista e shpërdorimeve të detyrës, në kundërshtim të plotë me ligjet e këtij vendi, inventari i veprimeve tuaja do të ishte inventari i një qeverisjeje e cila punonte dhe luftonte drejtpërdrejt me biznesin e ndershëm, përveç atyre që çonin para në oborrin e Sali Berishës. 

Kjo nuk është një dëshmi e cila vjen vetëm nga fjala e një parlamentari, por kjo dëshmi vjen nga vetë pohimi i Sali Berishës. Kam këtu deklaratën e tij të fundit, e cila thotë në mënyrë krejtësisht specifike, sipas ish-Kryeministrit: “Kjo polici i kishte të gjitha përgjimet e komunikimeve elektronike të kryera nga organet tona dhe të partnerëve tanë, të anëtarëve të bandave kriminale. Njësia kishte dokumente dhe përgjime të shumta për ministra, deputetët aktualë të PS-së, familjarë të tyre të implikuar në larje parash të pista, kontrabandë, trafik droge etj.”. Kështu thotë deputeti Berisha. E vërtetë është që e thotë, por e thotë në pozitën e ish-Kryeministrit të vendit dhe nuk e thotë vetëm si ish-Kryeministër, por si ish-kryetar i  SHIK-ut, ish-kryetar gjykate, “ish-përgjues i veshit dhe  syrit”, siç thotë Ismail Kadare. Ne e dimë se ai ka përgjuar çdo njeri, por pse zotëri, ti me këto përgjime nuk luftove asnjë njeri, pse nuk çove asnjë njeri para bankës së të akuzuarve? Të gjitha këto përgjime  të kanë shërbyer për të luftuar bizneset e ndershme, për të dëmtuar njerëz dhe për t’i çuar të gjitha te tufa e bizneseve pranë jush. 

Deputetët në këtë sallë dhe opinioni  publik e dinë fare mirë se ç’ka ndodhur. Vetëm në 40 ditë tre raste flagrante kanë dëshmuar ketë që po them, se keni punuar dhe bërë inventar vetëm të shërbimeve anti-biznes, anti-ekonomi dhe anti-familje qytetare. 

Çfarë keni bërë? Kurumi - 3 milion dollarë për një abuzim të madh fiskal; 4,4 tonë naftë e derdhur dhe humbur në det. Vetëm për 40 ditë janë kapur fakte të tilla. Keni bërë  biznes duke shfrytëzuar shtetin dhe ligjet dhe  duke ngritur një strukturë që dëmtonte çdo njëri tjetër, i cili nuk kishte lidhjet të drejtpërdrejtë me ju. 

 Te lojërat e fatit po e njëjta situatë abuzive me miliona euro evazion fiskal. Janë vetëm 40 ditë dhe janë zbuluar  kaq shumë fakte që dëshmojnë se shteti i tërë i shërben vetëm një grupi biznesmenësh. Argumenti i tretë se pse ju nuk keni inventar të atyre që duhet të paraqisni sot është se ai inventar do të tregonte borxhin real, do të tregonte gjendjen e arkës së shtetit, do të tregonte vlerat monetare të nevojshme për një administratë në kushte normale, që ka punonjës për t’u paguar, që ka mësues dhe arsimtarë, që ka qytete për t’u pastruar, që ka policë në detyrë. Ky inventar nuk u dha kurrë dhe çdo gjë u la në errësirë, duke dëshmuar se në ato karrige në 6 muajt e fundit nuk ishit për t’u shërbyer qytetarëve  shqiptarë, por kur e kuptuat se kishit zero mundësi për të fituar përsëri zgjedhjet, i shërbyet vetëm e vetëm teorisë së tokës së djegur. Kjo nuk është një teori jona, kjo nuk është një farsë të cilën e ngremë ne, kjo është e vërteta. Në tre muajt e fundit në kohën tuaj të tranzicionit kemi vetëm rënie drastike të të ardhurave, rritje marramendëse të shpenzimeve, zhytje pa fund në borxhe, fatura të reja korruptive. 

Ky, të nderuar kolegë të ish-pozitës dhe sot opozitës, është sabotazh i pastër ekonomik. Kjo është ajo që u përpoqët ju të ndërtonit në këto 6 muajt e fundit dhe ta çonit Shqipërinë në teorinë e vitit zero. Këtë nuk e kam të dëgjuar nga goja e politikanëve në debatet televizive apo nga njerëz të cilët flasin për të bërë opinion, por këtë e kam të thënë nga goja e administratorit të deleguar për menaxhimin e zyrave të SHQUP-it; për të menaxhuar likuiditetet e PD-së. 

Lulzim Basha thotë: “Ju kam kërkuar disa herë nga kjo seli zotërinjve të qeverisë të maten me arritjet e krijuara nga ne”. Për çfarë arritjesh e keni fjalën, zotërinj? “Le t’i mbajnë në pikën ku i lamë ne”. Për çfarë flisni, zotërinj? 1 milion shqiptarë votuan kundër jush. Sot opinioni publik është komplet kundër jush. Për çfarë arritjesh e keni fjalën?

Të nderuar kolegë, “toka e djegur”, thotë Lulzim Basha. “Toka zero, viti zero, situatë e tokës së djegur”, kjo ka qenë gjithë ajo çka thatë ju. Kjo është e njëjta filozofi dhe jeni po të njëjtët personazhe. Me pak ndryshime në listën e fundit, por të njëjtët personazhe të listës së parë. Jeni po ata personazhe që tokën e djegur e sollët në ’97-ën, ju që e dorëzuat pushtetin në ato vite dhe tokën e djegur; po ajo tokë e djegur edhe sot e shoqëron jetën e qytetarëve shqiptarë. Po të njëjtën gjë doni të bëni; po ato depo që hapët në 1997-n vrasin edhe sot qytetarët shqiptarë.

Dhe ne si shtet nuk jemi në gjendje të ndalojmë atë që bëri toka e djegur më 1997-n. Ajo që bëtë ju gjashtë muajt e fundit nuk ishte qeverisje e vendit, por përgatitja e tokës së djegur për ne që do të vinim, trekëndësha për qeverinë dhe për popullin.

I nderuar opinion publik,  dua të them se çdo gjë ka qenë e paramenduar, e qëllimshme dhe kriminale. Dhe, për të gjitha ata që e kanë hartuar, zbatuar dhe që e propagandojnë me kaq zell, ka vetëm një përgjigje: duhet ndëshkim.

Vangjel Dule – Faleminderit, zoti Klosi!

Fjalën e ka zoti Sali Berisha.

Sali Berisha -  Zonja deputete, 

Zotërinj deputetë,

I nderuar zoti kryesues i seancës,

Të dashura qytetare dhe qytetarë,

Parafolësi nuk meriton përgjigje, pasi është ndëshkuar një herë nga kryetari i tij, por po ju  tregoj një moment me një nga shtetarët kryesorë të Europës.  Tek po ecja me të në një korridor më pyet: “Mirë Sali, që  Edi Rama është kaq antishqiptar, kjo është evidente për çdo njeri, por si ka mundësi që ata njerëz që janë rreth tij, të pranojnë të shkelmojnë interesat kombëtare të vendit, siç i shkelmon ai?”

Përgjigja ime ishte e thjeshtë: “Ata kanë vetëm interesa personale”. Nuk kam ndërmend të nxjerr këtu as dokumente e as fotografi, por kam ardhur të diskutoj për një problem që është sot problem kryesor debati në media, debati në publik, dhe midis zyrtarëve: problemi i ekonomisë. Për çdo vend të lirë, anëtar të NATO-s, ekonomia është e para, ekonomia është e dyta, ekonomia është e treta. Normal që debati për të duhet të jetë më i gjallë se për çdo gjë tjetër. Në të 40-at e qeverisë, nuk e them këtë në rrafshin e zisë, por sot është dita e 40-të juaja, ju sillni në parlament një dekret me të cilin ndëshkoni çdo fëmijë shqiptar, çdo të papunë shqiptar, çdo të punësuar shqiptar, çdo shtatzënë shqiptare, çdo të moshuar shqiptar, vendin në tërësi. 

Pasi u rreshtuat në aleancë me Haitin, tani vendosni këtu ta shtyni vendin me shpejtësi të madhe drejt depresionit dhe krizës. Kjo është një vepër makabre. ( I drejtohet një  deputeti të PS-së) Ti je mirë, se kushërira jote u bë drejtoreshë tatimesh ndaj edhe vjen këtu e ligjëron sipas kushërirës, por ç’të bëjnë shqiptarët, të cilët në vend që të shohin një shpresë... Është e vërtetë që votuan, por ajo votë  po iu kthehet në një dorë të zezë që futët në xhepat e tyre; ajo votë iu kthehet në një lugë që u merr kafshatën para gojës; ajo votë u kthehet në një gërshërë që u prek ilaçet dhe shpresën e fundit; dhe këtë e bëjnë ata që ushqehen me havjar dhe aragosta çdo natë. E bëjnë ata të cilët marrin dhurata nga koçot e stërkoçot, piktura të Shagalit me 200 mijë euro dhe zhdukin brenda natës 600 ikona. Po, po. Këtu derdhin lot. Çfarë bëni kështu? E keni shndërruar këtu në një teatër tragji-komedie të paimagjinueshme.

Shqipëria është pjesë e sistemit ekonomik rajonal, europian, botëror, është në vëzhgim të vazhdueshëm nga të gjitha institucionet ndërkombëtare; të gjithë pa përjashtim pohojnë se Shqipëria ruajti rritjen ekonomike, se rritja ekonomike në Shqipëri ra në pesë vjetët e fundit nga 8 % në 2% apo 1.7%, por përsëri mbeti 4 herë më e lartë sesa rritja mesatare e rajonit. Shqipëria, pati fatin e keq madhor që 2 fqinjët e saj kryesorë t’i bien në krizë të papërsëritur në 80 vjetët e fundit, pati fatin e saj të keq të jetë në këtë kohe krize në një zonë jashtë BE-së dhe të ndëshkohet rëndë nga direktivat bankare europiane, që urdhërojnë bankat europiane në vendet joanëtare,  që i shpall me risk 100%; i urdhëron të dyfishojnë kapitalin dhe të ulin kredinë. Ky është realiteti i bankave shqiptare, të cilat nuk kreditojnë më shumë se 50-60% të kursimeve të qytetarëve kundrejt 86% që është norma optimale e kreditimit. Me të gjithë këta faktorë negativë, kjo ekonomi u mbajt se u bënë reforma strukturore, u mbajt se u zgjerua liria ekonomike, u mbajt se u zvogëlua qeveria dhe Shqipëria vendosi një nga 10 administratat më të vogla në botë; u mbajt se u bënë përpjekjet më të jashtëzakonshme për të thithur investimet e huaja edhe në kulmin kësaj krize, Shqipëria ia doli të trefishojë investimet e huaja, të marrë çdo vit mbi 1 miliard investime të huaja në 4 vjetët e fundit. 

Në kulmin e kësaj krize Shqipëria ia doli të rrisë me 316% eksportet e saj; në kulmin e kësaj krize Shqipëria ia doli të paraqitej në tregjet financiare ndërkombëtare dhe eurobondi i saj, i cili fillimisht u shit me interes 7.8%, sot shitet me interes shumë të ulët. Kjo është dëshmi e një stabiliteti të qartë financiar. Shqipëria përjetoi vështirësi serioze. Ranë remitencat, mundësitë e eksporteve në Itali dhe në Greqi. Megjithatë u mbajt nga 3 faktorë. U mbajt, para së gjithash, sepse bëmë çdo gjë për një disiplinë fiskale dhe ia dolëm që të rrisim të ardhurat çdo vit; u mbajt, sepse bëmë gjithçka për të investuar. Ata që njohin Abc-në e ekonomisë, e kanë të qartë se në kushte krize, investimet publike janë jetike për të punësuar njerëzit dhe për të mbajtur rritjen; u mbajt, sepse bëmë çdo gjë për të thithur investimet e huaja. 

Në këtë kohë flamur i tyre u bënë dy projektet më të mëdha në historinë e Shqipërisë dhe të rajonit: kaskada e Devollit dhe projekti transadriatik, të cilat lartësuan emrin e Shqipërisë si një vend i sigurt, serioz dhe i përshtatshëm për investime të huaja.

Rritja ekonomike u mbajt duke u përpjekur dhe duke zgjeruar lirinë fiskale, natyrisht, 2%-shi i pamjaftueshëm dhe i domosdoshëm, ku cilido që të ishte në pushtet do të bënte çdo gjë për të ecur më tutje me rritjen ekonomike. Shqiptarët kanë nevojë jetike për rritjen. Çfarë po bëni ju? Ju po sillni me shpejtësi recesionin me një papërgjegjshmëri të madhe. Po sillni një gropë që ekziston në psikologjinë e një njeriu, që i ka zero njohuritë për sa i përket ekonomisë; një gropë, që ekziston në shpirtin dhe në mendjen e tij.

Nëse FMN-ja thotë se Shqipëria pati rritje, piktori dështak flet për gropë; në qoftë se Banka Botërore flet për rritje, piktori dështak flet për krizë dhe gropë; në qoftë se “The economist” shkruan për rritje, piktori dështak shkruan për krizë dhe gropë; në qoftë se Komisioni Europian përsërit, çdo 3 muaj, se Shqipëria ka rritje, piktori dështak flet për gropë dhe krizë. 

Ku jemi këtu? Vetëm Enveri sillej në këtë mënyrë. Vetëm ai thoshte: “unë e kam të drejtë dhe gjithë bota e ka gabim”. Kjo është një lojë makabër në vendet e punës, tek ilaçet, te librat, në mirëqenien e çdo shqiptari. Kujt doni t’ia shisni këto? Dilni lakuriq! Një qind për qind më keq se ai që doli nëpër plazhe. Ju jeni një qeveri unike në botë, që u thotë doganave dhe tatimeve, pasi vendos kushërinjtë, se nuk do të realizoni kaq, por katër herë më shumë se ç’ka qenë deficiti deri tani; u thotë se nuk do të jenë më 2 miliardë lekë në muaj, por do të jenë 8 miliardë lekë mangët në muaj. 

Çfarë do të thotë kjo? Ky është mekanizmi i mbivendosjes së sistemit të kleptokracisë publikisht ditën për drekë. Sigurisht, po të emërosh administratorët e Koços në Albpetrol, nuk do të ketë më taksa nga Albpetroli; po t’u japësh doganën e Durrësit klaneve kriminale, nuk ka më realizime; po t’u lësh në kontroll porte e aeroporte grupeve kriminale, që ishin në vitin 2005, doganat, tatimet do të bien pikiatë. 

Si mund të thoni përpara shqiptarëve se do t’u kërkojmë doganave të rrisin deficitin 4 herë më shumë? Ku e keni përgjegjësinë ju? Ju nuk keni interesa kombëtare, nuk keni interesa publike, por keni vetëm interesa personale. Si mund të rrisni evazionin fiskal me 8 miliardë në muaj?

(I drejtohet deputetit Braçe, i cili flet nga vendi.)

Pusho ti! Ke kushërirën aty! Mbron kushërirën!

Të kujt janë paratë? Tuajat? Kujt ia merrni ju këto? Jua merrni varfanjakëve shqiptarë dhe u qani hallin e si Pons Pilati lani duart me fjalime boshe të shkruara nga Lorenc Vangjeli e të tjerë.

Të dashur qytetarë, ju i dëgjuat se çfarë thanë këta. Unë do t’ju lexoj këtu se çfarë kanë shkruar këta për ekonominë shqiptare në relacionin e dekretit famëkeq, në të cilin zhvillojnë skenarin e dytë alla Papandreu në Shqipëri.

Dëgjoni se çfarë shkruajnë këta në relacion: rritja ekomomike në 3-mujorin e parë është 1.7%. Kjo rritje është mbështetur kryesisht nga kërkesa e huaj dhe stimuli fiskal. Për sa i përket performancës së 3-mujorit të dytë, vlerësojmë se ka pasur një rritje ekonomike lehtësisht më të lartë se ajo e 3-mujorit të parë. Punësimi në 3-mujorin e dytë të vitit 2013, shkruhet në relacion, është rritur me 3.4%, krahasuar me të njëjtën periudhë të vitit 2012. Vetëm nga sektori privat, shkruhet në relacionin e tyre, se këta harrojnë dhe nuk guxojnë të lexojnë as relacionin që është paraqitur këtu, për periudhën janar-qershor rezulton se janë rritur 12 685 kontribues.

(U drejtohet ministrave) Dëgjoni, ju gropa! Dëgjoni ju, populli i gropës, se edhe në gropë u hapkan biznese të reja.
Vazhdojmë më tej. Relacioni thotë: bilanci tregtar i mallrave rezulton se është përmirësuar me 28%. Në vitin e gropës së kryetarit tuaj transfertat nga emigrantët kanë një rënie të fortë, thotë relacioni, duke u pakësuar me rreth 26% në 3-mujorin e parë të vitit 2013. Investimet e huaja direkte në 6-mujorin e parë të vitit kanë qenë përkatësisht 32 dhe 13.3% më të larta. 
(U drejtohet ministrave.) Kush jua ka bërë këtë relacion? Jua kam shkruar unë këtë relacion ? Kush jua ka shkruar? 
Zoti Pandeli, kush jua shkruan relacionin këtyre? Kur jua themi ne, thoni jo. Kur i shkruani vetë, thoni nuk i kemi shkruar ne. Sabotim! Armiku! Armiku i ka futur këto shifra në relacion.

Vazhdojmë më tej. Rreth 90% e deficitit të llogarisë korrente është financuar nga investimet e huaja dhe ky raport mbulimi i deficitit të llogarisë korrente nëpërmjet investime të huaja është më i lartë se mesatarja historike e tij, 60%.

Raporti i mësipërm mbështet vlerësimin e përgjithshëm lidhur me qëndrueshmërinë e pozicionit të jashtëm të Shqipërisë. Norma e inflacionit gjatë 3-mujorit të dytë ishte 2.2%; stoku i kredive në lekë, deri në muajin korrik të vitit 2013, është rritur me 7.4%. Ndërsa ai valut nuk ka rënie, 5.6%; stoku i depozitave është rritur me 2.4%.

Niveli i kredive me probleme në muajin korrik të vitit 2013 është 23.8%. Krahasuar me muajin qershor është ulur me 0.4%; stoku i borxhit shtetëror më 31 gusht, sipas relacionit që keni paraqitur këtu, o groparë, që flisni nga mëngjesi deri në darkë vetëm për gropën, është gjithsej 60% e GDP-së. Garancia e brendshme dhe kryesisht për KESH-in është rreth 1.5% e GDP-së. Garancia e jashtme është 2.4%. 

Ju keni frikë, prandaj nuk i lexoni dot këto. Po nuk folët nga alfa tek omega gropë, ai ju përjashton.

Kam këtu analizën e Bankës së Shqipërisë, por nuk po ndalem, sepse është e kotë. Unë lexova analizën tuaj, që jua ka shkruar armiku i klasës dhe ju e keni shpërndarë vetë. Pra, a ka gjë më të rëndë se në këtë situatë? Vjet e keni pasur më të vështirë. Merrni shifrat, të dhënat! Vjet ka qenë viti më i vështirë për ekonominë e Shqipërisë. Keni qenë këtu në parlament. Çfarë bëmë ne? Erdhëm në parlament dhe vendosëm t’i shkurtonim shpenzimet me 19 miliardë lekë; vendosëm të rrisnim borxhin, të merrnim hua gjithsej 6 miliardë lekë. Ky ishte qëndrimi ynë.

Shkurtuam 19 miliardë lekë dhe morëm 6 miliardë lekë. Po ju çfarë po bëni? Ju me skemën Papandreu, po shkurtoni 16 miliardë lekë dhe po merrni 40 miliardë lekë borxh për 3 muaj. Ju, që për 4 vjet rresht nuk latë fjalë pa thënë dhe mallkime pa i bërë Sali Berishës për borxhin, i cili në 4 vjet e rriti 4%, në 4 muaj e rrisni 10 herë më shumë: 4,8%. 

Si mund t’ua bëni këtë gjë qytetarëve shqiptarë? Ne e rritëm borxhin 4% dhe bëmë tunelin e Elbasanit; e rritëm borxhin 4% dhe ndërtuam autostradat e Jugut; e rritëm borxhin 4% dhe ndërtuam autostradën e Hani të Hotit; e rritëm borxhin 4% dhe financuam dhjetëra e mijëra fermerë e projekte; e ritëm borxhin 4% dhe ndërtuam e rindërtuam me qindra shkolla, ujësjellës e kanalizime dhe nuk përdorëm asnjë qindarkë të vetme për rrogat, për pensionet, për ndihmë ekonomike. 8 vjet me radhë nuk përdorëm asnjë qindarkë.

Çfarë ndodh me ju? Ju ua dorëzuat doganat klaneve tuaja kriminale. Janë vendosur kushërinj e stërkushërinj, që të vidhni si lukuni paratë e qytetarëve shqiptarë, dhe shkoni e merrni borxh në banka! Në këtë mënyrë, ju ngordhni biznesin. Në vend që ato kredi të shkojnë te biznesi, ju i prisni atij edhe më tej oksigjenin dhe lëshoni barnat pas bonove të thesarit. 

Për këtë do të votoni ju sot? Ju votojeni, por në ndërgjegjen tuaj do të rëndojë shumë. 

A keni ju në zonat tuaja njerëz të varfër? A keni ju njerëz të sëmurë në zonat tuaja? A keni ju njerëz pa shtëpi në zonat tuaja? A keni ju njerëz që nuk kanë as fasule dhe makarona, siç thotë kryetari juaj, por kavardisen me litrën e vajit që e sigurojnë me ndihmë sociale? A keni ju të moshuar, që numërojnë kafshatat dhe nuk marrin dot ilaçe? Atëherë, ku i çoni ju 240 milionë dollarë që ua hiqni doganave dhe tatimeve me një të rënë të lapsit për të krijuar gropën e kryetarit tuaj që ka në kokë?

Ju po shkatërroni administratën. Ku është kushërira? Nuk është sot këtu. Me shpirtin e zi të Spiro Kolekës, me gjysmën e tij, se gjysmën tjetër e ka kushëriri tjetër, ndjek kuadrot, ndjek ekspertët e administratës nga ministria në ministri dhe i përzë, sikur të mos ishte një zyrtare.

Keni marrë një fushatë të egër sulmesh vulgare ndaj bizneseve. Zotëri, edhe një herë ju them se kryetari juaj foli. Unë do t’i them kryetarit tuaj këto fjalë. Çdo fletë, çdo qindarkë që të gjesh në keqadministrim, filloje nga Sali Berisha deri te punonjësi më i thjeshtë. Je i ftuar dhe i lutur ta çosh në prokurori me shpejtësi. Unë do të qëndroj në ato që të kam thënë. Ke ndërtuar pallatin, nuk ke një faturë, po ndërton vilën, nuk ke një faturë. Këto janë evidente. Merr Brioni-in me aeroplan privat për të qepur kostumet, nuk ke një faturë. Zhduken 600 ikona në një natë, nuk ke një faturë. Edhe vilën e ndërton në trojet e atij (tregon një deputet me gisht), ja ku e keni, ka blerë postin. Ai ka blerë mandatin me trojet e vilës së tij. Pse nuk u bëre ti, Arta? Nuk të bënte ty ai, se nuk kishe troje ti për t’i dhënë. 

Së fundi, zotërinj ministra, keni vendosur të qeverisni, të rrihni gjoksin me vendimet e mia. Bëni vendimet tuaja, mos bëni kështu! Del këtu ministri i Shëndetësisë dhe zotohet që në tetor gratë shtatzëna do ta kenë falas këtë shërbim. Tallen ata punonjësit me ty. Atë fjalim aq të keq ma kishe përgatitur ti? Atë fjalim lexoi. 

Ti po lahesh në pishinën e Spiro Kserës? ( I drejtohet deputetit Balla.) Nuk ka pishinë që të lan ty! Je një gënjeshtar profesionist, që del nëpër ekrane duke gënjyer. Prandaj, në qoftë se doni të mburreni, mburruni me vendimet tuaja, se deri tani, në 40 ditë, kemi dëgjuar nga ju qofte nga ministri në fjalë, ballokume nga ministri tjetër, 100 ditë të pastrojmë kioskat që të vijnë monopolet. 

Pra, dhe një herë thirrja ime është të mos e votoni këtë akt. Kjo është e turpshme, do të hyni në librin e rekordeve, do të dëmtoni vendin. Kjo është dëshmia më flagrante si ajo e instalimit të sistemit të kleptokracisë, rritja me katër herë e mosrealizimit në tatime dhe në dogana. Këtë e tha ministri juaj, vit elektoral, u ulën me 2,6%. Po, u ulën, por shihni se sa u ulën në vitin tuaj elektoral. Në vitin tuaj elektoral u ulën 10 herë më shumë. Merrini të dhënat! Ne kemi bërë gjithçka, dhe në atë periudhë vere kur ju bërtisnit se ishim qeveri kujdestare, kemi bërë gjithçka për të ruajtur disiplinën fiskale, jo për ju, por për qytetarët dhe e sollëm me 2% në një vit elektoral. E di çfarë po ndodh tani? Po çoni në postet më nevralgjike të doganave njerëz të cilët kanë zero njohuri, po çoni njerëz në tatime si ministri, i cili nuk është këtu në sallë. E dini se çfarë tha sot? Shpiku një taksë të re, tatim-fitimin e vlerës së shtuar. Injoranca financiare nuk mund të ketë emër tjetër veçse emrin e ministrit të Financave, Edi Rama. 

Faleminderit!
(Drejtimin e seancës e merr zoti Meta.)

Ilir Meta – Zoti Berisha, mbaruat apo jo!

Sali Berisha - Të gjitha këto i kisha për qeverinë Rama-Meta.

Ilir Meta - Po, zoti Beqja.

Ilir Beqja – Zoti ish-kryeministër Berisha,

Përsëri u the të pavërteta shqiptarëve, ashtu siç ke thënë për 8 vjet, ashtu siç thua prej 22 vjetësh në politikë. Këto janë tarifat që ishin në fuqi (tregon një dokument) deri më 30 shtator. Nga 1 tetori janë bërë zero. Është e vërtetë që ke tentuar t’i gënjesh shqiptarët më 15 maj 2013. Ka hyrë vendimi në mbledhjen e qeverisë, por nuk ka dalë, tentove me fletushka, vazhdon t’i gënjesh shqiptarët, edhe dje. Më vonë tentove me ish-ministrin e Shëndetësisë, që pas 8 vjetësh zëvendësministër nuk kuptoi kur tha se është ligji me numër iks, germa “e”. Ligjet kanë edhe numra nenesh dhe janë 16 nene me germën “e” dhe asnjë germë nuk flet për këtë gjë. Më vonë tentove përsëri të nxjerrësh udhëzimin e 2010-ës. Ai udhëzim flet për personat e siguruar. Më 23 qershor shqiptarët u ndanë nga të siguruar dhe të pasiguruar, ku do të përfitojnë kujdes shëndetësor sipas nevojës, pavarësisht se kanë ose nuk kanë para në xhepa.

Faleminderit!

Ilir Meta - Faleminderit!

Zoti Berisha, ju lutem, keni folur 30 minuta. 

Nuk kam merakun e 2-minutëshit të replikës, që nuk i takon, por unë kam merakun se po filloi zoti Berisha, nuk mbaron, dhe unë nuk ia ndërpres dot fjalën.

Fjalën e ka zoti Blushi.

Ben Blushi – Duhet të ketë pa dyshim ende shqiptarë që u vjen keq për ju, por unë, në fakt, hyj tek ata persona që ju kam zili. E kam zili lehtësinë me të cilën vini në sallë të humbur. Në qoftë se keni humbje të sigurt, pa dyshim që është ky debat për ekonominë. Sigurisht, habitem se si na gjykoni neve për 40 ditë dhe na mohoni të drejtën t’ju gjykojmë për 8 vjet. 

Zonja Topalli këtu na bëri të gjithëve një pyetje. Ajo na tha nëse e dimë se ku po e çojmë Shqipërinë. Dhe unë si njeri, që përgjithësisht përgjigjem, kam një pyetje për ju. E dini ju si e keni lënë Shqipërinë? Do t’ju them disa shifra, zonjë, që, në fakt, janë përmasat e gropës për të cilën flasim. 

Në 8 vjet ju keni marrë 1 miliard dollarë borxh. Në vitin 2005 e keni gjetur borxhin publik me 53%, sot zyrtarisht ne themi 64%. Pra, 1 miliard borxh për 8 vjet. Asnjë ditë nuk keni punuar për ta shlyer borxhin, keni punuar pa pushim vetëm për ta shtuar. Dhe sot, në fakt, duke kundërshtuar, po na mohoni të drejtën të shlyejmë borxhin që keni marrë ju, se këtë po bëjmë. 

Si e keni lënë Shqipërinë? Deficiti vjetor, tani që flasim, është 350 milionë dollarë. Doganat dhe tatimet e shtetit deri para një muaji ishin të shqyera, nuk punonin doganierët se ishin në fushatë me ju. Nuk punonin tatimorët, se ishim komisionerë ose sekserë votash. Vetëm këtë vit janë bërë 350 milionë dollarë dëm për mosrealizim dhe sigurisht që kam arsye si shumë të tjerë, që t’i kërkoj qeverisë t’u sekuestrojë pasuritë këtyre doganierëve tatimorëve, të cilëve në buxhetin tonë të përbashkët u mungojnë 350 milionë dollarë vetëm për këtë vit. 

Vazhdojmë. Sistemi shëndetësor ka 44 milionë dollarë borxh, detyrime të papaguara. Nuk janë paguar barnat dhe ushqimet me të cilat janë furnizuar për këtë vit spitalet dhe të sëmurët e Shqipërisë. Dhe ka ndonjë prej jush që mund të thotë se pse nuk ka, pse nuk janë paguar ilaçet? Pse nuk janë paguar ushqimet? Pse nuk u janë paguar detyrimet e domosdoshme spitaleve të Shqipërisë? 

Vazhdojmë. Më shumë se 25 milionë dollarë borxh i ka sot sistemi arsimor. Ka shkolla të ndërtuara përgjysmë, të pambaruara dhe të papaguara, libra të pasubnvencionuar, transport mësuesish të hequr dhe asnjëherë të rimbursuar plotësisht. 

52 milionë dollarë është fatura e papaguar, e përmendi dikush sot, e përkrahjes sociale, e ndihmës ekonomike. Si ka mundësi që një parti në pushtet t’i shtojë vendit të vet gjatë një viti më shumë invalidë se të punësuar? Këtë keni bërë gjatë këtij viti, keni punësuar 300 vetë dhe keni shtuar 6 mijë invalidë. Dikush tha se i keni kushërinj. Kjo mund të jetë një arsye më shumë pse keni humbur, kjo është sa për të qeshur dhe për të qarë, se keni në parti 6 mijë invalidë, thoni ju. 

Debiti sot në rentë është 26 milionë dollarë. Makinat e policisë nuk kanë mundësi ta patrullojnë Shqipërinë, se karburanti i tyre është konsumuar pra 4 muajsh ose 6 muajsh, duke na ndjekur neve, në fakt, në fushatë dhe duke shoqëruar ministrat nëpër qendra votimi. 

Rrugët. Keni thënë se keni bërë rrugë në këto 8 vjet. Unë nuk po merrem fare me shifrën e aksidenteve në rrugë, që, në fakt, është një borxh moral që nuk do të keni mundësi kurrë ta shlyeni, dhe kjo jo për shkak të shpejtësisë së makinave, por për shkak të ngadalësisë së punëve publike. E, megjithatë, borxhi sot i rrugëve në Shqipëri është afro 90 milionë dollarë apo ndoshta 100 milionë dollarë. 

Ujësjellësit. Ujësjellësit dhe kanalizimet e Shqipërisë janë sot praktikisht të mbytur. Asnjëri prej tyre nuk paguan dot faturat e energjisë elektrike dhe borxhi në total është mbi 30 milionë dollarë. 

Rreth 45 milionë dollarë të tjerë është borxhi që institucionet e shtetit i kanë sistemit energjetik të vendit, i cili ka kolapsuar, i vetmi realizim i rëndësishëm që bëtë ju në 8 vjet, falimentoi dhe ju prapë merreni. Jeni e vetmja qeveri ose unike, e cila privatizon diçka se nuk e administron dot vetë dhe në fund fare falimenton edhe privati. Kjo ndodhi me ÇEZ-in, apo jo!

Shqiptarët sot e paguajnë energjinë elektrike më shtrenjtë se të gjithë fqinjët e tyre dhe kanë më shumë borxh se çdo evropian tjetër proporcionalisht. 

Bashkitë e Shqipërisë. Bashkitë dhe komunat e Shqipërisë kanë pothuajse 1 vit që nuk kanë asnjë të ardhur nga buxheti i shtetit. Fondet e tyre janë komplet të ngrira. Shumica e komunave nuk kanë më asnjë aftësi puguese. Arkat e tyre janë bosh, a thua se qeveria e Shqipërisë ka ikur në drejtim të paditur, se, në fakt, kështu kishte ikur. 

Sigurisht që ka akoma më shumë dhe unë do t’ju ftoja ta llogarisnit seriozisht këtë faturë. Kjo është fatura, në fakt, e mediokritetit dhe e papërgjegjshmërisë. Kjo është fatura e një partie, e cila në 8 vjet, në emër të liberalizimit, e shkatërroi ekonominë e vendit të vet. Do t’i kërkoja qeverisë shqiptare, se ashtu siç na vijnë në shtëpi faturat e energjisë elektrike ose të telefonisë celulare, të çonte në çdo shtëpi shqiptari këtë faturë, sepse kjo është arkë e përbashkët, se kush prej nesh duhet të dijë se sa borxh ka prej jush. 

Dhe në fund fare prapë po ju pyes: A e dini si e latë Shqipërinë? Shqipëria sot, fatkeqësisht, është një vend i copëtuar dhe i shqyer nga të gjitha anët dhe ky është një debat shumë i dhimbshëm. Një vend i cili do të duhet ndoshta të punojë më shumë sesa 5 vjet për të larë faturën e këtyre borxheve, që na e keni lënë të gjithëve, pa përjashtim. Ky borxh nuk ka ardhur për shkak se vendi është i varfër, Shqipëria është e vogël, por nuk është e varfër. Me Shqipërinë është abuzuar, është vjedhur, është zvogëluar, është futur në krizë me qëllim për shkak të papërgjegjshmërisë. Me burimet natyrore të Shqipërisë u abuzua, u shpërdoruan, u shitën, ndërsa burimet njerëzore u injoruan përgjatë 8 vjetëve. Shqipëria sot është në krizë, sepse në 8 vjet nuk u bë asnjë reformë serioze në arsim, në shëndetësi, në pensione, në administratë publike, në drejtësi dhe aq më pak në ekonomi. Në 8 vjet, fatkeqësisht, e keni ndarë Shqipërinë në dy klasa, në të varfër dhe në të pasur. E dini se çfarë ka ndodhur? Të varfërve u keni marrë taksat, të pasurve u keni marrë gjobat. Të varfrit i përdorët për të paguar borxhet, të pasurit i keni futur në borxh. Të dyja palët sot janë më keq se ç’ishin. Keni shtuar më shumë të varfër në këtë vend dhe keni ulur numrin e të pasurve. Kjo është e vërteta. Prandaj ky buxhet, i bazuar vetëm tek të varfrit, nuk mund të ketë në asnjë rast cilësinë e duhur dhe lartësinë e domosdoshme fiskale.

Po le të vijmë te akti. Shumëkush këtu e di që unë në parim jam kundër marrjes së borxhit, sepse besoj se Shqipëria, në qoftë se qeveriset më mirë, ka mundësi t’i shlyejë borxhet e veta dhe të mos zhytet edhe më shumë në borxhe. Evropa sot bën vetëm e vetëm këtë gjë, ul borxhet e veta çdo ditë, me dhimbje, me këmbëngulje dhe, pa dyshim, me kosto të lartë politike dhe me kosto shumë më të lartë për zhvillimin e saj. 

Sigurisht që sot mua më dridhet dora të votoj për të marrë 240 milionë dollarë të tjera borxh. Do të doja të votoja për ta reduktuar borxhin, për t’i hapur rrugë punësimit, reformave në arsim, shëndetësi, ekonomi e gjithandej. Shqipëria pret prej nesh punë, shkolla më të mira, ilaçe më të lira, rrugë të vërteta dhe liri për biznesin e saj. 

Por, fatkeqësisht, nuk e kam këtë mundësi. 240 milionë dollarët që marrim borxh sot, përmes këtij akti normativ, janë votuar nga shumica juaj dje. Ju i keni marrë këto borxhe, ne votojmë sot vetëm për t’i legalizuar. Kjo është e gjitha. Po ndreqim faturën tuaj.

Faleminderit!

Ilir Meta – Faleminderit, zoti Blushi!

Po, zoti Berisha, për replikë.

Sali Berisha – Së pari, mekanizmi i dytë madhor i vjedhjes dhe kleptokracisë në këtë dekret qëndron pikërisht në përllogaritjen e borxheve të biznesit. Çfarë ndodh? Unë përgëzoj qeverinë për vendimin për të paguar në çdo qindarkë çdo kontratë të qeverisë. S’ka diskutim. Ne paguam 120 milionë euro pas privatizimit të hidrocentraleve, prandaj, absolutisht, jam dakord dhe votoj. 

Por ç’po ndodh? Po shpiket një borxh tjetër, që me asnjë kriter mbi tokë nuk futet në borxh: detyrimet e biznesit ndaj organeve tatimore dhe të organeve tatimore ndaj biznesit. Këto detyrime, të nderuar zotërinj, sipas jush, janë 180 milionë dollarë borxhe të organeve tatimore ndaj biznesit. Po borxhet e biznesit ndaj organeve tatimore dhe taksapaguesve sa janë? Janë 778 milionë dollarë. Nga këto, për 520 milionë dollarë nuk ka asnjë reklamim përveçse pranim të plotë nga biznesi. Unë nuk po them se këto janë të ardhura. Por këto janë të gjitha detyrime që në Shqipëri dhe kudo në botë i rregullon kodi fiskal.

Çfarë po bëni ju? Ju po legjitimoni vendosjen e sekserit, në të cilin vetëm ky ministër ka 3 familjarë të punësuar dhe i bëni thirrje këtij mileti të sjellë pusulla e fatura për t’u njohur borxhin dhe për të ndarë paratë me sekserin.

Historia e Enron-it është e pashlyer nga memorja e botës. Enron-i ishte njëshi i botës në energji. Artur Anderseni ishte njëshi i botës në audit. Artur Anderseni bënte 2-3 bilance për Enron-in dhe ndanin së bashku miliarda dollarë dhe u shpërndanin politikanëve qindra e qindra milionë. Këtë skemë po vendosni ju në Shqipëri për të vjedhur.

Së fundi, do të them dy fjalë këtu, se e ke pasion. Është e kotë të merrem me ty, sepse ti më kujton gjithnjë, me të drejtë, Oskarin e Gunter Grasit.

Vasilika, e ke lexuar romanin “Daullja” të Gunter Grasit? Oskari i Gunter Grasit është ky, është ky fëmijë të cilit i ndodh fatkeqësia të shohë në një moment të papërshtatshëm nënën e vet dhe që aty tërbimi iu shndërrua në një forcë magjie. Domethënë, kalonte njeriu rrugës, ai e rrëzonte, kalonte tjetri me makine, i thyente xhamat, bëhej parada, i fikte motorët. Oskari ishte një magjistar.

A u bëre t’i magjistar? Jo, nuk u bëre! Vuajte shumë nga romani “Beni ecën vetë” T’u krijuan një seri kompleksesh nga ky roman, të cilat nuk të lanë të bëhesh kurrë burrë.

Kaq!

Ilir Meta – Zonja Topalli, dy minuta, replikë.

Jozefina Topalli – Përpara se t’i përgjigjem se ku e lamë Shqipërinë, po i drejtohem zotit Blushi:

Ka disa orë që jemi në diskutim për një akt, i cili është akt terrorist për ekonominë shqiptare, për një akt që këtë zotëri e bën të qeshë dhe të zgërdhihet, sepse me Edi Ramën, nëse Sali Berisha nuk ka betejë për të humbur, ata që do të humbin betejën janë shqiptarët. 

Ku e lamë Shqipërinë, zoti Blushi? E lamë Shqipërinë aty ku e shkroi FMN-ja, Banka Botërore, Komisioni Europian, EBRD-ja, The Economist etj., si vendin model që i rezistoi dhe nuk ra në krizë.

Ku e lamë Shqipërinë, zoti Blushi? E lamë me TAP-in.

Ku e lamë Shqipërinë, zoti Blushi? E lamë me 4 miliardë dollarë investime të huaja direkte në 4 vjet.

Ku e lamë Shqipërinë? E lamë në NATO.

Ku e lamë Shqipërinë? E lamë me energji.

Ku e lamë Shqipërinë? E lamë aty ku ju nuk guxoni që të mateni me të.

Prandaj keni frikë edhe hijen e reformave strukturore të ndërmarra në kulmin e krizës globale që qeveria Berisha ndërmori për 8 vjet. 

Prandaj ky këtu mbrapa dhe ai që ka vënë firmën ka 7 orë që janë zhdukur, nuk janë këtu, se nuk kanë çfarë të thonë.

Çfarë do të thoshin? Minus 240 milionë dollarë vetëm për 4 muajt e ardhshëm: evazion fiskal, vjedhje, zhvatje, gropë, supergropë.

Po ju them: turp më të madh se kjo qeveri në 20 vjet unë nuk kam parë.

Çohet ministri i Shëndetësisë dhe thotë se po vjen dimri; në tetor do të ndezim kaldajat. Mendoje fjongon këtu.

Ngrihet ministrja e Mbrojtjes dhe thotë se janë prishur dushet. Çohet pastaj ky, kryerilindësi, dhe flet për zorrët e naftës. Çfarë thotë pastaj? Kjo tregon se ky zotëri nuk ka as konceptin minimal se ç’është ekonomia, ç’është qëndrueshmëria makroekonomike, por ka një koncept shumë të përbrendshëm të tij: si të vjedhim, si të shkojmë në gropë, si të shkojmë në krizë.

Mbajeni mend! Mbajeni shënim! Fermani i këtij nuk ka ardhur nga Porta e Lartë, por nga porta e ulët. Fermani i tij është fillimi i hyrjes së Shqipërisë në recesion. Fermani i tij është fillimi që kërkon ta çojë Shqipërinë në destabilizim. Këtë do ta vuajnë shqiptarët e varfër, do ta vuajnë të papunët, do ta vuajnë të sëmurët, do ta vuajnë ata që janë më vulnerabël.

Por ky nuk ka dhimbje për ta, ky nuk e mendon as për një sekondë se çdo të thotë varfëri. 

Ku e lamë Shqipërinë? Aty ku ju nuk jeni në gjendje që të mateni.

Prandaj keni menjëherë minus 240 milionë dollarë në xhep, me lezet, siç thotë deputeti juaj sa herë që vendos se si do të pasurohet.

Ilir Meta – Zoti Olldashi, për procedurë.

Sokol Olldashi – Zoti Kryetar,

Kjo është një seancë shumë e rëndësishme, ku ju po përpiqeni t’u mbushni mendjen qytetarëve shqiptarë se keni nevojë të rrisni borxhin me 390 milionë dollarë, pasi keni ulur të ardhurat me 390 milionë dollarë.

Do të kërkoja pikërisht këtë që sapo ndodhi, që ministri i Financave në një gjest papërgjegjshmërie totale ka ikur prej orësh nga seanca, kur duhej të ishte këtu për t’u dhënë përgjigje pyetjeve të deputetëve.

Nuk është serioze për qeverinë që, ndërkohë që vjen dhe kërkon votën e deputetëve për 390 milionë dollarë, ministri i Financave është zhdukur gjatë gjithë ditës.

Ilir Meta – Për sa u takon pyetjeve, unë i kam ftuar të gjithë deputetët të bëjnë pyetje që kur kemi filluar diskutimin e çështjes dhe asnjë deputet nuk ka bërë pyetje, as për ministrin, as për Kryeministrin, as për qeverinë.

Zoti Blushi, meqë kërkuat fjalën për procedurë, urdhëroni!

Ben Blushi – Është e kotë të them që nuk i përgjigjeni dot asaj pyetjeje. E keni të pamundur.

Për procedurë, do t’ju them diçka: Unë nuk përmenda Saliun, përmenda gropën. Përse kur flas për gropën, Saliu çohet e flet për mua? E di vetë.

Edhe diçka të fundit: U mor personalisht me mua dhe dua t’i them diçka: Citoj një personazh, Oskarin. Unë mund të jem Oskar, por ai është Oskari.

Ilir Meta – Atëherë fjalën e ka kërkuar ministri Beqja. 

Më pas do të kemi shprehjen në emër të grupeve.

Ilir Beqja – Faleminderit, zoti Kryetar i Kuvendit!

Shumë shkurt po jap një sqarim për zonjën Topalli, por edhe për shqiptarët që po ndjekin seancën: Kjo fjongo është simboli i ndërgjegjësimit për një çështje madhore me të cilën ndeshet njerëzimi dhe, pa dyshim, të gjitha gratë shqiptare, është për të gjithë muajin tetor, është për gjirin e nënës, për gjirin e vajzës, për gjirin e gruas.

Faleminderit!

Ilir Meta – Faleminderit, zoti Ministër!

Të kalojmë në shprehjen e grupeve parlamentare.

Në emër të grupit parlamentar të PDIU-së?

Faleminderit!

Në emër të grupit parlamentar të PR-së?

Faleminderit!

Zoti Bitri, në emër të grupit parlamentar të LSI-së, keni fjalën.

Robert Bitri – I nderuar zoti Kryetar,

Të nderuar kolegë deputetë,

Akti normativ nr.6 i datës 4.10.2013 i Këshillit të Ministrave “Për buxhetin e vitit 2013”, që po diskutojmë sot, paraqet një domosdoshmëri, e cila rrjedh nga ecuria e treguesve makro-ekonomikë e fiskalë gjatë vitit 2013, ecuri që ka qenë problematike veçanërisht në muajt qershor-gusht të vitit 2013, kur shumë nga treguesit e buxhetit treguan devijime të konsiderueshme negative të pamundura për t’u menaxhuar brenda kufirit të buxhetit të miratuar në fillim të vitit. 

Buxheti fillestar i vitit 2013 u bazua mbi një rritje reale ekonomike të parashikuar prej 3.1 për qindsh dhe ndërsa tashmë parashikimet rezultojnë në bazë të makro-ekonomikut të vitit 2013 mjaft më të ulëta dhe parashikohen të jenë në nivelin 1.9 për qind. 

Faktori më i rëndësishëm, që e bën të pashmangshëm ndryshimin e buxhetit të vitit 2013, është ai i nivelit aktual tepër të ulët të të ardhurave, veçanërisht të tatimeve dhe doganave për efekte të drejpërdrejta në shpenzimet publike. Një faktor tjetër që e bën të pashmangshëm ndryshimin e buxhetit të vitit 2013 është edhe ai i shpenzimeve. Ecuria më e shpejtë se parashikimet e shpenzimeve publike 9.2 për qind më shumë se një vit më parë e bën të nevojshëm dhe urgjent aktin normativ me veprim logjik të natyrshëm dhe të vetmen zgjidhje në situatën e krijuar. 


Interesi publik është i lidhur drejtpërdrejt me mirëfunksionimin e buxhetit të shtetit dhe mbajtjen nën kontroll të buxhetit publik nga qeveria. Kjo e fundit është përgjegjëse për stabilizimin ekonomik të vendit dhe për këtë arsye ka detyrimin të ndërhyjë në çdo rast kur një gjë e tillë rrezikon të përkeqësohet. Po kështu, urgjenca është e diktuar nga rrethanat në të cilat gjendja financiare, veçanërisht me mosrealizimin e mbledhjes së të ardhurave tatimore, ka bërë që shumë shërbime publike të ndërpriten ose të keqfunskionojnë. Bllokimi i pagesave, ku përfshihen edhe faturat që lidhen me shpenzimet jetike, si furnizimi me ushqime, karburant, medikamente dhe energji etj., bën të mundur që këto ndryshime dhe shtesa në buxhetin e vitit 2013, të parashikuara në aktin normativ, të synojnë marrjen nën kontroll dhe garantimin e qëndrueshmërisë makro-ekonomie financiare dhe frenimin e thellimit të mëtejshëm të tronditjeve të financave publike në vend. 

Opozita e kundërshton ndryshimin e pasqyruar në aktet normative, duke pretenduar se ato do të përkeqësojnë treguesit fiskalë, por është e qartë për këdo se ky është një reflektim përgjegjshmërie nga ana e qeverisë dhe paraqitet si një instrument i vetëm për të zgjidhur situatën financiare të vendit. 

Nisur nga sa më lart, është e qartë se mosvotimi nga ana e opozitës është një qëndrim i paargumentuar dhe që do të përkeqësonte më shumë situatën e rëndë financiare në të cilën ndodhet vendi.


Në emër të Grupit Parlamentar të LSI-së ne do ta votojmë aktin normativ dhe do t’i kërkojmë qeverisë të mbajë parasysh situatën që u krijua për shkak të parashikimeve euforike të qeverisë që shkoi, në mënyrë që buxheti i vitit 2014, që presim të vijë për miratim në Parlament, të jetë më realist dhe me këmbë në tokë.

Faleminderit! 

Ilir Meta – Faleminderit, zoti Bitri!

Në emër të Grupit Parlamentar të PD-së, fjalën e ka deputeti, zoti Ridvan Bode.

Ridvan Bode – Faleminderit, zoti Kryetar!

Të nderuara zonja dhe zotërinj deputetë,

Sikurse u argumentua edhe nga diskutimet e deputetëve të opozitës, Grupi Parlamentar i PD-së nuk do ta votojë këtë akt normativ, që ndryshon buxhetin e vitit 2013. Mendoj se ofruam argumente të mjaftueshme, për t’u kërkuar edhe deputetëve të tjerë të Kuvendit të distancohen nga ky akt normativ dhe të mos e votojnë atë.

Ne nuk do ta votojmë këtë akt normativ, jo thjesht për traditë, meqenëse këtu opozita e djeshme, sot në maxhorancë, nuk ka votuar kurrë buxhetet e vendit, aspak. Ne mendojmë se ndryshimi i buxhetit është një gjë e dobishme, nëse ai përbën një reflektim dhe një korrigjim të përgjegjshëm të qeverisë, nisur nga rrethanat dhe situatat që krijohen gjatë zbatimit të një viti buxhetor, si dhe luhatjet dhe diferencat që ka ekonomia gjatë vitit. Ne konstatojmë lehtësisht, sikurse u argumentua, se akti normativ për korrigjimin e buxhetit të vitit 2013 përbën një vepër tërësisht të papërgjegjshme nga ana e qeverisë, që do të ketë pasoja të mëdha në të sotmen dhe në të nesërmen e ekonomisë së vendit, për ekonominë e të gjithë shqiptarëve.

Ne do të mbështesim çfarëdolloj ndryshimi në ligjet fiskale dhe në buxhetin e shtetit, por këto ndryshime duhet të çojnë detyrimisht në një ristabilizim të situatës dhe në përmirësim të saj.

Akti që ju keni sjellë, është akt i destabilizimit financiar dhe ekonomik të vendit. Ky buxhet nuk do të mbështetet nga deputetët e PD-së dhe të opozitës, sepse ai, me dashje, është formuluar si një atentat politik, që qeveria e sotme i bën ekonomisë dhe stabilitetit të saj në vitet që vijnë. Ajo bën nxirjen më të madhe, me një akt pa precedencë për një qeveri, për financat e vendit, për ekonominë e vendit dhe për perspektivën e tyre.

Ne nuk do ta votojmë këtë akt normativ, i cili vjen për të sanksionuar në Kuvendin e Shqipërisë përkeqësimin e administrimit fiskal dhe për të shtuar mosrealizimin e të ardhurave në masën 39 miliardë lekë. Nëse në periudhën 8-mujore mosrealizimi ishte vetëm 13 miliardë lekë për buxhetin qendror, parashikohet që në një periudhë 4- mujore mosrealizimi i të ardhurave të shkojë në 25 miliardë lekë, pra 250 milionë dollarë, çka do të thotë, për të rritur mosrealizimin e të ardhurave rreth 4 herë në krahasim me ritmin e mëparshëm.

Ne nuk do të votojmë një buxhet, i cili vendos si objektiv, për qeverinë dhe administratën e saj fiskale, që të ardhurat në këtë periudhë 4-mujore të jenë më pak se 80% e programit, edhe pse për 8 muaj rresht ato janë realizuar 93%, edhe pse administrimi i 8 muajve këtu u anatemua si më i keqi, i papërgjegjshmi, korruptivi dhe që meriton të distancohet nga ato praktika. Fakti është se jo vetëm që nuk ruhet dinamizmi i kritikueshëm i realizimit të të ardhurave 8-mujore, por përkundrazi gropa thellohet më tej.

Pra, ju ftoj, të nderuar deputetë të maxhorancës, mos të bashkoni me këtë akt, i cili kërkon të hedhë rrënjët e një administrimi të papërgjegjshëm dhe ngritjen e një grupi përfituesish në funksion të kupolës aktuale qeverisëse!

Ne nuk do ta votojmë këtë buxhet, i cili në çdo muaj programon të realizojë 55 milionë dollarë më pak nga sa është trendi i vitit për 8-mujorin e parë.

Ne distancohemi dhe ju ftojmë edhe ju të mos e votoni këtë akt normativ, si një akt jashtëzakonisht i rëndë kundër ekonomisë së vendit! Përmes këtij akti, qeveria parashikon që për periudhën e mbetur të shpenzojë më shumë nga sa është shpenzuar për periudhën 8-mujore, pra rreth 40 milionë dollarë më shumë. Nëse në periudhën 8-mujore ishin kursyer 21 miliardë lekë shpenzime publike dhe ju na kritikuat, duke filluar që nga Kryeministri e me radhë ministrat, për shpërdorim të financave të vendit, për shpenzime të pa fre, për shkak të fushatës elektorale, ne ju ftojmë të vazhdoni me të njëjtin ritëm të periudhës 8-mujore, në kryerjen e shpenzimeve publike, duke i kursyer vendit edhe 17 miliardë lekë shpenzime në këtë periudhë 4- mujore. Kështu, niveli i kursimeve të vitit do të shkojë 30 miliardë lekë, duke e bërë të panevojshëm këtë akt normativ që ju do të votoni sot. 

Ne nuk e votojmë këtë akt normativ dhe ju kërkojmë edhe juve, të nderuar deputetë socialistë, që të reflektoni dhe ta refuzoni, për arsye se në këtë periudhë 4-mujore programohet një përkeqësim në administrim, me një vlerë prej 65 milionë dollarësh më shumë nga ai keqadministrim që ju na akuzuat për periudhën 8-mujore. E pra, kjo qeveri, në këtë periudhë 4-mujore, do t’i shpenzojë vendit 68,5 milionë dollarë më shumë huamarrje, që nuk vijnë nga asnjë motiv tjetër, veçse nga oreksi për të shpenzuar më shumë dhe nga vullneti për të kënaqur mjekroshët e miradorët e oborrit të qeverisë këtu në Kuvend dhe jashtë tij.

Ne nuk e votojmë këtë akt normativ dhe ju ftojmë edhe ju, të nderuar deputetë të së majtës, ta shikoni me kriticizëm, sepse ky akt e çon huamarrjen këtë vit në vlerën 730 milionë dollarë. Nëse dikush këtu foli për rritjen e borxhit në 8 vjet me 1 miliard dollarë, po ju them se vetëm me këtë akt huamarrja rritet, pra borxhi i shqiptarëve rritet me 730 milionë dollarë. Në 8 muaj huamarrja ishte 330 milionë dollarë, kurse në 4 muajt e fundit huamarrja programohet 400 milionë dollarë. Në çdo muaj qeveria do të dalë në treg për të marrë borxh rreth 100 milionë dollarë. Ky është një veprim i papërgjegjshëm. Qeveria, me thjeshtësi sot, duhet të pranojë rritjen e borxhit publik me 4,5%. Mos harroni se në 8 vjet qeverisje të opozitës së sotme, është bërë një rritje vetëm me 4%! Borxhi publik në vitin 2005 ka qenë 58,1% dhe jo 53, dhe u la në fund të vitit të kaluar me 61,9 %.

Unë ju ftoj të mos e votoni këtë akt normativ, pasi ne nuk pajtohemi me faktin se paratë merren borxh për shqiptarët, për brezat e ardhshëm, jo për t’u lënë vepra publike, jo për t’u lënë shkolla, rrugë, ujësjellës, jo për të përmirësuar shëndetësinë, por thjesht për shkak të uljes së ritmit të grumbullimit të të ardhurave dhe për të krijuar një hapësirë abuzimi me fondet publike.

Unë do t’ju sqaroja edhe një herë publikisht se Kryeministri gënjeu kur tha se po marrin borxh për të paguar pagat, pensionet, se do të rimbursojnë ilaçet, për të papunët apo invalidët. Shikoni çfarë ndodh me buxhetin: me këtë akt nuk ka rritje në fondin e pagave. Shpenzimet e pagave ulen me 222 milionë lekë. Ja pra që kjo huamarrje nuk po merret për paga. Nuk ka rritje, sepse u tha: “...për interesat e borxhit do të marrim para”, nuk ka rritje kostoja e shërbimit të borxhit publik, përkundrazi ka 6 miliardë e 183 milionë lekë kursime më pak. U tha se do të merren borxhe për të paguar pensionistët. Fondi që i jepet Institutit të Sigurimeve Shoqërore për të paguar pensionet dhe pensionistët nuk ka rritje, përkundrazi, fondi për pensionet pakësohet me 330 milionë lekë. Nuk ka rritje për rimbursimin e ilaçeve për pensionistët dhe hallexhinjtë, përkundrazi programohen 107 milionë lekë shkurtime nga rimbursimi i ilaçeve për pensionistët dhe ata që shërbehen. Nuk ka rritje për pagesën e papunësisë, sikurse u tha këtu, përkundrazi 20 milionë lekë të rinj do të shkurtohen për të papunët, duke mos i paguar ata në ritmikën e mëparshme. Nuk ka rritje për ndihmën ekonomike dhe për pagesën e paaftësisë së përkohshme, për paraplegjikët e tetaplegjikët. Përkundrazi, u tha se në periudhën 8-mujore nga 174 milionë dollarë ishin realizuar 95%. Nuk është e vërtetë. Nga 174 milionë dollarë janë harxhuar vetëm 138 milionë dollarë. Unë ju siguroj se nuk arrin deri në fund të vitit, por, për çudi, në këtë buxhet shtesa për këtë kategori është zero, prandaj Kryeministri gënjeu.

Nuk ka avancim për likuidimin e faturave të kontratave të lidhura për investimet publike, siç tha Kryeministri. Janë 6 miliardë e 587 milionë lekë që shkurtohen dhe shtohen vetëm dy zëra: fondi rezervë i qeverisë me 590 milionë lekë dhe buxheti i Kryeministrit me 60 milionë lekë.

Këto janë motivet dhe arsyet pse ju ftojmë edhe ju të mos e votoni këtë akt normativ, i cili hap vërtet një gropë të madhe, që synon të përbaltë opozitën, por në të vërtetë është aq e thellë sa edhe Kryeministri juaj i gjatë nuk ka për të dalë dot më nga ajo gropë.

Ilir Meta - Faleminderit!

Në emër të Grupit Parlamentar të PS-së, fjalën e ka deputeti dhe ministri Arben Ahmetaj.

Arben Ahmetaj – Para se t’u drejtohem qytetarëve, po u drejtohem ish-qeveritarëve. Keni 40 ditë që keni ikur. Ju lutem, mos u sillni sikur keni 40 vjet në opozitë, ndërkohë që ne kemi vetëm 40 aty sipër! 

(I drejtohet deputetit Bode, që po largohet nga salla.)

Kthehu Ridvan, kthehu, se do të të numëroj gënjeshtrat! Ridvan, kthehu se gënjeshtra jote është si puna e litarit, që do të pritet!

Meqenëse zonja dhe ish-udhëheqësi juaj zunë në gojë FMN-në, unë kam zgjedhur disa pasazhe për qytetarët nga deklarimi i fundit i FMN-së për situatën ekonomike në Shqipëri dhe për shkaktarët e vërtetë të gropës, sinonim i ish-udhëheqësit: “Dobësia ekonomike dhe inbalanca makroekonomike e ministrit janë sfida të rënda politike dhe ekonomike. Mbi të gjitha, borxhi publik, i cili ka arritur nivele të papara në Shqipëri, është kryesisht pjesë e faturave të papaguara që qeveria i ka biznesit privat.” 

Ky është Fondi Monetar Ndërkombëtar që ju cituat me filozofët tuaj të gënjeshtrës. Vazhdoj përsëri me FMN-në: “Devijimet fiskale të gjysmës së parë të vitit 2013, ardhur kryesisht nga performanca tejet e dobët e administratës së mbledhjes së të ardhurave, bashkë me rritjen e faturave të papaguara dhe detyrimeve të prapambetura të qeverisë, të akumuluara sidomos dy vjetët e fundit, vlerësohen rreth 4.1% e PBB-së, borxh.” Ne jemi duke folur për një borxh, i cili akoma nuk është dokumentuar dhe vazhdon të rritet. 

Këtu kam një faturë shumë interesante, të cilën do t’jua tregoj pak më vonë, por do të më duhet që të këpus aq sa të mundem litarin e 40-ditëshit, që ka lënë ish- ministri i Ekonomisë. 

Për çka përdoren paratë që po marrim borxh? Së pari, dua t’ju tregoj që borxhi merret, sepse ju keni ezauruar, keni harxhuar, keni fshirë, keni gëlltitur të gjithë deficitin buxhetor. Zyrtarisht, më 21 tetor, Shqipëria do të duhej të ndalonte së funksionuari, sepse ai që iku tani dhe ju që keni 40 ditë që keni ikur, i keni ngrënë të gjitha dhe e keni lënë arkën bosh. Thelbi i gjithë këtij debati, thelbi i këtij akti normativ, në fakt, është pikërisht ajo që ju keni lënë.

Zotërinj, keni lënë arkën me zero lekë. Po, zero lekë! E sado që të qeshni, litari është jashtë dhe do të këputet. Një qytetar mund të pyes se çfarë do të ndodhte, në rast se s’do të vinim këtu. Do t’jua them më vonë, por një fjalë do t’jua them tani, që të fiksohet: do të pushonte së funksionuari administrata, nuk do të merrnin paga punonjësit e administratës, nuk do të merrnin pensione pensionistët, nuk do të paguhej ndihma ekonomike e më tej e më tej nuk do të paguanim dot detyrimet ndaj të tretëve, do të ndalonin edhe ato pak investime në vazhdim, madje, madje edhe interneti i Jozefinës nuk do të punonte, ju garantoj, ose do të vazhdonim të shtonim 600 milionë dollarëshin në 1.2 apo edhe në 2.4. 

Ka një moment transparence, ka edhe një moment kur ne përballemi me çka kemi bërë dhe me atë që duam të bëjmë. E pra, ky është momenti dhe po jua them që ky akt normativ është hapi i parë i përgjegjshëm i një qeverie që merr përsipër, merr përgjegjësinë e asaj që nuk e ka bërë vetë, por që e kanë bërë këta këtu, ish-qeveritarët, jo të gjithë. Ne po marrin përgjegjësi për atë që ka bërë qeveria që iku më 23 qershor, qeveria që i la zyrat, në fakt, 40 ditë më parë, ish-qeveria që feston sot 40-ditëshin e ikjes, por litarin e ka lënë jashtë me këta borxhe.

Bëni opozitën, sigurisht, por mos harroni se 40 ditë më parë ishit atje sipër, komandonit Shqipërinë edhe kur shqiptarët jua kishin hequr të drejtën të komandonit. Patjetër që për qeverinë “Rama” ky është moment përgjegjësie dhe serioziteti. Ka edhe një moment tjetër që duhet theksuar. I takon po kësaj maxhorance të përgjegjshme të bëjë një “deja vu'” me vitin ’97, të përsëritet cikli i vitit ’97.

Të nderuar kolegë të maxhorancës, na takon neve të pastrojmë sërish si në ’97-ën atë që këta lanë. Prapa kanë lënë një gropë, përpara kanë lënë një shkëmb dhe akti normativ është hapi i parë i përgjegjshëm, kur një qeveri e përgjegjshme që mban premtimet elektorale, vjen dhe paraqet para Kuvendit të Shqipërisë. Mos e votoni! Sigurisht, nuk keni si ta votoni. Por do të vazhdoj me të njëjtën pyetje: Si e latë Shqipërinë? 

Po ju përmend gjëra që ju i quani të vogla dhe gjëra që ju i quani të mëdha. Po more, po, qeshni sa të doni! 40 mijë tonë fasule i keni ngrënë, 40 mijë tonë pilaf i keni ngrënë dhe kur vini në këtë foltore do të villni, ndërkohë që duhet të vinit këtu dhe të thoshit: “Po, ekonomia shqiptare është në ngërç. Po, e kemi fshehur borxhin. Po, i kemi keqmenaxhuar financat. Po, kemi gënjyer shqiptarët. Por, të paktën, do të votojmë aktin normativ, sepse është hapi i parë për të filluar stabilizimin e ekonomisë për të kaluar pastaj në një moment rritjeje”.

Çfarë i latë Shqipërisë? Sapo ka dalë nga kontrolli juaj institucioni i INSTAT-it, të cilin e keni mbajtur për 8 vjet si një nga institucionet më të sakta. E pra, po jua them se ish-ministri që la sallën para 10 minutash i ka gënjyer shqiptarët. U ka thënë se rritja ekonomike në 2009-ën do të jetë 4.8 dhe përfundoi 3.3. Varfëri më shumë për shqiptarët. U tha edhe në 2010-ën se e kemi 6.1 rritjen ekonomike. INSTAT-i i tij e nxori gjysmën e rritjes, 3.8. Në vitin 2011, kur ethet elektorale, vjedhja e votës ishte aty prezent në tavolinat e ish-qeveritarëve, vjen dhe u tregon përralla shqiptarëve me rritje ekonomike sa Kina, 7%, të vendit të dytë në botë pas Gjermanisë dhe përfundon me rritje ekonomike të falsifikuar 3.1. Në vitin 2012 është 1.6. Në vitin 2013 është 1.2. Çfarë është kjo? Kjo është pikërisht ajo rënie që këta njerëz, me papërgjegjshmërinë e tyre, e kanë të projektuar jo thjesht për shkak të papërgjegjshmërisë, por në vitin e fundit edhe qëllimisht. 

Po, po, ish-udhëheqësi foli këtu: ekonomia, ekonomia, ekonomia. Po mirë, more zotëri, cili është antishqiptar? Antishqiptar është ai që e sheh problemin në sy dhe tenton ta zgjidhë me sakrifica dhe me përgjegjësi, apo ai që vjen dhe thotë: ekonomia, ekonomia, ekonomia dhe në fund ajo që bën është shkatërrimi ekonomik i vendit dhe i xhepave të qytetarëve? 

E pra, qytetarët shqiptarë, kollaj fare dinë të tregojnë sinonimin e gropës. Çfarë i latë Shqipërisë? I latë një sektor energjetik, në ditë të zezë. Sektori që duhet të ishte pikërisht motori i ekonomisë shqiptare është katandisur i falimentuar me 1.2 miliardë borxhe kaskadë. Çfarë u latë? U latë një faturë të dyfishuar në krahasim me vitin 2005. Kjo është Shqipëria që u latë. U latë një privatizim të dështuar në kurriz të kësaj qeverie dhe në kurriz të qytetarëve shqiptarëve. U latë një sistem hidrokarbur të dështuar, ku korrupsioni, kontrabanda gëlon. U latë një privatizim të dështuar të Alpetrolit. U bëtë qesharakë në sy të botës. Turp nuk ju erdhi?! Por, gjithsesi, litari ka ngelur prapa. Çfarë doni tjetër? Sektorin bankar? Ish- udhëheqësi thotë se u rrit eksporti. Jo, ka të bëjë me rënien e importit, nuk ka të bëjë me rritjen ekonomike të Shqipërisë, ka rënë importi, ka rënë fuqia blerëse. Thelbi i asaj që kemi thënë para 4 apo 8 vjetëve, ka rënë fuqia blerëse, sepse qytetari shqiptar është sot më i varfër, kjo është arsyeja. Ata që marrin vesh nga shifrat, e dinë shumë mirë këtë, pavarësisht përpëlitjeve politike.

Vazhdojmë më tej. Sektori bankar 24% kredi të këqija dhe 10% të kredive janë akoma në pipeline, janë akoma aty për t’u kthyer në kredi të këqija. Kjo është ekonomia standard e tregut që promovon ish-udhëheqësi. Doni të dhëna nga raporti i Bankës së Shqipërisë për rënien e fuqisë blerëse vetëm vitin e kaluar, me 7% reale? Aty i keni. Lexojeni! Doni nga raporti i Bankës së Shqipërisë, se keni rritur taksat e për këtë shkak janë rritur çmimet? Lexojeni, raportin e Bankës së Shqipërisë, siç lexoni raportet poshtë e lart!

Doni të vini te momenti final i asaj që ka të bëjë me filozofinë tuaj? U keni fshehur shqiptarëve borxhin 600 milionë dollarë dhe po dalin të tjera një e nga një. Do t’ju sjell këtu një faturë qesharake që ta shikojnë shqiptarët. Ka një shifër 790 milionë lekë. Ish-qeveritarë, nuk keni paguar faturat e shërbimeve, që ju ka faturuar kjo kompani e regjistruar me fatura të pranuara. Po cila është arsyeja që ju keni refuzuar t’u paguani TVSH-në e rimbursueshme kompanive? Cila është arsyeja? A ka ndonjë arsye specifike apo është arsyeja që ju e bëni selektive? Cila është arsyeja që nuk keni paguar faturat e punimeve publike? Janë gati 220 milionë dollarë. Kur dilni këtu dhe villni, tregojuni shqiptarëve pse nuk i keni paguar dhe ia keni lënë kësaj qeverie. Po more, po, do t’i paguajmë, sepse pa i paguar, ekonomia shqiptare ndalon më keq se ç’ka ndaluar. Dhe nuk mund të jetë as 1.2, në qoftë se ne nuk e heqim këtë shkëmb që kemi përpara, të cilin sigurisht që do ta heqim.

Cila është arsyeja që keni mbajtur dritat ndezur ditën dhe natën dhe nuk e keni paguar faturën? Këto janë veprat tuaja. Thelbi i këtij akti normativ është se një maxhorancë e përgjegjshme vjen dhe merr përsipër të fiksojë atë që ka bërë një ish-maxhorancë e papërgjegjshme. Kaq është raporti. Pastaj gënjeshtra sa të doni. Doni t’ju nxjerr 2-3 gënjeshtra të ministrit të Financave? Po jua them: 5.2 miliardë është minus muaji qershor nga plani i të ardhurave. Shtatori jetim është mbi 6 miliardë. Po mirë, në rregull, dakord, mund të bëni debat shifrash dhe të ngatërroni shqiptarët me shifra, po ka ca shifra që janë domethënëse. 

Atëherë, buxheti i vitit 2013 është rishikuar me ulje të të ardhurave të shtetit me 38 miliardë afërsisht, nga të cilat 35 miliardë lekë janë tatimet dhe doganat. Për efekt saktësimi, në 8-mujor, viti 2013 u mbyll me minus 16.7 miliardë nga tatimet dhe doganat, krahasuar me planin. Muaji shtator u mbyll me 6.3 dhe ka qenë yti, se ne kemi ardhur këtu më 16 shtator. 5 miliardë është papërgjegjshmëria elektorale e uljes së taksave vetëm në prill për të gënjyer shqiptarët.

(I drejtohet deputetit Bode që flet pa mikrofon.)

Ti mund të vish këtu dhe të numërosh gjithë të mirat e kësaj bote që u ke bërë shqiptarëve, por shqiptarët ty të bënë një të mirë: 1 milion vota kundër, 1 milion shuplaka.

Vazhdojmë më tej me një element shumë interesant, që ia vlen ta dish se i gënjen shqiptarët, po ua them unë: të ardhurat që parashikohen të realizohen nga administrata doganore për 3 muajt e fundit të vitit 2013 janë, vërjani veshin shifrës: 36.5 miliardë lekë. Nga 34.5 miliardë lekë që janë mbledhur në 3 muajt e fundit të vitit 2012. Nuk po e krahasoj me planin, nuk po e krahasoj me çfarë ka ndodhur këta 8 muaj, por po krahasohem me 3-mujorin e fundit të vitit të kaluar.

Zotëri, ti e shan 3-mujorin tonë të fundit, e paragjykon, i paragjykon punonjësit e tatimeve, i paragjykon dy zonjat e nderuara që janë drejtoresha, por për veten tënde çfarë thua, që ke qenë më keq sesa tremujori ynë?

Shifrat e tregojnë: 34.5 miliardë, ndërkohë që ne planifikojmë 1.2% rritje më shumë se viti yt më i mirë, viti 2012. Mos i gënje shqiptarët, zoti Ministër! Mos t’i gënjejë shqiptarët as ish-udhëheqësi juaj! 

Ish-udhëheqësi foli për antishqiptarët. Cilët janë antishqiptarët? Një grup njerëzish që merr qeverinë me përgjegjësi, duke marrë në kurriz të gjitha dëmet që kanë bërë këta, apo ky grupi që i ka bërë? Shqiptarët e kuptojnë shumë mirë se cilët janë antishqiptarët. Mund të vazhdoj me gënjeshtrën për 3-mujorin e fundit: janë 3-4 shifra që, në fakt, ju nxjerrin jashtëzakonisht shumë keq.

Kur kemi qenë në opozitë, ta kam thënë shumë shpesh, kur me arrogancën tënde shaje të gjithë deputetët e opozitës, tani po t’i numëroj një e nga një:

Në vitin 2009, nga fakti në plan ke diferencë minus 340 milionë dollarë.

Në vitin 2010, nga fakti në plan ke minus 363 milionë dollarë.

Në vitin 2011, nga fakti në plan ke minus 317 milionë dollarë. 

Në vitin 2012, ke diferencë nga fakti në plan 254 milionë dollarë. 

Janë 1.3 miliardë dollarë, që ti, vetëm ti e di se ku mund të kenë shkuar. 

Vijmë te huamarrja e brendshme dhe dua ta theksoj edhe një herë: huamarrja e brendshme për 28 miliardë lekë, e parashikuar në buxhetin fillestar të vitit 2013 mbaroi, u ezaurua, u fshi më 21 tetor, por, nëse do t’i referoheni edhe vlerës prej 10 miliardësh, që ish-ministri e quajti 6.7, është 10, në fakt, sepse janë aty faturat. Po të fusim edhe faturat e papaguara që prisnin atje në thesar, selektivisht, pa fund e pa fund, atëherë i bie që ky vend, kjo administratë, në gusht duhej të kishte pushuar së funksionuari. I bie që në gusht pensionistët s’duhej të merrnin pensionet, i bie që administrata s’duhej të paguhej, i bie që qeveria s’mund të paguante dot detyrimet e veta ndaj të tretëve. 

E pra, kjo është Shqipëria që u keni lënë shqiptarëve, ish-udhëheqësi dhe ju. Megjithatë, po kthehemi edhe te një element shumë i rëndësishëm. 

E dëgjova ish- udhëheqësin tuaj të flasë për planin “Papandreu”. Shumë e dëshironit planin “Papandreu”, edhe shifrat tregojnë, sjellja juaj e tregon, katër muajt e fundit e tregojnë, se jo vetëm e keni ëndërruar, por qëllimisht keni filluar që ta zbatoni. Fatmirësisht, po ta them tani, do ta shohësh se qeveria jo vetëm do ta stabilizojë ekonominë, por në krye të dy vjetëve do të ketë marrë kthesën pozitive pa kthim dhe mbi të gjitha nuk do të lejojmë të përsëritet ai krim që ju keni bërë ndaj biznesit dhe ndaj financave publike.

Ofendove ministrin e Financave në një moment, ti dhe ish-udhëheqësi yt. Po, po, e ofendove. Asnjëherë nuk ju kemi ofenduar, përkundrazi. I thatë jo ashtu, po kështu. Po ta them unë, nëse ministri do të kishte bërë një veprim ndryshe nga ato që ka bërë sot, nëse kjo qeveri do të bënte një veprim ndryshe nga ç’po bën sot me aktin normativ, atëherë do të ishim antishqiptarë. Po jua them unë. Nëse ne nuk do të vinim këtu me përgjegjësi, t’i shikonim shqiptarët në sy, t’ju shikonim juve në sy, të shikonim edhe maxhorancën në sy dhe të thoshim, që ky është problemi, këtë problem ne e kemi në kurriz, do ta zgjidhim, e kanë krijuar këta, nuk ka rëndësi se kush e ka krijuar, këtë do ta gjykojë drejtësia, do ta gjykojë historia, e gjykuan shqiptarët më 23 qershor, ne do ta zgjidhim. Po, sigurisht, që ne do ta zgjidhim, patjetër. 

Ka dy arsye, po e përsëris sërish se pse do ta zgjidhim: Keni marrë 1 milion shuplaka më 23 qershor, të cilat vërtet sa ç’na bëjnë të fortë, na bëjnë të përgjegjshëm. E dyta, që është po kaq e rëndësishme: kjo qeveri, kjo maxhorancë është tejet e qartë për çka ka marrë në dorë. Është tejet e qartë se si duhet të sillet me problemin dhe është tejet e qartë se si dilet nga kjo katrahurë dhe ky shkatërrim ekonomik.

Së fundi, unë nuk ju bëj thirrje ta votoni, jo se nuk dua, se e dëshiroj shumë që ju ta votoni aktin normativ. Dëshiroj shumë se do të ishte një moment reflektimi nga ana juaj për çka keni bërë deri në 40 ditë më parë. Do të ishte një moment reflektimi sikur t’u thoshit shqiptarëve: po, ne e bëmë, e bëra unë, s’e frenova dot ish-udhëheqësin, u bë gabim, nuk e menduam kështu, diku e bëmë me qëllim, por të falur duhet të kërkonit. Por, po të votonit aktin normativ, gjithsesi shqiptarët do të fillonin të mendonin se keni filluar të reflektoni, gjë që s’e bëni. Gjithsesi, unë ju ftoj ta votoni aktin normativ dhe ta konsideroni ashtu siç e konsideron maxhoranca, siç e konsideron qeveria, akti i parë i përgjegjshmërisë ekonomike, akti i parë i stabilizimit të ekonomisë, akti i parë drejt rritjes ekonomike.

Faleminderit!

Ilir Meta – Faleminderit, zoti Ministër!

(I drejtohet zotit Bode që kërkon fjalën.)

Zoti Bode, unë do të kërkoja mirëkuptimin tuaj, sepse zakonisht pas fjalës në emër të grupeve parlamentare asnjëherë nuk ka pasur replika, se prapë të njëjtat gjëra do të themi. Unë kam qenë shumë i vëmendshëm sot dhe ju keni folur më shumë se sa zoti Berisha.

Po qe se ju insistoni, dakord, por them të mos e prishim këtë traditë.

Faleminderit për mirëkuptimin tuaj!

Atëherë, e mbyllim edhe këtë çështje të rendit të ditës. Vazhdojmë me procesin e votimeve. Keni 20 sekonda kohë, në mënyrë që edhe deputetët e tjerë, që janë këtu pranë, të ulen në vendet e tyre. Njëkohësisht, i ftoj të gjithë deputetët të verifikojnë kartat nëse kanë hyrë në sistem apo jo. Sekretaria të verifikojë nëse kartat janë të shoqëruara nga deputetët prezentë dhe nëse jo, t’i heqin!

Hapet votimi me elektronikë për prezencën, në bazë të nenit 56 të Rregullores.

Mbyllet votimi.

116 deputetë janë të pranishëm. 

Kalojmë në votimin e projektligjit “Për ratifikimin e marrëveshjes financiare, ndërmjet Këshillit të Ministrave të Republikës së Shqipërisë, përfaqësuar nga Ministria e Financave, dhe Artigiancassa s.p.a. “Për financimin e programit për zhvillimin e qëndrueshëm të sektorit të ullinjve”.

Hapet votimi në parim, me elektronikë.

Mbyllet votimi.

118 pro, 1 kundër, asnjë abstenim.

Miratohet në parim projektligji.

Kalojmë në votimin nen për nen, me kartonë.

Kush është dakord me nenin 1?

Faleminderit! Kundër? S’ka. Abstenim? S’ka.

Miratohet.

Kush është dakord me nenin 2?

Faleminderit! Kundër? S’ka. Abstenim? S’ka.

Miratohet.

Hapet votimin me elektronikë, në tërësi.

Mbyllet votimi.

121 vota pro, asnjë kundër, asnjë abstenim.

Miratohet në tërësi ky projektligj.

Vazhdojmë me projektligjin “Për ratifikimin e marrëveshjes së financimit ndërmjet Këshillit të Ministrave të Republikës së Shqipërisë, përfaqësuar nga Ministria e Financave, dhe Artigiancassa s.p.a. për programin “Fuqizimi i Agjencisë së Zhvillimit Rural dhe të Agrikulturës për disbursimin e granteve në agrikulturë”.

Hapet votimi me elektronikë, në parim.

Mbyllet votimi.

121 vota pro, asnjë kundër, asnjë abstenim.

Miratohet në parim projektligji.

Kalojmë në votimin nen për nen me kartonë.

Kush është dakord me nenin 1?

Faleminderit! Kundër? S’ka. Abstenim? S’ka.

Miratohet.

Kush është dakord me nenin 2?

Faleminderit! Kundër? S’ka. Abstenim? S’ka.

Miratohet.

Kalojmë te votimi me elektronikë, në tërësi.

Hapet votimi.

Mbyllet votimi.

121 vota pro, asnjë kundër, 1 abstenim.

Miratohet në tërësi ky projektligj.

Kalojmë të projektligji “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë, përfaqësuar nga Ministria e Financave, dhe Artigiancassa s.p.a. “Për projektin pilot për krijimin dhe testimin e sigurimeve të buta, me qëllim mbulimin e rreziqeve në agrikulturë”.

Sekretari për Procedurat dhe Votimin

Armando Subashi


Hapet votimi me elektronikë, në parim.

Mbyllet votimi.

123 vota pro, asnjë kundër, asnjë abstenim.

Miratohet në parim projektligji.

Kalojmë në votimin nen për nen me kartonë.

Kush është dakord me nenin 1?

Faleminderit! Kundër? S’ka. Abstenim? S’ka.

Miratohet.

Kush është dakord me nenin 2?

Faleminderit! Kundër? S’ka. Abstenim? S’ka.

Miratohet.

Kalojmë te votimi me elektronikë, në tërësi.

Hapet votimi.

Mbyllet votimi.

122 vota pro, asnjë kundër, asnjë abstenim.

Miratohet në tërësi ky projektligj.

Kalojmë te votimi i aktit normativ nr. 6, datë 4.10.2013 “Për disa ndryshime dhe shtesa në ligjin nr. 119/2012 “Për buxhetin e vitit 2013””.

Dua t’ju kujtoj se akti normativ votohet vetëm një herë dhe miratohet ose jo nga Kuvendi.

Hapet votimi me elektronikë. 

Mbyllet votimi.

79 vota pro, 42 kundër, asnjë abstenim.

Akti normativ me fuqinë e ligjit, miratohet.

Për diskutimet jashtë rendit të ditës, deputetët janë tërhequr dhe do të diskutojnë herën tjetër.

Faleminderit!

Natën e mirë!

(Seanca u mbyll në orën 21:45.)

Kryetari i Kuvendit

Ilir Meta

